**Қазақстан Республикасының Экологиялық кодексi**

Қазақстан Республикасының 2007 жылғы 9 қаңтардағы N 212 Кодексi

**ЖАЛПЫ БӨЛIМ**

**1-БӨЛIМ. ЖАЛПЫ ЕРЕЖЕЛЕР**

**1-тарау. НЕГIЗГI ЕРЕЖЕЛЕР**

**1-бап. Осы Кодексте пайдаланылатын негiзгi ұғымдар**

      1. Осы Кодексте мынадай негiзгi ұғымдар пайдаланылады:  
      1) атмосфераға ластаушы заттарды шығарудың жылжымалы көзi - әр түрлi отынмен жұмыс iстейтiн, iшкi жану қозғалтқыштарымен жарақтандырылған көлiк құралдары, техника және өзге де жылжымалы құралдар мен қондырғылар;  
      2) байқау пунктi - қоршаған ортаның метеорологиялық, агрометеорологиялық және гидрологиялық сипаттамаларын байқаудың стационарлық немесе жылжымалы пунктi;  
      3) белгiленген мөлшер - Қазақстан Республикасының халықаралық шарттары бойынша мiндеттемелер шеңберiнде айқындалған парниктiк газдар сiңiрулерi ескерiлген, парниктiк газдар шығарындыларының жалпы көлемi;  
      4) белгiленген мөлшер бiрлiгi - Қазақстан Республикасының климаттың өзгеруi саласындағы халықаралық шарттарына сәйкес Қазақстан Республикасы үшiн парниктiк газдар шығарындыларының көлемiн айқындауға пайдаланылатын көмiртегi бiрлiгi;  
      5) биологиялық әртүрлiлiк - бiр түр аясындағы, түрлер арасындағы және экологиялық жүйелердегi жануарлар мен өсiмдiктер дүниесi объектiлерiнiң әртүрлiлiгi;  
      6) биологиялық ресурстар - генетикалық ресурстар, организмдер немесе олардың бөлiктерi, популяциялар немесе экологиялық жүйелердiң адамзат үшiн нақты немесе ықтимал пайдасы немесе құндылығы бар кез келген басқа да биотикалық компоненттерi;  
      7) бiрлесiп жүзеге асыру тетiгi - парниктiк газдар шығарындыларын шектеу және (немесе) азайту бойынша сандық мiндеттемелерi бар елдердiң заңды тұлғалары арасында көмiртегi бiрлiктерiн беруге мүмкiндiк беретiн, Қазақстан Республикасының бiрлесiп жүзеге асырылатын инвестициялық жобаларды iске асыру жөнiндегi халықаралық шарттарында көзделген рәсiм;  
      8) валидация (детерминация) - аккредиттелген тәуелсiз ұйым жүзеге асыратын, парниктiк газдар шығарындыларын азайту мен сiңiру жөнiндегi жобаларды әзiрлеу шеңберiнде жобалық шешiмдер мен құжаттамалардың әдiстемелерiн пайдаланудың және оларды дайындау тәртiбiнiң Қазақстан Республикасының халықаралық шарттарында белгiленген талаптарға сәйкестiгiн тексеру;  
      9) верификация - парниктiк газдар шығарындыларын азайту саласында қабылданған ұлттық және халықаралық стандарттарға сәйкес аккредиттелген тәуелсiз ұйым жүзеге асыратын, парниктiк газдар шығарындыларының көлемiн азайтуға қатысты деректердi растау процесi;  
      10) генетикалық түрлендiрiлген организмдер - тұқым қуалайтын генетикалық материалдың өсiмiн молайтуға немесе оларды беруге қабiлеттi, табиғи организмдерден ерекшеленетiн, гендiк инженерия әдiстерi қолданыла отырып алынған және құрамында гендiк-инженерлiк материал (гендер, олардың фрагменттерi немесе гендер комбинациясы) бар организмдер;  
      11) генетикалық түрлендiрiлген өнiмдер - құрамында жансыз генетикалық түрлендiрiлген организмдер немесе олардың компоненттерi бар, гендiк инженерия әдiстерi пайдаланыла отырып, өсiмдiктерден және (немесе) жануарлардан алынған өнiмдер;  
      12) ең озық қолжетiмдi технологиялар - қоршаған орта сапасының нысаналы көрсеткiштерiн қамтамасыз етуге дейiн шаруашылық қызметтiң қоршаған ортаға терiс әсерiнiң деңгейiн азайтуға бағытталған, ұйымдастыру және басқару шараларын қамтамасыз ететiн, пайдаланылатын және жоспарланатын салалық технологиялар, техника мен жабдық  
      13) жойылуы қиын органикалық ластауыштар - ыдырауға төзiмдi, биожинақтағыштығымен сипатталатын және ауа, су және көшпелi түрлерi арқылы трансшекаралық таралу объектiсi болып табылатын, сондай-ақ құрлық экожүйелерiнде және су экожүйелерiнде жинақтала келiп, өздерiнiң шығарынды көздерiнен алыс қашықтықта шөгетiн, тiрi организмдердiң иммундық, эндокриндiк жүйесiнiң бұзылуына және онкологиялық ауруларды қоса алғанда, түрлi ауруларға алып келетiн неғұрлым қауiптi органикалық қосылыстар;  
      14) квота бiрлiгi - квота көлемiн есептеу үшiн қолданылатын көмiртегi бiрлiгi;  
      15) коммуналдық қалдықтар - елдi мекендерде, оның iшiнде адамның тiршiлiк әрекетi нәтижесiнде түзiлген тұтыну қалдықтары, сондай-ақ құрамы мен түзiлу сипаты жағынан осыларға ұқсас өндiрiс қалдықтары;  
      16) коммуналдық шаруашылық саласындағы уәкiлеттi орган – коммуналдық қалдықтармен жұмыс iстеу саласындағы мемлекеттiк саясатты әзiрлеу және iске асыру мәселелерi бойынша басшылықты және салааралық үйлестiрудi жүзеге асыратын орталық атқарушы орган;  
      17) көмiртегi бiрлiгi - көмiртегi қостотығының бiр тоннасына тең келетiн есептiк бiрлiк;  
      18) көмiртегi бiрлiктерi мемлекеттiк тiзiлiмiнiң операторы - көмiртегi бiрлiктерiнiң мемлекеттiк тiзiлiмiн жүргiзудi жүзеге асыратын ұйым;  
      19) көмiртегi бiрлiктерiнiң қайталама айналымы - парниктiк газдар шығарындылары нарығы субъектiлерiнiң арасында көмiртегi бiрлiктерiн беру, сату және басқа да айналымы процесiнде қалыптасатын құқықтық қатынастар;  
      20) көмiртегi бiрлiктерiнiң мемлекеттiк тiзiлiмi - көмiртегi бiрлiктерiн айналымға енгiзуге, сақтауға, беруге, сатып алуға, резервке қоюға, жоюға, айналымнан шығаруға байланысты операцияларды есепке алу жүйесi;  
      21) қалдықтарды есепке алу - қалдықтардың сандық және сапалық сипаттамалары және олармен жұмыс iстеу тәсiлдерi туралы ақпаратты жинау және беру жүйесi;  
      22) қалдықтарды жою - қалдықтарды көму және жою жөнiндегi операциялар;  
      23) қалдықтарды залалсыздандыру - механикалық, физикалық-химиялық немесе биологиялық өңдеу арқылы қалдықтардың қауiптi қасиеттерiн азайту немесе жою;  
      24) қалдықтарды кәдеге жарату - қалдықтарды қайталама материалдық немесе энергетикалық ресурстар ретiнде пайдалану;  
      25) қалдықтарды көму - қалдықтарды қауiпсiз сақтау үшiн арнайы белгiленген орындарда шектеусiз мерзiм iшiнде жинап қою;  
      26) қалдықтардың түрi - шығу көзiне, қасиеттерiне және жұмыс iстеу технологиясына сәйкес ортақ белгiлерi бар, қалдықтар сыныптауышы негiзiнде айқындалатын қалдықтар жиынтығы;  
      27) қалдықтарды орналастыру - өндiрiс және тұтыну қалдықтарын сақтау немесе көму;  
      28) қалдықтарды өңдеу - сұрыптауды қоса алғанда, қалдықтардан кейiннен тауарларды немесе өзге де өнiмдердi өндiру (дайындау) үшiн пайдаланылатын шикiзат және (немесе) өзге де материалдар алуға, сондай-ақ қалдықтармен жұмыс iстеудi жеңiлдету, олардың көлемiн немесе қауiптi қасиеттерiн азайту мақсатында қалдықтардың қасиеттерiн өзгертуге бағытталған физикалық, химиялық немесе биологиялық процестер;  
      29) қалдықтарды сақтау - қалдықтарды кейiннен кәдеге жарату, қайта өңдеу және (немесе) жою үшiн арнайы белгiленген орындарда жинап қою;  
      30) қалдықтарды сыныптау - қалдықтардың қоршаған ортаға және адам денсаулығына қауiптiлiгiне сәйкес оларды деңгейге жатқызу тәртiбi;  
      31) қалдықтармен жұмыс iстеу - қалдықтардың түзiлуiнiң алдын алуды және оларды барынша азайтуды, қалдықтарды есепке алу мен бақылауды, олардың жиналып қалуын, сондай-ақ қалдықтарды жинауды, қайта өңдеудi, кәдеге жаратуды, залалсыздандыруды, тасымалдауды, сақтауды (жинап қоюды) және жоюды қоса алғанда, қалдықтармен байланысты қызмет түрлерi;  
      32) қалдықтар сыныптауышы - қалдықтарды сыныптау нәтижелерi қамтылған, қолданбалы сипаттағы ақпараттық-анықтамалық құжат;  
      33) қауiптi емес қалдықтар - қауiптi қасиетi жоқ қалдықтар;  
      34) қауiптi қалдықтар - құрамында қауiптi қасиеттерi (уыттылығы, жарылыс қаупi, радиоактивтiлiгi, өрт қаупi, жоғары реакциялық қабiлетi) бар зиянды заттарды қамтитын және дербес немесе басқа заттармен қосылған кезде қоршаған ортаға және адамның денсаулығына тiкелей немесе ықтимал қауiп төндiретiн қалдықтар;  
      35) қауiптi қалдықтар паспорты - қалдықтардың шығу көзi бойынша пайда болу процестерiнiң, олардың сандық және сапалық көрсеткiштерiнiң, олармен жұмыс iстеу қағидаларының, оларды бақылау әдiстерiнiң, осы қалдықтардың қоршаған ортаға, адам денсаулығына және (немесе) тұлғалар мүлкiне зиянды әсер ету түрлерiнiң стандартталған сипаттамасы, қалдықтарды шығарушылар, меншiгiнде қалдықтар бар өзге де тұлғалар туралы мәлiметтер қамтылған құжат;  
      36) қауiптi химиялық заттар - адам денсаулығына және қоршаған ортаға тiкелей немесе ықтимал зиянды әсер ете алатын қасиеттерi бар заттар;  
      37) қолайлы қоршаған орта - жай-күйi экологиялық қауiпсiздiктi және халықтың денсаулығын сақтауды, биологиялық әртүрлiлiктi сақтауды, ластануды болғызбауды, экологиялық жүйелердiң тұрақты жұмыс iстеуiн, табиғи ресурстарды молықтыруды және тиiмдi пайдалануды қамтамасыз ететiн қоршаған орта;  
      38) қондырғы - парниктiк газдар шығарындыларының нақты көзi;  
      39) қондырғы операторы - жұмыс iстеуi парниктiк газдар шығарындыларын көздейтiн, Қазақстан Республикасы аумағында меншiгiнде немесе заңды пайдалануында қондырғысы бар заңды тұлға;  
      40) қондырғы паспорты - парниктiк газдар шығарындыларын жүзеге асыратын қондырғының географиялық орналасқан жерi туралы деректердi, пайдаланылатын технологияның қызмет түрлерi мен сипаттамаларын, шығарындылардың базалық көлемi мен оларды есептеу әдiстемесiн, сондай-ақ мониторинг жоспары мен қондырғыларды есепке алу үшiн қажеттi өзге де мәлiметтердi қамтитын құжат;  
      41) қоршаған орта - атмосфералық ауаны, Жердiң озон қабатын, жер бетiндегi және жер астындағы суларды, жердi, жер қойнауын, жануарлар мен өсiмдiктер дүниесiн, сондай-ақ олардың өзара iс-әрекетiнен туындайтын климатты қоса алғанда, табиғи және жасанды объектiлердiң жиынтығы;  
      42) қоршаған ортаға келтiрiлетiн залал - табиғи ресурстардың жұтаңдануы мен сарқылуын немесе тiрi организмдердiң қырылуын туындатқан немесе туындататындай етiп қоршаған ортаны ластау немесе табиғи ресурстарды белгiленген нормативтерден артық алу;  
      43) қоршаған ортаға эмиссиялар - ластаушы заттардың шығарындылары, төгiндiлерi, қоршаған ортада өндiрiс және тұтыну қалдықтарын орналастыру, зиянды физикалық әсер ету, күкiрттi қоршаған ортада ашық түрде орналастыру және сақтау;  
      44) қоршаған ортаға эмиссияларға арналған лимиттер - қоршаған ортаға белгiлi бiр мерзiмге белгiленетiн эмиссиялардың нормативтiк көлемi;  
      45) қоршаған ортаға эмиссияларға квота - нақты табиғат пайдаланушыға белгiлi бiр мерзiмге бөлiнетiн қоршаған ортаға эмиссияларға арналған лимиттiң бөлiгi;  
      46) қоршаған ортаны қорғау - қоршаған ортаны сақтау мен қалпына келтiруге, шаруашылық және өзге де қызметтiң қоршаған ортаға терiс әсерiн болғызбауға және оның зардаптарын жоюға бағытталған мемлекеттiк және қоғамдық шаралар жүйесi;  
      47) қоршаған ортаны қорғау саласындағы уәкiлеттi орган - қоршаған ортаны қорғау және табиғат пайдалану саласындағы мемлекеттiк саясатты әзiрлеу мен iске асыру мәселелерi бойынша басшылықты және салааралық үйлестiрудi жүзеге асыратын орталық атқарушы орган, сондай-ақ оның аумақтық органдары;  
      48) қоршаған ортаны ластау - қоршаған ортаға ластаушы заттардың, радиоактивтi материалдардың, өндiрiс және тұтыну қалдықтарының түсуi, сондай-ақ шудың, тербелiстердiң, магнит өрiстерiнiң және өзге де зиянды физикалық әсерлердiң қоршаған ортаға әсерi;  
      49) қоршаған ортаның авариялық ластануы - жеке және (немесе) заңды тұлғалардың шаруашылық және өзге де қызметтiң экологиялық қауiптi түрлерiн жүзеге асыруы кезiнде болған авариядан туындаған және зиянды заттарды атмосфераға шығару және (немесе) суға ағызу салдары немесе жер бетi учаскесiнде, жер қойнауында қатты, сұйық немесе газ түрiндегi ластаушы заттардың жайылуы немесе иiстiң, шудың, тербелiстiң, радиацияның пайда болуы немесе сол уақыттағы жол берiлетiн деңгейден асатын электромагниттiк, температуралық әсер ету, жарықтың әсерi немесе өзге де физикалық, химиялық, биологиялық зиянды әсер ету арқылы қоршаған ортаны кенеттен абайсызда ластауы;  
      50) қоршаған ортаның ластану учаскелерi - жер бетiн, жер қойнауын және жерасты суларын ластауды болдырмайтын, қалдықтарды орналастыру және сарқынды суларды ағызу үшiн жабдықталған және соған арналған объектiлердi қоспағанда, белгiленген нормативтерден артық қауiптi химиялық заттармен ластанған жер бетiнiң шектеулi учаскелерi және су объектiлерiнiң учаскелерi;  
      51) қоршаған ортаның сапасы - қоршаған орта жай-күйiнiң сипаттамасы;  
      52) қоршаған орта сапасының нормативтерi - қоршаған ортаның және табиғи ресурстардың адам өмiрi мен денсаулығы үшiн қолайлы жай-күйiн сипаттайтын көрсеткiштер;  
      53) қоршаған орта сапасының нысаналы көрсеткiштерi - қоршаған ортаның сапасын бiртiндеп жақсарту қажеттiгiн ескере отырып, қоршаған ортаның белгiлi бiр уақыт кезеңiне нормаланатын параметрлерiнiң шектi деңгейiн сипаттайтын көрсеткiштер;  
      54) мекендеу ортасы – қандай да бiр организмнiң немесе популяцияның табиғи мекендейтiн жерiнiң тұрпаты немесе орны;  
      55) мемлекеттiк бақылау жасау желiсi - қоршаған ортада болып жатқан физикалық және химиялық процестердi қадағалауға, оның метрологиялық, климаттық, аэрологиялық, гидрологиялық, гелиогеофизикалық, агрометеорологиялық сипаттамаларын айқындауға арналған қадағалаудың стационарлық және жылжымалы пункттер, зертханалар, орталықтар жүйесi;  
      56) мемлекеттiк экологиялық бақылау - уәкiлеттi органның өз құзыретi шегiнде қоршаған ортаны қорғау саласындағы Қазақстан Республикасы заңдарының, Қазақстан Республикасы Президентi жарлықтарының және Қазақстан Республикасы Үкiметiнiң қаулыларының талаптарын жеке және заңды тұлғалардың сақтауын қамтамасыз етуге бағытталған қызметi;  
      57) озонды бұзатын заттар - өз бетiнше немесе қоспада болатын, шаруашылық және өзге қызметте пайдаланылатын не осы қызметтiң өнiмi болып табылатын және озон қабатына зиянды әсер етуi мүмкiн химиялық зат;  
      58) озонды бұзатын заттарды залалсыздандыру - озон қабатын қоса алғанда, қоршаған ортаға зиянды әсер етпейтiн, үнемi түрленуiне немесе компоненттерге бөлiнуiне әкелетiндей бұзу арқылы озонды бұзатын заттардың қауiптi қасиеттерiн жою;  
      59) озонды бұзатын заттарды кәдеге жарату - қалпына келтiруге болмайтын озонды бұзатын заттарды қайтадан пайдалану немесе залалсыздандыру мақсатында, оларға техникалық қызмет көрсету барысында немесе есептен шығару алдында тетiктерден, жабдықтардан, контейнерлерден және басқа да құрылғылардан алынатын озонды бұзатын заттарды жинауға және сақтауға бағытталған iс-шаралар кешенi;  
      60) өндiрiс қалдықтары - шикiзаттың, материалдардың, өзге де бұйымдар мен өнiмдердiң өндiрiс процесiнде түзiлген және бастапқы тұтыну қасиетiн толық немесе iшiнара жоғалтқан қалдықтары;   
      61) өндiрiс пен тұтынудың орнықты моделi - қайта жаңартылмайтын ресурстарды тұтынуды азайту, қайта жаңартылатын ресурстарды қалпына келтiру және қоршаған ортаның антропогендiк ластануын азайту кезiнде өндiрiстiң өсуiмен сипатталатын әлеуметтiк-экономикалық модель;  
      62) парниктiк газдар - атмосфераның табиғи және (немесе) антропогендiк түрде шығатын, жылу беретiн инфрақызыл сәуленi сiңiретiн және (немесе) оның шығу көзi болып табылатын, газ тәрiздi құрамдас бөлiктерi;  
      63) парниктiк газдарды сiңiру бiрлiгi - парниктiк газдардың сiңiрiлуiн есептеу үшiн қолданылатын көмiртегi бiрлiгi;  
      64) парниктiк газдарды түгендеу - парниктiк газдар шығарындылары мен сiңiрулерiнiң көлемiн айқындау;  
      65) парниктiк газдар шығарындылары көздерiнiң және сiңiрулерiнiң мемлекеттiк кадастры - парниктiк газдар шығарындылары көздерiн, олар шығарған шығарындылар мөлшерiн, сондай-ақ қондырғы операторы үшiн белгiленген шекара шегiндегi парниктiк газдар сiңiрулерi мөлшерiн есепке алу жүйесi;  
      66) радиоактивтi қалдықтар - мөлшерi мен жинақталуы Қазақстан Республикасының атом энергиясын пайдалану саласындағы заңнамасында белгiленген радиоактивтi заттар үшiн регламенттелген мәндерден асатын радиоактивтi заттарды қамтитын қалдықтар;  
      67) сараптама объектiсiн iске асыру - жоспарлау алдындағы, жобалау алдындағы және жобалау құжаттамасында көзделген шешiмдерге сәйкес өнеркәсiптiк және өзге де объектiлердi салу, пайдалану, жою, қызметтер көрсету, бұйымдар мен технологиялардың шаруашылық айналымға түсуi жөнiндегi жұмыстардың басталуы мен жүргiзiлу барысы, сондай-ақ нормативтiк құқықтық актiнiң қолданысқа енгiзiлуi, сараптама объектiсiнiң өзге де нақты жүзеге асырылуы;  
      68) сарқынды сулар - өндiрiстiк немесе тұрмыстық мұқтаждықтарға пайдаланылған және бұл ретте олардың бастапқы құрамын немесе физикалық қасиеттерiн өзгерткен қосымша қоспа (кiр) қосылған сулар. Атмосфералық жауын-шашын түскен сәтте елдi мекендер мен өнеркәсiптiк кәсiпорындардың аумағынан, көшелерге су себу кезiнде немесе одан кейiн ағатын сулар, пайдалы қазбаларды өндiру кезiнде пайда болған сулар да сарқынды сулар болып есептеледi;  
      69) су объектiлерi - құрлық бетiнiң рельефiнде және жер қойнауында шоғырланған, шекаралары, көлемi мен су режимi бар сулар;  
      70) сұйық қалдықтар – сарқынды сулардан басқа сұйық түрдегi кез келген қалдықтар;  
      71) табиғат пайдаланушы - табиғи ресурстарды пайдалануды және (немесе) қоршаған ортаға эмиссияларды жүзеге асыратын жеке немесе заңды тұлға;  
      72) табиғи объектiлер - шекарасы, көлемi және тiршiлiк режимi бар табиғи объектiлер;  
      73) табиғи ресурстар - тұтыну құндылығы бар табиғи объектiлер: жер, жер қойнауы, су, өсiмдiктер мен жануарлар дүниесi;  
      74) табиғи ресурстарды қорғау - табиғи ресурстардың әрбiр түрiн олардың тұтыну қасиеттерiн жоғалтуға әкеп соғатын тиiмсiз пайдаланудан, құрып кетуден, жұтаңданудан қорғауға бағытталған мемлекеттiк және қоғамдық шаралар жүйесi;  
      75) табиғи ресурстардың сарқылуы - табиғи ресурстар қорларының сандық және сапалық сипаттамаларының iшiнара немесе толық жоғалуы;   
      76) таза даму тетiгi - парниктiк газдар шығарындыларын шектеу және (немесе) азайту бойынша сандық мiндеттемелерi жоқ елдер аумағында парниктiк газдар шығарындыларын шектеу және (немесе) азайту бойынша сандық мiндеттемелерi бар елдердiң заңды тұлғалары қаржыландыратын, парниктiк газдар шығарындыларын шектеу және (немесе) азайту жөнiндегi жобаларды жүзеге асыру тетiгi;  
      77) тәуелсiз ақпарат берушi - парниктiк газдар шығарындылары мен сiңiрулерiн реттеу саласында жобалық тетiктердi есепке алу, мониторингтеу және iске асыру жөнiндегi кәсiби қызметтi жүзеге асыратын заңды тұлға;  
      78) тұрмыстық қатты қалдықтар - қатты нысандағы коммуналдық қалдықтар;  
      79) тұтыну қалдықтары - өнiмдердi, бұйымдарды және өзге де заттарды тұтыну немесе пайдалану процесiнде түзiлген қалдықтар, сондай-ақ өзiнiң бастапқы тұтыну қасиеттерiн толық немесе iшiнара жоғалтқан тауарлар (өнiм);  
      80) шаруашылық және өзге де қызметтiң экологиялық қауiптi түрi - нәтижесiнде қоршаған ортаны авариялық ластайтын немесе ластауы мүмкiн жеке және (немесе) заңды тұлғалардың қызметi;  
      81) шығарындылар квоталарымен сауда - парниктiк газдар шығарындыларын азайтудың және сiңiрудiң нарықтық тетiгi шеңберiнде парниктiк газдар шығарындылары квоталарын сатып алу және сату;  
      82) шығарындыларды азайту бiрлiгi - бiрлесiп жүзеге асыру тетiгi шеңберiнде жүзеге асырылатын жобаны iске асыру нәтижесiнде алынған көмiртегi бiрлiгi;  
      83) шығарындылардың сертификатталған азайту бiрлiгi - таза даму тетiгi шеңберiнде жүзеге асырылатын жобаны iске асыру нәтижесiнде алынған көмiртегi бiрлiгi;  
      84) шығарындыларды iшкi азайту бiрлiгi - парниктiк газдар шығарындыларын азайтудың және (немесе) сiңiрудiң iшкi жобаларын iске асыру нәтижесiнде қол жеткiзiлген, парниктiк газдар шығарындыларын азайтудың және (немесе) сiңiрудiң көлемiн айқындау мақсатында қолданылатын көмiртегi бiрлiгi;  
      85) экологиялық ағарту iсi - қоғамда экологиялық мәдениет негiздерiн қалыптастыру мақсатында экологиялық бiлiмдi, қоршаған ортаның, табиғи ресурстардың жай-күйi, экологиялық қауiпсiздiк туралы ақпаратты тарату;  
      86) экологиялық аудит – аудиттелетiн субъектiлердiң шаруашылық және өзге де қызметiн экологиялық тәуекелдердi анықтау мен бағалау және олардың қызметiнiң экологиялық қауiпсiздiк деңгейiн арттыру жөнiнде ұсынымдар әзiрлеуге бағытталған тәуелсiз тексеру;  
      87) экологиялық бiлiм беру - жеке адамның қоршаған ортаның жай-күйi үшiн экологиялық жауапкершiлiгiн қамтамасыз ететiн бiлiм мен дағды жүйесiн, құндылық бағдарларын, адамгершiлiк-эстетикалық көзқарасын қалыптастыруға бағытталған, жеке адамды тәрбиелеудiң, оқытудың, оның өз бетiнше бiлiм алуының және дамуының үздiксiз процесi;  
      88) экологиялық (жасыл) инвестициялар - бiрлiктердiң белгiленген мөлшерiн беруден, Парниктiк газдар шығарындаларына квоталар бөлудiң ұлттық жоспарындағы квоталар көлемiнiң резервiн басқарудан алынған қаражатты парниктiк газдар шығарындыларын азайтуға немесе сiңiрiлуiн арттыруға бағытталған жобаларға, бағдарламаларға және iс-шараларға инвестициялау;  
      89) экологиялық жүйе (экожүйе) - бiрыңғай функционалдық тұтастық ретiнде өзара iс-әрекет ететiн организмдердiң және олар мекендейтiн тiршiлiксiз ортаның өзара байланысты жиынтығы;  
      90) экологиялық қауiп - антропогендiк және табиғи әсерлер ықпалынан, оның iшiнде дүлей зiлзалаларды қоса алғанда, зiлзалалар мен апаттар салдарынан қоршаған ортаның жай-күйi бұзылуының, өзгеруiнiң болуымен немесе ықтималдығымен сипатталатын, жеке адам мен қоғамның өмiрлiк маңызы бар мүдделерiне қауiп төндiретiн жай-күй;  
      91) экологиялық қауiпсiздiк - қоршаған ортаға антропогендiк және табиғи әсер ету нәтижесiнде туындайтын қатерлерден жеке адамның, қоғамның және мемлекеттiң өмiрлiк маңызы бар мүдделерi мен құқықтарының қорғалуының жай-күйi;  
      92) экологиялық қауiптi объект - салынуы және қызметi адамдардың денсаулығы мен қоршаған ортаға зиянды әсерiн тигiзуi мүмкiн немесе зиянды әсерiн тигiзетiн шаруашылық объектiсi және өзге де объект;  
      93) экологиялық қауiптi техника мен жабдық - шаруашылық немесе өзге де қызметте пайдаланылатын және қоршаған ортаға қауiп төндiретiн тетiктер, машиналар, құрылғылар, аспаптар;  
      94) экологиялық қауiптi технологиялар - өндiрiс процесiнде жүзеге асырылатын және қоршаған ортаға қауiп төндiретiн шикiзатты, материалды немесе жартылай фабрикатты өңдеу, жасау, олардың жай-күйiн, қасиеттерiн, нысанын өзгерту әдiстерiнiң жиынтығы;  
      95) экологиялық менеджмент - қоршаған ортаны қорғауды әкiмшiлiк басқару, ол кәсiпорынның экологиялық саясатын әзiрлеуге, енгiзуге, орындауға, талдауға және қолдауға арналған ұйымдастыру құрылымын, жоспарлауды, жауапкершiлiктi, әдiстердi, рәсiмдердi, процестер мен ресурстарды қамтиды;  
      96) экологиялық мониторинг - қоршаған ортаның жай-күйiн және оған әсер етудi жүйелi түрде қадағалау мен бағалау;  
      97) экологиялық нормалау - қағидалардың (нормалардың) және олардағы қамтылған қоршаған орта жай-күйiнiң және оған әсер ету дәрежесiнiң сандық және сапалық көрсеткiштерiнiң (нормативтерiнiң) жүйесi;  
      98) экологиялық рұқсат - жеке және заңды тұлғалардың қоршаған ортаға эмиссияларды жүзеге асыру құқығын куәландыратын құжат;  
      99) экологиялық сараптама - көзделiп отырған шаруашылық және өзге де қызметтiң қоршаған орта сапасының нормативтерiне және экологиялық талаптарға сәйкестiгiн белгiлеу, сондай-ақ осы қызметтiң қоршаған ортаға тигiзуi мүмкiн қолайсыз әсерлерiнiң және олармен байланысты әлеуметтiк салдарлардың алдын алу мақсатында экологиялық сараптама объектiсiн iске асыруға жол берiлуiн айқындау;  
      100) экологиялық таза өнiм белгiсi - таңбаланған өнiмнiң экологиялық таза өнiм стандарттарына сәйкестiгiн растайтын тiркелген белгi;  
      101) экологиялық талаптар - осы Кодексте, Қазақстан Республикасының өзге де нормативтiк құқықтық актiлерi мен нормативтiк-техникалық құжаттарында қамтылған, қоршаған ортаға және халықтың денсаулығына терiс әсер ететiн шаруашылық және өзге де қызметтi шектеу және оларға тыйым салу;  
      102) экологиялық таңбалау - Қазақстан Республикасының техникалық реттеу туралы заңнамасында белгiленген тәртiппен сәйкестiгi растаудан өткен өнiмге экологиялық таза өнiм белгiсiн беру;  
      103) экологиялық тәуекел - белгiлi бiр факторлардың әсерi салдарынан қоршаған орта және (немесе) табиғи объектiлер жай-күйiнiң қолайсыз өзгерiстерге ұшырау ықтималдығы;  
      104) эмиссиялардың техникалық үлестiк нормативтерi - ел экономикасы үшiн қолдануға болатын шығындар кезiнде қоршаған ортаға эмиссияларды нақты техникалық құралдармен қамтамасыз ету мүмкiндiгiн негiзге ала отырып айқындалатын, олардың уақыт бiрлiгiндегi немесе шығарылатын өнiм бiрлiгiндегi немесе басқа да көрсеткiштердегi шамалары;  
      105) эмиссиялар нормативтерi - қоршаған орта сапасы нормативтерiнiң сақталуын қамтамасыз етуге жол берiлетiн эмиссиялар көрсеткiштерi.  
      *Ескерту. 1-бап жаңа редакцияда - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**2-бап. Қазақстан Республикасының экологиялық заңнамасы**

      1. Қазақстан Республикасының экологиялық заңнамасы Қазақстан Республикасының Конституциясына негiзделедi және осы Кодекс пен Қазақстан Республикасының өзге де нормативтiк құқықтық актiлерiнен тұрады.  
      2. Егер Қазақстан Республикасы ратификациялаған халықаралық шартта осы Кодекстегiден өзгеше ережелер белгiленген болса, онда халықаралық шарттың ережелерi қолданылады.  
      3. Осы Кодекс пен Қазақстан Республикасының қоршаған ортаны қорғау саласындағы қатынастарды реттейтiн нормалары бар өзге де заңдарының арасында қайшылық болған жағдайда, осы Кодекстiң ережелерi қолданылады.  
      4. Қоршаған орта объектiлерiн қорғау мен пайдалану және ерекше қорғалатын табиғи аумақтар саласындағы қатынастар осы Кодексте реттелмеген бөлiгiнде Қазақстан Республикасының арнаулы заңдарымен реттеледi. Z040593, K030442, K030481, K030477

**3-бап. Осы Кодексте реттелетiн қатынастар**

      1. Осы Кодексте Қазақстан Республикасы аумағының шегiнде табиғи ресурстарды пайдалану мен қоршаған ортаға әсер етуге байланысты шаруашылық және өзге де қызметтi жүзеге асыру кезiнде қоршаған ортаны қорғау, қалпына келтiру және сақтау, табиғи ресурстарды пайдалану мен молықтыру саласындағы қатынастар реттеледi.  
      2. Жеке және заңды тұлғалар, мемлекет, сондай-ақ қоршаған ортаны қорғау саласында мемлекеттiк реттеудi және табиғи ресурстарды пайдалану саласында мемлекеттiк басқаруды жүзеге асыратын мемлекеттiк органдар осы Кодексте реттелетiн қатынастардың қатысушылары болып табылады.

**4-бап. Қазақстан Республикасы орнықты дамуының**  
**экологиялық негiздерi**

      Қазақстан Республикасы орнықты дамуының экологиялық негiздерi:  
      1) адам өмiрi мен денсаулығы үшiн қолайлы қоршаған ортаны қамтамасыз ету жөнiндегi мақсатқа мемлекеттiң қол жеткiзуi;  
      2) қоршаған ортаны қорғау және биоәртүрлiлiктi сақтау;  
      3) Қазақстан Республикасының өз табиғи ресурстарын өндiруге құқықтарын қамтамасыз ету мен iске асыру және табиғи ресурстарды пайдалану мен қоршаған ортаға әсер ету мәселелерiнде ұлттық мүдделердi қорғау;  
      4) қазiргi және болашақ ұрпақтардың сұранысын әдiл қанағаттандыру;  
      5) өндiрiс пен тұтынудың орнықты үлгiлерiн дамыту;  
      6) қоршаған ортаның жай-күйiн есепке ала отырып, экологиялық нормалаудың әлеуметтiк және экономикалық даму талаптарына сай келуi;  
      7) әрбiр адамның экологиялық ақпаратқа қол жеткiзу құқығын сақтау және жұртшылықтың қоршаған ортаны қорғау мен орнықты даму мәселелерiн шешуге жан-жақты қатысуы;  
      8) қоршаған ортаны қорғау саласында қабылданатын шаралардың жариялылығын қамтамасыз ету;  
      9) Жердiң экожүйесiнiң салауатты жай-күйi мен тұтастығын сақтау, қорғау мен қалпына келтiру мақсатындағы жаhандық әрiптестiк;  
      10) қоршаған ортаға залал келтiргенi үшiн жауаптылыққа қатысты халықаралық құқықтың дамуына жәрдемдесу;  
      11) қоршаған ортаға елеулi залал келтiретiн немесе адам денсаулығы үшiн зиянды деп есептелетiн қызмет пен заттардың кез келген түрлерiн басқа мемлекеттерге көшiру мен ауыстыруды тежеу, болдырмау, сондай-ақ қоршаған ортаға елеулi немесе орны толмайтын залал қатерi төнген жағдайларда сақтандыру шараларын қолдану болып табылады.

**5-бап. Қазақстан Республикасы экологиялық заңнамасының**  
**негiзгi принциптерi**

      Қазақстан Республикасы экологиялық заңнамасының негiзгi принциптерi:  
      1) Қазақстан Республикасының орнықты дамуын қамтамасыз ету;  
      2) экологиялық қауiпсiздiктi қамтамасыз ету;  
      3) экологиялық қатынастарды реттеу кезiндегi экожүйелi көзқарас;  
      4) қоршаған ортаны қорғау саласындағы мемлекеттiк реттеу және табиғи ресурстарды пайдалану саласындағы мемлекеттiк басқару;  
      5) қоршаған ортаны ластаудың және оған кез келген басқа түрде залал келтiрудi болдырмау жөнiнде алдын алу шараларының мiндеттiлiгi;  
      6) Қазақстан Республикасының экологиялық заңнамасын бұзғаны үшiн жауаптылықтан бұлтартпау;  
      7) қоршаған ортаға келтiрiлген залалды өтеу мiндеттiлiгi;  
      8) қоршаған ортаға әсер етудiң ақылы болу және оған рұқсат алу тәртiбi;  
      9) табиғи ресурстарды пайдалану мен қоршаған ортаға әсер ету кезiнде неғұрлым экологиялық таза және ресурс үнемдеушi технологияларды қолдану;  
      10) қоршаған ортаны қорғау жөнiндегi мемлекеттiк органдар қызметiнiң өзара әрекеттестiгi, үйлесiмдiлiгi мен жариялылығы;  
      11) табиғат пайдаланушыларды қоршаған ортаны ластауды болдырмауға, азайтуға және оны жоюға, қалдықтарды кемiтуге ынталандыру;  
      12) экологиялық ақпараттың қолжетiмдiлiгi;  
      13) табиғи ресурстарды пайдалану мен қоршаған ортаға әсер ету кезiнде ұлттық мүдделердi қамтамасыз ету;  
      14) Қазақстан Республикасы экологиялық заңнамасының халықаралық құқық принциптерiмен және нормаларымен үйлесуi;  
      15) жоспарланып отырған шаруашылық және өзге де қызметтiң экологиялық қауiптiлiгi презумпциясы және оны жүзеге асыру туралы шешiмдер қабылдаған кезде қоршаған ортаға және халықтың денсаулығына әсерiн бағалау мiндеттiлiгi болып табылады.

**6-бап. Қоршаған ортаны қорғау саласындағы мемлекеттiк**  
**реттеудiң және табиғи ресурстарды пайдалану**  
**саласындағы мемлекеттiк басқарудың негiзгi**  
**ережелерi**

      1. Қоршаған ортаны қорғау саласындағы мемлекеттiк реттеу:  
      1) қоршаған ортаны қорғау саласындағы қызметтi лицензиялауды;  
      2) экологиялық нормалауды;  
      3) қоршаған ортаны қорғау саласындағы техникалық реттеудi;  
      4) мемлекеттiк экологиялық сараптаманы;  
      5) экологиялық рұқсаттар берудi;  
      6) мемлекеттiк экологиялық бақылауды;  
      7) қоршаған ортаны қорғауды экономикалық реттеу жүйесiн, неғұрлым экологиялық таза технологияларды енгiзудi ынталандыруды, табиғат қорғау iс-шараларын қаржыландыру жүйесiн;  
      7-1) парниктiк газдар шығарындыларын квоталауды;  
      7-2) парниктiк газдарды түгендеудi;  
      7-3) парниктiк газдар шығарындыларын азайту мен сiңiрудiң нарықтық тетiгiн белгiлеудi;  
      7-4) парниктiк газдар шығарындылары мен сiңiрулерiнiң нақты көлемiнiң мониторингi жүйесiн;  
      8) мемлекеттiк экологиялық мониторингтi;  
      9) табиғат пайдаланушыларды, қоршаған ортаны ластау көздерi мен учаскелерiн мемлекеттiк есепке алуды;  
      10) экологиялық бiлiм беру мен ағарту iсiн қамтиды.  
      2. Табиғи ресурстарды пайдалану саласындағы мемлекеттiк басқару:  
      1) табиғи ресурстарды пайдалану саласындағы мемлекеттiк жоспарлауды;  
      2) табиғи ресурстарды қорғауға, пайдалануға және молықтыруға мемлекеттiк бақылау жасауды;  
      3) табиғи ресурстарды пайдалану құқығына лицензиялар, рұқсаттар берудi және шарттар (келiсiмшарттар) жасасуды;  
      4) табиғи ресурстарды қалпына келтiру мен молықтыруды, ресурс үнемдейтiн технологияларды енгiзудi ұйымдастыруды;  
      5) табиғи ресурстардың мониторингi мен кадастрларын жүргiзудi;  
      6) табиғи ресурстарды пайдалануға лимиттер белгiлеу мен квоталар бөлудi;  
      7) табиғи ресурстарды пайдалануды, қалпына келтiру мен молықтыруды жүзеге асыратын мемлекеттiк заңды тұлғаларды басқаруды;  
      8) табиғи ресурстарды қорғауды ұйымдастыруды қамтиды.  
      *Ескерту. 6-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**7-бап. Қоршаған ортаны қорғау объектiлерi**

      1. Жер, жер қойнауы, жер үстi және жер асты сулары; атмосфералық ауа; ормандар мен өзге де өсiмдiктер; жануарлар дүниесi, тiрi организмдердiң гендiк қоры; табиғи экологиялық жүйелер, климат және Жердiң озон қабаты жойылудан, тозудан, зақымданудан, ластанудан және өзге де зиянды әсерден қорғалуға тиiс.  
      2. Ерекше қорғалатын табиғи аумақтар және мемлекеттiк табиғи-қорық қорының объектiлерi айрықша қорғалуға тиiс.

**8-бап. Мемлекеттiк табиғи-қорық қоры**

      1. Мемлекеттiк табиғи-қорық қоры - табиғат эталондары, уникумдар және реликттер, генетикалық резерв, ғылыми зерттеулер, ағарту, бiлiм беру, туризм мен рекреация нысанасы ретiнде экологиялық, ғылыми, тарихи-мәдени және рекреациялық жағынан ерекше құнды, мемлекеттiк қорғауға алынған қоршаған орта объектiлерiнiң жиынтығы.  
      2. Мемлекеттiк табиғи-қорық қорының объектiлерi "Ерекше қорғалатын табиғи аумақтар туралы" Қазақстан Республикасының Заңында белгiленедi.  
      3. Мемлекеттiк табиғи-қорық қорын қорғау ерекше қорғалатын табиғи аумақтар құру жолымен, сондай-ақ қоршаған ортаның экологиялық, ғылыми, тарихи-мәдени және рекреациялық жағынан ерекше құнды объектiлерiн пайдалануға тыйым салу мен шектеулер белгiлеу арқылы қамтамасыз етiледi.

**9-бап. Ерекше қорғалатын табиғи аумақ**

      1. Ерекше қорғалатын табиғи аумақ - ерекше қорғау режимi белгiленген мемлекеттiк табиғи-қорық қорының табиғи кешендерi мен объектiлерi бар жер, су объектiлерiнiң және олардың үстiндегi әуе кеңiстiгiнiң учаскелерi.  
      2. Ерекше қорғалатын табиғи аумақтардың түрлерi, құру тәртiбi, қорғау режимiнiң түрi, сондай-ақ ерекше қорғалатын табиғи аумақтардың жекелеген түрлерiнiң қызметiн ұйымдастыру ерекшелiктерi "Ерекше қорғалатын табиғи аумақтар туралы" Қазақстан Республикасының Заңында белгiленедi.

**10-бап. Табиғат пайдалану ұғымы және оның түрлерi**

      1. Адамның күнделiктi өмiрiнде, жеке және заңды тұлғалардың шаруашылық және өзге де қызметiнде табиғи ресурстарды пайдалануы және (немесе) қоршаған ортаға әсер етуi табиғат пайдалану болып табылады.  
      2. Табиғат пайдалану жалпы және арнайы болып бөлiнедi.  
      3. Жалпы табиғат пайдалану тұрақты болып табылады және халықтың өмiрлiк қажеттi сұраныстарын қанағаттандыру үшiн және табиғи ресурстар пайдалануға берiлмей, тегiн жүзеге асырылады.  
      Егер Қазақстан Республикасының заңдарында көзделсе, табиғатты жалпы пайдалануды шектеуге жол берiледi.  
      4. Арнайы табиғат пайдалану - осы Кодексте және Қазақстан Республикасының өзге де заңдарында белгiленген тәртiппен табиғи ресурстарды ақылы негiзде пайдалануды және (немесе) қоршаған ортаға эмиссияларды жүзеге асыратын жеке және (немесе) заңды тұлғаның қызметi. K030442, K030481, K030477, Z040593  
      5. Табиғат пайдалану түрлерiне:  
      1) жердi пайдалану;  
      2) суды пайдалану;  
      3) орманды пайдалану;  
      4) жер қойнауын пайдалану;  
      5) жануарлар дүниесiн пайдалану;  
      6) өсiмдiктер дүниесiн пайдалану;  
      7) қоршаған ортаға эмиссиялар;  
      8) Қазақстан Республикасының заңдарында белгiленетiн өзге де табиғат пайдалану түрлерi жатады.  
      6. Табиғат пайдалану түрлерi бойынша арнайы табиғат пайдалану құқығының туындау ерекшелiктерi Қазақстан Республикасының заңдарында айқындалады.  
      7. Арнайы табиғат пайдалану табиғат пайдаланудың бiр түрiн не олардың бiрнеше түрiнiң жиынтығын қамтуы мүмкiн.

**11-бап. Табиғат пайдаланушылар**

      1. Қазақстан Республикасының аумағында тұрақты немесе уақытша тұратын жеке және заңды тұлғалар табиғат пайдаланушылар болуы мүмкiн.  
      2. Табиғат пайдаланушылар:  
      1) тұрақты (табиғат пайдалану құқығы мерзiмi шектелмейтiн сипатта болады) және уақытша (табиғат пайдалану құқығы белгiлi бiр мерзiммен шектелген);  
      2) бастапқы (табиғат пайдалану құқығы мемлекеттен не басқа да бастапқы табиғат пайдаланушылардан сол құқықтан айыру немесе әмбебап құқық мирасқорлығы тәртiбiмен алынған) және кейiнгi (табиғатты уақытша пайдалану құқығы бұл мәртебенi өзiнде сақтап қалатын бастапқы табиғат пайдаланушыдан шарт негiзiнде алынған) болуы мүмкiн.  
      3. Табиғат пайдаланушылар осы Кодексте және Қазақстан Республикасының өзге де нормативтiк құқықтық актiлерiнде белгiленген талаптарды сақтауға мiндеттi.

**12-бап. Арнайы табиғат пайдалану құқығының туындау**  
               **негiздерi және оны жүзеге асыру шарттары**

      1. Арнайы табиғат пайдалану құқығы:  
      1) табиғи ресурстарды пайдалану мен алуға және қоршаған ортаны қорғау саласында жекелеген қызмет түрлерiн жүзеге асыруға лицензиялар және (немесе) рұқсаттар;  
      2) табиғи ресурстарды Қазақстан Республикасының заңдарында белгiленген тәртiппен табиғат пайдалануға беру туралы Қазақстан Республикасы Үкiметiнiң немесе жергiлiктi атқарушы органдардың шешiмдерi;  
      3) Қазақстан Республикасының заңнамалық актiлерiнде белгiленген тәртiппен жасалатын табиғат пайдалануға арналған шарттар (келiсiмшарттар) негiзiнде туындайды.  
      2. Арнайы табиғат пайдалану құқығы Қазақстан Республикасының заңнамалық актiлерiнде көзделген тәртiппен, осы баптың 1-тармағында көрсетiлген бiр, екi не барлық актiлер негiзiнде туындауы мүмкiн.  
      3. Жылжымалы көздерден туындайтын эмиссияларды қоспағанда, қоршаған ортаға эмиссияларды жүзеге асыратын табиғат пайдаланушылардың арнайы табиғат пайдалану құқығын жүзеге асыруына экологиялық рұқсаттар болған кезде жол берiледi.  
      4. Табиғи ресурстарды пайдалану құқығы жеке және (немесе) заңды тұлғаларға Қазақстан Республикасының заңнамалық актiлерiне сәйкес берiледi.        
      5. Арнайы табиғат пайдалану құқығын алған жеке және заңды тұлғалар, Қазақстан Республикасының заңдарында көзделген жағдайларды қоспағанда, оларға билiк ете алмайды.  
      6. Арнайы табиғат пайдалану құқығы мемлекет қауiпсiздiгiн және қоршаған ортаны қорғауды қамтамасыз ету мақсатында Қазақстан Республикасының заңдарына сәйкес шектелуi немесе оған тыйым салынуы мүмкiн.  
*Ескерту. 12-бапқа өзгерту енгiзiлдi - ҚР 2009.11.16* N 200-IV *(2010 жылғы 1 қаңтардан бастап қолданысқа енгiзiледi) Заңымен.*

**2-тарау. ЖЕКЕ ТҰЛҒАЛАРДЫҢ, ҚОҒАМДЫҚ БIРЛЕСТIКТЕРДIҢ ЖӘНЕ**  
**ЖЕРГIЛIКТI ӨЗIН-ӨЗI БАСҚАРУ ОРГАНДАРЫНЫҢ ҚҰҚЫҚТАРЫ МЕН**  
**МIНДЕТТЕРI**

**13-бап. Жеке тұлғалардың қоршаған ортаны қорғау**  
**саласындағы құқықтары мен мiндеттерi**

      1. Жеке тұлғалардың:  
      1) өздерiнiң өмiрi мен денсаулығына қолайлы қоршаған ортаға;  
      2) қоршаған ортаны қорғау мен сауықтыру жөнiндегi шараларды жүзеге асыруға;  
      3) қоршаған ортаны қорғау қоғамдық бiрлестiктерi мен қорларын құруға;  
      4) Қазақстан Республикасының заңнамасында белгiленген тәртiппен мемлекеттiк органдардың қоршаған ортаға қатысты мәселелер бойынша шешiмдер қабылдау процесiне қатысуға;  
      5) Қазақстан Республикасының заңнамасына сәйкес қоршаған ортаны қорғау саласындағы жиналыстарға, митингiлерге, пикеттерге, шерулер мен демонстрацияларға, референдумдарға қатысуға;  
      6) мемлекеттiк органдар мен ұйымдарға қоршаған ортаны қорғау мәселелерi бойынша хаттар, шағымдар, арыздар мен ұсыныстар беруге және оларды қарауды талап етуге;  
      7) мемлекеттiк органдар мен ұйымдардан уақтылы, толық және дұрыс экологиялық ақпарат алуға;  
      8) қоршаған ортаны қорғау мәселелерi бойынша нормативтiк құқықтық актiлер жобаларын әзiрлеу кезеңiнде оларды талқылауға қатысуға және әзiрлеушiлерге өз ескертпелерiн ұсынуға;  
      9) қоршаған ортаға байланысты жоспарлар мен бағдарламаларды дайындау процесiне қатысуға;  
      10) қоғамдық экологиялық сараптама өткiзу туралы ұсыныс жасап, оған қатысуға;  
      11) кәсiпорындарды, құрылыстар мен экологиялық жағынан қауiптi өзге де объектiлердi орналастыру, салу, реконструкциялау және пайдалануға беру туралы, сондай-ақ жеке және заңды тұлғалардың қоршаған орта мен адам денсаулығына терiс әсер ететiн шаруашылық және өзге де қызметiн шектеу мен тоқтату туралы шешiмдердiң әкiмшiлiк немесе сот тәртiбiмен күшiн жоюды талап етуге;  
      12) Қазақстан Республикасы экологиялық заңнамасының бұзылуы салдарынан өздерiнiң денсаулығы мен мүлкiне келтiрiлген зиянның өтелуi туралы сотқа талап-арыз беруге құқығы бар.  
      2. Жеке тұлғалар:  
      1) қоршаған ортаны сақтауға, табиғи ресурстарға ұқыпты қарауға;  
      2) табиғи ресурстарды ұтымды пайдалануға, қоршаған ортаны қорғауға және экологиялық қауiпсiздiктi қамтамасыз етуге бағытталған шараларды iске асыруға жәрдемдесуге;  
      3) өз кiнәсiнен экологиялық қауiпсiздiкке төнуi мүмкiн қатердi болдырмауға;  
      4) өз қызметiн Қазақстан Республикасының экологиялық заңнамасына сәйкес жүзеге асыруға мiндеттi.  
      3. Жеке тұлғалардың Қазақстан Республикасының заңдарында белгiленген өзге де құқықтары мен мiндеттерi болады.

**14-бап. Қоғамдық бiрлестiктердiң қоршаған ортаны қорғау**  
**саласындағы құқықтары мен мiндеттерi**

      1. Қоғамдық бiрлестiктердiң қоршаған ортаны қорғау саласында өз қызметiн жүзеге асыру кезiнде:  
      1) экологиялық бағдарламаларды әзiрлеуге және насихаттауға, азаматтардың құқықтары мен мүдделерiн қорғауға, оларды қоршаған ортаны қорғау саласындағы белсендi қызметке ерiктi негiзде тартуға;  
      2) қоршаған ортаны қорғау мен сауықтыру, табиғи ресурстарды ұтымды пайдалану мен молықтыру жөнiндегi жұмыстарды орындауға, экологиялық, ғылыми, тарихи-мәдени және рекреациялық жағынан ерекше құнды қоршаған орта объектiлерiн қорғауға, ерекше қорғалатын табиғи аумақтардың қызметiне қатысуға;  
      3) Қазақстан Республикасының заңнамасында белгiленген тәртiппен мемлекеттiк органдардың қоршаған ортаға қатысты мәселелер бойынша шешiмдер қабылдау процесiне қатысуға;  
      4) экологиялық бiлiм беру мен ағарту жұмыстарын орындауға, қоршаған ортаны қорғау саласында ғылыми зерттеулер жүргiзуге;  
      5) қоғамдық экологиялық сараптамаға және қоғамдық тыңдаулар өткiзуге бастамашылық жасауға және оларды ұйымдастыруға;  
      6) қоғамдық экологиялық бақылауды жүзеге асыруға;  
      7) мемлекеттiк органдар мен ұйымдардан уақтылы, толық және дұрыс экологиялық ақпарат алуға;  
      8) қоршаған ортаны қорғау саласында мемлекеттiк органдармен және халықаралық ұйымдармен ынтымақтасуға және өзара iс-қимыл жасауға, олармен келiсiмдер жасауға, олар үшiн шарттар бойынша Қазақстан Республикасы заңнамасында көзделген белгiлi бiр жұмыстарды орындауға;  
      9) қоршаған ортаны қорғау мәселелерi бойынша нормативтiк құқықтық актiлер жобаларын әзiрлеу кезеңiнде оларды талқылауға қатысуға және әзiрлеушiлерге өз ескертпелерiн ұсынуға;  
      10) қоршаған ортаға байланысты жоспарлар мен бағдарламаларды дайындау процесiне қатысуға;  
      11) жеке және (немесе) заңды тұлғаларды жауапқа тарту туралы мәселелер қоюға, Қазақстан Республикасы экологиялық заңнамасының бұзылуы салдарынан азаматтардың денсаулығына және (немесе) мүлкiне келтiрiлген зиянның өтелуi туралы сотқа талап-арыз беруге;  
      12) кәсiпорындарды, құрылыстар мен экологиялық жағынан қауiптi өзге де объектiлердi орналастыру, салу, реконструкциялау және пайдалануға беру туралы шешiмдердiң әкiмшiлiк немесе сот тәртiбiмен күшiн жоюды, сондай-ақ жеке және заңды тұлғалардың қоршаған орта мен адам денсаулығына терiс әсер ететiн шаруашылық және өзге де қызметiн шектеу, тоқтата тұру және тоқтату туралы шешiм шығаруды талап етуге;  
      13) қоршаған ортаны қорғау қорларын құруға құқығы бар.  
      2. Қоғамдық бiрлестiктер қоршаған ортаны қорғау саласындағы өз қызметiн жүзеге асыру кезiнде:  
      1) табиғи ресурстарды ұтымды пайдалануға, қоршаған ортаны қорғауға және экологиялық қауiпсiздiктi қамтамасыз етуге бағытталған шараларды iске асыруға жәрдемдесуге;  
      2) өз қызметiн Қазақстан Республикасының заңнамасына сәйкес жүзеге асыруға мiндеттi.  
      3. Қоғамдық бiрлестiктердiң Қазақстан Республикасының заңдарында белгiленген өзге де құқықтары мен мiндеттерi болады. Z970093

**15-бап. Жергiлiктi өзiн-өзi басқару органдарының**  
**қоршаған ортаны қорғау және табиғат пайдалану**  
**саласындағы өкiлеттiктерi**

      Жергiлiктi өзiн-өзi басқару органдарының қоршаған ортаны қорғау мен табиғат пайдалану саласындағы өкiлеттiктерiне:  
      1) елдi мекендердi абаттандыру мен көгалдандыру жөнiндегi жұмыстарды ұйымдастыру;  
      2) елдi мекендердi санитарлық тазартуды қамтамасыз ету жөнiндегi жұмыстарды ұйымдастыру;  
      3) өндiрiс және тұтыну қалдықтарын сақтау мен көму орындарын күтiп ұстау;  
      4) жергiлiктi атқарушы органдарға, тарихи-мәдени мұраны қорғау мен пайдалану жөнiндегi уәкiлеттi мемлекеттiк органға экологиялық, ғылыми, тарихи-мәдени және рекреациялық құндылығы бар табиғи және басқа да объектiлердi тарих немесе мәдениет ескерткiштерi деп жариялау туралы ұсыныстар енгiзу жатады.

**3-тарау. МЕМЛЕКЕТТIК ОРГАНДАРДЫҢ ҚОРШАҒАН ОРТАНЫ ҚОРҒАУ ЖӘНЕ**  
**ТАБИҒАТ ПАЙДАЛАНУ САЛАСЫНДАҒЫ ҚҰЗЫРЕТI**

**16-бап. Қазақстан Республикасы Үкiметiнiң құзыретi**

      Қазақстан Республикасының Үкiметi қоршаған ортаны қорғау және табиғат пайдалану саласында:  
      1) қоршаған ортаны қорғау және табиғи ресурстарды пайдалану, қалдықтармен жұмыс iстеу саласындағы мемлекеттiк саясаттың негiзгi бағыттарын, оларды жүзеге асыру жөнiндегi стратегиялық шараларды әзiрлейдi;  
      1-1) Қазақстан Республикасының климаттың өзгеруi саласындағы халықаралық шарттары бойынша мiндеттемелерiн орындау жөнiндегi мемлекеттiк саясатты iске асыруды жүзеге асырады;  
      2) *алып тасталды - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен;*  
      3) табиғат пайдаланудың әралуан түрлерi бойынша тұжырымдамаларды мақұлдайды;  
      4) табиғи ресурстарды Қазақстан Республикасының заңдарында белгiленген тәртiппен табиғат пайдалануға беру туралы шешiмдер қабылдайды; K030442, K030477, Z100291  
      5) республикалық деңгейде және ерекше қорғалатын табиғи аумақтарда қоршаған ортаны қорғау жөнiндегi сондай-ақ, гидрометеорология, климатты және Жердiң озон қабатын қорғау саласындағы бағдарламаларды бекiтедi;  
      6) табиғи ресурстардың әрбiр түрiнiң мемлекеттiк есебiн, мемлекеттiк кадастрлары мен мемлекеттiк мониторингiн жүргiзу тәртiбiн айқындайды; P060862, P030958, P030956, P031378, P031182, P021444, P970106, P961285, P961022  
      7) мыналарды:  
      қоршаған ортаны қорғау саласындағы техникалық регламенттердi;  
      ең озық қолжетiмдi технологиялар тiзбесiн;  
      эмиссиялар нормативтерi белгiленетiн ластаушы заттар мен қалдық түрлерiнiң тiзбесiн;  
      қоршаған ортаны қорғау саласындағы лицензияланатын қызмет түрiне қойылатын бiлiктiлiк талаптарын;  
      қоршаған ортаға эмиссияларды қысқартуға арналған квоталар мен мiндеттемелердi сату тәртiбiн;  
      ластану учаскелерiнiң мемлекеттiк тiзiлiмiн жүргiзу тәртiбiн;  
      қоршаған ортаны ластаудан келтiрiлген залалды экономикалық бағалау қағидаларын;  
      коммуналдық қалдықтардың пайда болу және жинақталу нормаларын есептеудiң үлгiлiк қағидаларын;  
      Парниктiк газдар шығарындыларына квоталар бөлудiң ұлттық жоспарын;  
      парниктiк газдарды түгендеу мониторингi мен оған бақылау жасау тәртiбiн;  
      парниктiк газдар шығарындалары мен сiңiрулерiн реттеу саласындағы жобалық тетiктердi iске асыру тәртiбiн;  
      қалдықтарды басқару бағдарламасын әзiрлеу қағидаларын;  
      Каспий теңiзiнiң қазақстандық секторында мұнай операцияларын жүргiзу кезiнде өндiрiстiк экологиялық мониторингтi ұйымдастыру және жүргiзу қағидаларын;  
      Каспий теңiзiнiң қазақстандық секторында мұнай операцияларын жүргiзу кезiнде фондық экологиялық зерттеулердi ұйымдастыру және жүргiзу қағидаларын бекiтедi;  
      8) мыналарды:  
      шаруашылық және өзге де қызметтiң экологиялық қауiптi түрлерiнiң тiзбесiн;  
      айрықша экологиялық, ғылыми және мәдени маңызы бар қоршаған ортаны қорғау объектiлерiнiң тiзбесiн;  
      қоршаған ортаны қорғау саласындағы жобалардың ашық конкурстарын өткiзу тәртiбiн;  
      сот шешiмiмен республикалық меншiкке түстi деп танылған иесiз қауiптi қалдықтарды басқару тәртiбiн;  
      қалдықтарды орналастыру полигондарын жою қорларын қалыптастыру тәртiбiн айқындайды;  
      9) мыналарды:  
      қоршаған орта сапасының нысаналы көрсеткiштерiн айқындау тәртiбiн;  
      кешендi экологиялық рұқсаттар беру тәртiбiн және қоршаған ортаға эмиссияларға рұқсаттардың орнына кешендi экологиялық рұқсаттар алу мүмкiн болатын өнеркәсiп объектiлерi үлгiлерiнiң тiзбесiн;  
      озон қабатын бұзатын және құрамында солардың өнiмдерi бар заттарды импорттауға, экспорттауға, озон қабатын бұзатын заттарды пайдалана отырып жұмыстар жүргiзуге, құрамында озон қабатын бұзатын заттар бар жабдықтарды жөндеуге, монтаждауға, оларға қызмет көрсетуге рұқсат беру тәртiбiн;  
      озон қабатын бұзатын заттарды тұтынуды мемлекеттiк есепке алу тәртiбiн;  
      аумақтардың экологиялық жағдайын бағалау критерийлерiн;  
      жердi бағалаудың экологиялық критерийлерiн;  
      Каспий теңiзiнiң солтүстiк бөлiгiндегi мемлекеттiк қорық аймағының шекарасын;  
      қалдықтарды әкелу, әкету және транзиттеу тәртiбiн;  
      мемлекеттiк реттеу объектiлерi болып табылатын парниктiк газдар тiзбесiн;  
      белгiленген мөлшердiң бiр бөлiгiн, парниктiк газдар шығарындыларын азайту бiрлiктерiн, шығарындыларының сертификатталған азайту бiрлiктерiн, сiңiрулерiн және Қазақстан Республикасының халықаралық шарттарында көзделген басқа да туынды бiрлiктердi құру және айналымы тәртiбiн;  
      парниктiк газдар шығарындыларын азайту мен сiңiруге бағытталған жобаларды қарау, мақұлдау және iске асыру тәртiбiн;  
      белгiленген мөлшер резервi мен Парниктiк газдар шығарындыларына квоталар бөлудiң ұлттық жоспарындағы квоталар көлемiнiң резервiн қалыптастыру тәртiбiн;  
      парниктiк газдар шығарындыларына квоталар беру тәртiбiн;  
      экологиялық (жасыл) инвестицияларды iске асыру тәртiбiн белгiлейдi;  
      10) халықаралық ынтымақтастықты жүзеге асырады;  
      11) аумақты төтенше экологиялық жағдай аймағы деп жариялайды және төтенше экологиялық жағдай аймағы құқықтық режимiнiң қолданысын тоқтату туралы шешiм қабылдайды;  
      11-1) жобаларды iске асыру кезiнде алынған парниктiк газдар шығарындыларын азайту мен сiңiру бiрлiктерiнiң бөлiгiн басқа елдердiң тiзiлiмiне берудi және (немесе) оларды квоталардың белгiленген мөлшер резервiне немесе Парниктiк газдар шығарындыларына квоталар бөлудiң ұлттық жоспарындағы квоталар көлемiнiң резервiне берудi шектеу туралы шешiм қабылдайды;  
      12) өзiне Қазақстан Республикасының Конституциясымен, заңдарымен және Қазақстан Республикасы Президентiнiң актiлерiмен жүктелген өзге де функцияларды орындайды.  
      *Ескерту. 16-бапқа өзгерiс енгiзiлдi - ҚР 2008.12.10* N 101-IV *(2009.01.01 бастап қолданысқа енгiзiледi), 2011.07.22* № 479-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi), 2011.07.05* N 452-IV *(2011.10.13 қолданысқа енгiзiледi), 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңдарымен.*

**17-бап. Қоршаған ортаны қорғау саласындағы уәкiлеттi**  
               **органның құзыретi**

      Қоршаған ортаны қорғау саласындағы уәкiлеттi орган:  
      1) бiртұтас мемлекеттiк экологиялық саясатты жүргiзедi және қоршаған ортаны қорғау саласындағы бағдарламалардың орындалуын ұйымдастырады;  
      1-1) республикалық деңгейде және ерекше қорғалатын табиғи аумақтарда, сондай-ақ гидрометеорология, климатты және Жердiң озон қабатын қорғау саласында қоршаған ортаны қорғау жөнiндегi бағдарламаларды әзiрлейдi;  
      2) өз құзыретi шегiнде орталық және жергiлiктi атқарушы органдардың қоршаған ортаны қорғауды жүзеге асыру бөлiгiндегi қызметiн үйлестiредi;  
      3) климатты және Жердiң озон қабатын қорғау саласында мемлекеттiк басқаруды жүзеге асырады;  
      4) жеке және заңды тұлғалардың климатты және Жердiң озон қабатын қорғау, биоәртүрлiлiктi сақтау, жердiң шөлейттенуi мен жұтаңдауы саласындағы қызметiн үйлестiрудi өз құзыретi шегiнде жүзеге асырады;  
      5) өз құзыретi шегiнде шаруашылық және өзге де қызмет бойынша экологиялық нормативтер мен экологиялық талаптарды бекiтедi немесе келiседi;  
      6) қоршаған орта сапасының нысаналы көрсеткiштерi бағдарламаларын әзiрлейдi;  
      7) қоршаған ортаны қорғау жөнiндегi өңiрлiк бағдарламалар мен iс-шаралар жоспарларын келiседi;  
      8) өз құзыретi шегiнде экологиялық рұқсаттар бередi, оларда қоршаған ортаға арналған эмиссияларға лимиттер белгiлейдi;  
      8-1) жергiлiктi атқарушы атқарушы органдардың қоршаған ортаға эмиссияларға рұқсат беру жөнiндегi қызметiне Қазақстан Республикасының экологиялық заңнамасы бұзылған жағдайда оларды тоқтата тұру және жою құқығымен бақылауды жүзеге асырады;  
      9) мемлекеттiк экологиялық бақылауды жүзеге асырады;  
      10) қоршаған ортаны қорғау саласындағы жұмыстарды орындауға және қызметтер көрсетуге лицензиялар берудi жүзеге асырады;  
      11) табиғи ресурстарды пайдалану саласындағы лицензияларды, рұқсаттарды, шарттарды (келiсiмшарттарды) өз құзыретi шегiнде келiседi;  
      12) өз құзыретi шегiнде мемлекеттiк экологиялық сараптаманы жүргiзедi, сондай-ақ Қазақстан Республикасында экологиялық сараптаманы жүзеге асыру жөнiндегi қызметтi үйлестiредi және оған әдiстемелiк басшылықты жүзеге асырады;  
      13) *алып тасталды - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен;*  
      14) мiндеттi экологиялық аудит жүргiзу туралы шешiм қабылдайды және мiндеттi экологиялық аудит жүргiзу туралы қорытындының нысанын бекiтедi;  
      15) қоршаған орта жай-күйiнiң мемлекеттiк мониторингiн және мониторингтiң жекелеген арнайы түрлерiн жүргiзудi ұйымдастырады, сондай-ақ Қоршаған орта мен табиғи ресурстар мониторингiнiң бiрыңғай мемлекеттiк жүйесiн жүргiзудi үйлестiредi;  
      16) Табиғи ресурстар кадастрларының бiрыңғай жүйесiн жүргiзедi;  
      17) Өндiрiс және тұтыну қалдықтарының мемлекеттiк кадастрын жүргiзудi ұйымдастырады;  
      18) Зиянды заттарды, радиоактивтi қалдықтарды көмудiң және сарқынды суларды жер қойнауына жiберудiң мемлекеттiк кадастрын жүргiзудi ұйымдастырады және оны жүргiзу жөнiндегi нұсқаулық-әдiстемелiк құжаттарды бекiтедi;  
      19) қоршаған ортаның ластану учаскелерiн мемлекеттiк есепке алуды ұйымдастырады;  
      20) Озон қабатын бұзатын заттарды тұтынудың мемлекеттiк кадастрын жүргiзудi ұйымдастырады;  
      20-1) көмiртегi бiрлiктерiнiң мемлекеттiк тiзiлiмiн жүргiзудi ұйымдастырады;  
      20-2) парниктiк газдар шығарындылары көздерiнiң және сiңiрулерiнiң мемлекеттiк кадастрын жүргiзудi ұйымдастырады;  
      20-3) қалдықтарды кәдеге жаратуды ынталандыру және олардың түзiлу көлемiн азайту жөнiндегi iс-шаралар тiзбесiн айқындайды;  
      21) озон қабатын бұзатын және құрамында солардың өнiмдерi бар заттарды импорттауға, экспорттауға, озон қабатын бұзатын заттарды пайдалана отырып жұмыстар жүргiзуге, құрамында озон қабатын бұзатын заттар бар жабдықтарды жөндеуге, монтаждауға, оларға қызмет көрсетуге рұқсат бередi;  
      22) Табиғат пайдаланушылардың және қоршаған ортаны ластау көздерiнiң мемлекеттiк тiзiлiмiн жүргiзедi және оларды есепке алу тәртiбiн белгiлейдi;  
      23) Экологиялық ақпараттың мемлекеттiк қорын жүргiзудi ұйымдастырады, қоршаған ортаға әсердi бағалау рәсiмiне және белгiленiп отырған шаруашылық және өзге де қызмет бойынша шешiмдер қабылдау процесiне қатысты экологиялық ақпаратқа қол жеткiзу мерзiмдерi мен тәртiбiн белгiлейдi;  
      24) ең озық қолжетiмдi технологиялар тiзбесiн әзiрлейдi және олардың тiзiлiмiн жүргiзудi ұйымдастырады;  
      24-1) экологиялық қауiптi технологиялардың, техника мен жабдықтың тiзiлiмiн жүргiзедi;  
      25) әр түрлi дәрежедегi полигондарда орналастыру үшiн қалдықтар тiзбесiн айқындайды;  
      26) қоршаған ортаны қорғау саласындағы техникалық регламенттердi әзiрлейдi;  
      27) мемлекеттiк экологиялық бақылауды ұйымдастыру мен жүргiзуге қатысты құжаттардың нысандарын әзiрлейдi және бекiтедi;  
      28) мемлекеттiк экологиялық сараптама жүргiзу тәртiбiн қоса алғанда, қоршаған ортаға әсердi бағалау және мемлекеттiк экологиялық сараптама жүргiзу жөнiндегi нұсқаулық-әдiстемелiк құжаттарды әзiрлейдi және бекiтедi;  
      28-1) *алып тасталды - ҚР 2009.07.17* N 188-IV *(қолданысқа енгiзiлу тәртiбiн* 2-баптан *қараңыз) Заңымен;*  
      28-2) парниктiк газдарды түгендеу мониторингi мен оған бақылау жасау тәртiбiн әзiрлейдi;  
      28-3) парниктiк газдар шығарындылары мен сiңiрулерiн реттеу саласындағы жобалық тетiктердi iске асырудың тәртiбiн әзiрлейдi;  
      28-4) Парниктiк газдар шығарындыларына квоталар бөлудiң ұлттық жоспарын әзiрлейдi;  
      28-5) парниктiк газдар шығарындыларына квоталар бөлу тәртiбiн әзiрлейдi;  
      28-6) қалдықтарды басқару бағдарламаларын әзiрлеу тәртiбiн әзiрлейдi;  
      28-7) Каспий теңiзiнiң қазақстандық секторында мұнай операцияларын жүргiзу кезiнде өндiрiстiк экологиялық мониторингтi ұйымдастыру және жүргiзу қағидаларын әзiрлейдi;  
      28-8) Каспий теңiзiнiң қазақстандық секторында мұнай операцияларын жүргiзу кезiнде фондық экологиялық зерттеулердi ұйымдастыру және жүргiзу қағидаларын әзiрлейдi;  
      РҚАО-ның ескертпесi!  
      29) тармақшаға өзгерту енгiзу көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.  
      29) мыналарды:  
      қоршаған ортаға эмиссиялардың нормативтерiн айқындау әдiстемесiн;  
      қалдықтар сыныптамасын;  
      қауiптi қалдықтар бойынша есеп беру нысанын;  
      табиғат пайдалану шарттарын қоршаған ортаға эмиссияларға берiлетiн рұқсаттарға енгiзу тәртiбiн, қоршаған ортаны эмиссияларға рұқсат беру мәселелерi бойынша құжаттардың нысандарын және оларды толтыру тәртiбiн;  
      қоршаған ортаны қорғау жөнiндегi iс-шаралардың үлгiлiк тiзбесiн;  
      қоршаған ортаға эмиссиялар үшiн төлемақыны есептеу әдiстемесiн;  
      мемлекеттiк экологиялық сараптама қорытындысының нысанын;  
      техникалық реттеу саласындағы сараптама кеңесiнiң құрамын және оның ережесiн;  
      Қоршаған орта мен табиғи ресурстар мониторингiнiң бiрыңғай мемлекеттiк жүйесiн жүргiзу жөнiнде ақпарат алмасудың тiзбелерiн, нысандарын және мерзiмiн;  
      өндiрiстiк экологиялық бақылау бағдарламаларын келiсу тәртiбiн бекiтедi және өндiрiстiк экологиялық бақылау нәтижелерi жөнiндегi есептiлiкке қойылатын талаптарды;  
      парниктiк газдар шығарындылары мен сiңiрулерiн реттеу саласындағы жобалық тетiктердiң бiрлiктерiн квоталар бiрлiктерiне ауыстыру тәртiбiн;  
      парниктiк газдар шығарындыларын азайту жөнiндегi iшкi жобаларды әзiрлеу тәртiбiн және олар жүзеге асырылуы мүмкiн экономика салалары мен секторларының тiзбесiн;  
      Қазақстан Республикасының халықаралық шарттары негiзiнде квоталар бiрлiктерiн және өзге де көмiртегi бiрлiктерiн өзара тануды жүзеге асыру тәртiбiн;  
      парниктiк газдар шығарындыларына квоталармен және көмiртегi бiрлiктерiмен сауда жасау тәртiбiн;  
      сауда мақсаты үшiн парниктiк газдар шығарындыларының көмiртегi бiрлiктерi бойынша мониторинг, есепке алуды және есептiлiктi жүргiзу тәртiбiн;  
      қондырғы паспортының нысанын;  
      парниктiк газдарды түгендеу туралы есептiң нысанын;  
      парниктiк газдар шығарындыларын өлшеу және есепке алуды стандарттау тәртiбiн;  
      парниктiк газдар шығарындыларын, шығарындыларын азайтуды және сiңiрудi есептеу әдiстемесiн;  
      жойылуы қиын органикалық ластауыштармен және олар құрамында бар қалдықтармен жұмыс iстеу қағидаларын;  
      көмiртегi бiрлiктерiнiң мемлекеттiк тiзiлiмiн жүргiзу тәртiбiн белгiлейдi;  
      РҚАО-ның ескертпесi!  
      30) тармақшаға өзгерту енгiзу көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.  
      30) мыналарды:  
      қоғамдық тыңдау өткiзу тәртiбiн;  
      парниктiк газдар шығарындыларын және озон қабатын бұзатын заттарды түгендеу тәртiбiн;  
      парниктiк газдар шығарындыларын азайту мен сiңiрудiң нарықтық тетiгiнiң субъектiлерi үшiн парниктiк газдар шығарындыларына квоталарды белгiлейдi;  
      31) мемлекеттiк экологиялық бақылау органдары жүйесiндегi зертханалық-талдамалық бақылау қызметтерiнiң жұмысын жетiлдiредi;  
      32) су объектiлерiн кешендi пайдалану мен қорғаудың бассейндiк схемаларын келiсуге, бассейндiк келiсiмдердi дайындауға, су объектiлерiн пайдалану, молықтыру және қорғау жөнiндегi мемлекеттiк (өңiрлiк және бассейндiк) бағдарламалар әзiрлеуге, сондай-ақ өз құзыретi шегiнде су ресурстарын басқарудың бассейндiк принципiн iске асыруға қатысады;  
      33) қоршаған ортаны қорғау саласындағы халықаралық ынтымақтастықты жүзеге асырады;  
      34) қоршаған ортаны қорғау саласында келiсiмдер, меморандумдар жасасады;  
      35) Ұлттық экологиялық атласты әзiрлеудi және жариялауды ұйымдастырады;  
      36) мемлекеттiк экологиялық сараптамадан өткен нормативтiк құқықтық актiлер жобаларының тiзiлiмiн жүргiзедi;  
      36-1) Қазақстан Республикасының климаттың өзгеруi саласындағы халықаралық шарттарын iске асыруды жүзеге асырады;  
      36-2) Қазақстан Республикасының климаттың өзгеруi саласындағы халықаралық шарттарын iске асыру жөнiндегi жұмыс органын айқындайды;  
      36-3) Қазақстан Республикасының аумағында iске асырылатын парниктiк газдар шығарындыларын азайту мен сiңiру жөнiндегi жобаларды мақұлдайды;  
      36-4) парниктiк газдар шығарындыларын азайту мен сiңiру саласында кәсiби верификациялық және валидациялық (детерминациялық) қызметтi, сондай-ақ парниктiк газдарды түгендеу туралы есептi растауды жүзеге асыратын тәуелсiз ұйымдарды аккредиттейдi;  
      37) *алынып тасталды - ҚР 2011.07.05* N 452-IV *(2011.10.13 қолданысқа енгiзiледi) Заңымен.*  
      38) "Қазақстан Республикасындағы мемлекеттiк бақылау және қадағалау туралы" Қазақстан Республикасының Заңына сәйкес ведомстволық есептiлiктiң, тексеру парақтарының нысандарын, тәуекел дәрежесiн бағалау критерийлерiн, жыл сайынғы тексерулер жоспарларын әзiрлейдi және бекiтедi;  
      38-1) Қазақстан Республикасының табиғи және мәдени мұраны сақтау жөнiндегi халықаралық шарттарын iске асыру бойынша орталық атқарушы органдардың қызметiн үйлестiредi;  
      38-2) Қазақстан Республикасының жойылуы қиын органикалық ластауыштар туралы халықаралық шарттарын iске асыруды ұйымдастырады;  
      38-3) Қазақстан Республикасының халықаралық саудадағы жекелеген қауiптi химиялық заттар мен пестицидтерге қатысты алдын ала негiзделген келiсiм рәсiмi туралы халықаралық шарттарын iске асыру жөнiндегi ұлттық органның функциясын жүзеге асырады;  
      38-4) метеорологиялық және гидрологиялық мониторинг жүргiзу үшiн нұсқаулық-әдiстемелiк құжаттарды бекiтедi;  
      38-5) қоршаған ортаға эмиссияларды есептеу жөнiндегi нұсқаулық-әдiстемелiк құжаттарды бекiтедi, қоршаған ортаға эмиссиялар нормативтерiн есептеу үшiн бағдарламалық кешендердi қолдануды келiседi;  
      38-6) Қазақстан Республикасының жойылуы қиын органикалық ластауыштар туралы, қауiптi қалдықтарды трансшекаралық тасымалдауды және олардың жойылуын бақылау туралы және халықаралық саудадағы жекелеген қауiптi химиялық заттар мен пестицидтерге қатысты негiзделген алдын ала келiсiм рәсiмi туралы халықаралық шарттарының мiндеттемелерiн орындау шеңберiнде, жойылуы қиын органикалық ластауыштарды қоса алғанда, қауiптi химиялық заттарды мемлекеттiк басқаруды жүзеге асырады.  
      39) осы Кодексте, Қазақстан Республикасының өзге де заңдарында, Қазақстан Республикасы Президентiнiң және Қазақстан Республикасы Үкiметiнiң актiлерiнде көзделген өзге де өкiлеттiктердi жүзеге асырады.  
      *Ескерту. 17-бапқа өзгерiс енгiзiлдi - ҚР 2008.12.04* N 97-IV *(қолданысқа енгiзiлу тәртiбiн* 2-баптан *қараңыз), 2008.12.10* N 101-IV *(2009.01.01 қаңтардан бастап қолданысқа енгiзiледi), 2009.06.23* N 164-IV *(қолданысқа енгiзiлу тәртiбiн* 2-баптан *қараңыз), 2009.07.17* N 188-IV *(қолданысқа енгiзiлу тәртiбiн* 2-баптан *қараңыз), 2010.03.19* № 258-IV*, 2011.01.06* N 378-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi), 2011.07.05* N 452-IV *(2011.10.13 қолданысқа енгiзiледi), 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңдарымен.*

**17-1-бап. Коммуналдық шаруашылық саласындағы уәкiлеттi**  
                 **органның құзыретi**

      Коммуналдық шаруашылық саласындағы уәкiлеттi орган:  
      1) коммуналдық қалдықтармен жұмыс iстеу саласындағы мемлекеттiк саясатты әзiрлеуге және iске асыруға қатысады;  
      2) өз құзыретi шегiнде коммуналдық қалдықтармен жұмыс iстеу саласындағы нормативтiк-техникалық құжаттаманы әзiрлейдi және бекiтедi;  
      3) коммуналдық қалдықтармен жұмыс iстеу саласында әдiстемелiк қамтамасыз етудi ұйымдастырады;  
      4) коммуналдық қалдықтармен жұмыс iстеу саласында қолданбалы ғылыми-зерттеу және тәжiрибелiк-конструкторлық жұмыстар жүргiзудi ұйымдастырады;  
      5) коммуналдық қалдықтардың пайда болу және жинақталу нормаларын есептеудiң үлгiлiк қағидаларын әзiрлейдi;  
      6) Қазақстан Республикасының заңдарында, Қазақстан Республикасы Президентiнiң және Қазақстан Республикасы Үкiметiнiң актiлерiнде көзделген өзге де өкiлеттiктердi жүзеге асырады.  
      *Ескерту. 17-1-баппен толықтырылды - ҚР 2011.07.22* № 479-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**18-бап. Арнайы уәкiлеттi мемлекеттiк органдардың**  
**құзыретi**

      1. Қоршаған ортаны қорғау, табиғи ресурстарды қорғау, молықтыру және пайдалану саласындағы арнайы уәкiлеттi мемлекеттiк органдар мыналар болып табылады:  
      1) су қорын пайдалану мен қорғау саласындағы уәкiлеттi мемлекеттiк орган;  
      2) жер ресурстарын басқару жөнiндегi орталық уәкiлеттi орган;  
      3) орман шаруашылығы саласындағы уәкiлеттi мемлекеттiк орган;  
      4) жануарлар дүниесiн қорғау, молықтыру және пайдалану саласындағы уәкiлеттi мемлекеттiк орган;  
      5) ерекше қорғалатын табиғи аумақтар саласындағы уәкiлеттi мемлекеттiк орган;  
      6) жер қойнауын зерттеу мен пайдалану жөнiндегi уәкiлеттi мемлекеттiк орган;  
      7) табиғи және техногендiк сипаттағы төтенше жағдайлар саласындағы уәкiлеттi мемлекеттiк орган;  
      8) халықтың санитарлық-эпидемиологиялық салауаттылығы саласындағы уәкiлеттi мемлекеттiк орган;  
      9) ветеринария саласындағы уәкiлеттi мемлекеттiк орган;  
      10) өсiмдiктердi қорғау мен олардың карантинi саласындағы уәкiлеттi мемлекеттiк орган;  
      11) атом энергиясын пайдалану саласындағы уәкiлеттi мемлекеттiк орган.  
      2. Арнайы уәкiлеттi мемлекеттiк органдардың құзыретi Қазақстан Республикасының Жер, Су және Орман кодекстерiнде, сондай-ақ Қазақстан Республикасының жер қойнауы және жер қойнауын пайдалану туралы, мұнай туралы, жануарлар дүниесiн қорғау, молықтыру және пайдалану туралы, ерекше қорғалатын табиғи аумақтар туралы, азаматтардың денсаулығын сақтау және халықтың санитарлық-эпидемиологиялық салауаттылығы, табиғи және техногендiк сипаттағы төтенше жағдайлар, қауiптi өндiрiстiк oбъектiлердегi өнеркәсiптiк қауiпсiздiк, ветеринария, өсiмдiктердi қорғау мен олардың карантинi, атом энергиясын пайдалану және радиациялық туралы заңдарында белгiленедi.

**19-бап. Облыстардың, республикалық маңызы бар қалалардың,**  
               **астананың жергiлiктi өкiлдi органдарының қоршаған**  
               **ортаны қорғау саласындағы құзыретi**

*Ескерту. Тақырыпқа өзгерiс енгiзiлдi - ҚР 2011.07.22* № 479-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

      Облыстардың, республикалық маңызы бар қалалардың, астананың жергiлiктi өкiлдi органдары (бұдан әрi - жергiлiктi өкiлдi органдар) қоршаған ортаны қорғау саласында:  
      1) тиiстi аумақтардағы қоршаған ортаны қорғау мен табиғат пайдалану жөнiндегi бағдарламаларды, сондай-ақ қоршаған ортаны қорғау мен сауықтыру жөнiндегi шығыстарды бекiтедi;  
      2) өз құзыретi шегiнде қалдықтарды басқару жөнiндегi бағдарламаларды бекiтедi;  
      3) қоршаған орта сапасының әкiмшiлiк-аумақтық бiрлiк шегiндегi нысаналы көрсеткiштерiн өз құзыретi шегiнде бекiтедi;  
      3-1) аумақтарды дамыту бағдарламаларын және парниктiк газдар шығарындыларын азайту мен сiңiру жөнiндегi жобаларды бекiтедi;  
      4) жергiлiктi атқарушы органдар мен заңды тұлғалар басшыларының қоршаған ортаны қорғау мен табиғат пайдаланудың жай-күйi туралы есептерiн тыңдайды;  
      5) өз құзыретi шегiнде табиғат пайдалану ережелерiн қабылдайды, оны бұзғаны үшiн әкiмшiлiк жауапкершiлiк көзделедi;  
      6) *(алынып тасталды - 2008.12.10* N 101-IV *(2009 жылғы 1 қаңтардан бастап қолданысқа енгiзiледi) Заңымен).*  
6-1) коммуналдық қалдықтардың пайда болу және жинақталу нормаларын бекiтедi;  
      7) Қазақстан Республикасының заңнамасына сәйкес азаматтардың құқықтары мен заңды мүдделерiн қамтамасыз ету жөнiндегi өзге де өкiлеттiктердi жүзеге асырады.  
      *Ескерту. 19-бапқа өзгерiс енгiзiлдi - ҚР 2008.12.10* N 101-IV *(2009.01.01 бастап қолданысқа енгiзiледi), 2011.07.22* № 479-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi), 2011.07.05* N 452-IV *(2011.10.13 қолданысқа енгiзiледi), 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңдарымен.*

**19-1-бап. Аудандардың, облыстық маңызы бар қалалардың**  
                 **жергiлiктi өкiлдi органдарының коммуналдық**  
                 **шаруашылық саласындағы құзыретi**

      Аудандардың, облыстық маңызы бар қалалардың жергiлiктi өкiлдi органдары коммуналдық шаруашылық саласында:  
      1) коммуналдық қалдықтардың пайда болу және жинақталу нормаларын бекiтедi;  
      2) коммуналдық қалдықтарды жинау, әкету, көму және кәдеге жарату тарифтерiн бекiтедi;  
      3) Қазақстан Республикасының заңнамасына сәйкес азаматтардың құқықтары мен заңды мүдделерiн қамтамасыз ету жөнiндегi өзге де өкiлеттiктердi жүзеге асырады.  
      *Ескерту. 19-1-баппен толықтырылды - ҚР 2011.07.22* № 479-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**20-бап. Облыстардың, республикалық маңызы бар қалалардың,**  
               **астананың жергiлiктi атқарушы органдарының**  
               **қоршаған ортаны қopғaу саласындағы құзыретi**

*Ескерту. Тақырыпқа өзгерiс енгiзiлдi - ҚР 2011.07.22* № 479-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

      Облыстардың, республикалық маңызы бар қалалардың, астананың жергiлiктi атқарушы органдары (бұдан әрi - жергiлiктi атқарушы органдар) қоршаған ортаны қорғау саласында:  
      1) қоршаған ортаны қорғау саласындағы уәкiлеттi органмен келiсiлген қоршаған ортаны қорғау мен табиғат пайдалану жөнiндегi iс-шаралар және олардың тиiстi аумақтарда iске асырылуы көзделетiн бағдарламалар мен өзге де құжаттар әзiрлеудi ұйымдастырады;  
      2) мемлекеттiк экологиялық және санитарлық-эпидемиологиялық сараптамалардың қорытындылары негiзiнде өз құзыретi шегiнде кәсiпорындарды, құрылыстар мен өзге де объектiлердi салуға немесе реконструкциялауға тыйым салады немесе рұқсат бередi;   
      3) өз құзыретi шегiнде шаруашылық қызмет объектiлерiнiң мемлекеттiк экологиялық сараптамасын ұйымдастырады және жүргiзедi;  
      3-1) өз құзыретi шегiнде қоршаған ортаға эмиссияларға рұқсаттар бередi, оларда қоршаған ортаға эмиссияларға лимиттер белгiлейдi;  
      4) мемлекеттiк экологиялық сараптама жүргiзу кезiнде қоғамдық тыңдау ұйымдастырады;   
      5) қоршаған ортаны қорғау саласында құжаттар әзiрлеу жөнiнде ұсыныстар енгiзедi, мұндай құжаттардың бастамашылық жобаларын қоршаған ортаны қорғау саласындағы уәкiлеттi органның қарауына бередi;   
      РҚАО-ның ескертпесi!  
      6) тармақшаға өзгерту енгiзу көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.  
      6) қоршаған ортаны қорғау саласындағы жұмыстарды орындауға және қызметтер көрсетуге лицензиясы бар штаттан тыс сарапшыларды (жеке және заңды тұлғаларды) сараптамалық жұмыстар жүргiзуге тартады;  
      7) өз құзыретi шегiнде қоршаған орта сапасының нысаналы көрсеткiштерiн әзiрлейдi;   
      8) қалдықтарды басқару жөнiнде бағдарламалар әзiрлеудi ұйымдастырады және олардың орындалуын қамтамасыз етедi;   
      8-1) коммуналдық қалдықтардың пайда болуы мен жинақталуы нормаларын әзiрлейдi және жергiлiктi өкiлдi органдарға бекiтуге ұсынады;  
      9) өндiрiс және тұтыну қалдықтарын орналастыру жөнiндегi объектiлердi салуға жер учаскелерiн бөледi;   
      10) қалдықтарды жою және орналастыру жөнiндегi объектiлердi салуды қамтамасыз етедi;   
      11) коммуналдық қалдықтармен жұмыс iстеу кезiнде экологиялық талаптардың сақталуын қамтамасыз етедi;   
      12) қалдықтардың пайда болу көлемдерiн бақылауды жүзеге асырады және қалдықтардың пайда болу көлемдерiн азайтуға, олардың қайтадан немесе баламалы түрде пайдаланылу деңгейiн арттыруға және көмiлуге тиiс қалдықтар көлемiн қысқартуға бағытталған iс-шаралар мен экономикалық ынталандырулар әзiрлейдi;   
      13) Қазақстан Республикасының заңдарында белгiленген тәртiппен табиғи ресурстарды табиғат пайдалануға беру туралы шешiм қабылдайды;  
      14) тиiстi аумақта тұрған табиғат объектiлерiнiң жай-күйi туралы халықты хабардар етудi жүзеге асырады;   
      15) қоғамдық экологиялық сараптама жүргiзудiң тiркелуiн жүзеге асырады;   
      16) қоршаған ортаны қорғау саласындағы инвестициялық жобаларды әзiрлейдi және оларды қоршаған ортаны қорғау саласындағы уәкiлеттi органға табыс етедi;  
      17) жергiлiктi мемлекеттiк басқару мүддесiнде Қазақстан Республикасының заңнамасымен жергiлiктi атқарушы органдарға жүктелетiн өзге де өкiлеттiктердi жүзеге асырады;  
      18) аумақтарды дамыту бағдарламаларын және парниктiк газдар шығарындыларын азайту мен сiңiру жөнiндегi жобаларды әзiрлейдi және оларды қоршаған ортаны қорғау саласындағы уәкiлеттi органмен келiседi.  
      *Ескерту. 20-бапқа өзгерiс енгiзiлдi - ҚР 2008.12.04* N 97-IV *(қолданысқа енгiзiлу тәртiбiн* 2-баптан *қараңыз), 2011.07.22* № 479-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi), 2011.07.05* N 452-IV *(2011.10.13 қолданысқа енгiзiледi), 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңдарымен.*

**20-1-бап. Аудандардың, облыстық маңызы бар қалалардың**  
                 **жергiлiктi атқарушы органдарының коммуналдық**  
                 **шаруашылық саласындағы құзыретi**

      Аудандардың, облыстық маңызы бар қалалардың жергiлiктi атқарушы органдары коммуналдық шаруашылық саласында:  
      1) коммуналдық қалдықтардың пайда болуы мен жинақталуы нормаларын әзiрлейдi және аудандардың, облыстық маңызы бар қалалардың жергiлiктi өкiлдi органдарына бекiтуге ұсынады;  
      2) коммуналдық қалдықтарды жинау, әкету, көму және кәдеге жарату тарифтерiн әзiрлейдi және аудандардың, облыстық маңызы бар қалалардың жергiлiктi өкiлдi органдарына бекiтуге ұсынады;  
      3) жергiлiктi мемлекеттiк басқару мүддесiнде Қазақстан Республикасының заңнамасымен жергiлiктi атқарушы органдарға жүктелген өзге де өкiлеттiктердi жүзеге асырады.  
      *Ескерту. 20-1-баппен толықтырылды - ҚР 2011.07.22* № 479-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**2-БӨЛIМ. ҚОРШАҒАН ОРТАНЫ ҚОРҒАУ САЛАСЫНДАҒЫ ҚЫЗМЕТТI**  
**ЛИЦЕНЗИЯЛАУ, ЭКОЛОГИЯЛЫҚ НОРМАЛАУ, ҚОРШАҒАН ОРТАНЫ ҚОРҒАУ**  
**САЛАСЫНДАҒЫ ТЕХНИКАЛЫҚ РЕТТЕУ, ҚОРШАҒАН ОРТАҒА ӘСЕРДI**  
**БАҒАЛАУ, ЭКОЛОГИЯЛЫҚ САРАПТАМА, ЭКОЛОГИЯЛЫҚ РҰҚСАТТАР,**  
**ЭКОЛОГИЯЛЫҚ АУДИТ**

**21-бап. Қоршаған ортаны қорғау саласындағы қызметтi**  
**лицензиялау**

      РҚАО-ның ескертпесi!  
      1-тармаққа өзгерту енгiзу көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.  
      1. Жеке және заңды тұлғалардың табиғат қорғау iсiн жобалау, нормалау, экологиялық сараптама және экологиялық аудит саласындағы жұмыстар жөнiндегi қызметi қоршаған ортаны қорғау саласындағы жұмыстарды орындау мен қызмет көрсетуге арналған лицензия негiзiнде жүзеге асырылады.   
      2. Қоршаған ортаны қорғау саласындағы жұмыстарды орындау мен қызметтер көрсетуге арналған лицензияларды берудi Қазақстан Республикасының лицензиялау туралы заңнамасына сәйкес қоршаған ортаны қорғау саласындағы уәкiлеттi орган жүзеге асырады.   
      3. Қоршаған ортаны қорғау саласындағы лицензияланатын қызмет түрiне қойылатын бiлiктiлiк талаптарын Қазақстан Республикасының Yкiметi бекiтедi.

**4-тарау. ЭКОЛОГИЯЛЫҚ НОРМАЛАУ**

**22-бап. Экологиялық нормалаудың мақсаты**

      1. Экологиялық нормалаудың мақсаты экологиялық қауiпсiздiктi, экологиялық жүйелер мен биологиялық әртүрлiлiктi сақтауды қамтамасыз ететiн қоршаған орта сапасын реттеу және оған жол беруге болатын әсердi белгiлеу болып табылады.  
      2. Экологиялық нормалау процесiнде қоршаған орта сапасының нормативтерi, эмиссиялар нормативтерi және табиғи ресурстарды пайдалану мен қорғау саласындағы нормативтер белгiленедi.

**23-бап. Қоршаған орта сапасының нормативтерi және оларды**  
**белгiлеу тәртiбi**

      1. Қоршаған орта сапасының нормативтерiне:  
      1) қоршаған орта жай-күйiнiң химиялық көрсеткiштерiне сәйкес белгiленген нормативтер, оның iшiнде радиоактивтi заттарды қоса алғанда, жол беруге болатын шектi шоғырлану, химиялық заттардың шамалап алынған қауiпсiз деңгейлерiнiң нормативтерi;  
      2) қоршаған орта жай-күйiнiң физикалық көрсеткiштерiне сәйкес белгiленген, оның iшiнде шудың, тербелiстiң, магнит өрiстерiнiң, радиоактивтiлiктiң, жылудың және өзге де физикалық әсерлердiң жол беруге болатын шектi деңгейлерiнiң нормативтерi;  
      3) қоршаған орта жай-күйiнiң биологиялық көрсеткiштерiне сәйкес белгiленген, оның iшiнде қоршаған орта сапасының индикаторлары ретiнде пайдаланылатын өсiмдiктердiң, жануарлардың және басқа да организмдердiң түрлерi мен топтарының нормативтерi, сондай-ақ санитарлық-эпидемиологиялық ережелермен және нормалармен, гигиеналық нормативтермен регламенттелетiн, микроорганизмдердiң жол беруге болатын шектi шоғырлану нормативтерi:  
      топырақ бонитетi, қарашiрiндiнiң құрамы, топырақтың су және жел эрозиясына ұшырау, олардың батпақтану, сортаңдану, тұздану көрсеткiштерi және жер топырағының басқа да сипаттамалары;   
      аумақтың ормандылығы және онда орман өсiру, орманның қоқыстануы, ормандардың санитарлық жай-күйi, орман қорының жекелеген учаскелерiнiң басқа да сандық және сапалық көрсеткiштерi;   
      ауыз суға және өзге де мақсаттарға пайдаланылатын су сапасының нормативтерi;   
      табиғи ресурстар жай-күйiнiң Қазақстан Республикасының заңнамасында көзделген өзге де нормативтерi;   
      4) қоршаған орта сапасының Қазақстан Республикасының заңнамасында көзделген өзге де нормативтерi жатады.   
      2. Халықтың санитарлық-эпидемиологиялық салауаттылығы саласындағы уәкiлеттi мемлекеттiк орган жол беруге шектi шоғырлану нормативтерiн белгiлеу мақсатында зиянды заттарды қауiптiлiк дәрежесiне қарай сыныптауды қамтитын, ықтимал қауiптi химиялық заттарды мемлекеттiк тiркеудi жүргiзедi. Мемлекеттiк тiркеуден өткен химиялық заттарды Қазақстан Республикасының аумағында қолдануға жол берiледi.   
      3. Жол беруге болатын шектi шоғырлану және заттардың шамамен алынған қауiптiлiк деңгейлерiнiң нормативтерiн белгiлеу тәртiбi Қазақстан Республикасының халықтың санитарлық-эпидемиологиялық салауаттылығы туралы, жануарлар дүниесiн қорғау, өсiмiн молайту және пайдалану туралы заңнамаларында, Қазақстан Республикасының жер заңнамасында айқындалады.   
      4. Табиғи ресурстар жай-күйiнiң нормативтерi Қазақстан Республикасының заңнамасына сәйкес табиғи ресурстардың әрбiр түрi бойынша белгiленедi.

**24-бап. Қоршаған орта сапасының нысаналы көрсеткiштерi**

      1. Жекелеген аумақтар үшiн қоршаған орта сапасының нысаналы көрсеткiштерi белгiленуi мүмкiн.   
      2. Қоршаған орта сапасының нысаналы көрсеткiштерi қоршаған орта сапасын бiрте-бiрте жақсарту қажеттiгi ескерiле отырып, қоршаған ортаның нормаланатын параметрлерiнiң белгiлi бiр уақыт кезеңiне арналған шектi деңгейiн реттейдi.  
      3. Қоршаған орта сапасының әртүрлi нысаналы көрсеткiштерi:   
      1) қоныстану аумағы;  
      2) ерекше қорғалатын табиғи аумақтар;  
      3) рекреациялық аймақтар;  
      4) шөл және шөлейт аудандар;  
      5) су объектiлерi үшiн белгiленуi мүмкiн.   
      4. Қоршаған орта сапасының нысаналы көрсеткiштерi облыстардың (республикалық маңызы бар қаланың, астананың) жергiлiктi атқарушы органдары әзiрлейтiн және жергiлiктi деңгейде - жергiлiктi өкiлдi органдар, республикалық деңгейде және ерекше қорғалатын табиғи аумақтарда Қазақстан Республикасының Үкiметi бекiтетiн қоршаған ортаны қорғау жөнiндегi тиiстi бағдарламаларда белгiленедi.   
      5. Қоршаған орта сапасының нысаналы көрсеткiштерiн белгiлеу:  
      1) Қазақстан Республикасының бүкiл аумағында қоршаған орта сапасының нормативтерiне кезең-кезеңмен қол жеткiзiлуiн;   
      2) экологиялық қауiпсiздiктi және халық денсаулығы үшiн қатердi азайтуды;   
      3) әлеуметтiк-экономикалық жағдайлар, Қазақстан Республикасының және оның өңiрлерiнiң экономикалық дамуының жоспарлары мен бағдарламалары, сондай-ақ экожүйенi, жануарлар мен өсiмдiктер дүниесiнiң гендiк қорын сақтау қажеттiгi ескерiле отырып, қоршаған орта сапасының нормалануын қамтамасыз етуге тиiс.  
      6. Қоршаған орта сапасының нысаналы көрсеткiштерiн айқындау тәртiбiн Қазақстан Республикасының Үкiметi белгiлейдi.

**25-бап. Эмиссиялар нормативтерi**

      1. Эмиссиялар нормативтерiне:  
      1) эмиссиялардың техникалық  үлестiк  нормативтерi;  
      2) ластаушы заттардың жол беруге болатын шектi шығарындылары мен төгiндiлерiнiң нормативтерi;  
      3) өндiрiс және тұтыну қалдықтарын орналастыру нормативтерi;   
      4) жол берiлетiн физикалық әсер (жылу мөлшерiнiң, шу, тербелiс, иондаушы сәуле және өзге де физикалық әсерлер деңгейiнiң) нормативтерi;  
      5) күкiрттi қоршаған ортада ашық түрде орналастыру нормативтерi жатады.  
      2. Эмиссиялар нормативтерi аумақтардың және акваторияның табиғи ерекшелiктерi ескерiле отырып, қоршаған орта сапасы нормативтерiнiң сақталуын қамтамасыз етуге тиiс және жол берiлетiн шектi шоғырлану немесе қоршаған орта сапасының нысаналы көрсеткiштерi негiзiнде есептеледi.  
      3. Эмиссиялар нормативтерiнiң шамалары шаруашылық және өзге де қызметтiң қоршаған ортаға және халықтың денсаулығына терiс әсерiн азайту мақсатында экологиялық рұқсаттар беру мен қажеттi техникалық iс-шаралар өткiзу қажеттiгi туралы шешiмдер қабылдауға негiз болып табылады.  
      *Ескерту. 25-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**26-бап. Эмиссиялардың техникалық үлестiк нормативтерi**

      1. Эмиссиялардың техникалық үлестiк нормативтерi өнеркәсiптiң нақты процестерi мен салалары үшiн ең озық қолжетiмдi технологиялар енгiзу негiзiнде белгiленедi.   
      2. Эмиссиялардың техникалық үлестiк нормативтерi техникалық  регламенттерде белгiленедi және кешендi экологиялық рұқсаттардың негiзi болып табылады.  
      3. Атмосфераға ластаушы заттарды шығарудың жылжымалы көздерi үшiн эмиссиялардың техникалық үлестiк нормативтерi техникалық регламенттерде белгiленедi.  
      *Ескерту. 26-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**27-бап. Ластаушы заттар шығарындылары мен төгiндiлерiнiң**  
               **жол берiлетiн шектi нормативтерi, өндiрiс және**  
               **тұтыну қалдықтарын орналастыру нормативтерi**

      1. Парниктiк газдар шығарындыларын қоспағанда, ластаушы заттар шығарындылары мен төгiндiлерiнiң жол берiлетiн шектi, өндiрiс және тұтыну қалдықтарын орналастыру нормативтерi қоршаған орта сапасының нормативтерiне қол жеткiзудi қамтамасыз ететiндей шартпен эмиссиялардың әрбiр стационарлық көзi және тұтастай кәсiпорын үшiн есептеулер негiзiнде белгiленетiн эмиссиялардың шамалары болып табылады.  
      2. Ластаушы заттар шығарындылары мен төгiндiлерiнiң жол берiлетiн шектi нормативтерi, өндiрiс және тұтыну қалдықтарын орналастыру нормативтерi қоршаған ортаға эмиссияларға арналған рұқсаттар беру кезiнде стационарлық және жылжымалы көздер, технологиялық процестер мен жабдықтар үшiн эмиссиялардың нормативтерiнiң есептеу мәндерiн, техникалық үлестiк нормативтерiнiң белгiленген мәндерiн қамтитын жобалар құрамында пайдаланылады. Ластаушы заттар шығарындылары мен төгiндiлерiнiң жол берiлетiн шекте белгiленген қолданылу мерзiмi, өндiрiс және тұтыну қалдықтарын нормативтiк орналастыру мерзiмi жобаларда қамтылған нормативтерге берiлген мемлекеттiк экологиялық сараптама қорытындысының қолданылу мерзiмiмен айқындалады.  
      *Ескерту. 27-бап жаңа редакцияда - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**28-бап. Эмиссиялар нормативтерiн айқындау тәртiбi**

      1. Қоршаған ортаға эмиссия нормативтерi көзделген шаруашылық және өзге де қызметтiң қоршаған ортаға әсерiн бағалау құрамында не жұмыс iстеп тұрған кәсiпорындар үшiн жеке құжаттар түрiнде негiзделедi.  
      РҚАО-ның ескертпесi!  
      2-тармаққа өзгерту енгiзу көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.  
      2. Эмиссиялар нормативтерiн әзiрлеудi қоршаған ортаны қорғау саласындағы жұмыстарды орындау мен қызметтер көрсетуге лицензиясы бар жеке және заңды тұлғалар жүзеге асырады.   
      3. Жекелеген көздер бойынша эмиссиялар нормативтерi эмиссиялардың техникалық үлестiк нормативтерiне теңестiрiлiп белгiленедi не қоршаған орта сапасының нормативтерi негiзiнде есептеу арқылы айқындалады.  
      4. Эмиссиялар нормативтерiн есептеу арқылы айқындау әдiстемесiн қоршаған ортаны қорғау саласындағы уәкiлеттi орган бекiтедi.  
      5. Эмиссиялар нормативтерiн белгiлеу кезiнде қоршаған ортаның iс жүзiндегi ластануы ескерiледi. Қоршаған орта сапасы параметрлерiнiң фондық шоғырлануы жөнiндегi деректердi Қазақстан Республикасының гидрометеорологиялық қызметi жобаның тапсырыс берушiсi немесе жобалау ұйымымен жасалған шарт бойынша табыс етедi.  
      6. Атмосфераға ластаушы заттар шығарудың жылжымалы көздерiнен туындайтын эмиссия нормативтерi белгiленбейдi. Шығарылған газдардағы атмосфералық ауаны ластайтын негiзгi заттардың шектi концентрациясы Қазақстан Республикасының техникалық реттеу туралы заңнамасымен айқындалады.  
      *Ескерту. 28-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**29-бап. Табиғи ресурстар жай-күйiнiң өзге де**  
**нормативтерi**

      1. Табиғи ресурстарды қорғау мен молықтыру мақсатында табиғи ресурстар жай-күйiнiң нормативтерi белгiленедi.  
      2. Табиғи ресурстар жай-күйiнiң нормативтерi және оларды белгiлеу тәртiбi Қазақстан Республикасының жер қойнауы және жер қойнауын пайдалану туралы, жануарлар дүниесiн қорғау, молықтыру және пайдалану саласындағы заңнамасында, Қазақстан Республикасының жер, су, орман заңнамасында айқындалады.

**5-тарау. ҚОРШАҒАН ОРТАНЫ ҚОРҒАУ САЛАСЫНДАҒЫ ТЕХНИКАЛЫҚ РЕТТЕУ**

**30-бап. Қоршаған ортаны қорғау саласындағы сәйкестiктi**  
**растау объектiлерi мен рәсiмi**

      Қоршаған ортаны қорғау саласындағы сәйкестiктi растау объектiлерi мен рәсiмi Қазақстан Республикасының техникалық реттеу туралы заңнамасында айқындалады.

**31-бап. Экологиялық қауiпсiздiктi қамтамасыз ету**  
**мақсатында сәйкестiктi растауға арналған**  
**стандарттар**

      1. Техникалық реттеу саласындағы нормативтiк құқықтық актiлерде белгiленген талаптарды орындау үйлестiрiлген стандарттармен қамтамасыз етiледi.  
      Ұйымдардың стандарттары қолдану үшiн ерiктi сипатта болады және техникалық реттеу саласындағы нормативтiк құқықтық актiлерде белгiленген талаптарға қайшы келмеуге тиiс.   
      2. Сәйкестiгiн растаудан өтпеген, сәйкестiгiн растаудан мiндеттi түрде өтуге тиiс өнiмдердi, қызметтер көрсетудi, процестердi өткiзуге тыйым салынады.

**32-бап. Экологиялық таңбалау**

      1. Экологиялық таңбалаудың мiндеттерi:  
      1) тұтынушыларды қоршаған ортаға қауiптi өнiмдердi сатып алудан (пайдаланудан) қорғау;  
      2) өнiмдердiң барлық түрлерiн өндiру, пайдалану және жою, (кәдеге жарату, өңдеу) кезiнде қоршаған ортаның ластануын болдырмау;  
      3) жабдықтардың, технологиялық процестердiң, өндiрiстердiң және өнiмдердiң экологиялық қауiпсiздiгiн қамтамасыз ету;  
      4) экологиялық қауiпсiз технологиялық процестердi, жабдықтарды және өндiрiстердi енгiзу;  
      5) елге экологиялық қауiптi өнiмдер мен технологиялардың әкелiнуiн болдырмау;  
      6) отандық өнiмнiң экспортталуына жәрдемдесу және бәсекеге қабiлеттiгiн арттыру болып табылады.   
      2. Өндiрiлу кезiнде қоршаған ортаға, халықтың денсаулығына және биологиялық ресурстарға зиянды әсерi неғұрлым аз немесе қолайлы әсер ететiн өнiм экологиялық таңбалау объектiсi болып табылады. Экологиялық таңбалау объектiсi өнiм өндiру процесi мен қолданылатын технологияларды қамтиды.  
      3. Өндiрушiлер өз өнiмiн сәйкестiгi расталғаннан кейiн экологиялық таза өнiм белгiсiмен ерiктi негiзде таңбалайды. Өнiмдi экологиялық таңбалауды тиiстi саладағы коммерциялық емес ұйым Қазақстан Республикасының техникалық реттеу туралы заңнамасында көзделген тәртiппен жүзеге асырады.  
      4. Экологиялық таза өнiм стандарттарын, экологиялық таза өнiм белгiсiнiң нысанын және оған қойылатын техникалық талаптарды "Техникалық реттеу туралы" Қазақстан Республикасының Заңына сәйкес аккредиттелген коммерциялық емес ұйым белгiлейдi.

**33-бап. Техникалық реттеу жөнiндегi сарапшылық кеңес**

      Қоршаған ортаны қорғау саласындағы уәкiлеттi органның техникалық реттеу жөнiндегi сарапшылық кеңес техникалық регламенттер жобаларын әзiрлейдi, сондай-ақ қоршаған ортаны қорғау саласындағы техникалық регламенттердi әзiрлеу және қолдану жөнiндегi ұсыныстарды қарайды.

**34-бап. Халықаралық стандарттарды енгiзу**

      1. Табиғат пайдаланушылардың қоршаған ортаны қорғауды басқару жүйесiнiң халықаралық стандарттарын енгiзуi:  
      1) халықаралық стандарттар туралы ақпарат тарату;   
      2) қоршаған ортаны қорғау саласындағы уәкiлеттi органның қоршаған ортаны қорғауды басқару жүйесiнiң халықаралық стандарттарын енгiзген және мұндай енгiзудi растайтын құжаты бар табиғат пайдаланушыларға инспекторлық тексеру жүргiзу жиiлiгiн қысқартуы;  
      3) қоршаған ортаны қорғауды экономикалық реттеу тетiктерiн пайдалану арқылы ынталандырылады.   
      2. Халықаралық стандарттарды енгiзудi ынталандыру шаралары Қазақстан Республикасының заңнамасына сәйкес жүзеге асырылады.

**34-1-бап. Парниктiк газдар шығарындылары мен сiңiрулерi**  
                 **саласындағы стандарттар**

      1. Қоршаған ортаны қорғау саласындағы уәкiлеттi орган техникалық реттеу саласындағы уәкiлеттi органның келiсiмiмен Қазақстан Республикасының аумағында халықаралық стандарттарды және парниктiк газдар шығарындылары мен сiңiрулерiн реттеу саласындағы жобалық тетiктердi iске асыруда, парниктiк газдарды түгендеу, верификация және валидация (детерминация) жүргiзуде пайдаланылатын Қазақстан Республикасы стандарттарын қолдануға рұқсат ету және тану қағидалары мен өлшемдерiн әзiрлейдi және бекiтедi.  
      2. Парниктiк газдар шығарындылары мен сiңiрулерiн реттеу саласындағы мемлекеттiк реттеу субъектiлерi өз қызметiнде қоршаған ортаны қорғау саласындағы уәкiлеттi орган таныған және рұқсат еткен стандарттарды басшылыққа алады.  
      *Ескерту. Кодекс 34-1-баппен толықтырылды - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**6-тарау. ҚОРШАҒАН ОРТАҒА ӘСЕРДI БАҒАЛАУ**

**35-бап. Қоршаған ортаға әсердi бағалау**

      Қоршаған ортаға әсердi бағалау - шаруашылық және өзге де қызметтiң қоршаған орта мен адам денсаулығына ықтимал салдарлары бағаланатын, Қазақстан Республикасы экологиялық заңнамасының талаптары ескерiле отырып, қолайсыз зардаптарды (табиғи экологиялық жүйелер мен табиғи ресурстардың жойылуын, жұтаңдауын, бүлiнуiн және сарқылуын) болдырмау, қоршаған ортаны сауықтыру жөнiндегi шаралар әзiрленетiн рәсiм.

**36-бап. Қоршаған ортаға әсердi бағалау мiндеттiлiгi**

      1. Қоршаған ортаға әсердi бағалау қоршаған ортаға және халықтың денсаулығына тiкелей немесе жанама әсер етуi мүмкiн болатын кез келген шаруашылық және өзге де қызмет түрлерi үшiн мiндеттi болып табылады.  
      2. Қоршаған ортаға әсер ететiн шаруашылық және өзге де жобаларды, қоршаған ортаға әсерiн бағаламай әзiрлеуге және iске асыруға тыйым салынады. Әсердi бағалау нәтижелерiн жоспарлау алдындағы, жоспарлау құжаттамасының, жобалау алдындағы және жобалау құжаттамасының ажырамас бөлiгi болып табылады.  
      РҚАО-ның ескертпесi!  
      3-тармаққа өзгерту енгiзу көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.  
      3. Жобаланып жатқан және жұмыс iстеп тұрған объектiлердiң перспективалық қызметi осы Кодекстiң талаптарына сәйкес қоршаған  ортаға әсерiн бағалауға жатады.  
      4. Жобалардың тапсырыс берушiсi (бастамашысы) мен әзiрлеушiсi қоршаған ортаға әсер етуге жүргiзiлген бағалау нәтижелерiн ескеруге және қоршаған орта мен адам денсаулығына неғұрлым аз зиян келтiретiн нұсқаның қабылдануын қамтамасыз етуге мiндеттi.

**37-бап. Қоршаған ортаға әсердi бағалаудың кезеңдерi**

      РҚАО-ның ескертпесi!  
      37-бап жаңа редакцияда көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.

      1. Қоршаған ортаға әсердi бағалау Қазақстан Республикасының заңнамасында көзделген қала құрылысының және құрылысты жобалаудың кезеңдерi ескерiле отырып, дәйектi түрде жүзеге асырылады.   
      2. Қоршаған ортаға әсердi бағалау мынадай кезеңдердi қамтиды:   
      1-кезең. Аумақты бағалау (қоршаған ортаның жай-күйiн шолу), объектiнi орналастыруға арналған учаскенi оңтайлы таңдауды негiздеу үшiн орындалады;  
      2-кезең. Инвестициялардың негiздемесiне (жобалардың техникалық-экономикалық негiздемесiне) iлесе жасалатын қоршаған ортаға әсердi алдын ала бағалау;  
      3-кезең. Әсердi бағалау, ол жобаны iске асырудың немесе шаруашылық және өзге де қызметтi одан әрi жүзеге асырудың ықтимал әсерлерiн толық және кешендi талдау, баламалы нұсқаларды негiздеу және қоршаған ортаны қорғауды басқару жоспарын (бағдарламасын) әзiрлеу мақсатында орындалады;  
      4-кезең. Жұмыс жобасы құрамындағы "Қоршаған ортаны қорғау" бөлiмi, ол қоршаған ортаға қолайсыз әсерлердi болдырмау жөнiндегi техникалық шешiмдердi қамтиды;   
      5-кезең. Жобалаудан кейiнгi талдау, ол шаруашылық және өзге де қызметтi жүзеге асыру басталғаннан кейiн бiр жыл өткен соң объектiнiң қоршаған ортаға қауiпсiздiгiн растау және табиғат қорғау iс-шараларына түзету енгiзу үшiн жүзеге асырылады.   
      3. Қоршаған ортаға әсердi бағалаудың 3-кезеңiнде осы Кодекстiң 4-тарауына сәйкес қоршаған ортаға эмиссиялардың нормативтерi әзiрленедi.

**38-бап. Қоршаған ортаға әсердi бағалауды жүргiзу тәртiбi**

      РҚАО-ның ескертпесi!  
      1-тармаққа өзгерiс енгiзу көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.  
      1. Қоршаған ортаға әсердi бағалауды қоршаған ортаны қорғау саласындағы жұмыстарды орындау мен қызметтер көрсетуге лицензия алған жеке және заңды тұлғалар жүзеге асырады.   
      2. Қоршаған ортаға әсердi бағалау жөнiндегi жұмыстарды ұйымдастыру мен қаржыландыруды жоспарланып отырған қызметтiң тапсырыс берушiсi (бастамашысы) қамтамасыз етедi.  
      3. Қоршаған ортаға әсердi бағалау әзiрленiмiн жүзеге асыратын жеке және заңды тұлғалар шартқа сәйкес қоршаған ортаға әсердi бағалау жүргiзуден алынған нәтижелердiң дұрыстығы, толықтығы мен сапасы үшiн тапсырыс берушi алдында жауапты болады.  
      Тапсырыс берушi мемлекеттiк экологиялық сараптамаға ұсынылатын қоршаған ортаға әсердi бағалау материалдарының дәйектiлiгi үшiн Қазақстан Республикасының заңдарына сәйкес жауаптылықта болады.  
      4. Қоршаған ортаға әсердi бағалау рәсiмiн орындау кезiнде Қазақстан Республикасының экологиялық заңнамасы талаптарының сақталуын бақылауды қоршаған ортаны қорғау саласындағы уәкiлеттi орган жүзеге асырады.  
      *Ескерту. 38-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**39-бап. Қоршаған ортаға әсердi бағалау процесiнде**  
**есепке алынуға тиiс әсерлердiң түрлерi**

      1. Қоршаған ортаға әсердi бағалау процесiнде:  
      1) тiкелей әсер - объектiнi орналастыру ауданында жоспарланып отырған негiзгi және iлеспе қызмет түрлерiнiң тiкелей тигiзетiн  әсерi;  
      2) жанама әсер - жобаны iске асыру салдарынан пайда болатын жанама (кейiнгi) факторлардан туындайтын қоршаған ортаға әсер;  
      3) кумулятивтiк әсер - жобаны iске асыруға iлесе жасалатын, өткен, қазiргi немесе негiзделiп алдын ала болжанатын iс-әрекеттерден туындайтын, үнемi ұлғаю үстiндегi өзгерiстер салдарынан пайда болатын әсер есепке алынуға тиiс.  
      2. Қоршаған ортаға әсердi бағалау процесiнде:  
      1) парниктiк газдар шығарындыларының әсерiн қоспағанда, атмосфералық ауаға;  
      2) жер үстi және жер асты суларына;  
      3) сутоғандары түбiнiң беткi жағына;  
      4) ландшафттарға;  
      5) жер ресурстарына және топырақ жамылғысына;  
      6) өсiмдiктер дүниесiне;  
      7) жануарлар дүниесiне;  
      8) экологиялық жүйелердiң жай-күйiне;  
      9) халық денсаулығының жай-күйiне;  
      10) әлеуметтiк салаға (халықты жұмыспен қамту, бiлiм беру, көлiк инфрақұрылымы) әсердi бағалау жүргiзiледi.  
      3. Қоршаған ортаға әсерге бағалау жүргiзу процесiнде табиғи орта мен адам денсаулығына терiс және оң әсерлер есепке алынуға тиiс.  
      *Ескерту. 39-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**40-бап. Қоршаған ортаға әсердi бағалау объектiлерiн**  
**бағалану маңыздылығы мен толымдылығы бойынша**  
**сыныптау**

      1. Қоршаған ортаға әсерiн бағалау жүзеге асырылатын шаруашылық және өзге де қызмет маңыздылығы мен толымдылығы бойынша I, II, III, IV болып 4 санатқа бөлiнедi.  
      I санатқа өндiрiстiк объектiлердi санитарлық сыныптауға сәйкес қауiптiлiктiң 1 және 2-сыныбына жататын қызмет түрлерi, сондай-ақ кең таралған пайдалы қазбалардан басқа пайдалы қазбаларды барлау мен өндiру жатады.  
      II санатқа өндiрiстiк объектiлердi санитарлық сыныптауға сәйкес қауiптiлiктiң 3-сыныбына жататын қызмет түрлерi, сондай-ақ кең таралған пайдалы қазбаларды өндiру, орман пайдалану мен суды арнайы пайдаланудың барлық түрлерi жатады.  
      III санатқа өндiрiстiк объектiлердi санитарлық сыныптауға сәйкес қауiптiлiктiң 4-сыныбына жататын қызмет түрлерi жатады.  
      IV санатқа өндiрiстiк объектiлердi санитарлық сыныптауға сәйкес қауiптiлiктiң 5-сыныбына жататын қызмет түрлерi, сондай-ақ әуесқойлық (спорттық) балық аулау мен аң аулауды қоспағанда, жануарлар дүниесi объектiлерiн пайдаланудың барлық түрлерi жатады.  
      РҚАО-ның ескертпесi!  
      40-бапты 1-1-тармақпен толықтыру көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.  
      2. Әртүрлi санаттағы объектiлерге қоршаған ортаға әсердi бағалау жүргiзуге қойылатын сараланған талаптар қоршаған ортаға әсердi бағалау жүргiзу жөнiндегi нұсқаулықта белгiленедi.

**41-бап. Қоршаған ортаға әсердi бағалау құжаттамасы**

      1. Қоршаған ортаға әсердi бағалау жөнiндегi құжаттама:  
      1) шаруашылық және өзге де қызметке тапсырыс берушiнiң деректемелерiн;   
      2) жоспарланып отырған қызметтi iске асыру қажеттiгi негiзделген өтiнiштi (арызды), инвестициялар негiздемесiн, техникалық-экономикалық негiздеменi (жобаны), жұмыс жобасының бекiтiлген бөлiгiн, түсiндiрме жазбаны;  
      3) қоршаған орта компоненттерiнiң қызметтi iске асырғанға дейiнгi не қазiргi кездегi жай-күйiнiң сипаттамасын;   
      4) жобаның жазбасын, оған қоса:   
      бүкiл жобаның мақсаты мен сандық сипаттамаларының және орналастыру ауданына құрылыс және пайдалану сатысы кезеңiнде қойылатын талаптардың сипаттамасын;   
      жоспарланып отырған қызметтiң қоршаған орта элементтерiне ықтимал әсерлерiнiң түрлерi қоршаған ортаға эмиссиялардың, тұтынылатын шикiзаттың және алынатын ресурстардың көлемi мен оның қосындыларының құрамымен бiрге көрсетiле отырып, пайдаланылатын материалдар мен жабдықтардың типтерi мен санын қоса алғанда, өндiрiстiк процестердiң негiзгi сипаттамаларын;   
      5) қолданылатын технологияның ең озық қолжетiмдi технологиялармен және техникалық үлестiк нормативтермен сәйкестiгi, сондай-ақ техникалық регламенттермен және технологияларға, техника мен жабдыққа қойылатын экологиялық талаптармен сәйкестiгi тұрғысынан талдауды;   
      6) баламалы нұсқалар туралы ақпаратты және жобалық нұсқаны таңдаудың негiзгi себептерiне нұсқауды;   
      7) қызметтiң қоршаған ортаға, халықтың денсаулығына және әлеуметтiк-экономикалық жағдайларға ықтимал әсерлерiнiң сипаттамасын;   
      8) жобаланатын шаруашылық немесе өзге де қызметтiң қоршаған ортаға беймәлiм әсерлерiн;   
      9) экологиялық тәуекелдi және халықтың денсаулығына төнетiн тәуекелдi бағалауды;   
      10) экологиялық мониторинг жөнiндегi ұсыныстарды қоса алғанда, қоршаған ортаға әсердi болдырмау, азайту үшiн көзделетiн шаралардың сипаттамасын;   
      11) қоршаған ортаға эмиссиялардың жобалық нормативтерiн және табиғи ресурстарды алып қою нормативтерiн;   
      12) өндiрiстiк экологиялық бақылау бағдарламасының негiздемесiн;   
      13) ықтимал тәуекелдердi және келтiрiлген залалдарды өтеудi ескере отырып, жобаны экологиялық-экономикалық бағалауды;   
      14) хаттамалармен ресiмделген және жоспарланып отырған қызметтiң экологиялық аспектiлерiн қоғамдық талқылау нәтижелерi жөнiндегi қорытындыларды қамтитын қоғамдық пiкiрдi есепке алу жөнiндегi материалдарды;   
      15) қоршаған ортаға әсерге бағалау жүргiзу кезiндегi кез келген қиыншылықтарды және ақпараттың жетiспеушiлiгiн көрсетудi;  
      16) қоршаған ортаға әсерге жүргiзiлген бағалау нәтижелерi жөнiндегi негiзгi қорытындыларды қамтиды.   
      2. Жоспарланып отырған қызметтiң тапсырыс берушiсi (бастамашысы) қоршаған ортаға әсерге жүргiзiлген бағалау нәтижелерi бойынша жоспарланып отырған немесе жүзеге асырылатын қызметтiң экологиялық зардаптары туралы мәлiмдеме әзiрлеп, табыс етедi, ол осы қызметтi iске асыруға болатыны туралы шешiм әзiрлеуге негiз болады.   
      3. Қоршаған ортаға әсердi бағалаудың әрбiр кезеңiндегi құжаттама мазмұнының толымдылығы қоршаған ортаға әсердi бағалауды жүргiзу жөнiндегi нұсқаулықпен айқындалады.  
      *Ескерту. 41-бапқа өзгерiс енгiзiлдi - ҚР 2009.06.23* N 164-IV *(қолданысқа енгiзiлу тәртiбiн* 2-баптан *қараңыз), 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңдарымен.*

**42-бап. Қоршаған ортаға әсерге бағалау жүргiзудi**  
**әдiстемелiк қамтамасыз ету**

      1. Қоршаған ортаға әсердi бағалау қоршаған ортаны қорғау саласындағы уәкiлеттi орган бекiтетiн қоршаған ортаға әсердi бағалауды жүргiзу жөнiндегi нұсқаулық-әдiстемелiк құжаттарға сәйкес жүргiзiледi.   
      2. Қоршаған ортаны қорғау саласындағы уәкiлеттi орган өз құзыретi шегiнде тиiстi жеке және заңды тұлғалардың қоршаған ортаға әсердi бағалауды әзiрлеу процесiнде қоршаған ортаға әсерге бағалау жүргiзу жөнiндегi нұсқаулық-әдiстемелiк құжаттар талаптарының сақталуын бақылауды жүзеге асырады.

**43-бап. Трансшекаралық әсерi бар объектiлердiң қоршаған**  
**ортаға әсерiн бағалау ерекшелiктерi**

      Трансшекаралық әсерi бар объектiлердiң қоршаған ортаға әсерiн бағалау ерекшелiктерi Қазақстан Республикасы ратификациялаған халықаралық шарттарда айқындалады.

**44-бап. Қолданыстағы объектiлер үшiн қоршаған ортаға**  
**әсердi бағалау ерекшелiктерi**

      РҚАО-ның ескертпесi!  
      44-бапты алып тастау көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.

      1. Егер объектiнi жобалау процесiнде қоршаған ортаға әсердi бағалау жүргiзiлмеген не табиғат пайдалану жағдайлары жобада көзделген жағдайлардан айтарлықтай өзгеше болған жағдайда, қолданыстағы объектiлер үшiн мұндай бағалау жүргiзiлуге тиiс.  
      2. Қолданыстағы объектiге бастапқы жобада көзделмеген реконструкция жүргiзiлген кезде оның қоршаған ортаға әсерiн бағалау жекелеген материалдар түрiнде немесе объект бойынша тұтас алғанда қоршаған ортаға әсердi бағалау материалдарына өзгерiстер енгiзу түрiнде жүзеге асырады.   
      3. Қолданыстағы объектiнiң қоршаған ортаға әсерiн осы баптың 1 және 2-тармақтарының талаптарына сәйкес бағалау қажет болғанда, мұндай бағалау экологиялық рұқсат алуға өтiнiм берiлгенге дейiн орындалуға тиiс.

**7-тарау. ЭКОЛОГИЯЛЫҚ САРАПТАМА**

**45-бап. Экологиялық сараптама түрлерi**

      Қазақстан Республикасында мемлекеттiк экологиялық сараптама және қоғамдық экологиялық сараптама жүзеге асырылады.

**46-бап. Экологиялық сараптаманың мақсаттары**

      Экологиялық сараптама:  
      1) жоспарланып отырған басқарушылық, шаруашылық, инвестициялық, норма шығару және өзге де қызметтi iске асырудың қоршаған орта мен халықтың денсаулығына ықтимал терiс зардаптарын айқындау және шектеу;   
      2) экономикалық даму мен қоршаған ортаны қорғау мүдделерiнiң балансын сақтау, сондай-ақ табиғат пайдалану процесiнде үшiншi тараптарға залал келтiрудi болдырмау мақсатында жүргiзiледi.

**47-бап. Мемлекеттiк экологиялық сараптама oбъектiлерi**

      РҚАО-ның ескертпесi!  
      1-тармақ жаңа редакцияда көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.  
      1. Мiндеттi мемлекеттiк экологиялық сараптамаға мыналар жатады:   
      1) жоспарланып отырған шаруашылық және өзге де қызмет жобалары және оларға iлеспе, осы Кодекстiң 37-бабында айқындалған кезеңдерге сәйкес қоршаған ортаға әсердi бағалау материалдары;  
      2) табиғат пайдалану мәселелерiне қатысты жоспарлау алдындағы және жобалау алдындағы құжаттаманың барлық түрлерi, болжамдардың, экологиялық және өзге де бағдарламалардың жобалары, мемлекеттiк органдар мен ұйымдар қызметi негiзгi бағыттарының тұжырымдамалары, мемлекеттiк инвестициялық бағдарламалар, шарттар, келiсiмшарттар, оның iшiнде меншiк және жекешелендiру нысандарын өзгертуге қатыстылары;   
      3) қолданыстағы oбъектiлер үшiн қоршаған ортаға әсердi бағалау материалдарымен қоса реконструкциялау жобалары;   
      4) қоршаған ортаға эмиссиялар нормативтерiнiң жобалары;   
      5) iске асырылуы қоршаған ортаға терiс әсерлерге әкеп соғуы мүмкiн Қазақстан Республикасының нормативтiк құқықтық актiлерiнiң жобалары, нормативтiк-техникалық және нұсқаулық-әдiстемелiк құжаттардың жобалары;  
      6) кәсiпорындарды, объектiлер мен кешендердi, ғимараттар мен құрылыстарды орналастыруға, салуға, реконструкциялауға, дамытуға, техникалық қайта жарақтауға, қайта бейiмдеуге, жоюға арналған техникалық-экономикалық негiздемелер (есептер) және жобалар,  жануарлар мен өсiмдiктер дүниесi ресурстарын өндiру мен пайдалануға арналған биологиялық негiздемелер;  
      7) аумақтарды ұйымдастыру схемаларының жобалары;   
      8) қалалар мен аумақтарды, оның iшiнде арнайы экономикалық аймақтар аумақтарын және шаруашылық қызметтi жүргiзудiң айрықша режимiндегi аумақтарды салудың (дамытудың) бас жоспарларының жобалары;   
      9) осы аумақтарға ерекше қорғалатын табиғи аумақтар, экологиялық зiлзала аймағы немесе төтенше экологиялық жағдай аймағы құқықтық мәртебесiн берудi негiздейтiн, аумақтар учаскелерiн кешендi экологиялық зерттеу материалдары, сондай-ақ осы аумақтарды оңалту бағдарламалары;  
      10) көршiлес мемлекеттердiң қоршаған ортасына әсер етуi мүмкiн немесе оны жүзеге асыру үшiн көршiлес мемлекеттермен ортақ табиғи ресурстарды пайдалану қажет болатын немесе көршiлес мемлекеттердiң халықаралық шарттарда белгiленген мүдделерiн  қозғайтын шаруашылық және өзге де қызмет жобалары;  
      11) технологияларды, техника мен жабдықты, оның iшiнде Қазақстан Республикасына өткiзiлетiндерiн (әкелiнетiндерiн) қолдану жөнiндегi құжаттама;  
      12) табиғи ресурстарды пайдалануға және (немесе) алуға рұқсаттар (лицензиялар) берудi негiздейтiн құжаттама.  
      Парниктiк газдар шығарындылары мемлекеттiк экологиялық сараптама объектiсi болып табылмайды.  
      2. Мемлекеттiк экологиялық сараптама объектiлерi мынадай жағдайларда:   
      1) экологиялық сараптама объектiсi бұрын жүргiзiлген мемлекеттiк экологиялық сараптама ескертпелерi бойынша жетiлдiрiлген;  
      2) мемлекеттiк экологиялық сараптаманың оң қорытындысы алынғаннан кейiн жобалау және өзге де құжаттамаға өзгерiстер енгiзiлген жағдайда;  
      3) сот шешiмiнiң негiзiнде, қайтадан мемлекеттiк экологиялық сараптамадан өтедi.   
      РҚАО-ның ескертпесi!  
      3-тармақ жаңа редакцияда көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.  
      3. Мемлекеттiк экологиялық сараптама объектiлерi осы Кодекстiң 40-бабында келтiрiлген объектiлердiң сыныпталуына сәйкес I, II, III, IV санаттарға бөлiнедi.   
      I санатқа орталық мемлекеттiк органдар әзiрлейтiн нормативтiк құқықтық актiлердiң жобалары да, сондай-ақ осы баптың 1-тармағының 6-9) және 11) тармақшаларында аталған объектiлер жатқызылады.   
      II санатқа жергiлiктi мемлекеттiк басқару органдарының нормативтiк құқықтық актiлерiнiң жобалары, өңiрлiк жоспарлар мен бағдарламалардың жобалары, облыстық және аудандық маңызы бар аумақтарда құрылыс салудың бас жоспарларының жобалары да жатады.  
      *Ескерту. 47-бапқа өзгерiс енгiзiлдi - ҚР 2009.06.23* N 164-IV *(қолданысқа енгiзiлу тәртiбiн* 2-баптан *қараңыз), 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңдарымен.*

**48-бап. Мемлекеттiк экологиялық сараптаманы жүзеге**  
**асыратын органдар**

      1. Мемлекеттiк экологиялық сараптаманы қоршаған ортаны қорғау саласындағы уәкiлеттi орган және өз құзыретi шегiнде жергiлiктi атқарушы органдар жүзеге асырады.  
      2. Мемлекеттiк экологиялық сараптаманы I санат объектiлерiне - қоршаған ортаны қорғау саласындағы уәкiлеттi орган, II, III және IV санат объектiлерiне - облыстардың (республикалық маңызы бар қаланың, астананың) жергiлiктi атқарушы органдары жүргiзедi.  
      3. Мемлекеттiк экологиялық сараптамаға жататын I санат объектiлерiн қоршаған ортаны қорғау саласындағы уәкiлеттi орган мен оның аумақтық бөлiмшелерi арасында бөлудi Қазақстан Республикасының Үкiметi бекiткен критерийлерге сәйкес қоршаған ортаны қорғау саласындағы уәкiлеттi орган белгiлейдi.  
      *Ескерту. 48-бапқа өзгерту енгiзiлдi - Қазақстан Республикасының 2008.12.04* N 97-IV *(қолданысқа енгiзiлу тәртiбiн* 2-баптан *қараңыз) Заңымен.*

**49-бап. Мемлекеттiк экологиялық сараптаманы жүргiзу**  
**тәртiбi**

      1. Мемлекеттiк экологиялық сараптамаға құжаттаманы:  
      1) белгiленiп отырған басқарушылық, шаруашылық, инвестициялық және өзге де қызметтiң тапсырыс берушiсi (инвестор);   
      2) мемлекеттiк экологиялық сараптамаға жататын нормативтiк құқықтық актiлердiң, жоспарлар мен бағдарламалардың жобаларын әзiрлеудi жүргiзетiн мемлекеттiк органның басшысы табыс етедi.   
      2. Мемлекеттiк экологиялық сараптама жүргiзудiң тәртiбiн қоршаған ортаны қорғау саласындағы уәкiлеттi орган айқындайды.

**50-бап. Мемлекеттiк экологиялық сараптаманы жүргiзу**  
**мерзiмдерi**

      РҚАО-ның ескертпесi!  
      1-тармақ жаңа редакцияда көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.  
      1. Мемлекеттiк экологиялық сараптаманы жүргiзу мерзiмi мемлекеттiк экологиялық сараптаманы жүзеге асыратын органдарға алдын ала сараптамадан өткен қажеттi барлық құжаттама берiлген кезден бастап үш айдан аспауға тиiс.  
      РҚАО-ның ескертпесi!  
      2-тармаққа өзгерту енгiзу көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.  
      2. Алдын ала сараптамадан өткiзу мерзiмi құжаттаманың мемлекеттiк экологиялық сараптамаға келiп түскен күнiнен бастап екi аптадан аспауға тиiс. Табыс етiлген құжаттама толық болмаған жағдайда ол табыс еткен тұлғаға қайтарылуға жатады.

**51-бап. Мемлекеттiк экологиялық сараптаманың қорытындысы**

      1. Мемлекеттiк экологиялық сараптаманың қорытындысы оны жүргiзу нәтижелерi бойынша берiледi.  
      Мемлекеттiк экологиялық сараптаманың мiндеттi сипаты болады және табиғат пайдалану мен қоршаған ортаға және халықтың денсаулығына әсер ету тұрғысынан құқықтық, ұйымдастырушылық және шаруашылық шешiмдердi қабылдаудан бұрын жүргiзiлуге тиiс. Мемлекеттiк экологиялық сараптаманың оң қорытындысы болмаса, жобаны iске асыруға тыйым салынады.  
      2. Мемлекеттiк экологиялық сараптаманың оң қорытындысы экологиялық сараптама объектiсiн iске асыру жөнiнде шешiм қабылдауға болатындығы мен мүмкiндiгi туралы тұжырымдарды қамтиды.  
      3. Мемлекеттiк экологиялық сараптаманың терiс қорытындысы болған кезде тапсырысшы сараптамаға ұсынылған материалдарды сараптамалық қорытындының ұсыныстары мен ескертпелерiне сәйкес пысықтауды қамтамасыз етуге және барлық материалдарды қайтадан экологиялық сараптамаға табыс етуге не белгiленiп отырған қызметiнен бас тартуға мiндеттi.  
      4. Мемлекеттiк экологиялық сараптама жүргiзу мiндеттi болатын шаруашылық және өзге де қызмет жобаларын мемлекеттiк экологиялық сараптаманың оң қорытындысынсыз банктердiң және өзге де қаржы ұйымдарының қаржыландыруына және iске асыруына тыйым салынады.  
      5. Мемлекеттiк экологиялық сараптаманың қорытындысына қоршаған ортаны қорғау саласындағы уәкiлеттi органның сараптама бөлiмшелерiнiң, тиiстi аумақтағы қоршаған ортаны қорғау саласындағы уәкiлеттi органның аумақтық бөлiмшелерiнiң басшылары не облыстардың, республикалық маңызы бар қаланың, астананың жергiлiктi атқарушы органдарының сараптама бөлiмшесiнiң басшысы өз құзыретi шегiнде қол қояды.  
      6. Жобалық құжаттамаға мемлекеттiк экологиялық сараптаманың оң қорытындысы берiлген күнiнен бастап бес жыл iшiнде қолданыста болады.  
      *Ескерту. 51-бапқа өзгерiс енгiзiлдi - ҚР 2008.12.04* N 97-IV *(қолданысқа енгiзiлу тәртiбiн* 2-баптан *қараңыз), 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңдарымен.*

**52-бап. Мемлекеттiк экологиялық сараптаманы жүзеге**  
**асыратын сарапшылық бөлiмшелерi басшыларының**  
**құқықтары**

      1. Мемлекеттiк экологиялық сараптаманы жүзеге асыратын сарапшылық бөлiмшелерi басшыларының:   
      1) мемлекеттiк экологиялық сараптама жүргiзу үшiн белгiленген тәртiппен экологиялық сарапшылық комиссияларын, топтарын құруға, жұмысқа қатысуға отандық және шетелдiк мамандарды, сондай-ақ заңды тұлғаларды тартуға;   
      2) сарапшылық бөлiмшелерiнiң, құрылатын комиссиялар мен топтардың қызметiне бақылау жасауды жүзеге асыруға;   
      3) мемлекеттiк экологиялық сараптаманың сараптама кеңестерiн басқаруға, олардың қызметiн ұйымдастыруға;   
      4) мемлекеттiк экологиялық сараптама жүргiзу әдiстерiн айқындауға;   
      5) Қазақстан Республикасының экологиялық заңнамасының талаптарына сай келмейтiн, мемлекеттiк экологиялық сараптамаға ұсынылған материалдарды қабылдамай тастауға;   
      6) есептеулерде қате және басқа да олқылықтар жiберiлген, оны түзету қосымша зерттеулердi, iздестiру жұмыстарын не қосымша қаражат бөлудi қажет ететiн құжаттар мен материалдарды пысықтау үшiн қайтаруға;   
      7) мемлекеттiк экологиялық сараптама қорытындыларына қол қоюға;   
      8) сараптама объектiсiн iске асырудың қоршаған ортаға жағымсыз зардаптарын куәландыратын мән-жайлар анықталған не тапсырыс берушi жоғарыда аталған қорытынды талаптарын орындамаған кезден бастап бiр ай iшiнде бұрын берiлген мемлекеттiк экологиялық сараптаманың оң қорытындыларын керi қайтарып алуға;   
      9) мемлекеттiк экологиялық сараптама жүргiзуге қажеттi қосымша материалдарды сұратуға;   
      10) мемлекеттiк экологиялық сараптаманың оң қорытындысы алынбаған объектiлер туралы мәлiметтердi банктер мен өзге де қаржы ұйымдарына табыс етуге;   
      11) Қазақстан Республикасы заңнамасының бұзылуына кiнәлi тұлғаларды жауапқа тарту туралы мәселелердi шешу үшiн тиiстi материалдар дайындап, құқық қорғау органдары мен өзге де органдарға тапсыруға құқығы бар.   
      2. *(алынып тасталды - Қазақстан Республикасының 2008.12.04* N 97-IV *(қолданысқа енгiзiлу тәртiбiн* 2-баптан *қараңыз) Заңымен).*  
      3. Мемлекеттiк экологиялық сараптаманы ұйымдастыру және жүргiзу кезiнде сараптама бөлiмшелерiнiң басшылары тәуелсiз болады және Қазақстан Республикасының экологиялық заңнамасына сәйкес iс-әрекет жасайды.  
      Сараптама бөлiмшелерi басшыларының тәуелсiздiгi қоршаған ортаны қорғау саласындағы уәкiлеттi орган және жергiлiктi атқарушы органдар бекiтетiн, оларды тағайындау және қызметтен босату тәртiбi мен Қазақстан Республикасының заңнамасына қайшы келмейтiн өзге де шарттарды қамтитын олар туралы ережелермен қамтамасыз етiледi.  
      *Ескерту. 52-бапқа өзгерту енгiзiлдi - Қазақстан Республикасының 2008.12.04* N 97-IV *(қолданысқа енгiзiлу тәртiбiн* 2-баптан *қараңыз) Заңымен.*

**53-бап. Мемлекеттiк экологиялық сараптама сарапшысы**

      1. Арнаулы бiлiмi бар және экологиялық сараптама жүргiзуге қажеттi жеткiлiктi тәжiрибесi бар және мемлекеттiк экологиялық сараптама органы белгiлеген тәртiппен мемлекеттiк экологиялық сараптама жүргiзуге тартылған адам мемлекеттiк экологиялық сараптама сарапшысы болып табылады.  
      2. Экологиялық сараптама жасалуға тиiстi құжаттама тапсырыс берушiнiң өкiлi немесе мемлекеттiк экологиялық сараптама объектiсiн әзiрлеушi, сондай-ақ тапсырыс берушiмен немесе әзiрлеушiмен еңбек немесе өзге де шарттық қатынаста тұрған заңды және жеке тұлғалар мемлекеттiк экологиялық сараптама сарапшысы бола алмайды.   
      3. Мемлекеттiк экологиялық сараптама сарапшысы өзi жасаған сараптама үшiн Қазақстан Республикасының заңдарына сәйкес жауапты болады.   
      4. Сарапшының мемлекеттiк экологиялық сараптама жүргiзуге байланысты қызметiне мемлекеттiк органдардың, жеке, заңды тұлғалардың және лауазымды адамдардың араласуына тыйым салынады.   
      5. Мемлекеттiк экологиялық сараптама сарапшысы құқықтарының бұзылуы сот және әкiмшiлiк тәртiппен қорғалуға тиiс, ал мұндай жолсыздықтарға кiнәлi тұлғалар Қазақстан Республикасының заңдарына сәйкес жауапты болады.   
      6. Мемлекеттiк экологиялық сараптама сарапшысының:   
      1) мемлекеттiк экологиялық сараптама жасалатын объектiге жан-жақты және объективтi баға беру үшiн мәнi бар қосымша материалдар табыс етiлуiн талап етуге;   
      2) экологиялық сараптама жүргiзуге мамандарды қосымша тартуға;   
      3) сараптама жұмысын, әдiснамасын ұйымдастыруды жетiлдiру, оны жүзеге асыру тәртiбi мен принциптерi жөнiнде ұсыныстар енгiзуге;   
      4) мемлекеттiк экологиялық сараптама объектiсi жөнiнде, мемлекеттiк экологиялық сараптама қорытындысына қоса тiркелетiн ерекше пiкiр қалыптастыруға құқығы бар.   
      7. Мемлекеттiк экологиялық сараптама сарапшысы:   
      1) мемлекеттiк экологиялық сараптаманың кешендi, объективтi және сапалы жүргiзiлуiн қамтамасыз етуге;   
      2) Қазақстан Республикасы экологиялық заңнамасының талаптарын сақтауға;   
      3) қолданылып жүрген нормалар мен ережелер негiзiнде мемлекеттiк экологиялық сараптама жүргiзуге;   
      4) мемлекеттiк экологиялық сараптаманы жүзеге асырудың белгiленген мерзiмi мен тәртiбiн сақтауға;   
      5) мемлекеттiк экологиялық сараптаманың дәлелдi қорытындыларын дайындап, оларды сараптама объектiсiн iске асыру туралы шешiм қабылдайтын органдарға және тапсырысшыларға уақтылы беруге;   
      6) сараптама жасалатын объектiлердi одан әрi қарауға қабылдамаған не оларды негiздейтiн материалдар пысықтауға қайтарылған кезде мемлекеттiк экологиялық сараптаманың қорытындысын объективтi бағалап, дәлелдi түрде негiздеуге;  
      7) материалдардың сақталуын қамтамасыз етуге және өзiнiң құпия құжаттарға қатысты әрекеттерiн олардың иесiмен келiсуге, өзiне сенiп тапсырылған мәлiметтердiң жария етiлуiне жол бермеуге мiндеттi.

**54-бап. Мемлекеттiк экологиялық сараптама жүргiзу**  
**процесiне сырттан сарапшылар тарту**

      Мемлекеттiк экологиялық сараптама жүргiзу сырттан сарапшылар тартуды талап еткен жағдайда, мемлекеттiк экологиялық сараптама органдарының сараптамалық қорытындылар алу үшiн басқа мемлекеттiк органдарға, өзге де ұйымдарға, сондай-ақ жекелеген мамандарға өтiнiш жасауға құқығы бар. Сырттан сарапшылар тартуды қоршаған ортаны қорғау саласындағы уәкiлеттi орган, облыстардың, республикалық маңызы бар қаланың, астананың жергiлiктi атқарушы органдары Қазақстан Республикасының мемлекеттiк сатып алу туралы заңнамасына сәйкес жүзеге асырады.  
      *Ескерту. 54-бапқа өзгерту енгiзiлдi - Қазақстан Республикасының 2008.12.04* N 97-IV *(қолданысқа енгiзiлу тәртiбiн* 2-баптан *қараңыз) Заңымен.*

**55-бап. Мемлекеттiк экологиялық сараптамадан өткен**  
**нормативтiк құқықтық актiлер жобаларының**  
**тiзiлiмi**

      Қоршаған ортаны қорғау саласындағы уәкiлеттi орган мемлекеттiк экологиялық сараптамадан өткен нормативтiк құқықтық актiлердiң тiзiлiмiн жүргiзудi жүзеге асырады және оларға тiркеу нөмiрлерiн бередi.

**56-бап. Мемлекеттiк экологиялық сараптаманың сарапшылық**  
**кеңестерi**

      1. Қоршаған ортаны қорғау саласындағы уәкiлеттi органның жанынан консультациялық-кеңесшi органдар болып табылатын және өздерi туралы ережелерге сәйкес әрекет ететiн мемлекеттiк экологиялық сараптаманың сарапшылық кеңестерi құрылады.  
      2. Қоршаған ортаны қорғау саласындағы уәкiлеттi органның мемлекеттiк экологиялық сараптамасының сарапшылық кеңестерi туралы ережелердi және олардың жеке құрамдарын қоршаған ортаны қорғау саласындағы уәкiлеттi органның басшысы бекiтедi.   
      3. Функциялары қоршаған ортаны қорғаумен байланысты мемлекеттiк органдардың лауазымды адамдары, ғылыми-зерттеу мекемелерiнiң, жоғары оқу орындарының ғалымдары, практик-мамандар мен жұртшылық өкiлдерi мемлекеттiк экологиялық сараптаманың сарапшылық кеңестерiне мүше бола алады.   
      4. Мемлекеттiк экологиялық сараптаманың сарапшылық кеңестерiнiң қарауына:   
      1) экологиялық сараптама жүргiзу кезiнде экологиялық қауiпсiздiктi қамтамасыз етудiң, қоршаған ортаны қорғаудың, табиғи ресурстарды пайдалану мен молықтырудың күрделi проблемаларын талқылау;   
      2) мемлекеттiк экологиялық сараптаманың экологиялық қауiптiлiгi жоғары объектiлерге қатысты қорытындыларын қарау жатады.

**57-бап. Мемлекеттiк экологиялық сараптаманың**  
**жариялылығы және халықтың шешiмдер қабылдауға**  
**қол жеткiзуi**

      1. Қоршаған ортаға эмиссиялар нормативтерiнiң жобаларына мемлекеттiк экологиялық сараптама жүргiзуге өтiнiмдердi қоспағанда, мемлекеттiк экологиялық сараптама жүргiзуге өтiнiмдi белгiленiп отырған қызметке тапсырыс берушi бұқаралық ақпарат құралдарында мiндеттi түрде жариялауға тиiс.  
      2. Мемлекеттiк экологиялық сараптама жүргiзу кезеңiнде барлық мүдделi азаматтар мен қоғамдық бiрлестiктерге өз пiкiрiн бiлдiру мүмкiндiгi берiледi.   
      3. Iске асырылуы қоршаған ортаға және азаматтардың денсаулығына тiкелей ықпал етуi мүмкiн жобалар бойынша қоғамдық тыңдау өткiзiледi.  
      Қоршаған ортаға эмиссияларға рұқсат алу үшiн I және II санаттағы объектiлер үшiн әзiрленген қоршаған ортаны қорғау жөнiндегi iс-шаралар жоспары қоғамдық тыңдауға шығаруға жатады.  
      4. Қоршаған ортаны қорғау саласындағы уәкiлеттi орган қоғамдық тыңдау өткiзу тәртiбiн белгiлейдi және онда:   
      1) мүдделi тұлғалардың анықталуы;   
      2) ақпарат пен консультация алуға болатын жердiң көрсетiлуi;   
      3) халықты хабардар ету тәсiлiнiң көрсетiлуi (белгiлi бiр жерлерге афишалар iлу, газеттерге жариялау, жоспарларды, сызбаларды, кестелердi, графиктердi, үлгiлердi көрсете отырып көрмелер ұйымдастыру);   
      4) халыққа консультация берудi жүзеге асыру тәсiлiнiң (жазбаша таныстыру, халыққа сұрау салу) белгiленуi;   
      5) қоғамдық тыңдау өткiзу мерзiмi айқындалуға тиiс.   
      5. Мемлекеттiк экологиялық сараптама қорытындысы бойынша шешiм қабылданғаннан кейiн барлық мүдделi тұлғаларға осы Кодексте көзделген тәртiппен сараптама объектiсi жөнiнде ақпарат алу мүмкiндiгi берiледi.  
      *Ескерту. 57-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**58-бап. Мемлекеттiк экологиялық сараптаманы жүзеге асыру**  
**кезiндегi келiспеушiлiктердi қарау тәртiбi**

      1. Мемлекеттiк экологиялық сараптаманы жүзеге асыру кезiндегi келiспеушiлiктер келiссөздер жолымен не сот тәртiбiмен қаралады.   
      2. Мемлекеттiк экологиялық сараптама мәселелерi бойынша келiспеушiлiктердi кез келген мүдделi тараптың, оның iшiнде белгiленiп отырған қызметке тапсырыс берушiнiң, жергiлiктi атқарушы органның өтiнiшi бойынша қоршаған ортаны қорғау саласындағы уәкiлеттi орган келiссөздер арқылы қарайды. Бұл ретте мемлекеттiк экологиялық сараптаманың терiс қорытындысы келiспеушiлiктердiң нысанасы бола алмайды.

**59-бап. Мемлекеттiк экологиялық сараптаманы қаржыландыру**

      Мемлекеттiк экологиялық сараптаманы қаржыландыру бюджет қаражаты, сондай-ақ тапсырыс берушiлердiң қаражаты есебiнен жүзеге асырылады.

**60-бап. Қоғамдық экологиялық сараптама**

      1. Қоғамдық экологиялық сараптама - қоғамдық бiрлестiктер құратын сараптама комиссиялары ерiктi негiзде жүзеге асыратын қызмет түрi.   
      2. Қоғамдық экологиялық сараптама кез келген шаруашылық және өзге де қызметтi азаматтардың өмiрi мен денсаулығына қолайлы қоршаған ортаны сақтау жөнiндегi қоғамдық мүдделердiң сақталуы тұрғысынан қарайды.  
      Парниктiк газдар шығарындылары қоғамдық экологиялық сараптама объектiсi болып табылмайды.  
      3. Қоғамдық экологиялық сараптама объектiсi iске асырылған жағдайда мүдделерi қозғалатын жеке тұлғалар немесе қоғамдық бiрлестiктер қоғамдық экологиялық сараптаманың бастамашысы болуы мүмкiн.  
      *Ескерту. 60-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**61-бап. Қоғамдық экологиялық сараптаманы ұйымдастырушы**

      1. Қоғамдық экологиялық сараптаманы ұйымдастырушы - қоғамдық бiрлестiктер, олардың атынан экологиялық сараптама жүргiзу туралы өтiнiш берiледi және сараптама комиссиясының қызметiн ұйымдастыру жөнiнде шаралар қолданылады.   
      2. Қоғамдық экологиялық сараптаманы ұйымдастырушының:   
      1) қоғамдық экологиялық сараптама объектiсiнiң тапсырыс берушiсiнен қоғамдық экологиялық сараптама жүргiзуге қажеттi құжаттар мен материалдар сұратуға;   
      2) сараптама жүргiзу үшiн сарапшылық комиссия құруға;   
      3) қоғамдық экологиялық сараптаманың қорытындысын жергiлiктi атқарушы органдарға және қаржы ұйымдарына табыс етуге құқығы бар.  
      3. Қоғамдық экологиялық сараптаманы ұйымдастырушы:   
      1) қоғамдық экологиялық сараптаманы осы Кодексте жазылған талаптарға сәйкес ұйымдастыруға;   
      2) қоғамдық экологиялық сараптаманың барысы мен нәтижелерi туралы жұртшылықтың хабардар етiлуiн және қоғамдық экологиялық сараптама қорытындысын әзiрлеуде қоғамдық пiкiрдiң есепке алынуын қамтамасыз етуге;   
      3) қоғамдық экологиялық сараптама қорытындысының барлық мүдделi тараптар үшiн ашық болуын қамтамасыз етуге мiндеттi.

**62-бап. Қоғамдық экологиялық сараптаманың сарапшылары**

      1. Қаралатын мәселе бойынша ғылыми және (немесе) практикалық бiлiмi бар және қоғамдық экологиялық сараптаманы ұйымдастырушы қоғамдық сараптама жүргiзуге тартқан жеке тұлға қоғамдық экологиялық сараптаманың сарапшысы болып табылады.   
      2. Қоғамдық экологиялық сараптаманың сарапшысы мыналар бола алмайды:   
      1) қоғамдық экологиялық сараптама объектiсiнiң тапсырыс берушiсiнiң өкiлi;  
      2) қоғамдық экологиялық сараптама объектiсiн әзiрлеушiнiң өкiлi;  
      3) қоғамдық экологиялық сараптама объектiсiнiң аталған тапсырыс берушiсiмен немесе оны әзiрлеушiмен еңбек немесе өзге де шарттық қатынаста тұрған жеке тұлға;   
      4) қоғамдық экологиялық сараптама объектiсiнiң аталған тапсырыс берушiсiмен немесе оны әзiрлеушiмен шарттық қатынаста тұрған заңды тұлғаның өкiлi.  
      3. Қоғамдық экологиялық сараптаманың сарапшысы оны жүргiзуге Қазақстан Республикасының заңнамасына және қоғамдық экологиялық сараптаманы ұйымдастырушы берген тапсырмаға сәйкес қатысады.  
      4. Қоғамдық экологиялық сараптама сарапшысының қоғамдық экологиялық сараптама жүргiзу кезiнде қоғамдық экологиялық сараптама объектiсi жөнiнде қоғамдық экологиялық сараптаманың қорытындысына қоса тiркелетiн ерекше пiкiр бiлдiруге құқығы бар.  
      Қоғамдық экологиялық сараптама сарапшысы:  
      1) Қазақстан Республикасы экологиялық заңнамасының талаптарын сақтауға;   
      2) экологиялық сараптама объектiсi бойынша өз қорытындысы тұжырымдарының объективтiлiгi мен негiздiлiгiн, сондай-ақ қоғамдық экологиялық сараптаманың атына мүдделi жеке тұлғалар мен қоғамдық бiрлестiктерден келiп түскен ескертпелер мен ұсыныстардың ескерiлуiн қамтамасыз етуге;   
      3) материалдардың сақталуын және қоғамдық экологиялық сараптамаға ұсынылған мәлiметтердiң құпиялылығын, сондай-ақ зияткерлiк меншiктiң қорғалуын қамтамасыз етуге мiндеттi.

**63-бап. Қоғамдық экологиялық сараптама объектiсi**  
**тапсырыс берушiсiнiң құқықтары мен мiндеттерi**

      1. Жоспарланып отырған басқару, шаруашылық, инвестициялық және өзге де қызметтiң жеке немесе заңды тұлғасы қоғамдық экологиялық сараптама объектiсiне тапсырыс берушi болып табылады.  
      2. Қоғамдық экологиялық сараптама объектiсiне тапсырыс берушiнiң:   
      1) белгiленiп отырған қызмет бойынша құжаттамада қамтылған заңмен қорғалатын құпия мәлiметтердiң қорғалуына;   
      2) қоғамдық экологиялық сараптама жүргiзудiң барысы мен нәтижелерi туралы ақпарат алуға және ақпаратқа қол жеткiзуге;   
      3) қоғамдық экологиялық сараптама аясында өткiзiлетiн қоғамдық тыңдауға және өзге де iс-шараларға қатысуға;   
      4) мемлекеттiк экологиялық сараптаманы жүзеге асыратын органға, жергiлiктi атқарушы органдарға қоғамдық экологиялық сараптаманың қорытындысына өз түсiндiрмелерi мен түсiнiктемелерiн беруге құқығы бар.   
      3. Қоғамдық экологиялық сараптама объектiсiнiң тапсырыс берушiсi:   
      1) қоғамдық экологиялық сараптамаға қажеттi құжаттар мен материалдарды беруге;   
      2) қоршаған ортаны қорғау саласындағы уәкiлеттi органға қоғамдық экологиялық сараптама қорытындысында баяндалған ұсынымдарға жазбаша жауап беруге мiндеттi.

**64-бап. Қоғамдық экологиялық сараптаманы қаржыландыру**

      Қоғамдық экологиялық сараптаманы қаржыландыру:   
      1) қоғамдық экологиялық сараптаманы ұйымдастыратын және жүргiзетiн қоғамдық бiрлестiктердiң өз қаражаттары;   
      2) ерiктi қайырмалдықтар, өтеусiз негiзде ұсынылған гранттар;   
      3) Қазақстан Республикасының заңнамалық актiлерiнде тыйым салынбаған өзге көздер есебiнен жүзеге асырылады.

**65-бап. Қоғамдық экологиялық сараптаманы тiркеу тәртiбi**

      1. Қоғамдық экологиялық сараптама сараптаманы ұйымдастырушының оны жүргiзу туралы өтiнiш тiркелген жағдайда жүзеге асырылады.   
      2. Қоғамдық экологиялық сараптаманы тiркеу туралы өтiнiштi оның ұйымдастырушысы аумағында сараптама объектiсiнiң қызметi жоспарланып отырған жергiлiктi атқарушы органдарға бередi.  
      3. Қоғамдық экологиялық сараптаманы жүргiзу туралы өтiнiште:  
      1) қоғамдық экологиялық сараптаманы ұйымдастырушының атауы, заңды мекенжайы;  
      2) қоғамдық экологиялық сараптаманы ұйымдастырушының жарғыда көзделген қызметiнiң сипаты;   
      3) қоғамдық экологиялық сараптаманың сарапшылық комиссиясының құрамы туралы мәлiметтер;   
      4) қоғамдық экологиялық сараптама объектiсi туралы мәлiметтер, қоғамдық экологиялық сараптаманы жүргiзу мерзiмдерi көрсетiлуге тиiс.   
      4. Жергiлiктi атқарушы органдар қоғамдық экологиялық сараптама жүргiзу туралы өтiнiш берiлген күннен бастап он жұмыс күнi iшiнде оны тiркеуге немесе тiркеуден бас тартуға мiндеттi. Көрсетiлген мерзiм iшiнде қоғамдық экологиялық сараптама жүргiзу туралы өтiнiштi тiркеуден бас тартылмаса, ол тiркелдi деп есептеледi.   
      5. Егер:   
      1) бұрын осы oбъектiге қатысты екi рет қоғамдық экологиялық сараптама жүргiзiлсе;   
      2) қоғамдық экологиялық сараптама объектiсi мемлекеттiк, коммерциялық және заңмен қорғалатын өзге де құпия болып табылатын мәлiметтердi қамтитын болса;   
      3) қоғамдық экологиялық сараптаманы ұйымдастырушының жарғысында осы қоғамдық бiрлестiктiң қоғамдық экологиялық сараптама жүргiзу жөнiндегi қызметi көзделмесе;   
      4) қоғамдық экологиялық сараптама объектiсiнiң белгiленiп отырған мемлекеттiк экологиялық сараптамасы аяқталса, қоғамдық экологиялық сараптаманы ұйымдастыру туралы өтiнiштi тiркеуден бас тартылуы мүмкiн.   
      6. Жергiлiктi атқарушы орган қоғамдық экологиялық сараптама жүргiзу туралы өтiнiштi тiркеуден бас тартқан жағдайда, бұл жөнiнде қоғамдық экологиялық сараптаманың бастамашысы мен ұйымдастырушысына бас тартудың себептерiн дәлелдi түрде негiздей отырып, жазбаша хабарлайды.

**66-бап. Қоғамдық экологиялық сараптаманың қорытындысы**

      1. Қоғамдық экологиялық сараптаманың нәтижелерi ұсынымдық сипатта болатын қоғамдық экологиялық сараптаманың қорытындысы түрiнде ресiмделедi.   
      2. Қоғамдық экологиялық сараптаманың қорытындысында:   
      1) экологиялық сараптаманы ұйымдастырушының атауы мен заңды мекенжайы;   
      2) тапсырыс берушiнiң тегi, аты, әкесiнiң аты немесе толық атауы, қоғамдық экологиялық сараптама объектiсiнiң атауы мен орналасқан жерi;  
      3) қоғамдық экологиялық сараптама жүргiзу туралы өтiнiштiң жергiлiктi атқарушы органда тiркелгенi туралы мәлiметтер;   
      4) қоғамдық экологиялық сараптама жүргiзу мерзiмдерi;  
      5) қоғамдық экологиялық сараптамадан өткен құжаттаманың құрамы, қоғамдық экологиялық сараптама процесiнде пайдаланылған басқа да құжаттардың тiзбеленiп көрсетiлуi;  
      6) қоғамдық экологиялық сараптаманың сарапшылық комиссиясы мүшелерiнiң құрамы;   
      7) сараптама нәтижелерiнiң баяндалуы;   
      8) қоғамдық экологиялық сараптаманың ұйымдастырушысы айқындаған, қоғамдық экологиялық сараптаманы жүргiзу жөнiндегi тапсырмалардың сипаты;   
      9) қоғамдық экологиялық сараптама процесiнiң, оның iшiнде жұртшылықпен, тапсырыс берушiмен және басқа да мүдделi тараптармен өзара iс-қимыл жасасудың сипаттамасы;   
      10) қоғамдық экологиялық сараптаманың тұжырымдары қамтылуға тиiс.   
      3. Қоғамдық экологиялық сараптама тұжырымдарында:   
      1) қоғамдық экологиялық сараптама объектiсiнiң Қазақстан Республикасы экологиялық заңнамасының талаптарына сәйкестiгi туралы қорытынды;   
      2) тапсырыс берушiнiң қоршаған ортаға әсерге жүргiзген  бағалауының толымдылығы, сапасы мен дұрыстығы жөнiндегi сипаттама;   
      3) жұртшылықтың әртүрлi топтарының белгiленiп отырған қызметке көзқарасының сипаттамасы, жұртшылықтың ұсыныстары мен ескертпелерiне жасалған шолу;   
      4) сарапшылардың қоғамдық экологиялық сараптама объектiсiн iске асыруға экологиялық және әлеуметтiк тұрғыдан жол беруге болатыны жөнiндегi пiкiрi;   
      5) мемлекеттiк экологиялық сараптаманы жүзеге асыратын органға, тапсырыс берушiге, сараптама объектiсiн iске асыруға байланысты шешiмдер қабылдайтын мемлекеттiк органдарға және заңды тұлғаларға берiлетiн ұсыныстар мен ұсынымдар қамтылуға тиiс.  
      4. Қоғамдық экологиялық сараптаманың қорытындысына қоғамдық экологиялық сараптаманы ұйымдастырушының уәкiлеттi өкiлi, сараптамалық комиссияның төрағасы мен мүшелерi қол қояды.   
      5. Қоғамдық экологиялық сараптаманың қорытындысы:  
      1) қоғамдық экологиялық сараптама жүргiзуге берiлген өтiнiштi тiркеген жергiлiктi атқарушы органға;   
      2) осы объектiнiң мемлекеттiк экологиялық сараптамасын жүзеге асыратын органға;   
      3) жоспарланып отырған қызметтiң тапсырыс берушiсiне;   
      4) қоғамдық экологиялық сараптама объектiсiн iске қосуға байланысты шешiмдер қабылдайтын органдарға;   
      5) бұқаралық ақпарат құралдарына жiберiледi.

**67-бап. Қоғамдық экологиялық сараптаманың нәтижелерiн**  
**пайдалану**

      1. Жоспарланып отырған қызметтiң тапсырыс берушiсi қоғамдық экологиялық сараптаманың қорытындысын алған күннен бастап бiр ай iшiнде онда қамтылған тұжырымдар мен ұсынымдарды қарауға және өзiнiң түсiндiрмелерiн мемлекеттiк экологиялық сараптама органына және қоғамдық экологиялық сараптаманы ұйымдастырушыға жiберуге мiндеттi.  
      2. Қоғамдық экологиялық сараптаманың қорытындысы мемлекеттiк экологиялық сараптама жүргiзу кезiнде қаралуға тиiс. Қарау нәтижелерi қоғамдық экологиялық сараптаманы ұйымдастырушыға және қоршаған ортаны қорғау саласындағы уәкiлеттi органға жiберiлуге тиiс.   
      3. Қоғамдық экологиялық сараптаманың қорытындысы жергiлiктi атқарушы органдар, қаржы ұйымдары және белгiленiп отырған қызметтiң тапсырыс берушiсi шешiмдер қабылдаған кезде де ескерiлуi мүмкiн.

**8-тарау. ЭКОЛОГИЯЛЫҚ РҰҚСАТТАР**

**68-бап. Экологиялық рұқсаттардың түрлерi**

      Қазақстан Республикасында табиғат пайдаланушыларға мынадай экологиялық рұқсаттар:   
      1) қоршаған ортаға эмиссияларға рұқсаттар;   
      2) кешендi экологиялық рұқсаттар берiледi.  
      Эмиссиялардың барлық стационарлық көздерiнен қоршаған ортаға эмиссияларды экологиялық рұқсатсыз жүзеге асыруға тыйым салынады.  
      Парниктiк газдар шығарындылары экологиялық рұқсаттың нысанасы болып табылмайды.  
      *Ескерту. 68-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**69-бап. Қоршаған ортаға эмиссияларға рұқсат**

      1. Жылжымалы көздерден туындайтын ластағыш заттардың шығарындыларын қоспағанда, қоршаған ортаға эмиссияларды жүзеге асыратын табиғат пайдаланушылар қоршаған ортаға эмиссияларға рұқсат алуға мiндеттi.  
      2. Қоршаған ортаға эмиссияларға рұқсат табиғат пайдаланушыға оның өтiнiмiне сәйкес осы Кодексте белгiленген тәртiппен берiледi.  
      3. Табиғат пайдаланушылар қоршаған ортаға эмиссияларға рұқсатта көрсетiлген шарттарды орындауға мiндеттi және оларды сақтамағаны үшiн Қазақстан Республикасының заңдарына сәйкес жауапты болады.   
      4. Өз меншiгiнде өндiрiстiк объектiлерi бар табиғат пайдаланушылар қоршаған ортаға эмиссияларға рұқсат алу үшiн:   
      1) бiр облыстың (республикалық маңызы бар қаланың, астананың) аумағында орналасқан әрбiр объект бойынша да, олардың тұтас жиынтығы бойынша да өтiнiм бере алады;  
      2) әртүрлi облыстың (республикалық маңызы бар қаланың, астананың) аумағында орналасқан әрбiр объектiнiң орналасқан жерi бойынша өтiнiм беруге тиiс.  
      5. Егер қоршаған ортаға эмиссиялар ортақ табиғат пайдалану процесiнде жүретiн болса, бұл эмиссияларға рұқсат алу талап етiлмейдi.  
      *Ескерту. 69-бапқа өзгерту енгiзiлдi - ҚР 2008.12.04* N 97-IV *(қолданысқа енгiзiлу тәртiбiн* 2-баптан *қараңыз), 2009.11.16* N 200-IV *(2010 жылғы 1 қаңтардан бастап қолданысқа енгiзiледi) Заңдарымен.*

**70-бап. Қоршаған ортаға эмиссияларға рұқсаттың мазмұны**

      1. Қоршаған ортаға эмиссияларға рұқсат:  
      1) табиғат пайдаланушы және ол жүргiзiп отырған шаруашылық және өзге де қызмет туралы мәлiметтердi;  
      2) рұқсаттың қолданылу мерзiмiн;  
      3) табиғат пайдалану шарттарын, оның iшiнде олардың барлық көздерi бойынша эмиссиялардың нормативтерiн;  
      4) рұқсаттың қолданылуы кезеңiне арналған қоршаған ортаны қорғау жөнiндегi iс-шаралар жоспарын;  
      5) өндiрiстiк экологиялық бақылау бағдарламасын қамтитын, белгiленген үлгiдегi құжаттар жиынтығы болып табылады.  
      РҚАО-ның ескертпесi!  
      1-1-тармақтың бiрiншi абзацы 2013.01.01 бастап қолданысқа енгiзiледi - ҚР 2011.12.03 N 505-IV Заңымен.  
      1-1. Өндiрiс және тұтыну қалдықтарын орналастыру бөлiгiнде қоршаған ортаға эмиссияға рұқсат беру кезiнде табиғат пайдалану шарттарына қалдықтарды басқару бағдарламасының рұқсаттың қолданылу кезеңiнде қалдықтар көлемiнiң азаюын және олардың қоршаған ортаға зиянды әсерiнiң төмендеуiн бейнелейтiн көрсеткiштерi енгiзiледi.  
      Күкiрттi орналастыру бөлiгiнде қоршаған ортаға эмиссияға рұқсат беру кезiнде табиғат пайдалану шарттарына рұқсаттың қолданылу кезеңiнде күкiрттiң жинақталған көлемiн азайту және оның қоршаған ортаға зиянды әсерiн төмендету жөнiндегi бағдарламаның көрсеткiштерi енгiзiледi.  
      2. Қоршаған ортаға эмиссияларға рұқсат бланкiлерiнiң нысандарын және оларды толтыру тәртiбiн қоршаған ортаны қорғау саласындағы уәкiлеттi орган бекiтедi.  
      *Ескерту. 70-бапқа өзгерiс енгiзiлдi - ҚР 2011.12.03* N 505-IV *(қолданысқа енгiзiлу тәртiбiн* 2-б. *қараңыз) Заңымен.*

**71-бап. Қоршаған ортаға эмиссияларға рұқсат алу талап**  
**етiлетiн объектiлердiң санаттары**

      1. Қоршаған ортаға эмиссиялар үшiн табиғат пайдаланушыларға рұқсат берiлетiн oбъектiлер I, II, III және IV болып төрт санатқа бөлiнедi.  
      2. I санатқа өндiрiстiк объектiлердi санитарлық сыныптауға сәйкес қауiптiлiктiң 1 және 2-сыныпты объектiлерi жатады.  
      II санатқа өндiрiстiк объектiлердi санитарлық сыныптауға сәйкес қауiптiлiктiң 3-сыныпты объектiлерi жатады.   
      III санатқа өндiрiстiк объектiлердi санитарлық сыныптауға сәйкес қауiптiлiктiң 4-сыныпты объектiлерi жатады.   
      IV санатқа өндiрiстiк объектiлердi санитарлық сыныптауға сәйкес қауiптiлiктiң 5-сыныпты объектiлерi жатады.  
      2-1. Өндiрiстiк объектiлердiң санитариялық сыныпталуына сәйкес сыныпталмайтын қызмет түрлерi II санатқа жатады.  
      3. Табиғат пайдаланушылар қоршаған ортаға эмиссияларға рұқсатты I санат объектiлерiне - қоршаған ортаны қорғау саласындағы уәкiлеттi органнан, II санат объектiлерiне - облыстардың, республикалық маңызы бар қаланың, астананың жергiлiктi атқарушы органдарынан, III санат объектiлерiне - оңайлатылған схема бойынша облыстардың, республикалық маңызы бар қаланың, астананың жергiлiктi атқарушы органдарынан, IV санат объектiлерiне облыстардың, республикалық маңызы бар қаланың, астананың жергiлiктi атқарушы органдарынан алады.  
      4. Қоршаған ортаға эмиссияларға рұқсат беру үшiн I санат объектiлерiн қоршаған ортаны қорғау саласындағы уәкiлеттi орган және оның аумақтық бөлiмшелерi арасында бөлудi Қазақстан Республикасының Үкiметi бекiткен критерийлерге сәйкес қоршаған ортаны қорғау саласындағы уәкiлеттi орган белгiлейдi.  
      *Ескерту. 71-бапқа өзгерiс енгiзiлдi - ҚР 2008.12.04* N 97-IV *(қолданысқа енгiзiлу тәртiбiн* 2-баптан *қараңыз), 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңдарымен.*

**72-бап. Қоршаған ортаға эмиссияларға рұқсат алу үшiн**  
**табыс етiлетiн материалдар**

      РҚАО-ның ескертпесi!  
      72-бапқа өзгерту енгiзу көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.

      1. Табиғат пайдаланушы қоршаған ортаға эмиссияларға рұқсат алу үшiн рұқсат беретiн органға қажеттi құжаттар топтамасын табыс етедi.   
      РҚАО-ның ескертпесi!  
      2-тармаққа өзгерту енгiзу көзделген - ҚР 2011.12.03 N 505-IV (2013.01.01 бастап қолданысқа енгiзiледi) Заңымен.  
      2. I және II санаттағы объектiлерi бар табиғат пайдаланушылар үшiн қоршаған ортаға эмиссияларға рұқсат алу үшiн құжаттар топтамасы:   
      1) рұқсат алуға өтiнiмдi;  
      2) *алып тасталды - ҚР 2011.12.03* N 505-IV *(қолданысқа енгiзiлу тәртiбiн* 2-б. *қараңыз) Заңымен;*  
      3) пайдаланылатын технологиялық шешiмдердiң қысқаша сипаттамасын;  
      4) қоршаған орта сапасының экологиялық нормативтерi немесе мемлекеттiк экологиялық сараптаманың қорытындысы бар қоршаған орта сапасының нысаналы көрсеткiштерi негiзiнде белгiленген тәртiппен есептелген эмиссиялар нормативтерiнiң жобасын;   
      5) қоршаған ортаны қорғау жөнiндегi iс-шаралар жоспарын;   
      6) өндiрiстiк экологиялық бақылау бағдарламасының жобасын қамтиды.  
      7) *алып тасталды - ҚР 2011.12.03* N 505-IV *(қолданысқа енгiзiлу тәртiбiн* 2-б. *қараңыз) Заңымен.*  
      3. III санаттағы объектiлерi бар табиғат пайдаланушылар үшiн қоршаған ортаға эмиссияларға рұқсат алу үшiн құжаттар топтамасы:   
      1) рұқсат алуға өтiнiмдi;  
      2) қоршаған орта сапасының экологиялық нормативтерi немесе мемлекеттiк экологиялық сараптаманың қорытындысы бар қоршаған орта сапасының нысаналы көрсеткiштерi негiзiнде белгiленген тәртiппен есептелген эмиссиялар нормативтерiнiң жобасын;   
      3) қоршаған ортаны қорғау жөнiндегi iс-шаралар жоспарын;   
      4) өндiрiстiк экологиялық бақылау бағдарламасының жобасын қамтиды.  
      5) *алып тасталды - ҚР 2011.12.03* N 505-IV *(қолданысқа енгiзiлу тәртiбiн* 2-б. *қараңыз) Заңымен.*  
      4. IV санаттағы объектiлерi бар табиғат пайдаланушылар үшiн қоршаған оpтаға эмиссияларға рұқсат алу үшiн құжаттар топтамасы:  
      1) рұқсат алуға арналған өтiнiмдi;  
      2) қоршаған ортаға эмиссиялардың есептiк немесе аспаптық жолмен белгiленген және негiзделген нормативтерiн қамтиды.  
      5. Қоршаған ортаға эмиссияларға рұқсат алуға өтiнiмнiң нысанын қоршаған ортаны қорғау саласындағы уәкiлеттi орган бекiтедi.  
      *Ескерту. 72-бапқа өзгерiс енгiзiлдi - ҚР 2008.12.04* N 97-IV *(қолданысқа енгiзiлу тәртiбiн* 2-баптан *қараңыз), 2011.12.03* N 505-IV *(қолданысқа енгiзiлу тәртiбiн* 2-б. *қараңыз) Заңдарымен.*

**73-бап. Қоршаған ортаға эмиссиялар үшiн рұқсатқа**  
**енгiзiлетiн табиғат пайдалану шарттары**

      1. Табиғат пайдаланушының Қазақстан Республикасында жүзеге асыратын қызмет түрлерi үшiн арнаулы экологиялық талаптар мен нормалар қабылданған болса, қоршаған ортаға эмиссиялар үшiн рұқсатқа осы талаптар мен нормалардың орындалуын қамтамасыз ететiн табиғат пайдалану шарттары енгiзiлуi мүмкiн.  
      2. Қоршаған ортаға эмиссиялар үшiн рұқсатқа табиғат пайдаланудың белгiлi бiр шарттарын енгiзу туралы шешiмдi рұқсат берген органдар қабылдайды.  
      3. Қазақстан Республикасының экологиялық заңнамасында белгiленген экологиялық талаптар мен нормаларда көзделмеген табиғат пайдалану шарттарын қоршаған ортаға эмиссиялар үшiн рұқсатқа енгiзуге тыйым салынады.  
      4. Қоршаған ортаға эмиссиялар үшiн рұқсатқа табиғат пайдалану шарттарын енгiзу тәртiбiн қоршаған ортаны қорғау саласындағы уәкiлеттi орган бекiтедi.  
      5. Табиғат пайдаланушы экологиялық рұқсатқа енгiзiлген табиғат пайдалану шарттарының орындалуы туралы есептi рұқсат берген органға тоқсан сайын ұсынып отыруға мiндеттi.  
      *Ескерту. 73-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**74-бап. Қоршаған ортаға эмиссиялар үшiн өтiнiмдер беру,**  
**қарау және рұқсат беру мерзiмдерi**

      РҚАО-ның ескертпесi!  
      74-бапқа өзгерту енгiзу көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.

      1. Өтiнiмдер беру қолданыстағы рұқсат мерзiмi аяқталғанға дейiн не жаңа объект пайдалануға берiлгенге дейiн төрт айдан кешiктiрiлмей жүзеге асырылады.  
      2. Рұқсат беретiн орган өтiнiм тiркелген кезден бастап бiр айдан аспайтын мерзiмде өтiнiмдi табыс етiлген материалдардың толықтығы және осы Кодекстiң талаптарына сәйкестiгi тұрғысында қарайды. Осы мерзiмнiң iшiнде табыс етiлген өтiнiм бойынша қосымша құжаттар сұратылып алынуы мүмкiн.  
      Осы мерзiм өткеннен кейiн өтiнiм қарауға қабылданады не табыс етiлген материалдардың жеткiлiксiздiгi салдарынан және (немесе) оның осы Кодекстiң талаптарына сәйкес келмеуiне байланысты қабылданбайды.  
      Өтiнiм қабылданбаған жағдайда табиғат пайдаланушыға қабылданбаудың себептерi дәлелдi түрде негiзделiп, бас тарту жiберiледi.  
      3. Қабылданған өтiнiмдердi рұқсат беретiн орган өтiнiм тiркелген күннен бастап төрт айдан аспайтын мерзiмде қарайды. Қарау қорытындылары бойынша қоршаған ортаға эмиссияларға рұқсат берiледi.  
      Рұқсат алуға өтiнiм беру осы баптың 1-тармағында белгiленген мерзiмнен кеш берiлген жағдайда, рұқсаттың қолданылу мерзiмi берiлген күннен бастап есептеледi.  
      Рұқсатта белгiленген эмиссиялар лимиттерi, рұқсаттың қолданылу мерзiмi ескерiле отырып, эмиссиялар нормативтерiне сәйкес болуға тиiс.  
      *Ескерту. 74-бапқа өзгерiс енгiзiлдi - ҚР 2008.12.04* N 97-IV *(қолданысқа енгiзiлу тәртiбiн* 2-баптан *қараңыз), 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңдарымен.*

**75-бап. Қоршаған ортаға эмиссияларға рұқсат беру үшiн**  
**негiздер**

      РҚАО-ның ескертпесi!  
      75-бапқа өзгерту енгiзу көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.

      1. Табиғат пайдаланушыға I және II санаттағы объектiге мына шарттар сақталған жағдайда:  
      1) осы Кодекстiң 72-бабына сәйкес қажеттi құжаттар мен материалдар табыс етiлсе;  
      2) қоршаған ортаға эмиссиялар нормативтерiнiң жобасы осы Кодекстiң талаптарына сәйкес келсе;  
      3) қоршаған ортаға әсердi бағалау материалдары қоршаған ортаға эмиссиялар нормативтерiнiң және табиғат пайдалану шарттарының Қазақстан Республикасының экологиялық заңнамасында белгiленген экологиялық талаптар мен нормаларға сәйкес келетiнiн растаса;   
      4) қоршаған ортаны қорғау жөнiндегi iс-шаралар жоспары Қазақстан Республикасының экологиялық заңнамасында белгiленген экологиялық талаптар мен нормаларға сәйкес келсе және қоршаған ортаға эмиссиялар нормативтерiне қол жеткiзудi қамтамасыз етсе;   
      5) өндiрiстiк экологиялық бақылау бағдарламасы осы Кодексте белгiленген талаптарға сәйкес келсе, қоршаған ортаға эмиссияларға рұқсат берiлуге тиiс.  
      2. Табиғат пайдаланушыға III санаттағы объектiге, егер:   
      1) осы Кодекстiң 72-бабына сәйкес қажеттi құжаттар мен материалдар табыс етiлсе;  
      2) қоршаған ортаға эмиссиялар нормативтерiнiң жобасы осы Кодекстiң талаптарына сәйкес келсе;  
      3) қоршаған ортаны қорғау жөнiндегi iс-шаралар жоспары Қазақстан Республикасының экологиялық заңнамасында белгiленген экологиялық талаптар мен нормаларға сәйкес келсе және қоршаған ортаға эмиссиялар нормативтерiне қол жеткiзудi қамтамасыз етсе;  
      4) өндiрiстiк экологиялық бақылау бағдарламасы осы Кодексте белгiленген талаптарға сәйкес келсе, қоршаған ортаға эмиссияларға рұқсат берiлуге тиiс.  
      3. Егер табиғат пайдаланушы рұқсат алуға қажеттi өтiнiмдi және қоршаған ортаға эмиссиялар нормативтерiн ұсынған болса, оған IV санаттағы объектiге қоршаған ортаға эмиссияларға рұқсат берiлуге тиiс.  
      *Ескерту. 75-бапқа өзгерiс енгiзiлдi - ҚР 2011.01.10* N 383-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi), 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңдарымен.*

**76-бап. Қоршаған ортаға эмиссияларға рұқсаттардың**  
**қолданылу мерзiмдерi**

      РҚАО-ның ескертпесi!  
      76-бап жаңа редакцияда көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.

      Қоршаған ортаға эмиссияларға рұқсаттар қолданыстағы рұқсатта көрсетiлген, қолданылатын технологиялар мен табиғат пайдалану шарттары өзгергенге дейiн, бiрақ:  
      1) табиғат пайдаланушылар үшiн I санаттағы объектiге үш жылдан аспайтын;  
      2) табиғат пайдаланушылар үшiн II, III және IV санаттағы объектiлерге бес жылдан аспайтын мерзiмге берiледi.

**77-бап. Қоршаған ортаға эмиссияларға рұқсат беруден бас**  
               **тарту, оны тоқтата тұру, жою, одан айыру және**  
               **қайта жалғастыру**

      1. Қоршаған ортаға эмиссияларға рұқсат беретiн органдар мынадай:  
      1) рұқсат алу үшiн ұсынылған материалдар толық емес және дәйексiз болған;  
      2) сұратылып отырған табиғат пайдалану шарттары осы Кодекстiң 73-бабында көрсетiлген талаптарға сәйкес келмеген жағдайларда рұқсат беруден бас тартады.  
      2. Қоршаған ортаға эмиссияларға рұқсат беруден бас тартуға байланысты даулар мен келiспеушiлiктер Қазақстан Республикасының заңнамасында белгiленген тәртiппен қаралады.  
      3. Қоршаған ортаға эмиссияларға рұқсаттың қолданылуын тоқтата тұру Қазақстан Республикасының Әкiмшiлiк құқық бұзушылық туралы кодексiне сәйкес жүзеге асырылады.  
      Егер табиғат пайдаланушыға рұқсат бiрнеше өндiрiстiк объектiлерге берiлген жағдайда, рұқсаттың қолданылуы бұзушылыққа жол берiлген объект бойынша тоқтатыла тұрады.  
      4. Қоршаған ортаға эмиссияларға рұқсат берген орган оны жаңа рұқсат берiлген күннен бастап жояды.  
      5. Табиғат пайдаланушыны қоршаған ортаға эмиссияларға рұқсаттан айыру сот тәртiбiмен жүзеге асырылады.  
      *Ескерту. 77-бап жаңа редакцияда - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**78-бап. Қоршаған ортаға эмиссияларға рұқсатты қайта**  
               **ресiмдеу тәртiбi**

      1. Қоршаған ортаға эмиссияларға рұқсатты қайта ресiмдеу қоршаған ортаға жүктеменi арттыруға әкеп соқтырмайтын, табиғат пайдаланушының атауын немесе ұйымдық-құқықтық нысанын өзгерткен, ол қайта ұйымдастырылған жағдайларда бiр ай мерзiмде жүзеге асырылады.  
      2. Рұқсатты қайта ресiмдеу мына құжаттар болған кезде жүзеге асырылады:  
      1) рұқсатты қайта ресiмдеуге өтiнiм;  
      2) заңды тұлғаны тiркеу (қайта тiркеу) туралы куәлiк;  
      3) салық төлеушiнiң куәлiгi;  
      4) *Алынып тасталды - ҚР 2010.03.19* № 258-IV *Заңымен.*  
      *Ескерту. 78-бап жаңа редакцияда - ҚР 2008.12.04* N 97-IV *(қолданысқа енгiзiлу тәртiбiн* 2-баптан *қараңыз), өзгерiс енгiзiлдi - ҚР 2010.03.19* № 258-IV*, 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңдарымен.*

**79-бап. Кешендi экологиялық рұқсат**

      1. Кешендi экологиялық рұқсат табиғат пайдаланушының ең озық қолжетiмдi технологияларды енгiзу және Қазақстан Республикасының экологиялық заңнамасында белгiленген эмиссиялардың техникалық үлес нормативтерiн сақтау шартымен қоршаған ортаға эмиссияларды жүзеге асыру құқығын куәландыратын бiртұтас құжат болып табылады.  
      Кешендi экологиялық рұқсаттарды қоршаған ортаны қорғау саласындағы уәкiлеттi орган бередi.  
      2. Өнеркәсiптiң жекелеген процестерi мен салалары үшiн ең озық қолжетiмдi технологиялар тiзбелерiн қоршаған ортаны қорғау саласындағы уәкiлеттi орган мүдделi орталық атқарушы органдардың, басқа да заңды тұлғалардың қатысуымен әзiрлейдi және оларды Қазақстан Республикасының Үкiметi бекiтедi.  
      3. Қоршаған ортаға эмиссияларға рұқсаттардың орнына кешендi экологиялық рұқсаттар алынуы мүмкiн өнеркәсiп объектiлерi типтерiнiң тiзбесiн және оларды беру тәртiбiн Қазақстан Республикасының Үкiметi белгiлейдi.   
      4. Кешендi экологиялық рұқсат осы Кодекстiң 70-бабында көрсетiлген ақпаратпен қатар мыналарды:   
      1) шикiзат пен энергияны үнемдi пайдалану шарттарын;  
      2) қалдықтарды басқару жүйесiн;  
      3) қоршаған ортаға қауiп төндiретiн жағдайларда объектiнi пайдалану жөнiндегi iс-әрекеттер мен шараларды;   
      4) ең озық қолжетiмдi технологияларды енгiзу мерзiмдерi мен шарттарын қамтуға тиiс.  
      5. Кешендi экологиялық рұқсат осы рұқсатта көрсетiлген қолданылатын технологиялар мен табиғат пайдалану жағдайлары өзгерген кезге дейiн қолданылады.  
      6. Кешендi экологиялық рұқсаттың қолданысын тоқтата тұру және одан айыру Қазақстан Республикасының Әкiмшiлiк құқық бұзушылық туралы кодексiне сәйкес жүзеге асырылады.  
      *Ескерту. 79-бапқа өзгерiс енгiзiлдi - ҚР 2008.12.04* N 97-IV *(қолданысқа енгiзiлу тәртiбiн* 2-баптан *қараңыз), 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңдарымен.*

**9-тарау. ЭКОЛОГИЯЛЫҚ АУДИТ**

**80-бап. Экологиялық аудит**

      1. Экологиялық аудитормен немесе экологиялық аудиторлық ұйыммен экологиялық аудит жүргiзуге шарт жасасқан жеке немесе заңды тұлға аудиттелетiн субъект болып табылады.  
      2. Экологиялық аудит аудиттелетiн субъектiлердiң қоршаған ортаға әсер ету туралы есептiлiгiне талдау жасау жолымен жүргiзiледi.  
      Парниктiк газдар шығарындылары экологиялық аудит жүргiзу кезiнде талдау нысанасы болып табылмайды.  
      3. Экологиялық аудиттi жүргiзу кезiнде:   
      1) қоршаған ортаға әсер туралы ұсынылған есептiлiктiң дұрыстығын тексеру;  
      2) өндiрiстiк-технологиялық процестiң экологиялық талаптарға сәйкес келуiн бағалау;  
      3) өндiрiстiк мониторинг пен бақылау жүйесiнiң экологиялық талаптарға сәйкес келуiн бағалау;   
      4) қызметкерлердiң бiлiктiлiк деңгейiн бағалау мақсатында арнайы зерттеулер мен өлшемдер жасалуы мүмкiн.  
      4. Экологиялық аудиторлар, экологиялық аудиторлық ұйымдар және аудиттелетiн субъектiлер арасындағы қарым-қатынастар Қазақстан Республикасының азаматтық заңнамасына сәйкес экологиялық аудит жүргiзуге арналған шарттың негiзiнде туындайды.  
      *Ескерту. 80-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**81-бап. Экологиялық аудит түрлерi және оны жүргiзу үшiн**  
**негiздер**

      1. Мiндеттi аудит және бастамашылық аудит экологиялық аудиттiң түрлерi болып табылады.  
      2. Жеке және заңды тұлғаларға қатысты мiндеттi экологиялық аудит жүргiзуге:  
      1) жеке және заңды тұлғалардың шаруашылық және өзге де қызметiнен қоршаған ортаға келтiрiлген, құжат бойынша расталған елеулi залал;  
      2) шаруашылық және өзге де қызметтiң экологиялық қауiптi түрлерiн жүзеге асыратын табиғат пайдаланушыны заңды тұлғаны қосу, бөлу және бөлiп шығару түрiнде қайта ұйымдастыру;  
      3) шаруашылық және өзге де қызметтiң экологиялық қауiптi түрлерiн жүзеге асыратын табиғат пайдаланушы - заңды тұлғалардың банкроттыққа ұшырауы негiз болып табылады.  
      3. Бастамашылық экологиялық аудит бастамашының және экологиялық аудитордың немесе экологиялық аудиторлық ұйымның арасындағы экологиялық аудиттi жүргiзуге арналған шартта көзделген экологиялық аудиттiң нақты мiндеттерi, мерзiмдерi мен көлемi ескерiле отырып, аудиттелетiн субъектiнiң не оған қатысушының бастамасы бойынша жүргiзiледi.   
      4. Мүдделi жеке және (немесе) заңды тұлғалар, сақтандыру ұйымдары, инвесторлар, қоршаған ортаны қорғау саласындағы уәкiлеттi орган және өзге де мемлекеттiк органдар экологиялық аудитке тапсырыс берушiлер болуы мүмкiн.

**82-бап. Экологиялық аудиттi жүргiзу**

      1. Экологиялық аудит экологиялық аудиттi жүргiзу жоспарына сәйкес жүргiзiледi, оны экологиялық аудитор осы баптың 2-тармағының талаптарын ескере отырып жасайды және ол тапсырыс берушiмен және аудиттелетiн субъектiмен келiсiледi. Экологиялық аудит жүргiзудi жоспарлау кезiнде тараптар экологиялық аудиторлар палатасы бекiткен, ұсынымдық сипатта болатын экологиялық аудиттi жүргiзу жоспарының үлгiлiк нысанын басшылыққа алады.  
      2. Экологиялық аудиттi жүргiзудiң сатылары мыналар:  
      1) аудиттелетiн субъектiмен алдын ала танысу;  
      2) аудит жүргiзу жоспарын әзiрлеу;  
      3) қажеттi ақпаратты жинау және жүйелеу;  
      4) аудиттелетiн субъектiнi қарап тексеру және оның қызметкерлерiне сауал жүргiзу;  
      5) арнайы зерттеулер көлемiн айқындау;  
      6) арнайы зерттеулер жүргiзу;  
      7) экологиялық тәуекелдердi айқындау;  
      8) экологиялық қауiпсiздiк деңгейiн арттыру жөнiнде ұсыныстар әзiрлеу;   
      9) экологиялық аудиторлық есеп жасау болып табылады.   
      3. Экологиялық аудит жүргiзудiң жоспарын әзiрлеу үшiн экологиялық аудитор аудиттелетiн субъектiнiң ерекшелiктерiмен алдын ала танысады.  
      4. Қажеттi ақпаратты жинау мен жүйелеу аудиттелетiн субъектiде және өзге де ұйымдарда жүргiзiледi. Ақпарат құрамына:  
      1) қоршаған ортаны қорғау мәселелерi жөнiндегi нормативтiк құқықтық актiлердiң аудиттелетiн субъектiнiң қызметiне қатысты талаптары;   
      2) аудиттелетiн субъект орналасқан ауданның картасы және карта-схемасы;  
      3) егер бар болса, аэрофотосуреттердiң нәтижелерi;  
      4) аудиттелетiн субъектiнi басқарудың әкiмшiлiк құрылымы;  
      5) егер бар болса, аудиттелетiн субъектiдегi қоршаған ортаны қорғау қызметi туралы ереже;  
      6) экологиялық рұқсат;  
      7) аудиттелетiн субъектiнiң қоршаған ортаны қорғау бойынша соңғы бес жылдағы есебi;  
      8) өндiрiстiк экологиялық бақылауды жүргiзу жөнiндегi есептiлiк;   
      9) қоршаған ортаны қорғау саласындағы уәкiлеттi органның соңғы үш жылда тексерулер жүргiзуi туралы хаттамалардың көшiрмелерi;   
      10) егер бар болса, аудиттелетiн субъектiнiң қоршаған ортаны қорғау саласындағы бағдарламасы;   
      11) апатты жағдайлардың алдын алу және олардың зардаптарын жою жөнiндегi iс-шаралар жоспары;   
      12) қабылданған толықтырулармен қоса, аудиттелетiн субъектiнiң қоршаған ортаға әсер етуiн бағалау;   
      13) шығарындыларды, төгiндiлердi түгендеу жөнiндегi ағымдағы кезеңдегi есеп;   
      14) жол берiлетiн шектi шығарындылар мен төгiндiлердiң, қалдықтарды орналастырудың ағымдағы кезеңде қолданыста болатын нормативтерiнiң жобалары;   
      15) субъект қызметiнiң экологиялық-экономикалық аспектiлерi туралы деректер;   
      16) бұған дейiнгi экологиялық аудиторлық есептердiң көшiрмелерi;   
      17) аудиттелетiн субъектiнiң әсерi болатын аудандағы мемлекеттiк экологиялық мониторингтiң деректерi;   
      18) аудиттелетiн субъектiнiң қызметiне байланысты азаматтардың және қоғамдық бiрлестiктердiң өтiнiштерi туралы мәлiметтер кiредi.   
      5. Аудиттелетiн субъектiнi қарап тексеру және оның қызметкерлерiне сауал жүргiзу құжаттаманың аудиттелетiн субъектiнiң нақты жай-күйiне сәйкес келуiн бағалау, аудиттелетiн субъект мамандарының бiлiктiлiгiн айқындау, аудиттелетiн субъект қызметiнiң тиiмдiлiгiн жақсарту үшiн ұсыныстар әзiрлеу мақсатында жүргiзiледi.  
      6. Қарап тексеру барысында:  
      1) аудиттелетiн субъектiнiң жоспар-схемаға және жалпы технологиялық сипаттамаға сәйкес келуi;   
      2) аудиттелетiн субъектiнiң құжаттамасында қоршаған ортаға әсер ету көздерi көрсетiлуiнiң толымдылығы;   
      3) аудиттелетiн субъектiнiң ықтимал әсер ету аумағының жай-күйi;   
      4) қоршаған ортаға ықтимал әсер ету туралы құжаттамаға енгiзiлмеген мән-жайлардың болуы;  
      5) өндiрiстiк объектiлерде есепке алу және өзге де қажеттi құжаттаманың болуы мен толымдылығы;   
      6) объектiнi пайдалану процесiнде қоршаған ортаны қорғау жөнiндегi техникалық талаптардың сақталуы;   
      7) өндiрiстiк экологиялық бақылауды жүргiзуге қойылатын талаптардың сақталуы анықталуға тиiс.   
      7. Аудиттелетiн субъектiнiң қызметкерлерiнe сауал қою барысында:   
      1) қоршаған ортаны қорғау үшiн мәнi бар мәселелер бойынша қызметкерлердiң бiлiктiлiк деңгейi;   
      2) есептiлiк құжаттаманы жүргiзудiң объективтi болуын растау үшiн қажеттi ақпарат;   
      3) қоршаған ортаны қорғау жөнiндегi нормативтiк құқықтық актiлер талаптарының бұзылу жағдайлары және оларды болдырмау жөнiндегi шаралар туралы мәлiметтер;   
      4) аудиттелетiн субъектiнiң болашақта шаруашылық және өзге де қызметтi одан әрi жүзеге асыруы кезiнде экологиялық талаптардың бұзылу ықтималдығы;  
      5) қоршаған ортаны қорғауды жетiлдiру жөнiндегi инженерлiк бастамалардың болуы анықталуға тиiс.   
      8. Арнайы зерттеулердi экологиялық аудиторлар мен экологиялық аудиторлық ұйымдар мынадай жағдайда:   
      1) өндiрiстiк экологиялық бақылауды жүргiзу жөнiндегi  есептiлiктi растау қажет болғанда;  
      2) қоршаған ортаға әсердiң құжаттамаға енгiзiлмеген көздерi анықталғанда;   
      3) аудиттелетiн субъектi қызметiнiң қоршаған ортаға және халықтың денсаулық жағдайына терiс әсер ету салдарлары туралы мән-жайлар болғанда жүргiзедi.   
      9. Қажет болғанда, зерттеулер:   
      1) шығарындылар (төгiндiлер) көздерiнде жүргiзiлетiн өлшеулердi, қалдықтар үлгiлерiн зерттеудi;   
      2) аудиттелетiн субъектiнiң ықпалды әсер ету аймағында қоршаған ортаның ластануын өлшеулердi;   
      3) аудиттелетiн субъектiнiң ықпалды әсер ету аймағында өсiмдiктердiң, жануарлар дүниесiнiң, экожүйелердiң және халық денсаулығының жай-күйiн зерделеудi қамтиды.   
      10. Арнайы зерттеулердi жүргiзу үшiн қоршаған ортаның жай-күйiн айқындайтын аккредиттелген зертханалар тартылуға тиiс.   
      11. Аудиттелетiн субъектiнiң экологиялық тәуекелдерiн айқындау:   
      1) құжаттама мен есептердiң байқалатын ағымдағы жай-күйге сәйкестiгiн талдау;   
      2) аудиттелетiн субъект қызметiнiң өсiмдiктерге, жануарлар дүниесiне, экожүйелерге және халық денсаулығының жай-күйiне ықтимал салдарларын бағалау, соның iшiнде қоршаған орта сапасының бұзылуынан туындаған аурулар мен өлiм-жiтiм жағдайларын талдау;   
      3) қоршаған орта үшiн терiс салдарларға әкеп соғуы мүмкiн аудиттелетiн субъектiдегi авариялық жағдайлардың ықтималдылығын немесе технологиялық регламенттен өзге де ауытқуларды айқындау жолымен жүргiзiледi.   
      12. Аудиттелетiн субъектiнiң экологиялық қауiпсiздiгi деңгейiн арттыру жөнiндегi ұсыныстарды әзiрлеу:  
      1) осы сияқты объектiлер үшiн пайдаланылатын ең үздiк қолжетiмдi технологияларды;   
      2) қоршаған ортаны қорғауды басқару жүйесiн жақсарту жөнiндегi ықтимал шараларды;   
      3) өндiрiстiк экологиялық бақылауды жетiлдiру тәсiлдерiн;   
      4) экологиялық нормативтер мен талаптарды өзгерту жөнiндегi ұсыныстарды зерделеу негiзiнде жүргiзiледi.

**83-бап. Мiндеттi экологиялық аудиттi жүргiзу туралы**  
**шешiм**

      1. Мiндеттi экологиялық аудиттi жүргiзу туралы шешiмдi қоршаған ортаны қорғау саласындағы уәкiлеттi орган осы Кодекстiң 81-бабының 2-тармағында көзделген мән-жайлар белгiленген кезден бастап бiр ай мерзiм iшiнде қабылдайды.  
      2. Мiндеттi аудит жүргiзу туралы шешiм мiндеттi экологиялық аудит туралы қорытынды түрiнде ресiмделедi.  
      3. Мiндеттi экологиялық аудит туралы қорытындының нысанын қоршаған ортаны қорғау саласындағы уәкiлеттi орган бекiтедi.   
      4. Қорытындыда:   
      1) аудиттелетiн субъектiнiң тегi, аты, әкесiнiң аты немесе толық атауы;  
      2) аудиттелетiн субъектiнiң орналасқан жерi;  
      3) аудиттелетiн субъектiнiң шаруашылық және өзге де қызметiмен байланысты қоршаған орта үшiн ықтимал тәуекелдердiң сипаты;  
      4) мiндеттi экологиялық аудиттi жүргiзуге негiз;  
      5) мiндеттi экологиялық аудиттiң қорытындысын қоршаған ортаны қорғау саласындағы уәкiлеттi органға табыс ету мерзiмi көрсетiлуге тиiс.  
      5. Мiндеттi экологиялық аудит туралы қорытынды аудиттелетiн субъектiнiң басшысына жолданады.

**84-бап. Мiндеттi экологиялық аудиттi жүргiзудiң**  
**ерекшелiктерi**

      1. Мiндеттi экологиялық аудит аудиттелетiн субъект мiндеттi  экологиялық аудит туралы қорытындыны алған кезден бастап алты айдан аспайтын мерзiмде жүргiзiледi.   
      2. Экологиялық аудитор немесе экологиялық аудиторлық ұйым аудит жүргiзудiң жоспарын әзiрлеу үшiн мiндеттi экологиялық аудит туралы қорытындымен, аудиттi жүргiзу негiздемесiмен, аудиттелетiн субъектiге тән экологиялық проблемалармен және өзге де аспектiлермен танысады.

**85-бап. Экологиялық аудиторлық есептерге қойылатын**  
**талаптар**

      1. Экологиялық аудиторлық есеп мiндеттi экологиялық аудиттiң нәтижелерi бойынша:   
      1) экологиялық аудитордың және экологиялық аудиторлық ұйымның құқықтылығын растайтын мәлiметтердi;   
      2) аудиттелетiн субъект туралы жалпы ақпаратты;  
      3) экологиялық аудиттi жүргiзу негiздемесiн;  
      4) экологиялық аудиттi жүргiзудiң жоспарын;  
      5) жинақталған ақпарат тiзбесiн және оған шолуды;  
      6) аудиттелетiн субъектiнi қарап тексеру және оның қызметкерлерiне сауал қою нәтижелерiн;  
      7) арнайы зерттеулердiң нәтижелерiн;  
      8) экологиялық тәуекелдердi бағалауды (сандық және сапалық тұрғыдан);  
      9) экологиялық қауiпсiздiктi арттыру жөнiндегi ұсынымдар тiзбесiн;  
      10) аудиттелетiн субъектiнiң қоршаған орта үшiн қауiпсiздiк дәрежесi, анықталған жолсыздықтар, қоршаған ортаны қорғау жөнiндегi құжаттама мен есептiлiктi жүргiзудiң дұрыстығы туралы тұжырымдарды қамтуға тиiс.  
      2. Бастамашылық экологиялық аудит есебiнiң нысаны экологиялық аудиттi жүргiзуге арналған шартта белгiленедi.   
      3. Бастамашылық экологиялық аудиттiң есебi құпия болып табылады. Бастамашыл экологиялық аудиттiң есебiндегi мәлiметтердi жария ету құқығына аудиттелетiн субъeкт ғана ие болады.

**86-бап. Мiндеттi экологиялық аудит есебiн қарау тәртiбi**

      1. Мiндеттi экологиялық аудиттiң нәтижелерi бойынша экологиялық аудиторлық есептi экологиялық аудитор немесе экологиялық аудиторлық ұйым бiр мезгiлде қоршаған ортаны қорғау саласындағы уәкiлеттi органға және аудиттелетiн субъектiнiң басшысына жiбередi.  
      2. Мiндеттi экологиялық аудиттiң нәтижелерiн аудиттелетiн субъект Қазақстан Республикасы экологиялық заңнамасының талаптарын сақтау, қоршаған ортаға қызметтiң терiс салдарларын азайту және қоршаған ортаға залал келтiрудiң алдын алу, экологиялық есептiлiктiң дұрыстығын қамтамасыз ету жөнiндегi шараларды қабылдау үшiн пайдаланады.  
      3. Мiндеттi экологиялық аудит барысында аудиттелетiн субъектiлердiң экологиялық есептiлiгiнде дұрыс емес фактiлер анықталған жағдайда, аудиттелетiн субъект экологиялық аудиторлық есептi алған күннен бастап бiр айдан кешiктiрмей өзiнiң есептiлiгiн экологиялық аудит ұсынымдарына сәйкес келтiруге, Қазақстан Республикасының экологиялық заңнамасын сақтау жөнiндегi өзге де шараларды қолдануға және бұл туралы қоршаған ортаны қорғау саласындағы уәкiлеттi органды хабардар етуге тиiс.  
      4. Қоршаған ортаны қорғау саласындағы уәкiлеттi орган мiндеттi экологиялық аудиттiң нәтижелерi бойынша экологиялық аудиторлық есептi алған күннен бастап бiр ай мерзiмде оны қарауға мiндеттi.   
      5. Мiндеттi экологиялық аудиттiң нәтижелерiн қоршаған ортаны қорғау саласындағы уәкiлеттi орган аудиттелетiн субъектiнiң экологиялық талаптарды және қоршаған орта сапасының нормативтерiн сақтауы туралы дұрыс ақпарат алу үшiн пайдаланады.   
      6. Мiндеттi экологиялық аудиттiң экологиялық аудиторлық есебiн қараудың нәтижелерi бойынша қоршаған ортаны қорғау саласындағы уәкiлеттi орган:   
      1) аудиттелетiн субъектiнiң қызметiн тоқтата тұру туралы талап қою арқылы сотқа жүгiнуге;   
      2) экологиялық рұқсат талаптарына өзгерiстер енгiзуге немесе табиғи ресурстарды пайдалану және алып қою, қоршаған ортаға эмиссияларға рұқсат шарттарының (келiсiмшарттардың) және табиғат пайдалануға өзге де рұқсаттардың талаптарын өзгерту туралы ұсыныспен арнайы уәкiлеттi мемлекеттiк органдарға жүгiнуге;   
      3) өндiрiстiк экологиялық бақылау бағдарламасына өзгерiстер енгiзу ұсынымдарын беруге құқылы.   
      7. Мiндеттi экологиялық аудиттiң экологиялық аудиторлық есебi бойынша туындайтын даулар Қазақстан Республикасының заңнамасында белгiленген тәртiппен шешiледi.  
      *Ескерту. 86-бапқа өзгерту енгiзiлдi - Қазақстан Республикасының 2008.12.04* N 97-IV *(қолданысқа енгiзiлу тәртiбiн* 2-баптан *қараңыз) Заңымен.*

**87-бап. Экологиялық аудитор**

      РҚАО-ның ескертпесi!  
      87-бап жаңа редакцияда көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.

      1. Қоршаған ортаны қорғау саласындағы жұмыстарды орындауға және қызметтер көрсетуге лицензия алған жеке тұлға экологиялық аудитор болып табылады.  
      2. Экологиялық аудитор экологиялық аудиторлық қызметтi дара кәсiпкер немесе экологиялық аудиторлық ұйымның қызметкерi ретiнде жүзеге асыруға құқылы.

**88-бап. Экологиялық аудиторлық ұйым**

      РҚАО-ның ескертпесi!  
      1-тармақ жаңа редакцияда көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.  
      1. Экологиялық аудиторлық ұйым - жауапкершiлiгi шектеулi серiктестiктiң ұйымдық-құқықтық нысанында құрылған және қоршаған ортаны қорғау саласындағы жұмыстарды орындауға және қызметтер көрсетуге лицензия алған коммерциялық ұйым.   
      2. Шетелдiк экологиялық аудиторлық ұйымдар Қазақстан Республикасында экологиялық аудиторлық қызметтi тиiстi экологиялық аудиторлық ұйымдарды - Қазақстан Республикасының резиденттерiн құрған кезде ғана жүзеге асыра алады.  
      3. Экологиялық аудиторлық ұйымның құрамындағы экологиялық аудиторлардың саны үш адамнан кем болмауға тиiс.

**89-бап. Экологиялық аудиторлар палатасы**

      1. Экологиялық аудиторлар палатасы экологиялық аудиторлардың және мемлекеттiк органдарда экологиялық аудиторлық ұйымдардың құқықтарын қорғау және заңды мүдделерiн бiлдiру үшiн құрылады.  
      Экологиялық аудиторлар палатасы өз мүшелерiнiң жалпы жиналысында бекiтiлетiн жарғысының негiзiнде әрекет ететiн және мүшелiк жарналар есебiнен және Қазақстан Республикасының заңнамасында тыйым салынбаған өзге де көздерден қаржыландырылатын коммерциялық емес, тәуелсiз, кәсiптiк және өзiн-өзi басқаратын ұйым болып табылады.  
      2. Экологиялық аудиторлар палатасының негiзгi мiндеттерi:  
      1) экологиялық аудиторлардың қызметiн материалдық-техникалық, анықтамалық-ақпараттық және әдiстемелiк тұрғыдан қамтамасыз ету;  
      2) экологиялық аудиторлық қызметтiң жүзеге асырылуына кәсiби бақылауды ұйымдастыру болып табылады.  
      3. Экологиялық аудиторлар палатасы экологиялық аудиторлар мен экологиялық аудиторлық ұйымдардың қызметiн реттейдi, халықаралық тәжiрибе негiзiнде Қазақстан Республикасының заңнамасына сәйкес экологиялық аудит стандарттарын әзiрлейдi.  
      4. Экологиялық аудиторлық ұйымдардың экологиялық аудиторлар палатасына мүшелiгi мiндеттi болып табылады. Экологиялық аудиторлар экологиялық аудиторлық қызметтi дара кәсiпкер ретiнде жүзеге асырған жағдайда олар мүшелiкке қабылданады.  
      Қоршаған ортаны қорғау саласындағы жұмыстарды орындауға және қызметтер көрсетуге арналған лицензиясы болған кезде экологиялық аудиторлар палатасына қабылдаудан бас тартуға болмайды.  
      5. Экологиялық аудиторлар палатасынан шығару:   
      1) қоршаған ортаны қорғау саласындағы жұмыстарды орындауға және қызметтер көрсетуге арналған лицензиядан айырылған немесе оның қолданысы тоқтатылған;  
      2) экологиялық аудитор немесе экологиялық аудиторлық ұйым Қазақстан Республикасының экологиялық заңнамасының талаптарын және нормаларын өрескел не бiрнеше рет бұзған;  
      3) экологиялық аудитор немесе экологиялық аудиторлық ұйым бiлiктiлiгiнiң жеткiлiксiздiгi салдарынан өздерiнiң кәсiби мiндеттерiн орындай алмайтыны анықталған жағдайларда;  
      4) экологиялық аудиторлар палатасының құрылтай құжаттарында көзделген өзге де жағдайларда жүргiзiледi.  
      6. Экологиялық аудиторды немесе экологиялық аудиторлық ұйымды осы баптың 5-тармағының 2) және 3) тармақшаларында көзделген негiздер бойынша шығару қоршаған ортаны қорғау саласындағы уәкiлеттi органның талап-арызы бойынша сот тәртiбiмен жүзеге асырылатын, экологиялық аудиторлық қызметпен айналысуға арналған лицензияның қолданылуын тоқтатуға әкеп соғады.  
      *Ескерту. 89-бап жаңа редакцияда - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**90-бап. Экологиялық аудиторлардың және экологиялық**  
**аудиторлық ұйымдардың құқықтары**

      Экологиялық аудиторлар мен экологиялық аудиторлық ұйымдар:  
      1) экологиялық аудиттi жүргiзудiң әдiстерiн дербес айқындауға;   
      2) экологиялық аудиттi жүргiзуге арналған шарттың талаптарын орындау үшiн қажеттi құжаттаманы алуға және тексеруге;   
      3) экологиялық аудиттi жүргiзуге қатысуға осы Кодекстiң 92-бабында көрсетiлген адамдардан басқа әртүрлi кәсiп мамандарын шарттық негiзде тартуға;  
      4) аудиттелетiн субъект экологиялық аудиттi жүргiзуге арналған шарттың талаптарын бұзған жағдайда, экологиялық аудиттi жүргiзуден не экологиялық аудиторлық есептi беруден бас тартуға құқылы.

**91-бап. Экологиялық аудиторлардың және экологиялық**  
**аудиторлық ұйымдардың мiндеттерi**

      Экологиялық аудиторлар мен экологиялық аудиторлық ұйымдар:  
      1) осы Кодекстiң 92-бабында көрсетiлген мән-жайлардың салдарынан экологиялық аудиттi жүргiзудiң мүмкiн еместiгi жөнiнде хабарлауға;  
      2) аудиттелетiн субъектiден алынған, сондай-ақ экологиялық аудиттi жүргiзу процесiнде жасалған құжаттардың сақталуын қамтамасыз етуге;  
      3) аудиттелетiн субъектiге экологиялық аудит нәтижесiнде құжаттардың Қазақстан Республикасының заңнамасында белгiленген талаптарға сай келмеуiнiң анықталғаны туралы хабарлауға;   
      4) экологиялық аудиторлық есептердiң, сондай-ақ экологиялық аудиттi жүргiзу кезiнде алынған және коммерциялық немесе заңмен қорғалатын өзге де құпия болып табылатын мәлiметтердiң құпиялылығын сақтауға;  
      5) қоршаған ортаны қорғау саласындағы уәкiлеттi органға мiндеттi экологиялық аудит нәтижесiнде анықталған Қазақстан Республикасы экологиялық заңнамасының бұзылуы жөнiнде хабарлауға;  
      6) экологиялық аудиттi жүргiзуге арналған шарт бойынша мiндеттемелерден туындайтын өзге де талаптарды орындауға мiндеттi.

**92-бап. Экологиялық аудиттi жүргiзу құқығын шектеу**

      Экологиялық аудиторлық ұйымның немесе экологиялық аудитордың:   
      1) осы экологиялық аудиторлық ұйым немесе экологиялық аудитор өзiнiң қатысушысы, кредиторы болып табылатын тапсырыс берушiлерге;  
      2) орындаушылары аудиттелетiн субъектiмен еңбек қатынастарында тұратын немесе оның лауазымды адамдарының, сондай-ақ аудиттелетiн субъектi акцияларының он және одан да көп процентiн (немесе жарғылық капиталға қатысу үлесiн) иеленген акционердiң (қатысушының) жақын туыстары немесе жекжаттары болып табылатын жағдайда;   
      3) орындаушыларының аудиттелетiн субъектiде жеке мүлiктiк мүдделерi бар болса;   
      4) егер, экологиялық аудит жүргiзу жөнiндегi мiндеттемелердi қоспағанда, экологиялық аудиторлық ұйымның немесе экологиялық аудитордың аудиттелетiн субъектi алдында немесе аудиттелетiн субъектiнiң олардың алдында ақшалай мiндеттемелерi болса, экологиялық аудит жүргiзуiне тыйым салынады.

**93-бап. Аудиттелетiн субъектiнiң құқықтары мен**  
**мiндеттерi**

      1. Аудиттелетiн субъект:  
      1) экологиялық аудиторды немесе экологиялық аудиторлық ұйымды таңдау туралы шешiмдi дербес қабылдауға;   
      2) экологиялық аудитордан немесе экологиялық аудиторлық ұйымнан экологиялық аудиттi жүргiзуге қатысты Қазақстан Республикасы заңнамасының талаптары туралы егжей-тегжейлi ақпарат алуға;  
      3) экологиялық аудитордың немесе экологиялық аудиторлық ұйымның ескертпелерi мен қорытындыларына негiз болған нормативтiк құқықтық актiлермен танысуға;  
      4) экологиялық аудитордан немесе экологиялық аудиторлық ұйымнан экологиялық есептiлiктiң және өзге де құжаттардың Қазақстан Республикасының заңнамасына сәйкессiздiгi анықталған жайлар туралы ұсыныстар, ақпарат алуға;   
      5) экологиялық аудитор немесе экологиялық аудиторлық ұйым экологиялық аудиттi жүргiзу шартының талаптарын бұзған жағдайда олардың қызмет көрсетуiнен бас тартуға құқылы.   
      2. Аудиттелетiн субъект:   
      1) мiндеттi экологиялық аудиттiң жүргiзiлуiн ұйымдастыруға;   
      2) экологиялық аудиттi уақтылы әрi сапалы жүргiзу үшiн экологиялық аудиторға немесе экологиялық аудиторлық ұйымға жағдай жасауға;   
      3) экологиялық аудиттi жүргiзу үшiн экологиялық аудиторға немесе экологиялық аудиторлық ұйымға қажеттi толық әрi дұрыс құжаттаманы және өзге де ақпаратты ұсынуға, ауызша немесе жазбаша түрде түсiнiктемелер беруге;  
      4) қоршаған ортаға әсер ету туралы дұрыс есептiлiктi және экологиялық аудиттi жүргiзуге қажеттi өзге де құжаттарды табыс етуге;   
      5) егер экологиялық аудиттi жүргiзу шартында өзгеше көзделмесе, экологиялық аудитордың немесе экологиялық аудиторлық ұйымның қызметiн шектемеуге;  
      6) экологиялық аудитордың немесе экологиялық аудиторлық ұйымның талабы бойынша қажеттi ақпарат алу үшiн өз атынан үшiншi тұлғаларға жазбаша сауал жiберуге;   
      7) экологиялық аудиторлардың немесе экологиялық аудиторлық ұйымның қызметтер көрсетуiне ақы төленуiн қамтамасыз етуге;   
      8) экологиялық аудиттi жүргiзу шарты бойынша мiндеттемелерден туындайтын өзге де талаптарды орындауға мiндеттi.

**94-бап. Экологиялық менеджмент жүйелерiнiң аудитi**

      1. Экологиялық менеджмент жүйелерiнiң аудитi бастамашылық аудит болып табылады.  
      2. Экологиялық менеджмент жүйелерi аудитiнiң нәтижелерi бойынша жеке және заңды тұлғалар Қазақстан Республикасының техникалық реттеу туралы заңнамасына сәйкес қоршаған ортаны қорғауды басқарудың енгiзiлген жүйесiнiң халықаралық стандарттарға сәйкестiгiн растайтын құжатты ала алады.

**9-1-тарау. Парниктiк газдар шығарындылары мен сiңiрулерi саласындағы мемлекеттiк реттеу**

*Ескерту. Кодекс 9-1-тараумен толықтырылды - ҚР 2011.12.03* N 505-IV *(қолданысқа енгiзiлу тәртiбiн* 2-б. *қараңыз) Заңымен.*

**94-1-бап. Парниктiк газдар шығарындылары мен сiңiрулерi**  
                 **саласындағы мемлекеттiк реттеудiң негiзгi**  
                 **ережелерi**

      Парниктiк газдар шығарындылары мен сiңiрулерi саласында мемлекеттiк реттеу:  
      1) табиғат пайдаланушыларға парниктiк газдар шығарындыларына квоталар бөлудi;  
      2) парниктiк газдар шығарындыларын азайту мен сiңiрулерiнiң нарықтық тетiктерiн белгiлеудi;  
      3) табиғат пайдаланушыларды әкiмшiлендiрудi қамтиды.

**94-2-бап. Парниктiк газдар шығарындыларына квоталар**

      РҚАО-ның ескертпесi!  
      1-тармақ 2013.01.01 бастап қолданысқа енгiзiледi - ҚР 2011.12.03 N 505-IV Заңымен.  
      1. Қызметiн экономиканың мұнай-газ, энергетика, тау-кен металлургиясы, химия салаларында, ауыл шаруашылығында және көлiкте жүзеге асыратын табиғат пайдаланушылардың парниктiк газдар шығарындыларын жылына көмiртегi қостотығының жиырма мың тоннасына тең келетiн мөлшерден асатын парниктiк газдар шығарындыларына квоталар алмай қызметтi жүзеге асыруына тыйым салынады.  
      2. Парниктiк газдар шығарындыларына квоталар Қазақстан Республикасының Үкiметi белгiлеген тәртiппен Парниктiк газдар шығарындыларына квоталар бөлудiң ұлттық жоспарына сәйкес берiледi.   
      3. Табиғат пайдаланушы есептi кезең iшiнде жұмыс iстеп тұрған әрбiр қондырғыға парниктiк газдар шығарындыларының көлемiне квота алады.  
      4. Парниктiк газдар шығарындыларына квота қондырғы паспортының деректерi негiзiнде айқындалады және қоршаған ортаны қорғау саласындағы уәкiлеттi орган беретiн парниктiк газдар шығарындыларына сертификатта жазылады.  
      РҚАО-ның ескертпесi!  
      5-тармақ 2013.01.01 бастап қолданысқа енгiзiледi - ҚР 2011.12.03 N 505-IV Заңымен.  
      5. Табиғат пайдаланушыларға, осы баптың 7-тармағында көзделген жағдайларды қоспағанда, тиiстi кезеңдегi парниктiк газдар шығарындыларына сертификатта белгiленген квотадан асып түсуге тыйым салынады.  
      РҚАО-ның ескертпесi!  
      6-тармақ 2013.01.01 бастап қолданысқа енгiзiледi - ҚР 2011.12.03 N 505-IV Заңымен.  
      6. Табиғат пайдаланушылар есептi кезеңнен кейiнгi жылдың 1 сәуiрiне дейiн қоршаған ортаны қорғау саласындағы уәкiлеттi органға есептi кезеңдегi парниктiк газдар шығарындылары мен сiңiрулерiнiң нақты көлемi туралы есептi, сондай-ақ сатып алынған және иелiктен шығарылған квоталар бiрлiгi, жобаларды iске асыру нәтижесiнде алынған және берiлген көмiртегi бiрлiктерi туралы мәлiметтердi ұсынуға тиiс.   
      РҚАО-ның ескертпесi!  
      7-тармақ 2013.01.01 бастап қолданысқа енгiзiледi - ҚР 2011.12.03 N 505-IV Заңымен.  
      7. Парниктiк газдар шығарындыларына квоталар белгiленген көлемнен асып түскен жағдайда табиғат пайдаланушы парниктiк газдар шығарындыларын азайту жөнiндегi өз мiндеттемелерiн парниктiк газдар шығарындыларына квоталардың белгiленген көлемiнiң резервi бар басқа табиғат пайдаланушыдан сатып алған квоталар бiрлiктерiмен және (немесе) жобаларды iске асыру нәтижесiнде алынған көмiртегi бiрлiктерiмен өтеуге құқылы.  
      РҚАО-ның ескертпесi!  
      8-тармақтың бiрiншi абзацы 2013.01.01 бастап қолданысқа енгiзiледi - ҚР 2011.12.03 N 505-IV Заңымен.  
      8. Егер табиғат пайдаланушыда парниктiк газдар шығарындыларына квоталардың белгiленген көлемiмен және парниктiк газдар шығарындыларын азайту жөнiндегi мiндеттемелерiмен салыстырғанда парниктiк газдар шығарындыларына квоталар резервi бар болған жағдайда, ол квоталар бiрлiктерiн басқа табиғат пайдаланушыларға сата алады.  
      Белгiленген көлеммен салыстырғанда өндiрiстi азайту есебiнен алынған квоталар резервi сауда нысанасы болып табылмайды.  
      9. Табиғат пайдаланушылар парниктiк газдар шығарындыларына квоталар алу және көмiртегi бiрлiктерiнiң саудасына қатысу мақсатында қоршаған ортаны қорғау саласындағы уәкiлеттi органға тәуелсiз аккредиттелген ұйым растаған мынадай құжаттарды ұсынуға мiндеттi:   
      1) есептi жыл үшiн парниктiк газдарды түгендеу туралы есеп;  
      2) қондырғы паспорты;   
      3) парниктiк газдар шығарындыларын азайту бағдарламасы;   
      4) парниктiк газдар шығарындыларын азайту жөнiндегi жобаларды iске асыру бойынша iс-шаралар жоспары.

**94-3-бап. Парниктiк газдар шығарындыларына арналған**  
                 **сертификат**

      1. Парниктiк газдар шығарындыларына сертификат табиғат пайдаланушыға парниктiк газдар шығарындыларын азайту жөнiндегi өз мiндеттемелерiн орындау және көмiртегi бiрлiктерiнiң саудасына қатысу мақсатында берiлетiн парниктiк газдар шығарындыларының рұқсат етiлген көлемiн белгiлейтiн құжат болып табылады.  
      2. Қоршаған ортаны қорғау саласындағы уәкiлеттi орган осы Кодекстiң 94-2-бабының 9-тармағында көзделген құжаттарды алған күннен бастап бiр ай мерзiмде қондырғыдан (қондырғылардан) не оның бөлiктерiнен шыққан парниктiк газдар шығарындыларына құқық беретiн сертификат бередi.  
      Парниктiк газдар шығарындыларына сертификат бiр оператор басқаратын, сол бiр өнеркәсiптiк алаңдағы бiр немесе бiрнеше қондырғыға берiлуi мүмкiн.  
      3. Сертификат мынадай ақпаратты қамтиды:  
      1) қондырғы операторының атауы және мекенжайы;  
      2) қызмет түрлерiнiң сипаттамасы және парниктiк газдар шығарындылары квоталарының көлемi;  
      3) қондырғыға қолданылатын мониторинг стандарты көрсетiлген мониторингке қойылатын талаптар;  
      4) есептiлiкке қойылатын талаптарды, сондай-ақ сертификатты және осы қондырғының парниктiк газдар шығарындыларының есептi жылдағы нақты көлемi туралы аккредиттелген тәуелсiз ұйым растаған есептi тапсыру мерзiмi.  
      4. Парниктiк газдар шығарындыларына сертификатты берген кезде көмiртегi бiрлiктерiнiң мемлекеттiк тiзiлiмiнде жазба жүргiзiледi.

**94-4-бап. Парниктiк газдар шығарындыларына**  
                 **квоталарды өзгерту және парниктiк газдар**  
                 **шығарындыларына арналған сертификатты қайта**  
                 **ресiмдеу**

      1. Табиғат пайдаланушы қоршаған ортаны қорғау саласындағы уәкiлеттi органға есептi кезең iшiнде қондырғылардың сипатында немесе жұмыс iстеуiнде жоспарланған өзгерiстер болған немесе парниктiк газдардың жаңа көздерiн енгiзген жағдайларда парниктiк газдар шығарындыларына берiлген квоталар көлемiн қайта қарау үшiн өтiнiш жасайды.  
      2. Қондырғының операторы ауысқан (заңды тұлға иелiктен шығарылған, қайта ұйымдастырылған, ұйымдық-құқықтық нысаны, атауы өзгерген) жағдайларда қоршаған ортаны қорғау саласындағы уәкiлеттi орган растаушы құжаттар негiзiнде, өтiнiш берушi жүгiнген кезден бастап бiр ай мерзiмде жаңа оператордың атауын және мекенжайын көрсете отырып, сертификатты қайта ресiмдейдi.  
      Сертификатта белгiленген мiндеттемелер мiндеттi түрде жаңа операторға өтедi.  
      3. Таратылған заңды тұлғаның парниктiк газдар шығарындыларына квотасы Парниктiк газдар шығарындыларына квоталар бөлудiң ұлттық жоспарындағы квоталар көлемiнiң резервiне өтедi.  
      4. Парниктiк газдар шығарындыларына квоталарды өзгерту және парниктiк газдар шығарындыларына сертификатты қайта ресiмдеу тәртiбiн Қазақстан Республикасының Үкiметi айқындайды.

**94-5-бап. Парниктiк газдар шығарындыларына квоталар**  
                 **бөлудiң ұлттық жоспары**

      1. Парниктiк газдар шығарындыларына квоталар бөлудiң ұлттық жоспарын қоршаған ортаны қорғау саласындағы уәкiлеттi орган әзiрлейдi және оны Қазақстан Республикасының Үкiметi тиiстi кезеңге бекiтедi.  
      2. Парниктiк газдар шығарындыларына квоталар бөлудiң ұлттық жоспарында экономика салалары бойынша парниктiк газдар шығарындыларына квоталардың жалпы көлемi және табиғат пайдаланушылар үшiн квоталар көлемi белгiленедi.  
      3. Парниктiк газдар шығарындыларына квоталар бөлудiң ұлттық жоспары Қазақстан Республикасының Үкiметi бекiткен парниктiк газдар шығарындыларына квоталар бөлу қағидаларына сәйкес әзiрленедi және табиғат пайдаланушылар қондырғылары паспорттарының деректерiне негiзделедi.  
      4. Парниктiк газдар шығарындыларына квоталар бөлудiң ұлттық жоспары Қазақстан Республикасының Үкiметi айқындайтын экономиканың басым секторларында жаңа қондырғылар пайдалануға берiлген жағдайда шығарындыларға квота бөлу үшiн қажеттi квота көлемiнiң резервiн құрайды.  
      Квоталар көлемiнiң резервi опцион шартымен сату үшiн қоршаған ортаны қорғау саласындағы уәкiлеттi органның ведомстволық бағынысындағы ұйымға басқаруға берiледi.

**94-6-бап. Табиғат пайдаланушыларды әкiмшiлендiру**  
                 **субъектiлерi**

      1. Табиғат пайдаланушыларды әкiмшiлендiру субъектiлерi (бұдан әрi - әкiмшiлендiру субъектiлерi) экономиканың мынадай салаларында: мұнай-газ, энергетика, тау-кен металлургиясы, химия салаларында, ауыл шаруашылығында, көлiкте, сондай-ақ тұрғын-үй коммуналдық шаруашылығында көлемi жылына көмiртегi қостотығының жиырма мың тоннасына тең келетiн мөлшерден аспайтын парниктiк газдар шығарындыларымен байланысты қызметтi жүзеге асыратын заңды тұлғалар болып табылады.  
      2. Осы Кодекс нормаларының күшi, осы баптың 4-тармағында көзделген жағдайларды қоспағанда, парниктiк газдар шығарындыларына квоталар бөлудi субъектiлер жүзеге асыратын рәсiмдер бөлiгiнде әкiмшiлендiру субъектiлерiне қолданылмайды.  
      3. Қоршаған ортаны қорғау саласындағы уәкiлеттi орган әкiмшiлендiру субъектiлерi шығарған парниктiк газдар шығарындыларының мөлшерiн бақылауды жүзеге асырады.  
      4. Әкiмшiлендiру субъектiлерiнiң парниктiк газдар шығарындылары мен сiңiрулерiн реттеу саласындағы жобалық тетiктердi iске асыруға қатысу тәртiбiн Қазақстан Республикасының Үкiметi белгiлейдi.

**94-7-бап. Парниктiк газдар шығарындыларын азайту мен**  
                 **сiңiрудiң нарықтық тетiгi**

      1. Парниктiк газдар шығарындыларын азайту мен сiңiрудiң нарықтық тетiгi:  
      1) парниктiк газдар шығарындыларына квоталармен сауданы;  
      2) парниктiк газдарды сiңiру, шығарындыларды сертификатталған азайту, шығарындыларды азайту, шығарындыларды iшкi азайту бiрлiктерiнiң саудасын;  
      3) парниктiк газдар шығарындыларына шектеу және (немесе) азайтулар бар елдер және олардың заңды тұлғалары арасындағы белгiленген мөлшердегi бiрлiктердiң халықаралық саудасын қамтиды.  
      2. Парниктiк газдар шығарындылары мен сiңiрулерiн реттеу саласындағы жобалық тетiктердi iске асыруға қатысатын заңды тұлғалар, сондай-ақ Қазақстан Республикасының заңнамасына сәйкес биржалық саудаға қатысушылар парниктiк газдар шығарындылары нарығының субъектiлерi болып табылады.  
      3. Көмiртегi бiрлiгi тауар болып табылады.   
      4. Парниктiк газдар сiңiрулерi, шығарындыларды сертификатталған азайту, шығарындыларды азайту, квоталар, шығарындыларды iшкi азайту бiрлiктерiн екiншi айналымда сату Қазақстан Республикасының заңнамасына сәйкес айқындалатын ұйымдастырылған тауар алаңдарында (биржаларда) жүргiзiледi.

**94-8-бап. Тәуелсiз ақпарат берушi**

      Тәуелсiз ақпарат берушiлердiң негiзгi мiндетi консультациялық қызмет көрсету, сондай-ақ табиғатты пайдаланушыларға парниктiк газдар шығарындыларын басқару бойынша, оның iшiнде парниктiк газдар шығарындылары мен сiңiрулерiн реттеу саласындағы жобалық тетiктердi iске асыруға жәрдемдесу болып табылады.

**94-9-бап. Көмiртегi бiрлiктерiнiң саудасына қойылатын**  
                 **талаптар**

      1. Парниктiк газдар шығарындыларына квоталардың сауда жүйесiне қатысушы квоталар бiрлiктерi тек қана iшкi сауда нарығында басқа да елдердiң белгiленген мөлшердегi есепке алу жүйесiне беру құқығынсыз айналымда болады. Квоталар бiрлiктерi басқа да халықаралық биржалық алаңдарда оларға баға белгiлеу мақсатында пайдаланылуы мүмкiн.  
      Халықаралық шарттар екiжақты негiзде қабылданған жағдайда, парниктiк газдар шығарындыларының жыл сайынғы көлемiнен аспайтын көлемдегi Қазақстан Республикасының көмiртегi бiрлiктерi белгiленген мөлшердегi есепке алу жүйесiнен шығарылуы мүмкiн.  
      2. Азайтудың сертификатталған бiрлiктерi және шығарындыларды азайту бiрлiктерi iшкi және халықаралық сауда мақсаттарында пайдаланылуы және белгiленген мөлшердегi мемлекеттiк есепке алу жүйесiнен басқа да елдердiң есепке алу жүйесiне өтуiмен қамтамасыз етiлуi мүмкiн.

**94-10-бап. Парниктiк газдар шығарындыларын азайту**  
                  **жөнiндегi iшкi жобалар**

      1. Парниктiк газдар шығарындыларын азайту жөнiндегi iшкi жобаларды заңды тұлғалар өздерiнiң меншiгi болып табылмайтын немесе өздерiнiң заңды пайдалануында жоқ және парниктiк газдар шығарындыларын азайтуға бағытталған қондырғыларға қатысты ғана Қазақстан Республикасының аумағында жүзеге асырады.  
      2. Парниктiк газдар шығарындыларын азайту жөнiндегi iшкi жобалар экономиканың мынадай салаларында:  
      1) тау-кен металлургиясында (шахталық метанды кәдеге жарату жобалары бөлiгiнде);  
      2) ауыл шаруашылығында;  
      3) тұрғын үй-коммуналдық шаруашылықта;   
      4) орманды және далалы аумақтарды көгалдандыруда;  
      5) жердiң тозуының алдын алуда;  
      6) жаңартылатын энергия көздерiнде;  
      7) коммуналдық және өнеркәсiптiк қалдықтарды қайта өңдеуде;  
      8) көлiкте;  
      9) энергия тиiмдi жұмсалатын құрылыста iске асырылуы мүмкiн.   
      3. Парниктiк газдар шығарындыларын азайту жөнiндегi iшкi жобаларды қарауға және мақұлдауға, есепке алуға, есептiлiк пен мониторингке дайындау қағидаларын қоршаған ортаны қорғау саласындағы уәкiлеттi орган бекiтедi.

**94-11-бап. Мониторинг рәсiмi**

      1. Парниктiк газдар шығарындыларына квоталар бөлу субъектiлерi қоршаған ортаны қорғау саласындағы уәкiлеттi орган бекiткен әдiстемелер негiзiнде мониторинг жоспарларын әзiрлеуге және осы жоспарларды орындауға мiндеттi.  
      2. Мониторинг жоспарларын әзiрлеу және орындау парниктiк газдар шығарындылары мен сiңiрулерiн реттеу саласындағы жобалық тетiктер шеңберiнде iске асырылатын парниктiк газдар шығарындыларын азайту және сiңiру жөнiндегi жобалар үшiн мiндеттi болып табылады.  
      3. Мониторинг жүргiзудiң, парниктiк газдарды түгендеу туралы есептер әзiрлеудiң дұрыстығын қадағалауды аккредиттеген тәуелсiз ұйым уәкiлеттi орган бекiткен өлшемдер мен әдiстемелерге сәйкес жүзеге асырады.

**94-12-бап. Экологиялық (жасыл) инвестициялар**

      1. Парниктiк газдар шығарындыларының жалпы көлемiнiң бiр бөлiгiнен белгiленген мөлшердегi бiрлiктер резервi құрылады, оны қалыптастыру тәртiбiн Қазақстан Республикасының Үкiметi белгiлейдi.  
      2. Резерв қоршаған ортаны қорғау саласындағы уәкiлеттi органның ведомстволық бағынысындағы ұйымға басқаруға берiледi.  
      3. Жобаларды экологиялық (жасыл) инвестициялар тетiгi шеңберiнде инвестициялау резервтен белгiленген мөлшердегi бiрлiктердi iске асырудан немесе пайдаланудан алынған қаражат көлемiнде жүзеге асырылады.

**3-БӨЛIМ. ҚОРШАҒАН ОРТАНЫ ҚОРҒАУДЫ ЖӘНЕ ТАБИҒАТ ПАЙДАЛАНУДЫ**  
**ЭКОНОМИКАЛЫҚ РЕТТЕУ**

**10-тарау. ҚОРШАҒАН ОРТАНЫ ҚОРҒАУДЫ ЖӘНЕ ТАБИҒАТ ПАЙДАЛАНУДЫ**  
**ЭКОНОМИКАЛЫҚ РЕТТЕУ ТЕТIКТЕРI**

**95-бап. Қоршаған ортаны қорғауды және табиғат**  
**пайдалануды экономикалық реттеу тетiктерiнiң**  
**түрлерi**

      Мыналар:  
      1) қоршаған ортаны қорғау жөнiндегi iс-шараларды жоспарлау мен қаржыландыру;  
      2) қоршаған ортаға эмиссиялар үшiн ақы төлеу;   
      3) табиғи ресурстардың жекелеген түрлерiн пайдаланғаны үшiн ақы төлеу;  
      4) қоршаған ортаны қорғауды экономикалық ынталандыру;  
      5) қоршаған ортаға эмиссияларды басқарудың нарықтық тетiктерi;  
      5-1) парниктiк газдар шығарындылары мен сiңiрулерiн азайтудың нарықтық тетiктерi;  
      6) экологиялық сақтандыру;  
      7) қоршаған ортаға келтiрiлген залалды экономикалық бағалау қоршаған ортаны қорғауды және табиғат пайдалануды экономикалық реттеу тетiктерiнiң түрлерi болып табылады.  
      *Ескерту. 95-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**96-бап. Қоршаған ортаны қорғау жөнiндегi iс-шаралар**

      1. Қоршаған ортаны қорғауға және оның сапасын жақсартуға бағытталған технологиялық, техникалық, ұйымдық, әлеуметтiк және экономикалық шаралар кешенi қоршаған ортаны қорғау жөнiндегi iс-шаралар болып табылады.  
      2. Қоршаған ортаны қорғау жөнiндегi iс-шараларға:  
      1) экологиялық қауiпсiздiктi қамтамасыз етуге бағытталған;   
      2)  қоршаған ортаның сапалық сипаттамаларын арттыру арқылы қоршаған орта құрауыштарының жай-күйiн жақсартатын;   
      3) экологиялық жүйелердiң жай-күйiн тұрақтандыру мен жақсартуға, биологиялық әртүрлiлiктi сақтауға, табиғи ресурстарды ұтымды пайдалану мен молықтыруға ықпал ететiн;  
      4) қоршаған ортаға және халықтың денсаулығына залал келтiрудiң алдын алатын және оларды болғызбайтын;  
      4-1) жойылуы қиын органикалық ластауыштарды қоса алғанда, қауiптi химиялық заттарды қауiпсiз басқаруды қамтамасыз етуге бағытталған;  
      5) қоршаған ортаны қорғауға, табиғатты ұтымды пайдалануға және қоршаған ортаны басқарудың халықаралық стандарттарын енгiзуге бағытталған әдiстер мен технологияларды жетiлдiретiн;   
      6) өндiрiстiк экологиялық бақылауды дамытатын;   
      7) қоршаған ортаны қорғау саласындағы ақпараттық жүйелердi қалыптастыратын және экологиялық ақпарат беруге ықпал ететiн;   
      8) экологиялық бiлiмдi насихаттауға, тұрақты даму үшiн экологиялық бiлiм мен ағарту iсiне ықпал ететiн;  
      9) парниктiк газдар шығарындыларының көлемiн азайтуға және (немесе) парниктiк газдардың сiңiрiлуiн арттыруға бағытталған iс-шаралар жатқызылады.  
      3. Қоршаған ортаны қорғау жөнiндегi iс-шараларға осы баптың 2-тармағында көзделген инвестициялық экологиялық жобалар жатқызылуы мүмкiн.   
      4. Қоршаған ортаны қорғау жөнiндегi iс-шаралардың үлгiлiк тiзбесiн қоршаған ортаны қорғау саласындағы уәкiлеттi орган бекiтедi.  
      *Ескерту. 96-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**97-бап. Қоршаған ортаны қорғау жөнiндегi iс-шараларды**  
**қаржыландыру**

      Қоршаған ортаны қорғау жөнiндегi iс-шараларды қаржыландыру:  
      1) бюджет қаражаты;  
      2) табиғат пайдаланушылардың өз қаражаттары;  
      3) Қазақстан Республикасының заңнамасында тыйым салынбаған өзге де көздер есебiнен жүзеге асырылады.

**98-бап. Бюджет қаражаты есебiнен қаржыландырылатын**  
**қоршаған ортаны қорғау жөнiндегi iс-шараларды**  
**жоспарлау**

      1. Әртүрлi деңгейдегi бюджеттерден қаржыландырылатын қоршаған ортаны қорғау жөнiндегi iс-шаралар мемлекеттiк, салалық (секторлық) және өңiрлiк бағдарламаларда белгiленетiн бағыттарға, сондай-ақ Қазақстан Республикасы Президентiнiң, Қазақстан Республикасы Yкiметiнiң және жергiлiктi өкiлдi органдардың шешiмдерiне сәйкес айқындалады.  
      2. Бюджет қаражаты есебiнен қаржыландырылатын экологиялық бағдарламаларды, жоспарларды әзiрлеу тәртiбi Қазақстан Республикасының бюджет заңнамасымен белгiленедi.  
      3. Қоршаған ортаны қорғау жөнiндегi iс-шаралар Қазақстан Республикасының, әкiмшiлiк-аумақтық бiрлiктердiң әлеуметтiк-экономикалық даму бағдарламаларына, жоспарларына, белгiлi бiр аумақтың экологиялық бағдарламаларына, жоспарларына енгiзiледi.  
      4. Аумақтарды дамыту жоспарлары мен бағдарламалары, облыстардың, республикалық маңызы бар қалалардың, астананың жергiлiктi атқарушы органдарының стратегиялық жоспарлары оларды бекiткенге дейiн қоршаған ортаны қорғау саласындағы уәкiлеттi органмен, осы орган белгiлеген тәртiппен келiсуге жатады.  
      5. Облыстардың (республикалық маңызы бар қаланың, астананың) жергiлiктi атқарушы органдары инвестициялық экологиялық жобаларды (бағдарламаларды) Қазақстан Республикасының бюджет заңнамасына сәйкес әзiрлеп, қоршаған ортаны қорғау саласындағы уәкiлеттi органға табыс етедi.   
      6. Экологиялық бағдарламаларды әзiрлеу үшiн қоршаған ортаны қорғау саласындағы жобалардың ашық конкурстары жүргiзiлуi мүмкiн, оларды өткiзу тәртiбiн Қазақстан Республикасының Үкiметi айқындайды.  
      *Ескерту. 98-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**99-бап. Табиғат пайдаланушылардың өз қаражаттары**  
**есебiнен қаржыландырылатын қоршаған ортаны**  
**қорғау жөнiндегi iс-шараларды жоспарлау**

      1. Табиғат пайдаланушының өз қаражаты есебiнен қаржыландырылатын қоршаған ортаны қорғау жөнiндегi iс-шараларды табиғат пайдаланушы дербес жоспарлайды.   
      2. Қоршаған ортаны қорғау жөнiндегi iс-шаралар табиғат пайдаланушы экологиялық рұқсаттар алу үшiн әзiрлейтiн қоршаған ортаны қорғау жөнiндегi iс-шаралар жоспарына енгiзiледi.

**100-бап. Қазақстан Республикасының заңнамасында тыйым**  
**салынбаған өзге де көздер есебiнен**  
**қаржыландырылатын қоршаған ортаны қорғау**  
**жөнiндегi iс-шараларды жоспарлау**

      Өзге де көздер есебiнен қаржыландырылатын қоршаған ортаны қорғау жөнiндегi iс-шараларды жоспарлау Қазақстан Республикасының заңнамасында белгiленген тәртiппен жүзеге асырылады.

**101-бап. Қоршаған ортаға эмиссиялар үшiн төлемақы**

      1. Қоршаған ортаға эмиссиялар үшiн төлемақы Қазақстан Республикасының салық заңнамасында белгiленедi.  
      2. Табиғат пайдаланушылар экологиялық рұқсатта айқындалған нормативтер шегiнде жүзеге асыратын қоршаған ортаға эмиссиялар үшiн төлемақы Қазақстан Республикасының салық заңнамасында белгiленген тәртiппен алынады.   
      3. Қоршаған ортаға эмиссиялар үшiн төлемақыны есептеу әдiстемесiн қоршаған ортаны қорғау саласындағы уәкiлеттi орган бекiтедi.  
      4. *(алынып тасталды - Қазақстан Республикасының 2008.12.10* N 101-IV*(2009 жылғы 1 қаңтардан бастап қолданысқа енгiзiледi) Заңымен).*  
      5. Қоршаған ортаға эмиссиялар үшiн төлемақы бойынша салықтық мiндеттемелердi атқару табиғат пайдаланушыны қоршаған ортаға келтiрген залалды өтеуден босатпайды.  
      *Ескерту. 101-бапқа өзгерту енгiзiлдi - Қазақстан Республикасының 2008.12.10* N 101-IV *(2009 жылғы 1 қаңтардан бастап қолданысқа енгiзiледi) Заңымен.*

**102-бап. Табиғи ресурстардың жекелеген түрлерiн**  
**пайдаланғаны үшiн бюджетке төленетiн мiндеттi**  
**төлемдер**

      Табиғи ресурстардың жекелеген түрлерiн пайдаланғаны үшiн бюджетке төленетiн мiндеттi төлемдер Қазақстан Республикасының салық заңнамасында белгiленедi.

**103-бап. Қоршаған ортаны қорғауды экономикалық**  
**ынталандыру**

*Ескерту. 103-бап алынып тасталды - Қазақстан Республикасының 2008.12.10* N 101-IV *(2009 жылғы 1 қаңтардан бастап қолданысқа енгiзiледi) Заңымен.*

**104-бап. Мемлекеттiк емес қарыздар бойынша мемлекеттiк**  
**кепiлдiктер беру**

      Қазақстан Республикасының Үкiметi Қазақстан Республикасының заңнамалық актiлерiнде белгiленген тәртiппен қоршаған ортаны қорғау жөнiндегi iс-шараларды iске асыруға мемлекеттiк емес қарыздар бойынша мемлекеттiк кепiлдiктер бере алады.

**105-бап. Қоршаған ортаға эмиссияларды басқарудың**  
**нарықтық тетiктерi**

      1. Қоршаған ортаға эмиссияларды қысқарту мақсатында Қазақстан Республикасының Үкiметi қоршаған ортаға эмиссияларға лимиттер мен квоталар белгiлеу және қоршаған ортаға эмиссияларды қысқартуға арналған квоталар мен мiндеттемелер саудасының тәртiбiн бекiту жолымен нарықтық тетiктер енгiзiлуi мүмкiн.  
      2. Табиғат пайдаланушы қоршаған ортаға эмиссиялардың жылдық квоталары белгiленген жағдайда осындай квотаға құқық алады.

**106-бап. Халықаралық деңгейде квоталар саудасы**

*Ескерту. 106-бап алып тасталды - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**107-бап. Экологиялық сақтандыру**

      1. Үшiншi тұлғалардың өмiрiне, денсаулығына, мүлкiне және (немесе) авариялық ластануы нәтижесiнде қоршаған ортаға келтiрiлген зиянды өтеу экологиялық сақтандырудың мақсаты болып табылады.  
      2. Мiндеттi экологиялық сақтандыру Қазақстан Республикасының мiндеттi экологиялық сақтандыру туралы заңына сәйкес жүзеге асырылады. Шаруашылық және өзге де қызметтiң экологиялық жағының қауiптi түрлерiн осы Кодекс және Қазақстан Республикасының Үкiметi айқындайды.   
      3. Ерiктi экологиялық сақтандыруды жеке және заңды тұлғалар өздерiнiң еркiн бiлдiруiне қарай жүзеге асырады. Ерiктi экологиялық сақтандырудың түрлерi, талаптары және тәртiбi сақтандырушылар мен сақтанушылар арасындағы шарттарда айқындалады.

**11-тарау. ҚОРШАҒАН ОРТАҒА КЕЛТIРIЛГЕН ЗАЛАЛДЫ ЭКОНОМИКАЛЫҚ**  
**БАҒАЛАУ**

**108-бап. Қоршаған ортаға келтiрiлген залалды**  
**экономикалық бағалау тәртiбi**

      1. Қоршаған ортаға келтiрiлген залалды экономикалық бағалау - қоршаған ортаны және табиғи ресурстардың тұтыну қасиеттерiн қалпына келтiру үшiн қажеттi шығындардың құндық көрiнiсi.   
      2. Қоршаған ортаны қорғау саласындағы уәкiлеттi органның лауазымды адамдары қоршаған ортаға залал келтiру фактiсi анықталған күннен бастап бiр ай мерзiм iшiнде қажеттi материалдарды жинау мен талдауды жүргiзедi және келтiрiлген залалға экономикалық бағалауды белгiлейдi.   
      3. Атмосфералық ауаны және су, жер ресурстарын белгiленген нормативтерден тыс ластаудан, сондай-ақ өндiрiс пен тұтыну қалдықтарын, оның iшiнде радиоактивтi қалдықтарды белгiленген нормативтерден тыс орналастырудан келтiрiлген залалды экономикалық бағалау Қазақстан Республикасының Үкiметi бекiтетiн ережелерге сәйкес тура немесе жанама әдiстермен айқындалады.  
      *Ескерту. 108-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**109-бап. Залалды экономикалық бағалаудың тура әдiсi**

      1. Залалды экономикалық бағалаудың тура әдiсi неғұрлым тиiмдi инженерлiк, ұйымдық-техникалық және технологиялық iс-шаралар арқылы қоршаған ортаны қалпына келтiруге, жұтаңдаған табиғи ресурстардың орнын толтыруға, тiрi организмдердi сауықтыруға қажеттi нақты шығындарды анықтаудан тұрады.   
      2. Қоршаған ортаны қорғау саласындағы уәкiлеттi органның лауазымды адамдары бiрiншi кезекте қоршаған ортаға залал келтiрген тұлғаның қоршаған ортаны қалпына келтiру жөнiндегi iс-шараларды жүзеге асыру мүмкiндiгiн қарастырады.   
      Қоршаған ортаны қалпына келтiру жөнiндегi iс-шараларды жүргiзу жөнiндегi тиiстi мiндеттемелер қоршаған ортаға залал келтiрген тұлғаның нақты iс-шаралар және оларды жүргiзу мерзiмi көрсетiлген кепiлдiк хатында жазылады.  
      3. Залалдың салдарларын жою жөнiндегi шаралардың құны олардың нарықтық құны бойынша айқындалады.   
      4. Залалды тура әдiспен экономикалық бағалау кезiнде қоршаған ортаны қорғау саласындағы уәкiлеттi органның лауазымды адамдары тәуелсiз сарапшыларды тарта алады. Сарапшылар ретiнде экологиялық аудиторлар, жобалау, инженерлiк және ғылыми ұйымдардың мамандары қатыса алады.   
      5. Тәуелсiз сарапшылар жұмысына ақы төлеу жөнiндегi мiндет қоршаған ортаға залал келтiрген тұлғаға жүктеледi.

**110-бап. Залалды экономикалық бағалаудың жанама әдiсi**

      1. Залалды экономикалық бағалаудың жанама әдiсi залалды экономикалық бағалаудың тура әдiсiн қолдану мүмкiн болмайтын жағдайларда қолданылады.   
      2. Залалды экономикалық бағалаудың жанама әдiсi қоршаған ортаға әсер ету түрлерiне қарай залалды әрбiр ингредиент бойынша жиынтықтау жолымен айқындалады.

**4-БӨЛIМ. ЭКОЛОГИЯЛЫҚ БАҚЫЛАУ**

**12-тарау. ҚОРШАҒАН ОРТАНЫ ҚОРҒАУ, ТАБИҒИ РЕСУРСТАРДЫ ҚОРҒАУ,**  
**МОЛЫҚТЫРУ МЕН ПАЙДАЛАНУ САЛАСЫНДАҒЫ МЕМЛЕКЕТТIК БАҚЫЛАУ**

**111-бап. Мемлекеттiк бақылаудың мақсаты мен түрлерi**

      1. Қоршаған ортаны қорғау, табиғи ресурстарды қорғау, молықтыру мен пайдалану саласындағы мемлекеттiк бақылаудың мақсаты экологиялық қауiпсiздiктi қамтамасыз ету, табиғи және энергетикалық ресурстарды үнемдеу, биологиялық ресурстарды орнықты пайдалану, ұлттық өнiмнiң бәсекеге қабiлеттiлiгiн арттыру болып табылады.  
      2. Қоршаған ортаны қорғау, табиғи ресурстарды қорғау, молықтыру мен пайдалану саласында мемлекеттiк бақылаудың мынадай түрлерi қолданылады:  
      1) экологиялық бақылау;  
      2) жерлердiң пайдаланылуы мен қорғалуын бақылау;  
      3) су қорын пайдалану мен қорғау саласындағы бақылау;  
      4) жер қойнауын зерттеу мен пайдалану саласындағы бақылау;  
      5) Қазақстан Республикасының орман заңнамасы саласындағы бақылау;  
      6) жануарлар дүниесiн қорғау, молықтыру және пайдалану саласындағы бақылау;   
      7) ерекше қорғалатын табиғи аумақтар саласындағы бақылау.

**112-бап. Қоршаған ортаны қорғау, табиғи ресурстарды**  
**қорғау, молықтыру мен пайдалану саласындағы**  
**мемлекеттiк бақылауды жүзеге асыратын органдар**

      Қоршаған ортаны қорғау, табиғи ресурстарды қорғау, молықтыру мен пайдалану саласындағы мемлекеттiк бақылауды жүзеге асыратын органдар:   
      1) қоршаған ортаны қорғау саласындағы уәкiлеттi орган;  
      2) су қорын пайдалану мен қорғау саласындағы уәкiлеттi мемлекеттiк орган;  
      3) жер ресурстарын басқару жөнiндегi орталық уәкiлеттi орган;  
      4) орман шаруашылығы саласындағы уәкiлеттi мемлекеттiк орган;  
      5) жануарлар дүниесiн қорғау, молықтыру және пайдалану саласындағы уәкiлеттi мемлекеттiк орган;   
      6) ерекше қорғалатын табиғи аумақтар саласындағы уәкiлеттi мемлекеттiк орган;   
      7) жер қойнауын зерттеу мен пайдалану жөнiндегi уәкiлеттi мемлекеттiк орган;  
      8) өнеркәсiп қауiпсiздiгi саласындағы уәкiлеттi мемлекеттiк орган;  
      9) халықтың санитарлық-эпидемиологиялық салауаттылығы саласындағы уәкiлеттi мемлекеттiк орган;   
      10) ветеринария саласындағы уәкiлеттi мемлекеттiк орган;  
      11) өсiмдiктердi қорғау мен олардың карантинi саласындағы уәкiлеттi мемлекеттiк орган;   
      12) атом энергиясын пайдалану саласындағы уәкiлеттi мемлекеттiк орган;  
      13) көлiктi бақылау органдары болып табылады.

**113-бап. Мемлекеттiк экологиялық бақылаудың мiндеттерi**

      Мемлекеттiк экологиялық бақылау мынадай мiндеттердi:  
      1) табиғат пайдаланушылардың қоршаған ортаға жауапкершiлiкпен қарауын қалыптастыруды;   
      2) Қазақстан Республикасының экологиялық заңнамасы саласындағы бұзушылықтардың алдын алуды орындау үшiн қызмет етедi.

**114-бап. Мемлекеттiк экологиялық бақылаудың бағыттары**

      Мыналарға:  
      1) Қазақстан Республикасы экологиялық заңнамасының сақталуына;  
      2) қоршаған ортаның ластану салдарларын жою жөнiндегi шаралардың жүргiзiлуiне;  
      3) ерекше қорғалатын табиғи аумақтар саласындағы экологиялық талаптардың сақталуына;   
      4) табиғи ресурстарды қорғау, молықтыру және пайдалану саласындағы экологиялық талаптардың сақталуына;  
      5) жерлердi жақсарту, жердiң жұтаңдауынан туындататын процестер салдарларының алдын алу мен жою, топырақтың құнарлылығын қалпына келтiру және сақтау жөнiндегi iс-шаралар кешенiнiң жүргiзiлуiне;  
      6) кәсiпорындарды, құрылыстар мен өзге де объектiлердi салу және реконструкциялау кезiнде жердi рекультивациялау жөнiнде шаралар қабылдауды қамтамасыз ететiн экологиялық талаптардың сақталуына;  
      7) кәсiпорындарды, құрылыстар мен өзге де объектiлердi пайдалануға беру және пайдалану кезiнде жердi рекультивациялау жөнiндегi жобаланған жұмыстарды орындау бөлiгiнде экологиялық талаптардың сақталуына;   
      8) жердi бүлдiрумен байланысты жұмыстар жүргiзген кезде топырақтың құнарлы қабатының алынуына, сақталуы мен пайдаланылуына;   
      9) пайдалы қазбалардың өнеркәсiптiк қорларын өндiрiп алу шамасына қарай немесе басқа да бүлдiретiн процестер мен жұмыстардан босатылған жерлердiң нысаналы мақсатына сай одан әрi пайдалану үшiн жарамды жағдайға келтiрiлуiне;  
      10) қоршаған ортаны қорғауға қатысты лицензиялық келiсiмшарттық талаптардың сақталуына;  
      11) жер қойнауының ластанудан, су басудан және кен орны мен басқа да қоршаған орта объектiлерiнiң бүлiнуiне әкеп соғатын техногендiк процестерден сақталуына;  
      12) жер қойнауын пайдалану объектiлерiнiң консервациялануы мен жойылуына;  
      13) жер қойнауын пайдалану және минералдық шикiзатты өңдеу кезiнде экологиялық нормалар мен ережелердiң сақталуына;   
      14) минералдық шикiзатты өндiру мен өңдеу кезiнде қоршаған ортаны қорғау мәселелерi жөнiндегi жобалық шешiмдердiң сақталуына;  
      15) жер қойнауын пайдалану жөнiндегi операцияларды жүргiзген кезде авариялық және өзге де қауiптi жағдайлардың алдын алу жөнiндегi iс-шаралардың орындалуына;  
      l6) зиянды заттардың, радиоактивтi қалдықтардың көмiлуiне және сарқынды сулардың жер қойнауына ағызылуына;   
      17) Қазақстан Республикасының құрылықтық қайраңында қалдықтар мен басқа да материалдарды көму, скважиналар мен жабдықтарды консервациялау мен демонтаждау ережелерiнiң сақталуына;   
      18) су сапасы нормативтерiнiң сақталуына;   
      19) атмосфералық ауаны қорғаудың, оның iшiнде көлiк және басқа да жылжымалы құралдарды пайдалануға шығару және пайдалану кезiнде техникалық регламенттердiң, нормативтердiң, ережелер мен өзге де талаптардың сақталуына;   
      20) кәсiпорындарды пайдалануға бергенде, қалдықтарды жинап қою мен жағу кезiнде атмосфералық ауаны қорғау жөнiндегi талаптардың сақталуына;  
      20-1) парниктiк газдар шығарындыларын жүзеге асырған кезде талаптардың сақталуына;  
      21) елдi мекендердi, кәсiпорындар мен басқа да объектiлердi орналастыру, жобалау және салу, өндiрiстiк процестердi жүзеге асыру және көлiк құралдарын пайдалану, химиялық және өзге де заттарды қолдану кезiнде жануарлар мен өсiмдiктердi қорғау ережелерiнiң сақталуына;   
      22) кәсiпорындарды, құрылыстар мен өзге де объектiлердi салу, реконструкциялау, пайдалануға беру және пайдалану кезiнде экологиялық талаптардың сақталуына;   
      23) қоршаған ортаны ластаудың алдын алу жөнiндегi экологиялық талаптар бөлiгiнде радиоактивтi және өзге де экологиялық жағынан қауiптi заттарды пайдалану, сақтау, тасымалдау, көму, кәдеге жарату немесе олармен өзге де жұмыстар iстеу ережелерiнiң сақталуына;  
      24) химиялық және биологиялық заттарды қолдану, сақтау, тасымалдау бойынша белгiленген нормалар мен ережелердiң сақталуына;   
      25) экологиялық рұқсаттарда белгiленген табиғат пайдалану талаптарының орындалуына;   
      26) өндiрiс пен тұтыну қалдықтарын есепке алудың, кәдеге жаратудың және залалсыздандырудың белгiленген нормалары мен ережелерiнiң сақталуына;  
      27) ластаушы заттарды шығарудың, тастаудың стационарлық көздерi бар және өндiрiс пен тұтыну қалдықтарын орналастыратын объектiлердiң санитарлық-қорғаныш аймақтарына қойылатын экологиялық талаптардың сақталуына;  
      28) Қазақстан Республикасының аумағындағы радиациялық жағдайға, қоршаған орта объектiлерiнiң радиоактивтi заттармен ластануының алдын алу жөнiндегi жобалық шешiмдердiң орындалуына;   
      29) тазарту құрылыстары жұмысының технологиялық регламенттерiнiң сақталуына;   
      30) өндiрiстiк экологиялық бақылау нормалары мен ережелерiнiң сақталуына;   
      31) Қазақстан Республикасының мiндеттi экологиялық сақтандыру туралы заңнамасының сақталуына;   
      32) қоршаған ортаны қорғау саласында лицензияланатын қызмет түрiн жүзеге асырудың бiлiктiлiк талаптары мен ережелерiнiң сақталуына;   
      33) мемлекеттiк экологиялық сараптаманы жүргiзудiң мiндеттiлiгi туралы талаптардың сақталуына және оның шарттарының орындалуына;   
      34) мiндеттi экологиялық аудит жүргiзу және қоршаған ортаны қорғау мәселелерi бойынша дұрыс ақпарат беру туралы талаптардың сақталуына;   
      35) Қазақстан Республикасының құрылықтық қайраңында теңiздегi ғылыми зерттеулердi жүргiзу кезiнде экологиялық талаптардың сақталуына;   
      36) қауiптi қалдықтарды трансшекаралық тасымалдау ережелерiнiң сақталуына;  
      37) технологияларға, техника мен жабдыққа қойылатын экологиялық талаптардың сақталуына мемлекеттiк экологиялық бақылау жүзеге асырылады.  
      *Ескерту. 114-бапқа өзгерiс енгiзiлдi - ҚР 2009.06.23* N 164-IV *(қолданысқа енгiзiлу тәртiбiн* 2-баптан*қараңыз), 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңдарымен.*

**115-бап. Мемлекеттiк экологиялық бақылауды ұйымдастыру**

      1.  Мемлекеттiк экологиялық бақылау:  
      1) қоршаған ортаға эмиссияларды және табиғи ресурстарды есепке алу жөнiндегi статистикалық ақпаратты, сондай-ақ табиғатты пайдаланушылардың табиғат қорғау қызметi туралы деректерiн талдау;  
      2) табиғат пайдаланушылардың Қазақстан Республикасының экологиялық заңнамасын сақтауы мен орындауына тексерулер ұйымдастыру және жүргiзу;   
      3) Қазақстан Республикасы экологиялық заңнамасының сақталуын қамтамасыз ету үшiн құқықтық құралдарды пайдалану жолымен жүзеге асырылады.   
      2. Мемлекеттiк экологиялық бақылау шаралар кешенiн, оның iшiнде:   
      1) бақылаудың басымдықтарын айқындауды;  
      2) бақылаудың қолданыстағы құралдарын пайдалануды;  
      3) қызметтiң перспективалық жоспарларын, нақты iс-шаралар мен қажеттi кадрлық және материалдық ресурстарды, сондай-ақ сапалық және сандық көрсеткiштердi әзiрлеу мен енгiзудi;   
      4) тексерiлетiн объектiлер бойынша жұмыстардың жылдық және жедел жоспарларын әзiрлеу мен енгiзудi;   
      5) инспекторлық тексерулер жүргiзудi;  
      6) талдама бақылаудың деректерiн және мемлекеттiк экологиялық бақылауды жүзеге асыру үшiн қажеттi өзге де ақпаратты жинауды, талдау мен пайдалануды;   
      7) мемлекеттiк экологиялық бақылау бөлiмшелерi қызметiнiң перспективалық, жылдық және жедел жоспарларын есепке алуды, құжаттауды және олардың iске асырылуын талдауды;   
      8) мемлекеттiк экологиялық бақылау бөлiмшелерi қызметiнiң ашықтығы мен есеп беруiн қамтамасыз етудi қамтиды.  
*Ескерту. 115-бапқа өзгерту енгiзiлдi - ҚР 2010.03.19* № 258-IV *Заңымен.*

**116-бап. Мемлекеттiк экологиялық бақылауды жүзеге**  
**асыратын лауазымды адамдар**

      1. Мемлекеттiк экологиялық бақылауды жүзеге асыратын лауазымды адамдарға:  
      Қазақстан Республикасының Бас мемлекеттiк экологиялық инспекторы;  
      Қазақстан Республикасының Бас мемлекеттiк экологиялық инспекторының орынбасары;  
      Қазақстан Республикасының аға мемлекеттiк экологиялық инспекторлары;  
      Қазақстан Республикасының мемлекеттiк экологиялық инспекторлары;  
      облыстардың, республикалық маңызы бар қалалардың, астананың бас мемлекеттiк экологиялық инспекторлары;  
      облыстардың, республикалық маңызы бар қалалардың, астананың аға мемлекеттiк экологиялық инспекторлары;  
      облыстардың, республикалық маңызы бар қалалардың, астананың мемлекеттiк экологиялық инспекторлары жатады.  
      1-1. Осы баптың 1-тармағында аталған лауазымды адамдарды қоршаған ортаны қорғау саласындағы уәкiлеттi орган тағайындайды.  
      Қоршаған ортаны қорғау саласындағы уәкiлеттi органның мемлекеттiк экологиялық бақылау бөлiмшелерi мемлекеттiк қызметшiлерiнiң санаттарын осы баптың 1-тармағында көрсетiлген лауазымды адамдарға жатқызу тәртiбiн қоршаған ортаны қорғау саласындағы уәкiлеттi орган айқындайды.  
      2. Мемлекеттiк экологиялық инспекторлар белгiленген тәртiппен нысанды киiммен (погонсыз) қызметтiк куәлiктермен, омырау белгiлерiмен және белгiленген үлгiдегi мөрлермен және пломбирлермен қамтамасыз етiледi.  
      Нысанды киiм (погонсыз) киiп жүру құқығы бар лауазымды адамдар лауазымдарының тiзбесiн, нысанды киiм (погонсыз) үлгiлерiн, оны киiп жүру тәртiбiн қоршаған ортаны қорғау саласындағы уәкiлеттi орган айқындайды.  
      3. Мемлекеттiк экологиялық бақылауды жүзеге асыратын лауазымды адамның қызметiне араласуға жол берiлмейдi.  
      4. Мемлекеттiк экологиялық бақылауды жүзеге асыруға кедергi келтiретiн, мемлекеттiк экологиялық бақылауды жүзеге асыратын лауазымды адамдарға қатысты күш көрсету немесе зорлық iс-әрекет жасау арқылы қатер төндiретiн адамдар Қазақстан Республикасының заңдарында белгiленген жауаптылықта болады.  
      5. Мемлекеттiк экологиялық инспекторлардың өз өкiлеттiгi шегiнде қабылдаған шешiмдерiн барлық жеке және заңды тұлғалар орындауға мiндеттi және солар бойынша мемлекеттiк экологиялық бақылауды жүзеге асыратын жоғары тұрған мемлекеттiк органның лауазымды адамына немесе сотқа шағым жасауға болады.  
      6. Қазақстан Республикасының Бас мемлекеттiк экологиялық инспекторында, облыстардың, республикалық маңызы бар қалалардың, астананың бас мемлекеттiк экологиялық инспекторларында Қазақстан Республикасының Мемлекеттiк Елтаңбасы бейнеленген және өз атауы жазылған құжаттардың бланкiлерi болады.  
      *Ескерту. 116-бапқа өзгерiс енгiзiлдi - ҚР 2011.01.06* N 379-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi), 2011.01.10* N 383-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi), 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңдарымен.*

**117-бап. Мемлекеттiк экологиялық бақылауды жүзеге**  
**асыратын лауазымды адамдардың құқықтары**

      1. Мемлекеттiк экологиялық бақылауды жүзеге асыратын лауазымды адамдар:   
      1) табиғат пайдаланушылармен, жеке тұлғалармен және қоғамдық бiрлестiктермен өзара iс-қимыл жасасуға;   
      2) тексерiлетiн объектiлерде, оның iшiнде әскери және қорғаныс объектiлерiнде Қазақстан Республикасының заңнамасында белгiленген тәртiппен кедергiсiз болуға;  
      3) жеке және заңды тұлғалардың аумақтарына сынамалар алуға арналған өлшеу аспаптары мен жабдықтарды алып кiруге, қажет болғанда мамандарды және жұртшылық өкiлдерiн тарта отырып, қажеттi өлшеу жұмыстарын жүргiзуге, сынамалар (оның iшiнде тауарлар мен материалдардың үлгiлерiн) алуға және оларға талдау жасауға;   
      4) мемлекеттiк экологиялық бақылауды жүзеге асыруға қажеттi құжаттаманы, талдаулар нәтижелерiн және өзге де материалдарды сұратуға және алуға;   
      5) қоршаған ортаға және (немесе) халықтың денсаулығына аса iрi залал келтiруге әкеп соққан, табиғат пайдаланушы экологиялық нормалар мен талаптарды, экологиялық рұқсатта көзделген табиғат пайдалану шарттарын бұзған жағдайда, Қазақстан Республикасының заңнамасында белгiленген тәртiппен лицензияны тоқтата тұру немесе одан айыру және (немесе) табиғи ресурстарды пайдалану және алу шартын (келiсiмшартты) бұзу жөнiнде, табиғат пайдалануға экологиялық және өзге де рұқсаттарды тоқтата тұру немесе одан айыру жөнiнде ұсыныстар енгiзуге;  
      6) жеке және заңды тұлғаларға Қазақстан Республикасының экологиялық заңнамасын бұзушылықтарды жою туралы нұсқамалар шығаруға;   
      7) соттарға Қазақстан Республикасының заңнамасын бұза отырып жүзеге асырылатын шаруашылық және өзге де қызметтi шектеу, тоқтата тұру және тыйым салу туралы талап-арыздар ұсынуға;  
      8) қоршаған ортаны қорғау саласындағы әкiмшiлiк құқық бұзушылық туралы iстердi қарауға, тұлғаларды әкiмшiлiк немесе қылмыстық жауапқа тарту туралы материалдарды тиiстi органдарға жiберуге;   
      9) Қазақстан Республикасының экологиялық заңнамасын бұзу салдарынан қоршаған ортаға келтiрiлген залал мөлшерiн айқындауға немесе анықтауға қатысуға, залалды өтеу туралы нұсқама шығаруға және сотқа талап-арыз ұсынуға;  
      10) Қазақстан Республикасының экологиялық заңнамасын бұзушылардың iс-әрекеттерiн болғызбау немесе олардың жолын кесу үшiн жәрдемдесуiн сұрап, прокуратураға және құқық қорғау органдарына жүгiнуге;   
      11) мердiгер барлау, өндiру, бiрлескен барлау мен өндiру жүргiзудi не барлаумен және (немесе) өндiрумен байланысты емес жер асты құрылыстарын салуды және (немесе) пайдалануды тоқтата тұру туралы шешiм қабылдауға әкеп соққан себептердi жоюдан бас тартқан жағдайда не осы себептердi жою үшiн жеткiлiктi мерзiм iшiнде оларды жоймаса; жер қойнауын пайдаланушы Қазақстан Республикасының экологиялық заңнамасында көзделген шараларды қолданбаған кезде; жер қойнауын пайдалану жөнiндегi операцияларды тоқтата тұруға әкеп соққан себептердi жою мүмкiн болмағанда; мердiгер келiсiмшартта не бағдарламалық жұмыстарда белгiленген мiндеттердi елеулi түрде бұзған кезде жер қойнауын пайдалану жөнiндегi операцияларды жүргiзуге арналған келiсiмшарттың қолданылуын тоқтату туралы өз құзыретi шегiнде құзыреттi органға ұсыныс енгiзуге құқылы.  
      2. Мемлекеттiк экологиялық бақылауды жүзеге асыратын лауазымды адамдардың Қазақстан Республикасының заңнамасында көзделген жағдайларда арнаулы құралдарды (арнайы байланыс құралдарын, фото-бейне аппаратураларды, өлшеу құралдарын) сақтауға, алып жүруге және қолдануға құқығы бар.  
      *Ескерту. 117-бапқа өзгерiс енгiзiлдi - ҚР 2011.01.10* N 383-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi), 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңдарымен.*

**118-бап. Мемлекеттiк экологиялық бақылауды жүзеге**  
**асыратын лауазымды адамдардың мiндеттерi**

       Мемлекеттiк экологиялық бақылауды жүзеге асыратын лауазымды адамдар:  
      1) Қазақстан Республикасының экологиялық заңнамасы талаптарының сақталуын бақылауды жүзеге асыруға;   
      2) Қазақстан Республикасы заңнамасының талаптарын сақтауға;   
      3) Қазақстан Республикасының экологиялық заңнамасын бұзудың қылмыстық жаза қолданылатын әрекет белгiлерi бар фактiлерi туралы құқық қорғау органдарына хабарлауға;   
      4) Қазақстан Республикасы экологиялық заңнамасының сақталуын қамтамасыз ету мәселелерi бойынша басқа да мемлекеттiк органдармен, сондай-ақ жеке және (немесе) заңды тұлғалармен өзара iс-қимыл жасауға;   
      5) инспекторлық ақпарат құпиялылығын сақтауға;   
      6) қызметтiк әдеп ережелерiн сақтауға мiндеттi.

**13-тарау. ИНСПЕКТОРЛЫҚ ЭКОЛОГИЯЛЫҚ ТЕКСЕРУЛЕР**

**119-бап. Инспекторлық экологиялық тексерулер**

      1. Инспекторлық экологиялық тексеру - мемлекеттiк экологиялық бақылауды жүзеге асыратын лауазымды адамдар табиғат пайдаланушылардың Қазақстан Республикасының экологиялық заңнамасын сақтауы туралы ақпаратты жинау мен талдау арқылы жүргiзетiн iс-шаралар кешенi.  
      1-1. Инспекторлық экологиялық тексерулердi жүргiзуге мемлекеттiк экологиялық бақылауды жүзеге асыратын лауазымды адамдар ғана жiберiледi.  
      2. Инспекторлық экологиялық тексерудi жүргiзу, Қазақстан Республикасының заңдарында белгiленген жағдайларды қоспағанда, табиғат пайдаланушының қызметiн тоқтата тұруға тиiс емес.  
      3. Қоршаған ортаны қорғау саласындағы мемлекеттiк бақылау тексеру нысанында және өзге де нысандарда жүзеге асырылады.  
      Тексеру "Қазақстан Республикасындағы мемлекеттiк бақылау және қадағалау туралы" Қазақстан Республикасының Заңына сәйкес жүзеге асырылады. Мемлекеттiк бақылаудың өзге де нысандары осы Кодекске сәйкес жүзеге асырылады.  
      *Ескерту. 119-бап жаңа редакцияда - ҚР 2009.07.17* N 188-IV *(қолданысқа енгiзiлу тәртiбiн* 2-баптан *қараңыз) Заңымен, өзгерiс енгiзiлдi - ҚР 2011.01.06* N 378-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi), 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңдарымен.*

**120-бап. Инспекторлық экологиялық тексерулер жүргiзудiң**  
**кезеңдiлiгi мен мерзiмдерi**

*Ескерту. 120-бап алып тасталды - ҚР 2009.07.17.* N 188-IV *(қолданысқа енгiзiлу тәртiбiн* 2-баптан *қараңыз) Заңымен.*

**121-бап. Инспекторлық экологиялық тексерулер жүргiзу**  
**тәртiбi**

*Ескерту. 121-бап алып тасталды - ҚР 2009.07.17.* N 188-IV *(қолданысқа енгiзiлу тәртiбiн* 2-баптан *қараңыз) Заңымен.*

**122-бап. Мемлекеттiк экологиялық инспекторлардың**  
**инспекторлық экологиялық тексеру жүргiзу үшiн**  
**аумаққа немесе үй-жайға кiруiне жол беру**

*Ескерту. 122-бап алып тасталды - ҚР 2009.07.17.* N 188-IV *(қолданысқа енгiзiлу тәртiбiн* 2-баптан *қараңыз) Заңымен.*

**123-бап. Инспекторлық экологиялық тексеру нәтижелерi**

*Ескерту. 123-бап алып тасталды - ҚР 2009.07.17.* N 188-IV *(қолданысқа енгiзiлу тәртiбiн* 2-баптан *қараңыз) Заңымен.*

**124-бап. Инспекторлық экологиялық тексеру нәтижелерiн**  
**ресiмдеу тәртiбi**

*Ескерту. 124-бап алып тасталды - ҚР 2009.07.17.* N 188-IV *(қолданысқа енгiзiлу тәртiбiн* 2-баптан *қараңыз) Заңымен.*

**125-бап. Мемлекеттiк экологиялық бақылаудың өзге де**  
**нысандары**

      1. Қоршаған ортаны қорғау саласындағы уәкiлеттi органның құрамына кiретiн зертхана бақылауды қамтамасыз ету мақсатында тiкелей табиғи объектiлерде және ластау көздерiнде талдамалық бақылауды жүзеге асырады.  
      2. Талдамалық бақылауды табиғат пайдалану объектiсiнiң санитариялық-қорғаныш аймағынан тыс жерлерде жүзеге асыру үшiн сынамаларды iрiктеп алу кез келген уақытта тiркеусiз жүзеге асырылады.  
      3. Талдамалық бақылаудың нәтижелерi табиғат пайдаланушылардың қоршаған орта сапасының нормативтерiн сақтауын айқындайды және Қазақстан Республикасы экологиялық заңнамасының сақталмауын негiздеу үшiн пайдаланылады және қоршаған орта сапасының нормативтерi шегiнен асып кету фактiлерi бойынша тексерудi тағайындау туралы актiнi ресiмдеуге негiз болып табылады.  
      4. Камералдық бақылау қоршаған ортаны қорғау саласындағы уәкiлеттi органның тiкелей орналасқан жерi бойынша табиғат пайдаланушы табыс еткен есептiлiктi және басқа да құжаттарды зерделеу мен талдау негiзiнде жүзеге асырылады.  
      5. Табиғат пайдаланушының есептiлiгiнде және басқа да құжаттарында қамтылған мәлiметтер арасында қателiктер мен қайшылықтардың анықталуы тексерудi тағайындау туралы актiнi ресiмдеуге негiз болып табылады.   
      *Ескерту. 125-бап жаңа редакцияда - ҚР 2009.07.17.* N 188-IV *(қолданысқа енгiзiлу тәртiбiн* 2-баптан *қараңыз) Заңымен.*

**126-бап. Мемлекеттiк экологиялық бақылауды жүзеге**  
**асыратын лауазымды адамдардың әрекеттерiне**  
**(әрекетсiздiгiне) шағымдану тәртiбi**

      Мемлекеттiк экологиялық бақылауды жүзеге асыратын лауазымды адамдардың әрекеттерiне (әрекетсiздiгiне) Қазақстан Республикасының заңнамалық актiлерiнде көзделген тәртiппен жоғары тұрған мемлекеттiк органға және (немесе) лауазымды адамға немесе сотқа шағым жасалуы мүмкiн.

**127-бап. Инспекторлық экологиялық тексерудi жүргiзу**  
**кезiнде ақпараттың құпиялылығын қамтамасыз ету**

      1. Табиғат пайдаланушыға қатысты құпия ақпарат табиғат пайдаланушының жазбаша рұқсатынсыз басқа тұлғаға берiлмейдi. Ақпараттың құпиялылығы Қазақстан Республикасының заңнамалық актiлерiнде және халықаралық шарттарда айқындалады.   
      2. Мемлекеттiк экологиялық инспектор мемлекеттiк құпияларды, коммерциялық және өзге де заңмен қорғалатын құпияны құрайтын мәлiметтердi, сондай-ақ Қазақстан Республикасының заңнамалық  актiлерiнде көзделген құпия ақпарат берудi қоспағанда, экологиялық тексеру барысында алынған құпия ақпаратты жария етпеуге мiндеттi.

**14-тарау. ӨНДIРIСТIК ЭКОЛОГИЯЛЫҚ БАҚЫЛАУ**

**128-бап. Өндiрiстiк экологиялық бақылауды тағайындау**  
**және оның мақсаттары**

      1. Арнайы табиғат пайдалануды жүзеге асыратын жеке және заңды тұлғалар өндiрiстiк экологиялық бақылауды жүзеге асыруға мiндеттi.   
      2. Өндiрiстiк экологиялық бақылаудың мақсаттары:   
      1) табиғат пайдаланушының экологиялық саясатына, қоршаған орта сапасының нысаналы көрсеткiштерiне және қоршаған ортаға ықпалды әсер ететiн өндiрiстiк процестердi реттеу аспаптарына қатысты шешiмдер қабылдау үшiн ақпарат алу;   
      2) Қазақстан Республикасының экологиялық заңнамасы талаптарының сақталуын қамтамасыз ету;   
      3) табиғат пайдаланушының өндiрiстiк процестерiнiң қоршаған ортаға және адам денсаулығына әсер етуiн мейлiнше азайту;   
      4) табиғи және энергетикалық ресурстарды пайдалану тиiмдiлiгiн арттыру;  
      5) тосын жағдайларға жедел кiдiрiссiз ден қою;   
      6) табиғат пайдаланушылардың басшылары мен қызметкерлерiнiң неғұрлым жоғары деңгейде экологиялық хабардар болуы мен жауапкершiлiгiн қалыптастыру;   
      7) кәсiпорындардың экологиялық қызметi және халықтың денсаулығы үшiн қатер туралы жұртшылықты хабардар ету;   
      8) экологиялық талаптарға сәйкестiктiң деңгейiн арттыру;   
      9) қоршаған ортаны қорғауды басқару жүйесiнiң өндiрiстiк және экологиялық тиiмдiлiгiн арттыру;   
      10) инвестициялау және кредит беру кезiнде экологиялық тәуекелдердi есепке алу болып табылады.

**129-бап. Өндiрiстiк экологиялық бақылауды жүргiзу**  
**тәртiбi**

      РҚАО-ның ескертпесi!  
      1-тармаққа өзгерту енгiзу көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.  
      1. Өндiрiстiк экологиялық бақылауды табиғат пайдаланушы әзiрлеген және қоршаған ортаны қорғау саласындағы уәкiлеттi органмен келiсiлген өндiрiстiк экологиялық бақылау бағдарламасы негiзiнде табиғат пайдаланушы жүзеге асырады.  
      2. Өндiрiстiк экологиялық бақылау бағдарламасында өндiрiстiк экологиялық бақылау процесiнде қадағаланып отыратын мiндеттi параметрлер тiзбесi, оның мерзiмдiлiгiн, ұзақтығы мен өлшемдер жиiлiгiн айқындау критерийлерi, пайдаланылатын аспаптық немесе есептiк әдiстер белгiленедi.   
      3. Өндiрiстiк экологиялық бақылау шеңберiнде өндiрiстiк процестiң тиiмдiлiгiн экологиялық бағалау қоршаған ортаға эмиссиялар, зиянды өндiрiстiк факторлар деңгейiн, сондай-ақ табиғи, энергетикалық және өзге де ресурстарды тұтынудың нақты көлемiн өлшеу негiзiнде және (немесе) есептеу негiзiнде жүзеге асырылады.

**130-бап. Табиғат пайдаланушының өндiрiстiк экологиялық**  
**бақылау жүргiзу кезiндегi құқықтары мен**  
**мiндеттерi**

      1. Өндiрiстiк экологиялық бақылау жүргiзу кезiнде табиғат пайдаланушының:   
      1) Қазақстан Республикасы экологиялық заңнамасының сақталуын қадағалап отыру үшiн ең аз қажеттi көлемде өндiрiстiк экологиялық бақылауды жүзеге асыруға;   
      2) өзiнiң техникалық және қаржылық мүмкiндiктерiн ескере отырып, қабылданған талаптарға сәйкес өндiрiстiк экологиялық бақылау бағдарламасын әзiрлеуге;   
      3) өндiрiстiк экологиялық бақылау қызметiнiң ұйымдық құрылымын және персоналдың оны жүргiзу үшiн жауапкершiлiгiн дербес айқындауға;   
      4) кеңейтiлген өндiрiстiк экологиялық бақылауды ерiктi негiзде жүргiзуге құқығы бар.   
      2. Өндiрiстiк экологиялық бақылау жүргiзу кезiнде табиғат пайдаланушы:  
      РҚАО-ның ескертпесi!  
      1) тармақша жаңа редакцияда көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.  
      1) өндiрiстiк экологиялық бақылау бағдарламасын әзiрлеуге және оны қоршаған ортаны қорғау саласындағы уәкiлеттi органмен келiсуге;  
      2) өндiрiстiк экологиялық бақылау бағдарламасының талаптарын iске асыруға және нәтижелерiн құжаттауға;   
      3) рәсiмдiк талаптарды ұстануға және алынған деректердiң сапасын қамтамасыз етуге;  
      4) өндiрiстiк экологиялық бақылаудың нәтижелерiн жүйелi түрде бағалауға және Қазақстан Республикасының экологиялық заңнамасының талаптарына анықталған сәйкессiздiктердi жою жөнiнде қажеттi шаралар қолдануға;   
      5) өндiрiстiк экологиялық бақылау нәтижелерi жөнiндегi есептiлiктi қоршаған ортаны қорғау саласындағы уәкiлеттi органға белгiленген тәртiппен ұсынуға;   
      6) өндiрiстiк экологиялық бақылау процесiнде анықталған, Қазақстан Республикасының экологиялық заңнамасын бұзу фактiлерi туралы қоршаған ортаны қорғау жөнiндегi уәкiлеттi органға дереу хабарлауға;   
      7) қауiпсiздiк техникасын сақтауға;   
      8) жүзеге асырылатын өндiрiстiк экологиялық бақылаудың сапасы мен объективтiлiгiн растау үшiн мемлекеттiк экологиялық инспекторлардың бастапқы ақпаратқа қол жеткiзуiн қамтамасыз етуге;  
      9) жұртшылықтың өндiрiстiк экологиялық бақылау бағдарламаларына және өндiрiстiк экологиялық бақылау жөнiндегi есептiк деректерге қол жеткiзуiн қамтамасыз етуге;  
      10) мемлекеттiк экологиялық инспекторлардың талап етуi бойынша мемлекеттiк экологиялық бақылауды жүзеге асыру үшiн қажеттi өндiрiстiк экологиялық бақылаудың құжаттарын, талдаулардың нәтижелерiн және өзге де материалдарын ұсынуға мiндеттi.

**131-бап. Өндiрiстiк экологиялық бақылау бағдарламасын**  
**әзiрлеуге қойылатын талаптар**

      1. Өндiрiстiк экологиялық бақылау бағдарламасын табиғат пайдаланушы әзiрлейдi.   
      2. Өндiрiстiк экологиялық бақылау бағдарламасында мынадай ақпарат:   
      1) өндiрiстiк мониторинг процесiнде қадағаланып отыратын мiндеттi параметрлер тiзбесi;  
      2) өндiрiстiк мониторинг пен өлшеулердi жүзеге асыру кезеңi, ұзақтығы және жиiлiгi;   
       3) өндiрiстiк мониторингтi жүргiзуде пайдаланылатын әдiстер туралы мәлiметтер;   
      4) сынамаларды iрiктеп алу нүктесi және өлшеулер жүргiзу орны;   
      5) деректердi есепке алуды жүргiзудiң, талдаудың және хабарлаудың әдiстерi мен жиiлiгi;  
      6) iшкi тексерулердiң жоспар-кестесi және олардың сақталмауына ден қоюдың iшкi аспаптарын қоса алғанда, Қазақстан Республикасының экологиялық заңнамасын бұзушылықтарды жою рәсiмi;   
      7) аспаптық өлшеулердiң сапасын қамтамасыз ету тетiктерi;   
      8) тосын жағдайлардағы iс-қимыл хаттамасы;  
      9) өндiрiстiк экологиялық бақылауды жүргiзу үшiн қызметкерлердiң iшкi жауапкершiлiгiнiң ұйымдастырушылық және функционалдық құрылымы;  
      10) өндiрiстiк экологиялық бақылауды ұйымдастыру мен жүргiзу мәселелерi көрiнiс табатын өзге де мәлiметтер қамтылуға тиiс.

**132-бап. Өндiрiстiк мониторингтiң түрлерi және оны**  
**жүргiзудi ұйымдастыру**

      1. Өндiрiстiк мониторинг өндiрiстiк экологиялық бақылаудың белгiленген кезеңдiлiкпен толық деректер алу үшiн орындалатын элементi болып табылады.  
      2. Өндiрiстiк экологиялық бақылауды жүзеге асыру шеңберiнде операциялық мониторинг, қоршаған ортаға эмиссиялар мониторингi және әсер ету мониторингi орындалады.   
      3. Операциялық мониторинг (өндiрiстiк процесс мониторингi) табиғат пайдаланушының қызмет көрсеткiштерi оны тиiстi жобалық пайдалану және осы өндiрiстiң технологиялық регламентiнiң талаптарын сақтау үшiн орынды деп есептелетiн ауқымда тұрғанын растау үшiн технологиялық процестiң параметрлерiн қадағалауды қамтиды. Операциялық мониторингтiң мазмұнын табиғат пайдаланушылар айқындайды.   
      4. Қоршаған ортаға эмиссиялар мониторингi өндiрiстiк ысыраптарды, эмиссиялардың саны мен сапасын және олардың өзгеруiн қадағалау үшiн эмиссияларды шығу көзiнде бақылауды қамтиды.  
      5. Әсер ету мониторингiн жүргiзу, ол Қазақстан Республикасының экологиялық заңнамасының және қоршаған орта сапасы нормативтерiнiң сақталуын қадағалап отыру үшiн қажет болған жағдайларда өндiрiстiк экологиялық бақылау бағдарламасына енгiзiледi.   
      6. Әсер ету мониторингi мынадай жағдайларда:   
      1) табиғат пайдаланушының қызметi сезiмтал экожүйеге және халықтың денсаулығына әсер ететiн болса;   
      2) технологиялық oбъектiлердi пайдалануға беру кезеңiнде;  
      3) қоршаған ортаға авариялық эмиссиялардан кейiн мiндеттi болып табылады.  
      7. Әсер ету мониторингiн табиғат пайдаланушы жеке, сондай-ақ қоршаған ортаны қорғау саласындағы уәкiлеттi органмен келiсiм бойынша басқа да табиғат пайдаланушылармен бiрге жүзеге асыруы мүмкiн.   
      РҚАО-ның ескертпесi!  
      8-тармақты алып тастау көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.  
      8. Өндiрiстiк мониторингтiң бағдарламасы белгiленген жұмыстардың қоршаған ортаға әсер етуiн бағалау негiзiнде әзiрленедi. Өндiрiстiк мониторинг бағдарламасы қоршаған ортаны қорғау саласындағы уәкiлеттi органмен, санитарлық-эпидемиологиялық қызметтiң мемлекеттiк органымен келiсiледi және оны табиғат пайдаланушы бекiтедi. Өндiрiстiк мониторингтiң ұзақтығы әсер ету ұзақтығына байланысты болады.   
      9. Қоршаған ортаның өндiрiстiк мониторингi Қазақстан Республикасының техникалық реттеу туралы заңнамасында белгiленген тәртiппен аккредиттелген өндiрiстiк немесе тәуелсiз зертханаларда  жүзеге асырылады.  
      10. Өндiрiстiк мониторингтiң деректерi Қоршаған орта мен табиғи ресурстар мониторингiнiң бiрыңғай мемлекеттiк жүйесiн жүргiзу шеңберiнде қоршаған ортаның жай-күйiн бағалау үшiн пайдаланылады.

**133-бап. Өндiрiстiк экологиялық бақылау жөнiндегi есеп**  
**пен есептiлiк**

       Табиғат пайдаланушы қоршаған ортаны қорғау саласындағы уәкiлеттi орган белгiлеген талаптарға сәйкес iшкi есептi жүргiзедi, өндiрiстiк экологиялық бақылау нәтижелерi бойынша кезеңдiк есептер берудi қалыптастырады және ұсынады.

**134-бап. Табиғат пайдаланушының iшкi тексерулердi**  
**ұйымдастыруы**

      1. Табиғат пайдаланушы Қазақстан Республикасының экологиялық заңнамасының сақталуын тұрақты iшкi тексеру және өндiрiстiк экологиялық бақылау нәтижелерiн экологиялық және өзге де рұқсаттардың талаптарымен салыстыру жөнiнде шаралар қолданады.  
      2. Iшкi тексерулердi еңбек мiндеттерiне қоршаған ортаны қорғау мәселелерi және өндiрiстiк экологиялық бақылауды жүзеге асыру жөнiндегi функциялар кiретiн қызметкер (қызметкерлер) жүргiзедi.   
      3. Iшкi тексерулер барысында:   
      1) өндiрiстiк экологиялық бақылау бағдарламасында көзделген iс-шаралардың орындалуы;  
      2) қоршаған ортаны қорғауға қатысты өндiрiстiк нұсқаулықтар мен ережелердi ұстану;  
      3) экологиялық және өзге де рұқсат талаптарын орындау;   
      4) өндiрiстiк экологиялық бақылаудың нәтижелерi бойынша есеп пен есептiлiктi жүргiзудiң дұрыстығы;  
      5) өндiрiстiк экологиялық бақылауды ұйымдастыру мен жүргiзу мәселелерi көрiнiс табатын өзге де мәлiметтер бақыланады.   
      4. Iшкi тексерудi жүзеге асыратын қызметкер (қызметкерлер):   
      1) алдыңғы iшкi тексеру туралы есептi қарауға;   
      2) қоршаған ортаға эмиссия жүзеге асырылатын әрбiр объектiнi қарап тексеруге;  
      3) қажет болған жағдайда, басшыға тексеру барысында анықталған сәйкессiздiктердi түзету жөнiндегi шараларды жүргiзу туралы талаптарды, оларды жою мерзiмдерi мен тәртiбiн қамтитын жазбаша есеп жасауға мiндеттi.

**15-тарау. ҚОҒАМДЫҚ ЭКОЛОГИЯЛЫҚ БАҚЫЛАУ**

**135-бап. Қоғамдық экологиялық бақылаудың мақсаттары мен**  
**мiндеттерi**

      1. Қоғамдық экологиялық бақылау жұртшылықты мемлекеттiң экологиялық проблемаларына тарту мақсатында жүргiзiледi.   
      2. Қоғамдық экологиялық бақылау жүргiзу тәртiбiн қоғамдық бiрлестiктер өз жарғыларына сәйкес айқындайды.

**136-бап. Ақпараттық және өзге де өзара iс-қимыл**

      1. Жеке және заңды тұлғалар қоршаған ортаны қорғау, табиғи ресурстарды қорғау, молықтыру және пайдалану саласындағы мемлекеттiк бақылауды жүзеге асыратын мемлекеттiк органдардың жұмысы және оның нәтижелерi туралы ақпаратқа қол жеткiзуге тиiс.  
      2. Қоршаған ортаны қорғау, табиғи ресурстарды қорғау, молықтыру және пайдалану саласындағы мемлекеттiк бақылауды жүзеге асыратын мемлекеттiк органдар жекелеген тексерулер нәтижелерiнiң және жылдық есептiлiктiң жариялануын қамтамасыз етедi.  
      3. Қоршаған ортаны қорғау саласындағы уәкiлеттi орган ынтымақтасу және өзара iс-қимыл жасауды жүзеге асыру үшiн жарғыларында қоғамдық экологиялық бақылау функциясы көзделген қоғамдық бiрлестiктердiң тiзбесiн жасайды.   
      4. Мемлекеттiк органдар Қазақстан Республикасының экологиялық заңнамасын бұзушылықтарды анықтау жөнiндегi жұмысқа жеке және заңды тұлғаларды ерiктi негiзде тартуы мүмкiн.

**5-БӨЛIМ. ЭКОЛОГИЯЛЫҚ МОНИТОРИНГ ПЕН КАДАСТРЛАР**

**16-тарау. ҚОРШАҒАН ОРТА MEH ТАБИҒИ РЕСУРСТАР МОНИТОРИНГI**

**137-бап. Мемлекеттiк экологиялық мониторинг**

      1. Мемлекеттiк экологиялық мониторинг (қоршаған орта мен табиғи ресурстар мониторингi) - табиғи және антропогендiк факторлардың әсерiнен қоршаған ортаның, табиғи ресурстардың жай-күйiнiң өзгеруiн бағалау, болжау және бақылау мақсатында олардың жай-күйiн қадағалаудың кешендi жүйесi.  
      2. Атмосфералық ауа, жер, жер үстi мен жер асты сулары, жер қойнауы, жануарлар және өсiмдiктер дүниесi, сондай-ақ климат пен Жердiң озон қабаты, экологиялық жүйелер, қоршаған ортаның халықтың денсаулығына әсер ететiн факторлары мемлекеттiк экологиялық мониторинг объектiлерi болып табылады.

**138-бап. Қоршаған орта мен табиғи ресурстар**  
**мониторингiнiң бiрыңғай мемлекеттiк жүйесi**   
**және оның мiндеттерi**

       1. Қоршаған орта мен табиғи ресурстар мониторингiнiң бiрыңғай мемлекеттiк жүйесi - экологиялық қауiпсiздiктi, табиғи ресурстарды сақтауды, молықтыруды және ұтымды пайдалануды, сондай-ақ халықтың санитарлық-эпидемиологиялық салауаттылығын қамтамасыз ету мақсатында басқарушылық және шаруашылық шешiмдердiң қабылдануы үшiн қоршаған орта мен табиғи ресурстардың жай-күйiн байқауды, сондай-ақ олардың нақты жай-күйi туралы деректерге талдау жасауды қамтитын көп мақсатты ақпараттық жүйе.  
      2. Қоршаған орта мен табиғи ресурстар мониторингiнiң бiрыңғай мемлекеттiк жүйесiн қоршаған ортаны қорғау саласындағы уәкiлеттi орган арнайы мемлекеттiк уәкiлеттi органдармен бiрлесе отырып ұйымдастырады.   
      3. Қоршаған орта мен табиғи ресурстар мониторингiнiң бiрыңғай мемлекеттiк жүйесiнiң принциптерi:   
      1) бiрыңғай ұйымдық, әдiстемелiк, метрологиялық және ақпараттық ұстаным негiзiнде жұмыс iстеу;   
      2) қолданыстағы мемлекеттiк және өзге де мониторинг жүйелерiнiң мүмкiндiктерiн барынша пайдалану болып табылады.   
      4. Қоршаған орта мен табиғи ресурстар мониторингiнiң бiрыңғай мемлекеттiк жүйесiнiң мiндеттерi:   
      1) қоршаған ортаның, биологиялық әралуандық және экожүйелердiң жай-күйi туралы, антропогендiк әсер ету көздерi, тiршiлiк ету ортасының халық денсаулығына әсер ететiн факторлары туралы дұрыс және салыстырмалы ақпарат алу;   
      2) қоршаған ортаның жай-күйiн, антропогендiк әсер ету деңгейлерiн, биосфера жай-күйiнiң көрсеткiштерiн, экожүйелердiң функционалдық тұтастығын бағалау және болжау;   
      3) экологиялық қауiпсiздiктi қамтамасыз ету бойынша қабылданатын басқарушылық шешiмдерi мен өткiзiлетiн iс-шаралардың тиiмдi болуына талдау жүргiзу үшiн деректермен қамтамасыз ету болып табылады.   
      5. Қоршаған орта мен табиғи ресурстар мониторингiнiң бiрыңғай мемлекеттiк жүйесi тiршiлiк ету ортасы мен халықтың денсаулығын қоса алғанда, қоршаған ортаны қорғау мәселелерiн тiкелей немесе жанама түрде қамтитын, Қазақстан Республикасындағы қолданыстағы мониторинг жүйелерi мен мониторингтiң кiшi жүйелерiнiң базасында қалыптасады.   
      6. Арнайы уәкiлеттi мемлекеттiк органдар өздерiнiң құзыретiне сәйкес табиғи объектiлерге зерттеу жүргiзуге және мониторинг түрлерiн (кiшi жүйелердi) ұйымдастыруға мiндеттi.

**139-бап. Қоршаған орта мен табиғи ресурстар мониторингi**  
**бiрыңғай мемлекеттiк жүйесiнiң бiрыңғай**  
**ақпараттық жүйесi**

      1. Қоршаған орта мен табиғи ресурстар мониторингiнiң бiрыңғай мемлекеттiк жүйесiн ақпараттық қамтамасыз ету жинақтық деректер банкiне берiлетiн арнайы уәкiлеттi мемлекеттiк органдар орындайтын қоршаған орта мен табиғи ресурстардың мемлекеттiк мониторингiнiң, сондай-ақ табиғат пайдаланушылар өндiрiстiк экологиялық бақылау шеңберiнде жүзеге асыратын өндiрiстiк мониторингтiң нәтижелерiне негiзделедi.  
      2. Бағдарламалық құралдар жүйесi Қоршаған орта мен табиғи ресурстар мониторингi бiрыңғай мемлекеттiк жүйесiнiң әртүрлi деңгейлерi, сондай-ақ жүйелерi мен кiшi жүйелерiнiң деректер банктерi арасында ақпарат алмасуды қамтамасыз ете отырып, ақпараттың бiрыңғай әдiстемелiк негiзде жинақталуын, өңделуi мен сақталуын жүзеге асыруға мүмкiндiк беруге тиiс.  
      3. Қоршаған орта мен табиғи ресурстар мониторингiнiң бiрыңғай мемлекеттiк жүйесi шеңберiнде ақпарат алмасу табиғи ресурстардың тиiстi түрлерiнiң мониторингiн жүзеге асыратын арнайы уәкiлеттi мемлекеттiк органдармен келiсiм бойынша қоршаған ортаны қорғау саласындағы уәкiлеттi орган бекiткен тiзбелерге, нысандар мен мерзiмдерге сәйкес өтеусiз негiзде жүзеге асырылады.

**140-бап. Қоршаған орта мен табиғи ресурстар мониторингi**   
**бiрыңғай мемлекеттiк жүйесiнiң мазмұны**

      1. Қоршаған орта мен табиғи ресурстар мониторингi бiрыңғай мемлекеттiк жүйесiнiң мазмұнын мониторингтiң мынадай кiшi жүйелерi:  
      1) қоршаған орта жай-күйiнiң мониторингi;  
      2) табиғи ресурстар мониторингi;  
      3) мониторингтiң арнайы түрлерi құрайды.   
      2. Жұмыс iстеу процесiнде Қоршаған орта мен табиғи ресурстар мониторингi бiрыңғай мемлекеттiк жүйесiнiң кiшi жүйелерiне мониторингтiң басқа да түрлерi енуi мүмкiн.

**141-бап. Қоршаған орта жай-күйiнiң мониторингi**

      1. Қоршаған орта жай-күйiнiң мониторингi мынадай түрлердi қамтиды:  
      1) атмосфералық ауа жай-күйiнiң мониторингi;  
      2) атмосфералық жауын-шашын жай-күйiнiң мониторингi;  
      3) су ресурстарының сапалық жай-күйiнiң мониторингi;  
      4) топырақ жай-күйiнiң мониторингi;  
      5) метеорологиялық мониторинг;  
      6) радиациялық мониторинг;  
      7) трансшекаралық ластаулар мониторингi;  
      8) фондық мониторинг.  
      2. Қоршаған орта жай-күйiнiң мониторингiн қоршаған ортаны қорғау саласындағы уәкiлеттi орган ұйымдастырады.   
      3. Атмосфералық ауа жай-күйiнiң мониторингi - Қазақстан Республикасының елдi мекендерiнде атмосфералық ауаның ластануының жай-күйiне бақылау жасау жүйесi. Мемлекеттiк бақылау бекеттерiнiң санын және оларды әрбiр нақты елдi мекенде орналастыруды халық саны, жер рельефi, ластанудың нақты деңгейiн ескере отырып, қоршаған ортаны қорғау саласындағы уәкiлеттi орган өз құзыретi шегiнде айқындайды.   
      4. Атмосфералық жауын-шашын жай-күйiнiң мониторингi - атмосфераның ластануының көрсеткiшi болатын атмосфералық жауын-шашынның химиялық құрамына бақылау жасау, сондай-ақ қыс кезiнде атмосфераның өңiрлiк ластануын бағалау және елдi мекендер мен өнеркәсiп объектiлерiнен ластаушы заттардың таралу ауқымын анықтау үшiн қар қабатындағы заттардың болуына бақылау жасау жүйесi.   
      5. Су ресурстарының сапалық жай-күйiнiң мониторингi - жер үстi және жер асты сулары сапасының жай-күйiне бақылау жасау жүйесi.   
      6. Топырақ жай-күйiнiң мониторингi - елдi мекен жерлерiнде, суармалы аумақтар мен ауыл шаруашылығы алқаптарында топырақтың техногендiк ластануының жай-күйiне бақылау жасау жүйесi.   
      7. Метеорологиялық мониторинг - мемлекеттiк органдарды, жеке және заңды тұлғаларды ауа райы туралы ақпаратпен қамтамасыз ету, қысқа мерзiмдi, ұзақ мерзiмдi метеорологиялық, агрометеорологиялық болжамдар жасау және дүлей метеорологиялық құбылыстардың туындау ықтималдығы туралы ескерту мақсатында атмосфера мен жер үстiнiң физикалық параметрлерiне, метеорологиялық, оның iшiнде актинометрикалық, жылу балансы, озонометрикалық, аэрологиялық бақылау жасаудың кешендi жүйесi. Метеорологиялық мониторинг деректерiнiң негiзiнде климаттың және Жердiң озон қабатының мониторингiн жүргiзу жүзеге асырылады.   
      8. Радиациялық мониторинг - қоршаған ортаның объектiлерi мен аумақтардың техногендiк және табиғи радиоактивтi ластануына бақылау жасау жүйесi.   
      9. Трансшекаралық ластану мониторингi - трансшекаралық сулар мен ауаның трансшекаралық ластануының, сондай-ақ қоршаған ортаға трансшекаралық әсердi болғызбау, шектеу және азайту үшiн қолданылатын шаралар тиiмдiлiгiнiң жай-күйiне шекаралас мемлекеттермен халықаралық ынтымақтастық шеңберiнде жүзеге асырылатын бақылау жүйесi.  
      10. Фондық мониторинг - қоршаған ортаның кешендi фондық мониторингi станцияларының мамандандырылған желiсiндегi атмосфера мен басқа да ортаның биосферамен өзара iс-қимылының жай-күйiне бақылау жасау жүйесi.

**142-бап. Табиғи ресурстар мониторингi**

      1. Табиғи ресурстар мониторингi мынадай түрлердi қамтиды:  
      1) жер мониторингi;  
      2) су объектiлерi және оларды пайдалану мониторингi;  
      3) жер қойнауы мониторингi;  
      4) ерекше қорғалатын табиғи аумақтар мониторингi;  
      5) таулы экожүйелер мен шөлейттену мониторингi;  
      6) орман мониторингi;  
      7) жануарлар дүниесi мониторингi;  
      8) өсiмдiктер дүниесi мониторингi.  
      2. Табиғи ресурстар мониторингiн Қазақстан Республикасының заңнамалық актiлерiне сәйкес арнайы уәкiлеттi мемлекеттiк органдар жүзеге асырады.  
      3. Жер мониторингi болып жатқан өзгерiстердi уақтылы анықтау, оларды бағалау, олардың одан әрi қанат жаюын болжау және терiс процестер салдарларының алдын алу және жою жөнiнде ұсыныстар әзiрлеу мақсатында жүргiзiлетiн жер қорының сандық және сапалық жай-күйiне базалық (бастапқы), жедел, мерзiмдi бақылау жасау жүйесi болып табылады.   
      Жер мониторингiнiң деректерi Мемлекеттiк жер кадастрында қорытылады.  
      4. Су объектiлерiнiң мониторингi олардың жай-күйiнiң гидрологиялық, гидрогеологиялық, гидрогеохимиялық, санитарлық-химиялық, микробиологиялық, паразитологиялық, радиологиялық және уыттылық көрсеткiштерiн тұрақты бақылау, терiс процестердi уақтылы анықтау, олардың қанат жаюын бағалау және болжау мақсатында алынған ақпаратты жинау, өңдеу және беру, жүзеге асырылатын су шаруашылығы iс-шараларының зиянды салдарларын болғызбау және тиiмдiлiк дәрежесiн айқындау жөнiнде ұсынымдар әзiрлеу жүйесi болып табылады.   
      5. Жер қойнауының мониторингi мемлекеттiк жер қойнауы қорының ұтымды пайдаланылуын қамтамасыз ету және олардың өзгерiстерiн уақтылы анықтау, терiс процестердi бағалау, олардың алдын алу және салдарларын жою үшiн жер қойнауының жай-күйiне бақылау жасау жүйесi болып табылады. Жер қойнауы мониторингiнiң деректерi Мемлекеттiк жер қойнауы кадастрында қорытылады.  
      6. Ерекше қорғалатын табиғи аумақтардың мониторингi - табиғи процестердiң қалыпты өтуi мен қоршаған ортаның жай-күйiндегi өзгерiстердiң ерекше қорғалатын табиғи аумақтардың экологиялық жүйелерiне әсерiн зерттеу үшiн бақылау жасау жүйесi. Ерекше қорғалатын табиғи аумақтар мониторингiнiң деректерi Ерекше қорғалатын табиғи аумақтардың мемлекеттiк кадастрында қорытылады.   
      7. Таулы экожүйелер мен шөлейттену мониторингi - шөлейттену мен оның зардаптарына және таулы экожүйелердiң жай-күйiне бақылау жасау.   
      8. Орман мониторингi орман қорын күзету, қорғау және ормандарды молықтыру, орман қорын пайдалану, биологиялық әралуандықты және ормандардың экологиялық функцияларын сақтау саласындағы мемлекеттiк басқару мақсатында орман қорының жай-күйi мен серпiнiн бақылау, бағалау және болжау жүйесiн бiлдiредi. Орман мониторингiнiң деректерi Мемлекеттiк орман кадастрында қорытылады.  
      9. Жануарлар дүниесiнiң мониторингi жануарлар дүниесiн қорғау, молықтыру мен пайдалану және биологиялық әралуандықты сақтау саласындағы мемлекеттiк басқару мақсатында жануарлар дүниесi объектiлерiнiң жай-күйi мен динамикасын бақылау, бағалау және болжау жүйесi болып табылады. Жануарлар дүниесi мониторингiнiң деректерi Жануарлар дүниесiнiң мемлекеттiк кадастрында қорытылады.  
      10. Өсiмдiктер дүниесiнiң мониторингi өсiмдiктер дүниесiн зерттеу, қорғау, молықтыру және тұрақты пайдалану мақсатында олардың объектiлерi жай-күйiнiң бағалануын бақылау жүйесiн бiлдiредi.

**143-бап. Мониторингтiң арнайы түрлерi**

      1. Мониторингтiң арнайы түрлерiне:  
      1) әскери-сынақ полигондарының мониторингi;   
      2) "Байқоңыр" зымыран-ғарыш кешенiнiң мониторингi;  
      3) парниктiк газдардың және озон қабатын бұзатын заттарды тұтынудың мониторингi;   
      4) санитарлық-эпидемиологиялық мониторинг;  
      5) климаттың және Жердiң озон қабатының мониторингi;  
      6) төтенше экологиялық жағдайлар және экологиялық зiлзала аймағының мониторингi;  
      7) ғарыштық мониторинг жатады.  
      2. Әскери-сынақ полигондарының мониторингi - әскери, оның iшiнде зымырандық техниканы сынақтан өткiзуден, жабық және қолданыстағы полигондар аумақтарында бейбiт мақсаттарда ядролық жарылыстар жасаудан туындайтын қоршаған ортаның ластануына бақылау жасау жүйесi.   
      3. "Байқоңыр" зымыран-ғарыш кешенiнiң мониторингi - "Байқоңыр" кешенiнiң зымыран-ғарыш қызметi әсер еткен аумақтарда қоршаған ортаның жай-күйiне бақылау жасау жүйесi.  
      4. Парниктiк газдардың және озон қабатын бұзатын заттарды тұтынудың мониторингi - парниктiк газдардың атмосфераға шығарылатын шығарындыларын және озон қабатын бұзатын заттарды тұтынуды және олардың көздерiне бақылау жасау және есепке алу жүйесi.   
      5. Санитарлық-эпидемиологиялық мониторинг - халықтың денсаулығы мен тiршiлiк ету ортасының жай-күйiне, оларды талдаудың, бағалаудың және болжаудың, сондай-ақ халықтың денсаулығы жай-күйi мен тiршiлiк ету ортасы факторларының әсерi арасындағы себеп-салдар байланыстарын айқындаудың мемлекеттiк бақылау жасау жүйесi. Мониторингтi халықтың санитарлық-эпидемиологиялық салауаттылығы саласындағы уәкiлеттi мемлекеттiк орган жүзеге асырады.  
      6. Климаттың және Жердiң озон қабатының мониторингi - климаттың өзгерiстерi мен Жердiң озон қабатының динамикасына, олардың жай-күйiн кешендi бағалау мен болжауға бақылау жасау.  
      7. Төтенше экологиялық жағдайлар және экологиялық зiлзала аймағының мониторингi - төтенше экологиялық жағдай және экологиялық зiлзала аймақтарының аумақтарында қоршаған ортаның жай-күйiне бақылау жасау жүйесi.  
      8. Ғарыштық мониторинг - ғарыштық орналастыру және дистанциялық тексерiп көрудiң бақылау құралдарын пайдалана отырып, қоршаған ортаның жай-күйiне бақылау жасау жүйесi, оның жұмыс iстеуiн ұйымдастыруды аэроғарыштық қызмет саласындағы уәкiлеттi мемлекеттiк орган жүзеге асырады.   
      9. Осы баптың 2-4, 6, 7-тармақтарында аталған мониторинг түрлерiнiң жүргiзiлуiн ұйымдастыруды қоршаған ортаны қорғау саласындағы уәкiлеттi орган жүзеге асырады.

**144-бап. Қоршаған орта мен табиғи ресурстар мониторингi**  
**бiрыңғай мемлекеттiк жүйесiнiң деңгейлерi мен**  
**байқау желiлерi**

      1. Қоршаған орта мен табиғи ресурстар мониторингi бiрыңғай мемлекеттiк жүйесiнiң мониторингiн жүргiзу мынадай үш деңгейде жүзеге асырылады:  
      1) жергiлiктi (өндiрiстiк мониторинг және елдi мекендердiң нақты учаскелерiнiң, су тоғандары мен өзендердiң, ерекше қорғалатын табиғи аумақтардың мониторингi);  
      2) өңiрлiк (өңiрлердiң физикалық-географиялық және экономикалық ерекшелiктерiн, экологиялық тұрғыдан ауыртпалықты аймақтардың бар-жоғын және қоршаған ортаның жай-күйi мен табиғи ресурстардың пайдаланылуына әсер ететiн табиғи және техногендiк факторлар кешенiн ескере отырып, әкiмшiлiк-аумақтық бiрлiктер шегiндегi мониторинг);   
      3) республикалық (қажет болған кезде жалпы мемлекеттiк мәнi бар iрi өңiрлер мен жекелеген объектiлердi бөлiп көрсете отырып, Қазақстан Республикасының бүкiл аумағын қамтитын мониторинг).  
      2. Қоршаған орта мен табиғи ресурстар мониторингi бiрыңғай мемлекеттiк жүйесiнiң шеңберiнде қоршаған ортаның жай-күйiн бақылау, сондай-ақ талдау үшiн сынамаларды iрiктеу арнайы құрылған мемлекеттiк, аумақтық және жекеменшiк бақылау желiлерiнiң пункттерiнде жүзеге асырылады. Iрiктелiп алынған сынамалардағы ластаушы заттардың құрамын талдау аккредиттелген талдамалық зертханаларда жүзеге асырылады.   
      3. Қоршаған орта мен табиғи ресурстар мониторингi бiрыңғай мемлекеттiк жүйесiнiң шеңберiнде бақылау желiлерiн құру қоршаған ортаны қорғау саласындағы уәкiлеттi органмен келiсiледi.

**145-бап. Қоршаған орта мен табиғи ресурстар мониторингi**  
**бiрыңғай мемлекеттiк жүйесiнiң жұмыс iстеу**  
**негiздерi**

       Қоршаған орта мен табиғи ресурстар мониторингiнiң бiрыңғай мемлекеттiк жүйесi:  
      1) ғылыми зерттеулер ұйымдастыру мен жүргiзу, Қоршаған орта мен табиғи ресурстар мониторингi бiрыңғай мемлекеттiк жүйесiнiң жұмыс iстеуi үшiн қажеттi және жеткiлiктi әдiстемелiк база;  
      2) қоршаған ортаның жай-күйiн айқындайтын нормативтердi, оған антропогендiк әсер ететiн нормаларды, қоршаған ортаның жай-күйiн бағалау мен болжау, табиғат қорғау қызметiнде басқарушылық шешiмдердi шығару және қабылдау жөнiндегi жұмыстарды орындау үшiн негiз болып табылатын экологиялық қауiпсiздiк нормаларын әзiрлеу және белгiлеу;  
      3) Қоршаған орта мен табиғи ресурстар мониторингi бiрыңғай мемлекеттiк жүйесiнiң, оның құрылымдық бөлiмшелерi мен элементтерiн құру және жұмысын ұйымдастыру үшiн қажеттi талаптарды, ережелер мен рәсiмдердi регламенттейтiн нормативтiк құқықтық актiлердi қабылдау және қолданысқа енгiзу;  
      4) бақылаудың салыстырмалы нәтижелерiн алуға мүмкiндiк беретiн әдiстемелiк құжаттарды әзiрлеудi және енгiзудi ұйымдастыру;  
      5) ақпараттық жүйелердiң құрылымдарын, деректер базасының жүйелерiн, жiктеуiштердi, деректер сөздiктерiн және құжаттардың бiрiздендiрiлген нысандарын әзiрлеу;  
      6) техникалық қамтамасыз ету;  
      7) талдамалық зертханаларды және мониторинг жүргiзудi қамтамасыз ететiн басқа да бөлiмшелердi аккредиттеудi ұйымдастыру негiзiнде жұмыс iстейдi.

**145-1-бап. Мемлекеттiк бақылау жасау желiсiн қорғау**

      1. Мемлекеттiк бақылау жасау желiсi, оның iшiнде желiге бөлiнген жер учаскелерi мен акватория бөлiктерi, сондай-ақ мүлiк тек қана мемлекеттiк меншiкке жатады және мемлекеттiң қорғауында болады әрi жекешелендiруге жатпайды.  
      2. Стационарлық және жылжымалы бақылау жасау пункттерiнiң қызметiн ұйымдастыру, олардың орналасқан жерiн (дислокациялау орнын) айқындау жергiлiктi атқарушы органдардың келiсiмiмен қоршаған ортаны қорғау саласындағы уәкiлеттi органның шешiмiне сәйкес жүзеге асырылады. Көрсетiлген бақылау жасау пункттерiнiң қызметiн тоқтату тек қана қоршаған ортаны қорғау саласындағы уәкiлеттi органның шешiмiне сәйкес жүзеге асырылады.  
      3. Қоршаған ортаның жай-күйi, оның ластануы туралы дәйектi ақпарат алу мақсатында стационарлық бақылау жасау пункттерiнiң айналасында шаруашылық қызметке шектеу қойылатын қорғау аймақтары құрылады. Стационарлық бақылау жасау пункттерi туралы ереженi Қазақстан Республикасының Үкiметi бекiтедi.  
      4. Мемлекеттiк бақылау жасау желiсiне кiретiн стационарлық байқау пункттерiне өту немесе көлiкпен өту жүзеге асырылатын болса, ол жер учаскелерiне Қазақстан Республикасының жер заңнамасында айқындалған тәртiппен сервитуттар белгiленуi мүмкiн.  
      *Ескерту. 16-тарау 145-1-баппен толықтырылды - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**145-2-бап. Ұлттық гидрометеорологиялық қызметтiң жұмысы**

      1. Ұлттық гидрометеорологиялық қызмет мемлекеттiк бақылау жасау желiсiн пайдалана отырып метеорологиялық және гидрологиялық мониторингтi жүргiзудi қамтамасыз етедi. Ұлттық гидрометеорологиялық қызмет бюджет қаражаты есебiнен құрылады және жұмыс iстейдi.  
      2. Гидрометеорологиялық қызмет осы Кодекске, Қазақстан Республикасының техникалық реттеу туралы заңнамасына және Қазақстан Республикасының өлшем бiрлiгiн қамтамасыз ету туралы заңнамасына сәйкес жүзеге асырылады.  
      3. Ұлттық гидрометеорологиялық қызмет табиғи және техногендiк сипаттағы төтенше жағдайлардың алдын алудың және оларды жоюдың бiрыңғай мемлекеттiк жүйесiнiң құрамына кiредi және өзiнiң қызметiн төтенше жағдайларда Қазақстан Республикасының табиғи және техногендiк сипаттағы төтенше жағдайлар саласындағы заңнамасына сәйкес жүзеге асырады.  
      4. Ұлттық гидрометеорологиялық қызмет осы Кодекске және «Жұмылдыру дайындығы және жұмылдыру туралы» Қазақстан Республикасының Заңына сәйкес Қазақстан Республикасының Қарулы Күштерiне ақпарат ұсынады.  
      *Ескерту. 16-тарау 145-2-баппен толықтырылды - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**146-бап. Қоршаған орта мен табиғи ресурстар**  
**мониторингiнiң бiрыңғай мемлекеттiк жүйесiн**  
**қаржыландыру**

      1. Қоршаған орта мен табиғи ресурстар мониторингiнiң бiрыңғай мемлекеттiк жүйесi бюджет қаражаты және Қазақстан Республикасының заңнамасында тыйым салынбаған өзге де көздер есебiнен қаржыландырылады.  
      2. Қоршаған орта мен табиғи ресурстар мониторингiнiң бiрыңғай мемлекеттiк жүйесiн қаржыландыру:  
      1) мониторингтiң республикалық деңгейiн жасауға және оның жұмыс iстеуiне қолдау көрсетуге;  
      2) мониторингтiң және оның кiшi жүйелерiнiң жұмыс iстеуi мен дамуын қамтамасыз ету, республикалық (мемлекеттiк және салалық) нысаналы ғылыми-техникалық бағдарламалар арқылы мониторингтiң нысаналы бағдарламаларын орындау үшiн ғылыми-техникалық өнiмдi жасауға;  
      3) мониторингтiң аумақтық деңгейiн жасауға және оның жұмыс iстеуiне қолдау көрсетуге, оны дамыту мүддесi үшiн ғылыми-техникалық өнiмдi жасауға арналып көзделедi.

**17-тарау. ҚОРШАҒАН ОPTAHЫҢ ЛАСТАНУ УЧАСКЕЛЕРIН МЕМЛЕКЕТТIК**  
**ЕСЕПКЕ АЛУ**

**147-бап. Қоршаған ортаның ластану учаскелерiн есепке**  
**алуды жүргiзудiң мiндеттерi мен принциптерi**

      1. Қоршаған ортаның ластану учаскелерi мен объектiлерiн мемлекеттiк есепке алу Қазақстан Республикасының заңнамасына сәйкес белгiленген нормативтерден жоғары деңгейде зиянды, оның iшiнде шығу тегi табиғи заттармен ластанған қоршаған орта учаскелерi мен объектiлерiн сипаттайтын сандық және сапалық көрсеткiштердi жүйелi түрде айқындау мен бекiту болып табылады.  
      2. Қоршаған ортаның ластану учаскелерiн мемлекеттiк есепке алудың деректерi олардың адам өмiрi мен денсаулығы үшiн өнеркәсiптiк және экологиялық қауiпсiздiгiнiң, зерделенуiнiң, пайдаланылуының және рекультивациялануының дәрежесiн сипаттайды.  
      3. Қоршаған ортаның ластану учаскелерiн мемлекеттiк есепке алуды арнайы уәкiлеттi мемлекеттiк органдардың тапсырысы бойынша табиғат пайдаланушылар және қоршаған орта мен табиғи ресурстар мониторингiн жүзеге асыратын ұйымдар ұсынатын деректердiң негiзiнде қоршаған ортаны қорғау саласындағы уәкiлеттi орган жүзеге асырады.

**148-бап. Қоршаған ортаның ластану учаскелерiн есепке**  
**алуды жүргiзудiң тәртiбi және олардың**  
**тiзiлiмдерi**

      1. Қоршаған ортаның ластану учаскелерiнiң мемлекеттiк тiзiлiмi ластану учаскелерiнiң түрлерi мен шығу көздерi, олардағы ластаушы заттардың көлемi мен шоғырлану көлемi, ластану учаскелерiнiң тиесiлiгi және оларды жою жөнiндегi шаралар туралы деректер жинақталатын деректер банкi болып табылады.  
      2. Қоршаған ортаның ластану учаскелерiнiң мемлекеттiк тiзiлiмi орталық және аумақтық тiзiлiмдерден тұрады. Мемлекеттiк тiзiлiмнiң жүргiзiлуiн ұйымдастыруды қоршаған ортаны қорғау саласындағы уәкiлеттi орган жүзеге асырады.  
      3. Қоршаған ортаның ластану учаскелерiнiң мемлекеттiк тiзiлiмi бюджет қаражаты есебiнен жүргiзiледi.

**18-тарау. ТАБИҒИ РЕСУРСТАРДЫҢ МЕМЛЕКЕТТIК КАДАСТРЛАРЫ**

**149-бап. Табиғи ресурстардың мемлекеттiк кадастрларының**   
**бiрыңғай жүйесi**

      1. Қазақстан Республикасының табиғи ресурстары мемлекеттiк кадастрларының бiрыңғай жүйесi (бұдан әрi - Кадастрлардың бiрыңғай жүйесi) Қазақстан Республикасының табиғи және экономикалық әлеуетiнiң бiрыңғай жалпы мемлекеттiк кешендi есебiн жүргiзу мен бағалауды қамтамасыз ету мақсатында Қазақстан Республикасының табиғи ресурстары мемлекеттiк кадастрларының барлық түрлерiн бiрiктiретiн салааралық ақпараттық жүйе ретiнде құрылады және жүргiзiледi.  
      2. Табиғи ресурстардың мемлекеттiк кадастрлары осы Кодексте және Қазақстан Республикасының өзге де заңнамалық актiлерiнде белгiленген тәртiппен табиғи ресурстардың сандық және сапалық көрсеткiштерi туралы ақпараттың жүйелендiрiлген жиынтығы болып табылады.  
      3. Қоршаған ортаның құрамдас бөлiктерi: жер, су, орман, топырақ, жер қойнауы, өзара байланыста болатын жануарлар мен өсiмдiктер дүниесi Кадастрлардың бiрыңғай жүйесiнiң объектiлерi болып табылады.  
      4. Кадастрлардың бiрыңғай жүйесiн қоршаған ортаны қорғау саласындағы уәкiлеттi орган табиғи ресурстардың жай-күйi мен оларды пайдалану есебi деректерiнiң негiзiнде табиғи ресурстардың тиiстi түрлерiнiң мониторингiн жүзеге асыратын арнайы уәкiлеттi мемлекеттiк органдармен бiрлесiп жүргiзедi.  
      5. Табиғи ресурстардың мемлекеттiк кадастрлары жүйесiнде географиялық байланысы мен ұйымдық-құқықтық нысаны көрсетiле отырып, әрбiр есепке алынған кадастрлық объектiге оның жай-күйi туралы цифрлы түрдегi құжаттамалық мәлiметтер қамтылады.  
      6. Кадастрлардың бiрыңғай жүйесiн жүргiзудiң негiзгi принциптерi:  
      1) кадастрлық ақпаратты өңдеу мен ұсыну технологиясының бiртұтастығы;  
      2) автоматтандырылған ақпараттық технологияларды қолдану;  
      3) ақпаратты толықтыру мен жаңартудың объективтiлiгi болып табылады.

**150-бап. Кадастрлардың бiрыңғай жүйесiнiң құрылымы мен**  
**мазмұны**

      Кадастрлардың бiрыңғай жүйесiнiң құрылымын мына есепке алу объектiлерi құрайды, олар бойынша мониторингтi мына арнайы уәкiлеттi мемлекеттiк органдар жүзеге асырады:  
      1) мемлекеттiк жер кадастры бойынша - жер ресурстарын басқару саласындағы орталық уәкiлеттi орган - жалпы республика бойынша, ал оның аумақтық органдары - әкiмшiлiк-аумақтық бiрлiктер шегiнде;  
      2) мемлекеттiк су кадастры бойынша (жер үстi және жер асты су көздерi, су ресурстарын пайдалану) - қоршаған ортаны қорғау, су қорын пайдалану мен қорғау, жер қойнауын зерттеу мен пайдалану саласындағы уәкiлеттi мемлекеттiк органдар - жалпы республика бойынша, ал оның аумақтық органдары - өзендер бассейнi және әкiмшiлiк-аумақтық бiрлiктер шегiнде;  
      3) мемлекеттiк орман кадастры бойынша - орман шаруашылығы саласындағы уәкiлеттi мемлекеттiк орган - жалпы республика бойынша, ал оның аумақтық органдары - әкiмшiлiк-аумақтық бiрлiктер шегiнде;  
      4) кен орындарының және пайдалы қазбалар көрiнiстерiнiң, техногендiк минералдық түзiлiмдердiң мемлекеттiк кадастры бойынша - жер қойнауын зерттеу және пайдалану саласындағы уәкiлеттi мемлекеттiк орган - жалпы республика бойынша, ал оның аумақтық органдары - әкiмшiлiк-аумақтық бiрлiктер шегiнде;  
      5) ерекше қорғалатын табиғи аумақтардың мемлекеттiк кадастры бойынша - ерекше қорғалатын табиғи аумақтар саласындағы уәкiлеттi мемлекеттiк орган - жалпы республика бойынша, ал оның аумақтық органдары - әкiмшiлiк-аумақтық бiрлiктер шегiнде;  
      6) жануарлар дүниесiнiң мемлекеттiк кадастры бойынша - жануарлар дүниесiн қорғау, молықтыру және пайдалану саласындағы уәкiлеттi мемлекеттiк орган - жалпы республика бойынша, ал оның аумақтық органдары - әкiмшiлiк-аумақтық бiрлiктер шегiнде.

**151-бап. Ақпарат беру**

      1. Табиғи ресурстардың кадастрлары шеңберiнде алынған oбъектiлердi есепке алу мен тiркеудiң нәтижелерiн арнайы уәкiлеттi мемлекеттiк органдар қоршаған ортаны қорғау саласындағы уәкiлеттi органға өтеусiз бередi.  
      2. Кадастрлардың бiрыңғай жүйесiне енгiзiлген объект туралы деректерде:  
      1) арнайы уәкiлеттi мемлекеттiк органдар бекiткен есептiк материалдар, объект паспорты және статистикалық ақпарат;  
      2) объектiлердiң кеңiстiктегi жағдайы туралы картографиялық материал және аумақтарды кешендi бағалау үшiн қажеттi басқа да деректер қамтылуға тиiс.  
      3. Қоршаған ортаны қорғау саласындағы уәкiлеттi орган табиғи ресурстардың тиiстi түрлерiнiң мониторингiн жүзеге асыратын арнайы уәкiлеттi мемлекеттiк органдардың кадастрларында қамтылатын ақпаратқа қол жеткiзуiн қамтамасыз етуге мiндеттi.  
*Ескерту. 151-бапқа өзгерту енгiзiлдi - ҚР 2010.03.19* № 258-IV *Заңымен.*

**19-тарау. ӨНДIРIС ПЕН ТҰТЫНУ ҚАЛДЫҚТАРЫНЫҢ МЕМЛЕКЕТТIК**  
**КАДАСТРЫ**

**152-бап. Өндiрiс пен тұтыну қалдықтарының мемлекеттiк**  
**кадастры**

      1. Өндiрiс пен тұтыну қалдықтарының мемлекеттiк кадастры (бұдан әрi - Қалдықтардың мемлекеттiк кадастры) қалдықтарды орналастырудың әрбiр объектiсi (олардың кеңiстiктегi орналасуын көрсете отырып) бойынша геоақпараттық жүйелер, сондай-ақ қалдықтардың түрлерi, олардың шығу көздерi мен физикалық-химиялық қасиеттерi (халыққа және қоршаған ортаға қауiптiлiгi ескерiле отырып), компоненттiк құрамы, сандық және сапалық көрсеткiштерi, оларды сақтаудың, көму мен тастаудың техникалық, гидрогеологиялық және экологиялық шарттары, оларды пайдалану мен залалсыздандыру технологиялары негiзiнде жүйелендiрiлген, кезеңдiлiкпен толықтырылатын және нақтыланатын бiрегей мәлiметтер жиынтығы болып табылады.  
      2. Барлық қалдық түрлерi және қалдықтарды орналастыру объектiлерi Қалдықтардың мемлекеттiк кадастрында есепке алынуға тиiс.

**153-бап. Қалдықтардың мемлекеттiк кадастрының**  
**мақсаттары мен мiндеттерi**

      1. Қалдықтардың мемлекеттiк кадастры мемлекеттiк органдарды, мүдделi жеке және заңды тұлғаларды қоршаған ортаны қорғауға қатысты технологиялық, экономикалық, құқықтық және басқа да шешiмдердi бағалау, болжау, әзiрлеу үшiн ақпаратпен қамтамасыз ету, сондай-ақ қалдықтардың жалпы мемлекеттiк кешендi есебiн жүргiзу мақсатында жүргiзiледi.  
      2. Қалдықтардың мемлекеттiк кадастрын жүргiзудiң негiзгi мiндетi жалпы мемлекеттiк, өңiрлiк және салалық ақпараттық-сараптамалық жүйелердi және деректер банкiн қалдықтар, оларды өңдеудiң қасиеттерi мен технологиялары бойынша ақпаратпен қамтамасыз ету болып табылады.

**154-бап. Қалдықтардың мемлекеттiк кадастрын жүргiзу**

      1. Табиғат пайдаланушылар қоршаған ортаны қорғау саласындағы уәкiлеттi органға мына құжаттаманы:  
      1) қауiптi қалдықтардың паспортын;  
      2) қалдықтарды түгендеу материалдарын;  
      3) нысанын қоршаған ортаны қорғау саласындағы уәкiлеттi орган бекiтетiн қауiптi қалдықтар бойынша есептердi;  
      4) мыналарды:  
      облыстың (республикалық маңызы бар қаланың, астананың) жергiлiктi атқарушы органының қалдықтарды жинақтауға және жоюға арналған жер учаскесiн бөлу туралы шешiмiн;  
      жер учаскесi орналасқан жер бойынша өздерiнiң құзыретi шеңберiнде облыстардың (республикалық маңызы бар қаланың, астананың), аудандардың (облыстық маңызы бар қалалардың) жергiлiктi атқарушы органдары, аудандық маңызы бар қалалардың, кенттердiң, ауылдардың (селолардың), ауылдық (селолық) округтердiң әкiмдерi растаған, жер учаскесiнiң шекараларын белгiлеу және жер учаскесiне құқық белгiлейтiн құжаттардың берiлгенi туралы анықтаманы;  
      қалдықтарды орналастыру объектiлерiн құрудың техникалық-экономикалық негiздемесiн;  
      қалдықтарды орналастыру объектiлерiн құруға арналған мемлекеттiк экологиялық, санитарлық-эпидемиологиялық сараптамалар мен Қазақстан Республикасының жер қойнауы және жер қойнауын пайдалану туралы заңнамасына сәйкес жүргiзiлген сараптаманың оң қорытындыларын қамтитын, қалдықтарды орналастыру объектiсi бойынша кадастр iсiн ұсынады.  
      2. Осы баптың 1-тармағының 2) және 3) тармақшаларында аталған құжаттама есеп беру жылынан кейiнгi жылдың 1 қаңтарынан 1 наурызына дейiнгi жағдай бойынша жыл сайын электрондық және қағаз жеткiзгiштермен берiледi.  
      Осы баптың 1-тармағының 1) және 4) тармақшаларында аталған құжаттама оны өзгерткен жағдайда қайта ұсынылады.

**155-бап. Қалдықтардың мемлекеттiк кадастрын жүргiзу**  
**нәтижелерi туралы ақпарат**

      1. Қоршаған ортаны қорғау саласындағы уәкiлеттi орган Қалдықтардың мемлекеттiк кадастрын жүргiзу нәтижелерi бойынша жыл сайын ақпараттық шолу жасайды.  
      2. Қалдықтардың мемлекеттiк кадастры мемлекеттiк тiлде және орыс тiлiнде жеке безендiрiлген кiтап түрiнде қағаз жеткiзгiште бес жылда бiр рет мерзiмдiлiкпен басып шығарылады.

**20-тарау. ЗИЯНДЫ 3ATTAPДЫ, РАДИОАКТИВТI ҚАЛДЫҚТАРДЫ КӨМУ**  
**МЕН САРҚЫНДЫ СУЛАРДЫ ЖЕР ҚОЙНАУЫНА АҒЫЗУДЫҢ МЕМЛЕКЕТТIК**  
**КАДАСТРЫ**

**156-бап. Зиянды заттарды, радиоактивтi қалдықтарды**  
**көмудiң және сарқынды суларды жер қойнауына**  
**ағызудың мемлекеттiк кадастры**

      1. Зиянды заттарды, радиоактивтi қалдықтарды көму мен сарқынды суларды жер қойнауына ағызудың мемлекеттiк кадастрын (бұдан әрi - Көмудiң мемлекеттiк кадастры) жүргiзу - Қазақстан Республикасының аумағында зиянды заттарды, радиоактивтi қалдықтарды көму мен сарқынды суларды жер қойнауына ағызу объектiлерi бар табиғат пайдаланушылар үшiн мiндеттi болып табылады.  
      2. Көмудiң мемлекеттiк кадастрын жедел ақпарат алу, қоршаған орта саласында шешiм қабылдау, зиянды заттарды, радиоактивтi қалдықтарды көму мен сарқынды суларды жер қойнауына ағызудың жай-күйiне жоспарлы бақылау жасау мақсаттарында қоршаған ортаны қорғау саласындағы уәкiлеттi орган ұйымдастырады.  
      3. Көмудiң мемлекеттiк кадастрының деректерi жер қойнауы туралы бiртұтас цифрлы ақпараттар жүйесiне енгiзiледi және жер қойнауы мемлекеттiк мониторингiнiң құрамдас бөлiгi болып табылады.  
      4. Көмудiң мемлекеттiк кадастрының есебiне зиянды заттар, радиоактивтi қалдықтар көмiлетiн объектiлер мен жер қойнауына сарқынды су ағызылатын жерлер жатады.

**157-бап. Көмудiң мемлекеттiк кадастрының мазмұны**

      1. Көмудiң мемлекеттiк кадастрында көмiлген заттардың және ағызылған сулардың сандық және сапалық көрсеткiштерi, көму мен ағызудың тау-кен-техникалық, арнаулы инженерлiк-геологиялық, гидрогеологиялық және экологиялық жағдайлары көрсетiлген үлгiсi мен түрiн сипаттайтын мәлiметтер болады және:  
      1) зиянды заттар, радиоактивтi қалдықтар көмiлетiн объектiлер мен сарқынды су ағызылатын жерлердiң жалпы сипаттамасын: орналасқан жерiн, пайдалану кезеңiн, ұстауға жұмсалатын шығынды, қоршаған орта жай-күйiнiң мониторингi мен жер қойнауы мониторингiн бақылау желiсiнiң болуын және орналасуын;  
      2) зиянды заттар, радиоактивтi қалдықтар көмiлетiн объектiлер мен сарқынды су ағызылатын жерлердiң физикалық сипаттамасын: оқшаулану сипаттамасын, тау-кен жынысы типiн, қабатты-коллектор жатқан жердiң тереңдiгi мен тиiмдi қуатын, оның алаңын, кеуектiк коэффициентiн, төсенiштiк және бөгесiндiк су қысымының сипаттамасын, жер асты суларының табиғи ағысының жылдамдығын, сарқынды сулардың сақталуы мен басқа да сандық және сапалық көрсеткiштердi;  
      3) зиянды заттардың, радиоактивтi қалдықтардың, сарқынды сулардың сипаттамасын: өнiмнiң атауын, нәтижесiнде өнiм жасалатын технологиялық өндiрiстер немесе процестердi, физикалық сипаттамасын (толық химиялық құрамын, уытты компоненттерiнiң болуын, өрт шығу-жарылыс қауiптiлiгi, ерiгiштiгi, сақтау кезiнде басқа заттармен сыйысымдылығы, негiзгi ластаушы радионуклидтер, олардың активтiлiгi және басқа да сипаттамалар), тасымалдау жүйесiнiң сипаттамасын қамтиды.  
      2. Көмудiң мемлекеттiк кадастры қоршаған ортаны қорғау саласындағы уәкiлеттi орган бекiткен нормативтiк құқықтық актiлерге сәйкес, зиянды заттар, радиоактивтi қалдықтар және жер қойнауына ағызылатын сарқынды сулар үшiн жеке жүргiзiледi.

**158-бап. Көмудiң мемлекеттiк кадастрын жүргiзу**

      1. Табиғат пайдаланушылар есеп беретiн жылдан кейiнгi жылдың бiрiншi тоқсанының iшiнде 1 қаңтарға дейiнгi жағдай бойынша жыл сайын осы Кодекстiң 157-бабының 1-тармағында аталған мәлiметтердiң екi данасын қоршаған ортаны қорғау саласындағы уәкiлеттi органға табыс етедi.  
      2. Қоршаған ортаны қорғау саласындағы уәкiлеттi орган табиғат пайдаланушылардан түскен деректердiң негiзiнде Көмудiң мемлекеттiк кадастрын жасайды.  
      3. Қоршаған ортаны қорғау саласындағы уәкiлеттi орган Көмудiң мемлекеттiк кадастрын жүргiзу кезiнде:  
      1) табиғат пайдаланушылардан мәлiметтердiң уақтылы түсуiн бақылауды;  
      2) материалдарды жинауды, олардың есебiн, жүйеленуi мен сақталуын;  
      3) табиғат пайдаланушыларға анықтамалық-ақпараттық қызмет көрсету мақсатында есептеу техникасын пайдалану арқылы деректердi өңдеудiң автоматтандырылған жүйесiн жасауды және оның жұмыс iстеуiн;  
      4) Көмудiң мемлекеттiк кадастрын дұрыс ресiмдеудi қамтамасыз етедi.

**20-1-тарау. Парниктiк газдар шығарындылары мен сiңiрулерiн мемлекеттiк бағалау жүйесi**

*Ескерту. Кодекс 20-1-тараумен толықтырылды - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**158-1-бап. Парниктiк газдар шығарындылары мен сiңiрулерiн**  
                  **мемлекеттiк түгендеу жүйесi**

      1. Парниктiк газдар шығарындылары мен сiңiрулерiн мемлекеттiк түгендеу жүйесi парниктiк газдар шығарындылары мен сiңiрулерiнiң тиiстi кезеңдегi нақты көлемiн айқындауға қажеттi деректердi жинау, өңдеу, сақтау және талдау жөнiндегi ұйымдастырушылық iс-шаралардың жиынтығын бiлдiредi.  
      2. Парниктiк газдарды мемлекеттiк түгендеу үшiн ақпарат жинау статистикалық есептiлiкке, сондай-ақ Қазақстан Республикасының заңнамасына сәйкес қондырғылар паспортында ұсынылатын деректерге негiзделедi.  
      3. Парниктiк газдар шығарындылары мен сiңiрулерiн мемлекеттiк түгендеу жүйесiнiң жұмысын ұйымдастыруды және үйлестiрудi қоршаған ортаны қорғау саласындағы уәкiлеттi орган жүзеге асырады.  
      4. Парниктiк газдар шығарындылары мен сiңiрулерiн мемлекеттiк түгендеудiң толықтығына, айқындығына және дәйектiлiгiне Қазақстан Республикасының Үкiметi белгiленген тәртiппен жыл сайын бақылау жүргiзiледi.

**158-2-бап. Парниктiк газдар шығарындылары көздерiнiң**  
                  **және сiңiрулерiнiң мемлекеттiк кадастры**

      1. Қоршаған ортаны қорғау саласындағы уәкiлеттi орган парниктiк газдар шығарындылары көздерiнiң және сiңiрулерiнiң мемлекеттiк кадастрын әзiрлеудi және жүргiзудi ұйымдастырады.  
      2. Парниктiк газдар шығарындылары көздерiнiң және сiңiрулерiнiң мемлекеттiк кадастры парниктiк газдар шығарындыларының көздерi, қондырғы операторлары, парниктiк газдар шығарындылары мен сiңiрулерiнiң мөлшерi туралы мәлiметтердi қамтиды.  
      3. Парниктiк газдар шығарындылары көздерiнiң және сiңiрулерiнiң мемлекеттiк кадастрын жүргiзу және ұстау тәртiбiн Қазақстан Республикасының Үкiметi айқындайды.  
      4. Қоршаған ортаны қорғау саласындағы уәкiлеттi орган парниктiк газдар шығарындылары көздерiнiң және сiңiрулерiнiң мемлекеттiк кадастрының деректерi негiзiнде парниктiк газдар шығарындылары мен сiңiрулерiн талдауды және болжауды жүзеге асырады, парниктiк газдар шығарындылары мен сiңiрулерi көлемдерiне мемлекеттiк бақылау жүйесiн ұйымдастыруды, Қазақстан Республикасының халықаралық шарттарына сәйкес Қазақстан Республикасының жыл сайынғы есептiлiк мiндеттемелерiн орындауды қамтамасыз етедi.

**158-3-бап. Көмiртегi бiрлiктерiнiң мемлекеттiк тiзiлiмi**

      1. Көмiртегi бiрлiктерiнiң мемлекеттiк тiзiлiмiнiң негiзгi функциялары айналымға енгiзiлген, сақтауда жатқан, берiлген, сатып алынған, жойылған және айналымнан алынған көмiртегi бiрлiктерiнiң нақты есебiн қамтамасыз ету, сондай-ақ басқа да ұлттық тiзiлiмдермен деректер алмасу болып табылады.  
      2. Көмiртегi бiрлiктерiнiң мемлекеттiк тiзiлiмiн қоршаған ортаны қорғау саласындағы уәкiлеттi органның ведомстволық бағынысындағы ұйым болып табылатын оператор қалыптастырады және жүргiзедi.

**158-4-бап. Верификация және валидация (детерминация),**  
                  **парниктiк газдарды түгендеу туралы есептi**  
                  **растау**

      1. Верификацияны, валидацияны (детерминацияны) және парниктiк газдарды түгендеу туралы есептi растауды жүзеге асыратын тәуелсiз ұйымдарды аккредиттеудi Қазақстан Республикасының Үкiметi бекiткен тәртiппен қоршаған ортаны қорғау саласындағы уәкiлеттi орган жүргiзедi.  
      2. Тәуелсiз аккредиттелген ұйым түгендеу, верификация және валидация (детерминация) туралы деректердiң дәйектiлiгi үшiн жауаптылықта болады.  
      3. Табиғат пайдаланушыларды түгендеу туралы жыл сайынғы есеп қоршаған ортаны қорғау саласындағы уәкiлеттi орган аккредиттеген тәуелсiз ұйымның мiндеттi растауына жатады.  
      Түгендеудi, верификацияны және валидацияны (детерминацияны) растау табиғат пайдаланушылардың қаражаты есебiнен жүзеге асырылады.  
      4. Парниктiк газдар шығарындыларын азайтудың және сiңiрудiң сол бiр жобасының верификациясын және валидациясын (детерминациясын) сол бiр тәуелсiз аккредиттелген ұйым жүргiзе алмайды.

**21-тарау. ЭКОЛОГИЯЛЫҚ АҚПАРАТ**

**159-бап. Экологиялық ақпарат**

      1. Экологиялық ақпарат:  
      1) қоршаған ортаның және оның объектiлерiнiң жай-күйi;  
      2) қоршаған ортаға әсер ету факторлары, оның iшiнде оның ластануы туралы;  
      3) қоршаған ортаға әсер ететiн немесе әсер ете алатын бағдарламалық, әкiмшiлiк және өзге де шаралар;  
      4) экологиялық нормативтер мен шаруашылық және өзге де қызметке қойылатын экологиялық талаптар;  
      5) қоршаған ортаны қорғау жөнiнде жоспарланатын және iске асырылатын iс-шаралар және оларды қаржыландыру;  
      6) қоршаған ортаға әсер ететiн немесе әсер ете алатын қызмет, ол бойынша шешiм қабылдау процесi және инспекторлық экологиялық тексерулер нәтижелерi, оның iшiнде бұл ретте қаралған қоршаған ортаға қатысты есептер, талдаулар мен өзге де мәлiметтер;  
      7) қоршаған орта жай-күйiнiң халықтың денсаулығына, қауiпсiздiгiне және тiршiлiк жағдайларына, мәдениет объектiлерiне, ғимараттар мен құрылыстарға әсер етуi туралы мәлiметтер мен деректердi қамтиды.  
      2. Экологиялық ақпарат жазбаша, электрондық, дыбыс бейнелi немесе өзге де нысанда көрсетiлуi мүмкiн.

**160-бап. Мемлекеттiк органдар мен өзге де заңды**  
**тұлғалардың экологиялық ақпаратты**  
**қалыптастыру және тарату жөнiндегi қызметi**

      1. Мемлекеттiк органдар мен өзге де заңды тұлғалардың экологиялық ақпаратты жинауы, есепке алуы, сақтауы және таратуы мемлекеттiк органдардың қызметiн ақпараттық қамтамасыз ету, қоршаған ортаны қорғау жөнiндегi iс-шараларды жоспарлау мен орындау және азаматтардың өмiрi мен денсаулығына қолайлы қоршаған ортаға құқығын iске асыру мақсатында жүзеге асырылады.  
      2. Мемлекеттiк органдар мен өзге де заңды тұлғалар мiндеттi түрде жинауға, есепке алуға және сақтауға тиiс экологиялық ақпарат Қазақстан Республикасының заңнамасында айқындалады.  
      3. Қоршаған ортаға айтарлықтай әсерiн тигiзуi мүмкiн жоспарланатын және жүзеге асырылатын қызмет туралы, сондай-ақ қоршаған ортаға және азаматтардың өмiрi мен денсаулығына елеулi қатер төндiретiн табиғи және техногендiк сипаттағы кез келген төтенше жағдайлар туралы мәлiметтердi арнайы уәкiлеттi мемлекеттiк органдар мiндеттi түрде тексеруге және есепке алуға тиiс.  
      4. Мемлекеттiк органдар Экологиялық ақпаратты жүйелендiру және оған қол жеткiзудi жақсарту мақсатында экологиялық ақпараттың электрондық кадастрын қалыптастырады және сүйемелдейдi.  
      5. Мемлекеттiк органдар өз құзыретiне сәйкес Интернетке орналастыру және өзге де жалпыға бiрдей қолжетiмдi ақпараттық-коммуникациялық құралдарды қолдану арқылы экологиялық ақпараттың мына түрлерiн:  
      1) қоршаған ортаның жай-күйi туралы баяндамаларды;  
      2) қоршаған ортаны қорғау мәселелерi бойынша нормативтiк құқықтық актiлердiң және халықаралық шарттардың жобалары мен мәтiндерiн;  
      3) қоршаған ортаны қорғау саласындағы мемлекеттiк саясатқа, бағдарламалар мен жоспарларға қатысты құжаттардың жобалары мен мәтiндерiн;  
      4) қоршаған ортаны қорғау саласындағы бақылау-инспекциялық және құқық қолдану қызметiнiң нәтижелерi жөнiндегi есептердi;  
      5) электрондық үкiметтiң қоршаған ортаны қорғау саласындағы базалық қызметтерiнiң тiзбесiне жатқызылған ақпаратты таратады.  
      6. Мемлекеттiк органдар экологиялық ақпаратты тарату үшiн Қазақстан Республикасының мемлекеттiк сатып алу және мемлекеттiк  әлеуметтiк тапсырыстуралы заңнамасында көзделген тәртiппен жеке және заңды тұлғаларды тартуы мүмкiн.

**161-бап. Мемлекеттiк экологиялық ақпарат қоры**

      1. Экологиялық ақпаратты бiр орталықтан жинауды, есепке алуды және сақтауды Мемлекеттiк экологиялық ақпарат қоры жүзеге асырады.  
      2. Мемлекеттiк экологиялық ақпарат қорын жүргiзудi қоршаған ортаны қорғау саласындағы уәкiлеттi органға ведомстволық бағыныстағы ұйым жүзеге асырады.  
      3. Мемлекеттiк экологиялық ақпарат қорының ақпараттық ресурстары:  
      1) мемлекеттiк органдар және заңды тұлғалар мiндеттi түрде ұсынатын;  
      2) жеке және заңды тұлғалар ерiктi түрде беретiн материалдар мен құжаттарды қамтиды.  
      4. Мемлекеттiк экологиялық ақпарат қорының құрамына экологиялық ақпараттың мынадай түрлерi кiредi:  
      1) табиғи ресурстардың кадастрлары;  
      2) ластаушылардың шығарындылары мен тасымалдарының тiркелiмi және экологиялық ақпараттың өзге де тiркелiмдерi;  
      3) экологиялық қауiптi өндiрiстер тiзбесi;  
      4) экологиялық мониторинг деректерi;  
      5) жоспарланатын қызмет тапсырыс берушiсiнiң келiсiмiмен қоршаған ортаға әсердi бағалау және мемлекеттiк экологиялық сараптама материалдары;  
      6) қоршаған ортаны қорғау және табиғи ресурстарды пайдалану саласындағы нормативтiк құқықтық актiлер және нормативтiк-техникалық құжаттар;  
      7) қоршаған ортаны қорғауға байланысты ғылыми-зерттеу және тәжiрибелiк-конструкторлық жұмыстарды орындау туралы есептер;  
      8) экология және экологиялық жағынан таза технологиялар саласындағы ғылыми-техникалық әдебиет;  
      9) экологиялық ақпаратты қамтитын өзге де материалдар мен құжаттар.

**162-бап. Ұлттық экологиялық атлас**

      1. Экологиялық ақпаратты жүйелi және көрнекi түрде беру мақсатында картографиялық материалдардың кешендi ғылыми-анықтамалық жинағы - Ұлттық экологиялық атлас жасалады.  
      2. Ұлттық экологиялық атласты әзiрлеудi және жариялауды қоршаған ортаны қорғау саласындағы уәкiлеттi орган ұйымдастырады.

**163-бап. Экологиялық ақпаратқа қол жеткiзу**

      1. Экологиялық ақпарат, Қазақстан Республикасының заңдарында көзделген жағдайларды қоспағанда, жалпыға бiрдей қолжетiмдi болып табылады.  
      2. Жалпыға бiрдей қолжетiмдi экологиялық ақпаратты құрайтын жекелеген мәлiметтер мен деректерге қол жеткiзу оларды жеке және заңды тұлғалардың сұратуы бойынша беру, бұқаралық ақпарат құралдарында, арнайы басылымдарда тарату, Интернетте орналастыру арқылы, сондай-ақ өзге де жалпыға бiрдей қолжетiмдi ақпараттық-коммуникациялық құралдар қолданыла отырып жүзеге асырылады.  
      3. Экологиялық ақпараттың мемлекеттiк ақпараттық ресурстарына (ақпараттық деректер базасына) қол жеткiзу жалпыға бiрдей қолжетiмдi тiркелiмдердi және экологиялық ақпарат кадастрларын қалыптастыру мен сүйемелдеу арқылы жүзеге асырылады.  
      4. Қол жеткiзу шектелген мәлiметтер мен деректердi қамтитын құжаттарға және ақпараттық ресурстарға қол жеткiзуге рұқсат беру Қазақстан Республикасының заңнамасында белгiленген тәртiппен жүзеге асырылады.

**164-бап. Субъектiлердiң экологиялық ақпаратқа қол**  
**жеткiзуге қатысты құқықтары мен мiндеттерi**

      1. Жеке және заңды тұлғалардың экологиялық ақпараттың жалпыға бiрдей қолжетiмдi мемлекеттiк ақпараттық ресурстарына еркiн қол жеткiзуге құқығы бар.  
      2. Мемлекеттiк органдар, сондай-ақ мемлекеттiк функцияларды атқаратын лауазымды адамдар немесе жария шарттың негiзiнде халыққа қоршаған ортаға қатысы бар қызметтер көрсететiн жеке және заңды тұлғалар экологиялық ақпаратқа, оның iшiнде жеке және заңды тұлғалардың сауалдары бойынша ашық түрде қол жеткiзудi ұсынуға мiндеттi.  
      3. Қызметiн Қазақстан Республикасының аумағында жүзеге асыратын өзге де жеке және заңды тұлғалар азаматтардың өмiрi мен денсаулығына әсер етуге қатысты экологиялық ақпаратты адамдардың сауалдары бойынша беруге мiндеттi.  
      4. Жеке және заңды тұлғалар осы баптың 2-тармағында аталған тұлғалардан, егер оны басқа нысанда беруге негiз болмаса, сұрау салу нысанында экологиялық ақпарат алуға құқылы.

**165-бап. Экологиялық ақпарат берудiң мерзiмдерi мен**  
**тәртiбi**

      1. Мемлекеттiк органдардың экологиялық ақпарат беру мерзiмдерi мен тәртiбi Қазақстан Республикасының әкiмшiлiк рәсiмдер туралы және  азаматтардың өтiнiштерiн қараудың тәртiбi туралызаңнамасында белгiленедi.  
      2. Осы баптың 1-тармағында аталғандарды қоспағанда, жеке және заңды тұлғалар сұратылған экологиялық ақпаратты сауал алынған күннен бастап бiр айдан кешiктiрмей бередi.  
      3. Қоршаған ортаға әсер етудi бағалау рәсiмiне және жоспарланып отырған шаруашылық және өзге де қызмет бойынша шешiмдер қабылдау процесiне қатысты экологиялық ақпаратқа қол жеткiзу қоршаған ортаны қорғау саласындағы уәкiлеттi орган белгiлеген тәртiппен қамтамасыз етiледi.  
      4. Сұратылған экологиялық ақпарат мемлекеттiк органда болмаған жағдайларда алынған сауал Қазақстан Республикасының заңнамасында белгiленген мерзiмде құзыреттi мемлекеттiк органға жiберiледi.

**166-бап. Экологиялық ақпаратты бергенi үшiн төлемақы**

      1. Экологиялық ақпарат бергенi үшiн ақпаратты көшiруге, iздестiруге және дайындауға жұмсалған нақты шығыннан аспайтындай төлемақы алынады.  
      2. Экологиялық ақпарат бергенi үшiн мемлекеттiк орган алатын төлемақы мемлекеттiк органның тиiстi бюджетiнiң кодына аударылады.  
      3. Мемлекеттiк органның экологиялық ақпаратты жалпыға бiрдей қолжетiмдi мемлекеттiк электронды тiркелiм мен экологиялық ақпарат кадастры арқылы беруi өтеусiз жүзеге асырылады.  
      *Ескерту. 166-бапқа өзгерту енгiзiлдi - ҚР 2011.01.10* N 383-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**167-бап. Экологиялық ақпарат беруден бас тарту**

      1. Жеке және заңды тұлғаларға мынадай негiздер бойынша:  
      1) сауал жалпылама түрде тұжырымдалған және өтiнiш берушi сұратқан мәлiметтер мен деректердi анықтауға мүмкiндiк бермейтiн болса;  
      2) сұратылатын ақпарат жоқ болса;  
      3) сауал Қазақстан Республикасының заңдарына сәйкес қол жеткiзiлуi шектелген мәлiметтер мен деректерге жататын болса, экологиялық ақпарат беруден бас тартылуы мүмкiн.  
      2. Экологиялық ақпарат беруден бас тарту өтiнiш берушiге оны алған күннен бастап бiр айдан кешiктiрiлмей жiберiледi.  
      3. Бас тарту жазбаша нысанда, бас тартудың себептерi мен негiздерi, оған өтiнiш берушiнiң шағым жасау мүмкiндiктерi көрсетiле отырып, сондай-ақ осы Кодекстiң 165-бабының 4-тармағында көзделген жағдайларда берiледi, оған алынған сауалдың құзыреттi мемлекеттiк органға жiберiлгенi туралы хабарлама кiредi.  
      4. Экологиялық ақпарат беруден бас тартуға, оны бермеуге, толық емес немесе дұрыс емес ақпарат беруге, сондай-ақ жалпыға қолжетiмдi экологиялық ақпаратты қол жеткiзiлуi шектеулi ақпаратқа заңсыз жатқызуға жоғары тұрған мемлекеттiк органға және (немесе) лауазымды адамға немесе сотқа шағым жасалуы мүмкiн.

**22-тарау. ТАБИҒАТ ПАЙДАЛАНУШЫЛАРДЫ ЖӘНЕ ҚОРШАҒАН ОРТАНЫ**  
**ЛАСТАУ КӨЗДЕРIН ЕСЕПКЕ АЛУ**

**168-бап. Табиғат пайдаланушылардың және қоршаған ортаны**  
**ластау көздерiнiң мемлекеттiк тiзiлiмi**

      Қазақстан Республикасының қоршаған ортасына эмиссияларды жүзеге асыратын табиғат пайдаланушылар мен қоршаған ортаны ластау көздерiнiң мемлекеттiк тiзiлiмi табиғат пайдаланушыларды және қоршаған ортаны ластау көздерiн есепке алудың мемлекеттiк деректер қорының жүйесiн бiлдiредi.

**169-бап. Табиғат пайдаланушыларды және қоршаған ортаны**  
**ластау көздерiн мемлекеттiк есепке алу**

      1. Табиғат пайдаланушыларды және қоршаған ортаны ластау көздерiн мемлекеттiк есепке алуды Табиғат пайдаланушылардың және қоршаған ортаны ластау көздерiнiң мемлекеттiк тiзiлiмiне табиғат пайдаланушы және қоршаған ортаны ластау көздерi туралы, оның iшiнде табиғат пайдаланушы:  
      1) табиғат пайдаланушының орналасқан жерi;  
      2) қоршаған ортаны ластау көздерiнiң орналасқан жерi;  
      3) есептен шығарылғаны туралы мәлiметтердi енгiзу және жаңарту арқылы экологиялық рұқсаттарды ресiмдеген жағдайда қоршаған ортаны қорғау саласындағы уәкiлеттi орган жүзеге асырады.  
      2. Табиғат пайдаланушылар ретiнде қоршаған ортаны ластау көздерi бар мына заңды тұлғалар мен дара кәсiпкерлер:  
      1) заңды тұлғалар, олардың құрылымдық бөлiмшелерi, оның iшiнде Қазақстан Республикасында қызметiн тұрақты мекеме құрып жүзеге асыратын резидент еместер - орналасқан жерi бойынша;  
      2) заңды тұлғалар - Қазақстан Республикасында қызметiн тұрақты мекеме құрмай жүзеге асыратын резидент еместер - қызметiн жүзеге асыратын жерi бойынша;  
      3) дара кәсiпкерлер - қызметiн жүзеге асыратын жерi бойынша мемлекеттiк есепке алынуға тиiс.  
      3. Табиғат пайдаланушының есептiк нөмiрiн:  
      1) табиғат пайдаланушы ұсынатын есептiлiк құжаттарында, сондай-ақ оның мiндеттемелерiн орындауына байланысты өзге де құжаттарда;  
      2) қоршаған ортаны қорғау саласындағы уәкiлеттi орган немесе облыстардың, республикалық маңызы бар қаланың, астананың жергiлiктi атқарушы органдары өзi табиғат пайдаланушыға жiберетiн, оның мiндеттемелерiне қатысы бар құжаттарда көрсетуге тиiс.  
      4. Табиғат пайдаланушыларды және қоршаған ортаны ластау көздерiн мемлекеттiк есепке алу тәртiбiн қоршаған ортаны қорғау саласындағы уәкiлеттi орган белгiлейдi.  
      *Ескерту. 169-бапқа өзгерту енгiзiлдi - Қазақстан Республикасының 2008.12.04* N 97-IV *(қолданысқа енгiзiлу тәртiбiн* 2-баптан*қараңыз) Заңымен.*

**170-бап. Табиғат пайдаланушылардың және қоршаған ортаны**  
**ластау көздерiнiң мемлекеттiк тiзiлiмiнен**  
**шығару**

      Табиғат пайдаланушыны Табиғат пайдаланушылардың және қоршаған ортаны ластау көздерiнiң мемлекеттiк тiзiлiмiнен шығару қоршаған ортаға әсер ететiн қызметтiң тоқтатылуына байланысты жүзеге асырылады.

**171-бап. Мемлекеттiк органдардың табиғат пайдаланушыларды**  
                **және қоршаған ортаны ластау көздерiн есепке**  
                **алуды жүзеге асыру кезiндегi өзара iс-қимылы**

      Қоршаған ортаны қорғау саласындағы уәкiлеттi орган табиғат пайдаланушыларды мемлекеттiк есепке алуды жүзеге асыру кезiнде мына мемлекеттiк органдармен:  
      1) заңды тұлғаларды мемлекеттiк тiркеудi және қайта тiркеудi жүзеге асыратын;  
      2) мемлекеттiк статистика саласындағы;  
      3) салық салынатын объектiлердi және салық салуға байланысты объектiлердi есепке алуды және (немесе) мемлекеттiк тiркеудi жүзеге асыратын;  
      4) лицензиялар, куәлiктер немесе рұқсат ету және тiркеу сипатындағы өзге де құжаттар беретiн;  
      5) арнайы уәкiлеттi мемлекеттiк органдармен өзара iс-қимыл жасайды.  
*Ескерту. 171-бапқа өзгерту енгiзiлдi - ҚР 2010.03.19* № 258-IV *Заңымен.*

**172-бап. Қоршаған ортаны ластау көздерi бар табиғат**  
**пайдаланушылар туралы мәлiметтер беру**

      Салық қызметi органдарының талап етуi бойынша қоршаған ортаны қорғау саласындағы уәкiлеттi орган жылына кемiнде бiр рет қоршаған ортаны ластау көздерi бар табиғат пайдаланушылардың орналасқан жерi бойынша мәлiметтердi беруге мiндеттi.

**6-БӨЛIМ. ТӨТЕНШЕ ЭКОЛОГИЯЛЫҚ ЖАҒДАЙ ЖӘНЕ ЭКОЛОГИЯЛЫҚ ЗIЛЗАЛА**  
**АЙМАҚТАРЫ**

**23-тарау. ЖЕКЕЛЕГЕН АУМАҚТАРДЫ ТӨТЕНШЕ ЭКОЛОГИЯЛЫҚ ЖАҒДАЙ**  
**НЕМЕСЕ ЭКОЛОГИЯЛЫҚ ЗIЛЗАЛА АЙМАҚТАРЫ ДЕП ЖАРИЯЛАУ ҰҒЫМЫ ЖӘНЕ**  
**ТӘРТIБI**

**173-бап. Төтенше экологиялық жағдай және экологиялық**  
**зiлзала**

      1. Төтенше экологиялық жағдай - шаруашылық және өзге де қызмет немесе жаратылыстың табиғи процестерi нәтижесiнде қоршаған ортада халықтың денсаулығына, табиғи экологиялық жүйелердiң, өсiмдiктер мен жануарлардың генетикалық қорларының жай-күйiне қауiп төндiретiн тұрақты терiс өзгерiстер болатын аумақ учаскесiнде туындаған экологиялық ахуал.  
      2. Экологиялық зiлзала - шаруашылық және өзге де қызмет немесе жаратылыстың табиғи процестерi нәтижесiнде халықтың денсаулығының едәуiр нашарлауына, табиғи экологиялық жүйелердiң бұзылуына, жануарлар мен өсiмдiктер дүниесi жай-күйiнiң нашарлауына әкеп соқтырған қоршаған ортаның орны толмас, терең өзгерiстерi болған аумақ учаскесiнде туындаған экологиялық ахуал.  
      3. Халықтың денсаулығына төнетiн қауiп деп қоршаған ортаның ластануына байланысты денсаулықтың қайталама бұзылу жиiлiгiнiң артуы түсiнiледi.  
      4. Халық денсаулығының едәуiр нашарлауы деп қоршаған ортаның ластануынан туындаған денсаулықтың өмiрмен сыйыспайтын орны толмас бұзылуының, өлiм себептерi құрылымы өзгерулерiнiң және ерекше өзiндiк аурулардың пайда болуының артуы, сондай-ақ қоршаған ортаның ластануына байланысты денсаулықтың қайталама бұзылу жиiлiгiнiң едәуiр артуы түсiнiледi.  
      5. Аумақтарды төтенше экологиялық жағдай және экологиялық зiлзала аймақтарына жатқызу экологиялық ахуалды нашарлататын көздер мен факторларды анықтау және экологиялық қолайсыздық деңгейiн тұрақтандыру мен азайту, қоршаған ортаға шаруашылық және өзге де қызметтiң әсер ету деңгейiн төмендету, табиғи ресурстарды қалпына келтiру және халықтың денсаулығына әсер ету салдарларын мейлiнше азайту жөнiнде негiзделген шұғыл шаралар әзiрлеу мақсатында жүзеге асырылады.

**174-бап. Жекелеген аумақтарды төтенше экологиялық**  
**жағдай немесе экологиялық зiлзала аймағы деп**  
**жариялаудың тәртiбi**

      1. Төтенше экологиялық жағдай немесе экологиялық зiлзала болу ықтималдығы болжанатын аумақты зерттеу мақсатында комиссия құрылады.  
      2. Жергiлiктi атқарушы органдар және өзге де мемлекеттiк органдар өз құзыретi шегiнде:  
      1) экологиялық ахуалының қолайсыздығы болжанатын аумақта тұратын тұрғындардың  
      2) Қазақстан Республикасы Парламентiнiң және жергiлiктi өкiлдi органдар депутаттарының  
      3) қоғамдық бiрлестiктердiң өтiнiштерi негiзiнде комиссия құруға бастамашы болуға құқылы.  
      3. Комиссияның құрамына жергiлiктi өкiлдi органдардың депутаттары, қоршаған ортаны қорғау, бiлiм беру, ғылым және ғылыми-техникалық қызмет, денсаулық сақтау, индустрия және сауда, энергетика және минералдық ресурстар, ауыл шаруашылығы, еңбек және халықты әлеуметтiк қорғау, табиғи және техногендiк сипаттағы төтенше жағдайлар салаларындағы уәкiлеттi органдардың, тиiстi әкiмшiлiк-аумақтық бiрлiктiң жергiлiктi атқарушы органдарының өкiлдерi және басқа да мүдделi жеке және заңды тұлғалар кiредi.  
      4. Комиссия:  
      1) аумақтың экологиялық жай-күйiн;  
      2) қолайсыз экологиялық ахуалдың туындау себептерiн;  
      3) қандай да бiр тозу деңгейiне ұшыраған аумақтардың шекараларын;  
      4) болжанатын қолайсыз экологиялық жағдайдың залалын, нашарлау мүмкiндiгiн;  
      5) болжанатын қолайсыз экологиялық жағдайды жою жөнiндегi қажеттi шараларды;  
      6) болжанатын қолайсыз экологиялық ахуалдың туындауына себепшi болған факторларды жою мақсатында оны жоюға қажеттi құралдарды;  
      7) болжанатын қолайсыз экологиялық ахуалдың туындауына себепшi болған шаруашылық және өзге де қызмет түрлерiн айқындау мақсатында материалдарды жинау мен талдауды жүзеге асырады.  
      5. Қолда бар материалдар жеткiлiксiз болған жағдайда, комиссия тиiстi мемлекеттiк органға қосымша зерттеулер жүргiзу қажеттiгi туралы ұсыныс енгiзедi.  
      6. Аумақты зерттеу материалдары мемлекеттiк экологиялық сараптама жүргiзу үшiн денсаулық сақтау, ғылым және ғылыми-техникалық қызмет және бiлiм беру салаларындағы уәкiлеттi мемлекеттiк органдардың қорытындысымен бiрге қоршаған ортаны қорғау саласындағы уәкiлеттi органға берiледi.  
      7. Мемлекеттiк экологиялық сараптаманың қорытындысында аумақты төтенше экологиялық жағдай немесе экологиялық зiлзала аймағы деп тану немесе танымау туралы тұжырым болуға тиiс.  
      8. Қоршаған ортаны қорғау саласындағы уәкiлеттi органның мемлекеттiк экологиялық сараптамасының оң қорытындылары, сондай-ақ денсаулық сақтау, ғылым және ғылыми-техникалық қызмет салаларындағы уәкiлеттi мемлекеттiк органдардың қорытындылары негiзiнде аумақ:  
      1) Қазақстан Республикасы Үкiметiнiң қаулысымен - төтенше экологиялық жағдай аймағы;  
      2) Қазақстан Республикасының заңымен - экологиялық зiлзала аймағы деп жарияланады.  
      9. Осы баптың 8-тармағында тiзбеленген нормативтiк құқықтық актiлерде:  
      1) экологиялық жағдай немесе экологиялық зiлзала аймақтарының шекаралары;  
      2) экологиялық жағдай және экологиялық зiлзала аймағы деп жариялау мерзiмдерi;  
      3) экологиялық жағдай немесе экологиялық зiлзала аймақтарының құқықтық режимi;  
      4) тиiстi аумақтағы қолайсыз экологиялық жағдайды тұрақтандыру және деңгейiн азайту жөнiндегi шаралар не оларды әзiрлеу қажеттiгiне сiлтеме;  
      5) азаматтарды төтенше экологиялық жағдай немесе экологиялық зiлзала салдарынан зардап шеккендер санатына жатқызу тәртiбi және оларды әлеуметтiк қорғау шаралары көрсетiледi.  
      10. Табиғи ресурстарды молайту, қоршаған ортаны сауықтыру, халыққа медициналық көмек көрсету жөнiндегi iс-шаралар Қазақстан Республикасының Үкiметi бекiткен мемлекеттiк нысаналы бағдарламаларға сәйкес сараланған түрде әзiрленедi және жүзеге асырылады.

**175-бап. Аумақтардың экологиялық ахуалын бағалау**

      1. Аумақтардың экологиялық ахуалын бағалау критерийлердiң қосымша немесе көмекшi түрлерiн пайдалана отырып, критерийлердiң басты түрлерiнiң негiзiнде жүргiзiледi.  
      2. Аумақтардағы экологиялық ахуалды бағалау критерийлерi - халықтың денсаулығы мен қоршаған ортаның жай-күйiнiң нашарлауын сипаттайтын көрсеткiштер жиынтығы.  
      3. Төтенше экологиялық жағдай аймағын немесе экологиялық зiлзала аймағын айқындау экологиялық қолайсыз жағдайдың неғұрлым жоғары деңгейiн көрсететiн бiр немесе бiрнеше негiзгi және қосымша көрсеткiштер бойынша жүзеге асырылады.  
      4. Аумақтардың экологиялық ахуалын бағалау критерийлерiн Қазақстан Республикасының Yкiмeтi белгiлейдi.

**24-тарау. ТӨТЕНШЕ ЭКОЛОГИЯЛЫҚ ЖАҒДАЙ ЖӘНЕ ЭКОЛОГИЯЛЫҚ**  
**ЗIЛЗАЛА АЙМАҚТАРЫНДАҒЫ ҚҰҚЫҚТЫҚ РЕТТЕУДIҢ ЕРЕКШЕЛIКТЕРI**

**176-бап. Төтенше экологиялық жағдай және экологиялық**  
**зiлзала аймақтарындағы құқықтық режим**

      1. Белгiлi бiр аумақта төтенше экологиялық жағдай мен экологиялық зiлзаланың құқықтық режимi белгiленген жағдайда мынадай шаралар:  
      1) қолайсыз экологиялық жағдайдың туындауына себепшi болған объектiлер қызметiн тоқтату не шектеу;  
      2) табиғи ресурстарды қалпына келтiру (молайту), қоршаған ортаны сауықтыру жөнiнде жедел шаралар;  
      3) халыққа тұрақты немесе уақытша тұруы үшiн мiндеттi түрде үй-жайлар бере отырып, оларды тұруға қауiптi жерлерден көшiру;  
      4) карантин белгiлеу және басқа да санитарлық-эпидемияға қарсы iс-шараларды жүзеге асыру;  
      5) ауырған, өлiм-жiтiмге ұшырау қаупi туындаған жағдайда жануарларға көмек беру жөнiндегi қажеттi жұмыстарды жүргiзу;  
      6) келудiң және кетудiң ерекше режимiн белгiлеу, көлiк құралдарының қозғалысын шектеу;  
      7) жаңа құрылыс салуға және жұмыс iстеп тұрған, қызметi төтенше экологиялық жағдайларды жоюмен немесе халықтың тұрмыс-тiршiлiгiн қамтамасыз етумен байланысты емес кәсiпорындар мен басқа да oбъектiлердi кеңейтуге уақытша тыйым салу;  
      8) қолайсыз экологиялық жағдайдың салдарынан зардап шеккен адамдар үшiн тамақ өнiмдерiн бөлудiң ерекше тәртiбiн енгiзу;  
      9) жоғары экологиялық қауiп төндiретiн объектiлердi салуға және олардың жұмыс iстеуiне тыйым салу;  
      10) жиынтық қасиеттерi және (немесе) жай-күйiнiң ерекшелiктерi осы аймақтағы экологиялық жағдайды ушықтыруы мүмкiн ерекше қауiптi (химиялық, радиоактивтi, уытты, жарылғыш, жанатын, биологиялық) заттарды, өсiмдiктердi қорғау құралдарын шаруашылық және өзге де қызметтерге қолдануға уақытша тыйым салуды белгiлеу;  
      11) сауықтыру, курорттық мақсаттағы объектiлердiң жұмыс iстеуiне тыйым салу;  
      12) адамдарға, өсiмдiктерге, жануарлар дүниесiне және басқа табиғи объектiлерге жоғары экологиялық қаупi бар кез келген басқа да қызметтi жүзеге асыруға тыйым салу немесе оларға шектеу енгiзiлуi мүмкiн.  
      2. Қазақстан Республикасының мемлекеттiк органдары төтенше экологиялық жағдай және экологиялық зiлзала аймақтарындағы құқықтық режимдi және Қазақстан Республикасының экологиялық заңнамасында көзделген iс-шаралардың орындалуын қамтамасыз етедi.

**177-бап. Төтенше экологиялық жағдай немесе экологиялық**  
**зiлзала салдарынан зардап шеккен адамдарға**  
**келтiрiлген зиянды өтеу**

      Төтенше экологиялық жағдайдың немесе экологиялық зiлзаланың салдарынан зардап шеккен адамдардың Қазақстан Республикасының заңнамалық актiлерiне сәйкес өздерiне келтiрiлген зиянды өтетуге, сондай-ақ әлеуметтiк қорғалуға құқығы бар.

**178-бап. Төтенше экологиялық жағдай және экологиялық**  
**зiлзала аймақтарындағы экологиялық жағдайдың**  
**мониторингi**

      1. Төтенше экологиялық жағдай және экологиялық зiлзала аймақтары аумағында, сондай-ақ оларға iргелес жатқан аумақтарда мемлекеттiк нысаналы бағдарламалар шеңберiнде қоршаған ортаның және халықтың денсаулығының жай-күйiне арнайы бақылау мен зерттеулер жүргiзiледi.  
      2. Бақылау және зерттеу объектiлерi:  
      1) төтенше экологиялық жағдайдың немесе экологиялық зiлзаланың туындауына әкеп соқтырған факторлар;  
      2) төтенше экологиялық жағдай және экологиялық зiлзала аймағы аумағындағы қоршаған ортаның және халықтың денсаулығына әсер ететiн келеңсiз өзгерiстер болып табылады.

**179-бап. Төтенше экологиялық жағдай және экологиялық**  
**зiлзала аймақтарында құқықтық режимнiң**  
**қолданысын тоқтату**

      Мемлекеттiк экологиялық сараптаманың оң қорытындысы және экологиялық жағдайдың қалыпқа түсуiн куәландыратын зерттеу материалдарының негiзiнде төтенше экологиялық жағдай аймақтарында құқықтық режимнiң қолданысы Қазақстан Республикасы Үкiметiнiң қаулысымен, ал экологиялық зiлзала аймақтарында құқықтық режимнiң қолданысы - Қазақстан Республикасы заңымен тоқтатылуы мүмкiн.

**180-бап. Төтенше экологиялық жағдай және экологиялық**  
**зiлзала аймақтарында құқықтық режимдi**  
**бұзушылық үшiн жауаптылық**

      Төтенше экологиялық жағдай және экологиялық зiлзала аймақтарында құқықтық режимнiң бұзылуына кiнәлi жеке және заңды тұлғалар Қазақстан Республикасының заңдарына сәйкес жауаптылықта болады.

**7-БӨЛIМ. ҚОРШАҒАН ОРТАНЫ ҚОРҒАУ САЛАСЫНДАҒЫ ЭКОЛОГИЯЛЫҚ**  
**БIЛIМ БЕРУ МЕН АҒАРТУ, ҒЫЛЫМИ ЗЕРТТЕУЛЕР ЖӘНЕ ХАЛЫҚАРАЛЫҚ**  
**ЫНТЫМАҚТАСТЫҚ**

**25-тарау. ЭКОЛОГИЯЛЫҚ БIЛIМ БЕРУ МЕН АҒАРТУ, МАМАНДАРДЫҢ**  
**БIЛIКТIЛIГIН АРТТЫРУ**

**181-бап. Экологиялық бiлiм беру мен ағартудың,**  
**мамандардың бiлiктiлiгiн арттырудың мақсаты**  
**және негiзгi мiндеттерi**

      1. Экологиялық бiлiм беру мен ағартудың мақсаты орнықты даму принциптерiне негiзделген азаматтардың белсендi өмiрлiк ұстанымын және қоғамдағы экологиялық мәдениеттi қалыптастыру болып табылады.  
      2. Қазақстан Республикасындағы экологиялық бiлiм беру, экологиялық ағарту және қоршаған ортаны қорғау саласындағы мамандардың бiлiктiлiгiн арттыру орнықты дамуға арналған бiлiм жүйесiнiң бiр бөлiгi ретiнде дамиды.  
      3. Экологиялық бiлiм беру мен ағарту, мамандардың бiлiктiлiгiн арттыру саласындағы негiзгi мiндеттер:  
      1) экологиялық бiлiм берудiң мазмұнын өзектi ету, бiлiм беру ұйымдарын қазiргi заманғы оқу-әдiстемелiк материалдармен қамтамасыз ету, оқытушы кадрлардың бiлiктiлiгiн арттыру арқылы экологиялық бiлiм берудiң сапасын жақсартуды;  
      2) қоғам мен отбасында экологиялық ағарту жөнiндегi ұйымдастыру негiздерiн, бағдарламалар мен iс-шараларды дамытуды;  
      3) қоршаған ортаны қорғау саласындағы мiндеттердi iске асыру үшiн кәсiби кадрлар даярлауды қамтиды.

**182-бап. Экологиялық бiлiм беру мен ағарту, мамандардың**  
**бiлiктiлiгiн арттыру жөнiндегi қызметтiң**  
**ұйымдастырушылық негiздерi**

      1. Экологиялық бiлiм беру және ағарту, мамандардың бiлiктiлiгiн арттыру саласындағы қызметтi мемлекеттiк органдар, бiлiм беру, мәдениет және ғылым ұйымдары, табиғат қорғау мекемелерi, табиғат пайдаланушылар, қоғамдық бiрлестiктер, жекелеген жетекшi педагогтар мен ғалымдар ұйымдастырады және жүзеге асырады.  
      2. Қоғам мен отбасында экологиялық ағартуды ұйымдастыруды оқу-әдiстемелiк және ғылыми-әдiстемелiк қамтамасыз етуде сектораралық ынтымақтасу мен ведомствоаралық өзара iс-қимыл жасау, бiлiктiлiктi арттыру мен қайта даярлау мақсатында бiлiм беру, ғылым ұйымдары мен қоғамдық бiрлестiктер жанынан өңiрлiк кеңестер (орталықтар) құрылады. Өңiрлiк кеңестердiң (орталықтардың) құрамына осы баптың 1-тармағында аталған ұйымдар мен тұлғалардың өкiлдерi кiруi мүмкiн.

**183-бап. Бiлiм беру ұйымдарындағы экологиялық бiлiм беру**

      1. Үздiксiз және кешендi экологиялық бiлiм беру жүйесi бiлiм берудiң барлық деңгейлерiн қамтиды.  
      2. Бiлiм беру ұйымдарындағы экологиялық бiлiм беру мамандандырылған және пәнаралық бiлiм беру бағдарламаларын iске асыру, сондай-ақ экологиялық аспектiлердi қазiргi оқу пәндерiне кiрiктiру арқылы жүзеге асырылады.  
      3. Табиғат қорғау мен табиғат байлықтарына ұқыптылықпен қарауға белсендi азаматтық ұстанымды тәрбиелеу бiлiм беру ұйымдарындағы тәрбиенiң басым мiндеттерiнiң бiрi ретiнде танылады.  
      4. Мемлекеттiк жалпыға бiрдей мiндеттi бiлiм беру стандарттары мен қоршаған ортаны қорғау және табиғат пайдалану саласындағы мамандықтар бойынша кәсiби бiлiм берудiң үлгiлiк оқу бағдарламаларын бiлiм беру саласындағы уәкiлеттi орган қоршаған ортаны қорғау саласындағы уәкiлеттi органмен келiсе отырып бекiтедi.  
*Ескерту. 183-бапқа өзгерту енгiзiлдi - Қазақстан Республикасының 2007.07.27.* N 320 *(қолданысқа енгiзiлу тәртiбiн* 2-баптан*қараңыз) Заңымен.*

**184-бап Экологиялық бiлiм беру мен ағартуды мемлекеттiк**  
**қолдау**

      1. Мемлекет мынадай басым бағыттар бойынша:  
      1) Қазақстан Республикасының орнықты дамуға көшуi үшiн бiлiм беру саласында ұзақ мерзiмдi iс-қимыл жоспарын айқындау;  
      2) экологиялық бiлiм беру мен ағартудың оқу-әдiстемелiк және ғылыми-әдiстемелiк негiздерiн жетiлдiру;  
      3) қоршаған ортаны қорғау саласында бiлiктi мамандар даярлау;  
      4) экологиялық бiлiм беру мен ағарту жөнiндегi оқу және әдiстемелiк материалдардың қолжетiмдiлiгiн қамтамасыз ету;  
      5) қоғам мен отбасында экологиялық ағарту жөнiндегi бағдарламаларды және iс-шараларды жүзеге асыратын ұйымдарды дамытуға жәрдемдесу жөнiнде экологиялық бiлiм беру мен ағартуды қолдауды жүзеге асырады.  
      2. Мемлекеттiк қолдау шаралары:  
      1) бiлiм беру ұйымдарындағы экологиялық бiлiм берудi (экологиялық бiлiм беру мен ағарту, мамандардың бiлiктiлiгiн арттыру жөнiндегi оқу-әдiстемелiк жұмыстар мен iс-шараларды) әртүрлi мемлекеттiк, салалық және өңiрлiк бағдарламалар шеңберiнде қаржыландыруды;  
      2) мемлекеттiк органдардың мамандар даярлауға мемлекеттiк бiлiм беру тапсырысын қалыптастыруға белсене қатысуын;  
      3) орнықты даму үшiн бiлiм беру саласындағы ғылыми зерттеулерге мемлекеттiк тапсырыс берудi;  
      4) экологиялық бiлiм беру мен ағарту саласындағы қызметтi жүзеге асыратын қоғамдық бiрлестiктерге мемлекеттiк әлеуметтiк тапсырыс берудi;  
      5) қоршаған ортаны қорғау саласындағы бағдарламалар шеңберiнде экологиялық бiлiм беру мен ағарту, кадрлардың бiлiктiлiгiн арттыру мен қайта даярлау жөнiндегi қажеттi iс-шараларды қамтамасыз етудi қамтиды.

**26-тарау. ЭКОЛОГИЯЛЫҚ ҒЫЛЫМИ ЗЕРТТЕУЛЕР**

**185-бап. Экологиялық ғылыми зерттеулердiң мақсаттары**  
**мен мiндеттерi**

      1. Экологиялық ғылыми зерттеулер қоршаған ортаны қорғауды ғылыми тұрғыдан қамтамасыз ету, табиғи экологиялық жүйелердi жақсарту, қалпына келтiру, орнықты жұмыс iстеуiн қамтамасыз ету жөнiндегi ғылыми негiзделген iс-шараларды әзiрлеу, табиғи ресурстарды ұтымды пайдалану мен молайту, Қазақстан Республикасының экологиялық қауiпсiздiгi мен әлеуметтiк, экономикалық және экологиялық теңгерiмдi дамуын қамтамасыз ету мақсатында жүргiзiледi.  
      2. Экологиялық ғылыми зерттеулердiң мiндеттерi:  
      1) қоршаған ортаның жай-күйiн ғылыми тұрғыдан бағалау және болжау;  
      2) ғылыми негiзделген экологиялық нормативтердi, стандарттар мен талаптарды әзiрлеу;  
      3) табиғи ресурстарды кешендi және ұтымды пайдалануды негiздеу;  
      4) қоршаған ортаны қорғау және табиғат пайдалану саласында мемлекеттiк реттеу мен басқаруды қамтамасыз ету үшiн ғылыми ұсынымдар әзiрлеу;  
      5) экологиялық тұрғыдан тиiмдi ресурстарды сақтау технологияларын ғылыми тұрғыдан негiздеу, әзiрлеу және енгiзу болып табылады.

**186-бап. Экологиялық ғылыми зерттеулердiң негiзгi**  
**бағыттары**

      1. Қоршаған ортаны қорғау саласын ғылыми тұрғыдан қамтамасыз ету мiндеттерiн шешу үшiн ғылыми зерттеулердiң мынадай түрлерi:  
      1) аумақтардың әлеуметтiк-экономикалық орнықты дамуының кешендi мемлекеттiк, өңiрлiк, жергiлiктi ғылыми негiздемелерiн әзiрлеу;  
      2) экологиялық жүйелердiң антропогендiк әсерге тұрақтылығын зерттеу және экологиялық тәуекелдердi айқындаудың ғылыми негiздерiн әзiрлеу;  
      3) қоршаған ортаға антропогендiк жүктемелер деңгейiн және экологиялық жүйелер мен ландшафттардың бүлiну дәрежесiн бағалау;  
      4) қоршаған ортаны қорғау саласында ғылыми негiзделген нормативтiк құжаттар әзiрлеу;  
      5) экожүйелер мен ландшафттарға антропогендiк әсер ету шегiнiң аймақтық деңгейлерiн айқындау;  
      6) қоршаған орта факторларының халық денсаулығына әсер етуiн анықтау;  
      7) республика аумағын экологиялық шиеленiсу дәрежесi бойынша аудандарға бөлу және саралау;  
      8) қоршаған орта сапасының нысаналы көрсеткiштерiнiң бағдарламаларын әзiрлеуге байланысты зерттеулер;  
      9) қоршаған ортаға эмиссияларды тазарту жөнiндегi әдiстердi және технологияларды әзiрлеуге байланысты зерттеулер;  
      10) шикiзатты кешендi пайдалану, қалдықтарды өңдеу мен кәдеге жарату жөнiндегi зерттеулер;  
      11) экологиялық тиiмдi және ресурсты сақтаудың жаңа технологияларын iздестiру, оларды ғылыми-техникалық негiздеу және енгiзу жөнiндегi зерттеулер;  
      12) қоршаған ортаның жай-күйiн бағалауды әзiрлеу мен ғылыми тұрғыдан сүйемелдеу және олардың антропогендiк және табиғи факторлар әсерiнен өзгеруiн болжау;  
      13) қоршаған ортаға антропогендiк немесе табиғи факторлардың әсер етуiнiң терiс салдарларын болғызбау немесе бәсеңдету әдiстерiн ғылыми негiздеу;  
      14) көп жылғы байқаулар мен жедел бақылау негiзiнде экожүйелер мен объектiлер жай-күйiнiң сандық және сапалық көрсеткiштерiне экологиялық мониторингтiң нәтижелерiн жүйелi зерделеу және жинақтау;  
      15) қоршаған орта жай-күйiнiң мониторингiн ғылыми тұрғыдан қамтамасыз ету;  
      16) қоршаған ортаға эмиссияларға, табиғи ресурстарды пайдалануға арналған лимиттердi (квоталарды) әзiрлеу және ғылыми негiздеу;  
      17) климаттың өзгеруiн кешендi зерттеу және оның Қазақстан Республикасының экономикасы мен табиғи ресурстарына әсерiн бағалау;  
      18) озон қабатының жай-күйiн, оның бүлiну және қалпына келу процестерiн зерттеу, озон қабатына адам қызметiнiң әсер етуiн болдырмау жөнiндегi шараларды әзiрлеу;  
      19) табиғат пайдалануды экономикалық реттеу тетiктерiнiң проблемаларын зерттеу, табиғат қорғау iс-шараларының экономикалық тиiмдiлiгi мен оған жұмсалатын шығындарды бағалау әдiстерiн әзiрлеу және осы iс-шараларды ғылыми тұрғыдан сүйемелдеу;  
      20) елдiң әлеуметтiк-экономикалық дамуының экологиялық индикаторларын әзiрлеуге және ғылыми негiздеуге қатысу;  
      21) Қазақстан Республикасының қоршаған ортаны қорғау және табиғат пайдалану саласындағы халықаралық шарттар бойынша мiндеттемелерiн орындауына байланысты ғылыми зерттеулер жүргiзу;  
      22) қоршаған ортаны қорғау және табиғат пайдалану саласындағы халықаралық ғылыми ынтымақтастық жүзеге асырылуы мүмкiн.  
      2. Iргелi және қолданбалы ғылыми экологиялық зерттеулер бюджет қаражаты мен Қазақстан Республикасының заңнамалық актiлерiнде тыйым салынбаған басқа да қаржыландыру көздерi есебiнен жүзеге асырылады.

**187-бап. Экологиялық ғылыми зерттеулердi жүргiзуге**  
**қойылатын талаптар**

      1. Экологиялық ғылыми зерттеулердi осы Кодекске және Қазақстан Республикасының ғылым туралы заңына сәйкес ғылыми ұйымдар жүргiзедi.  
      2. Қазақстан Республикасының аумағында қоршаған ортаны қорғау саласындағы ғылыми зерттеулердi қазақстандық та, шетелдiк те жеке және заңды тұлғалар, сондай-ақ Қазақстан Республикасы заңнамасының талаптарын мiндеттi түрде орындаған жағдайда, халықаралық ұйымдар жүзеге асыра алады.

**27-тарау. ҚАЗАҚСТАН РЕСПУБЛИКАСЫНЫҢ ҚОРШАҒАН ОРТАНЫ ҚОРҒАУ**  
**ЖӘНЕ ТАБИҒАТ ПАЙДАЛАНУ САЛАСЫНДАҒЫ ХАЛЫҚАРАЛЫҚ ЫНТЫМАҚТАСТЫҒЫ**

**188-бап. Халықаралық ынтымақтастықтың басымдықтары мен**  
**деңгейлерi**

      1. Қазақстан Республикасының қоршаған ортаны қорғау және табиғат пайдалану саласындағы халықаралық ынтымақтастыққа қатысуы мынадай:  
      1) адамның өмiрi мен денсаулығына қолайлы қоршаған ортаны қорғау;  
      2) орнықты дамуға қол жеткiзу;  
      3) Қазақстан Республикасының қоршаған ортаны қорғау және табиғат пайдалану саласындағы мүдделерiн қорғау;  
      4) трансшекаралық ластануларды болғызбау, оларды азайту және бақылау;  
      5) еркiн халықаралық сауда мен инвестицияларды экологиялық стандарттар мен талаптарды сақтау негiзiнде дамыту және қолдау;  
      6) төтенше экологиялық жағдайлар болғанда халықаралық көмек көрсету;  
      7) трансшекаралық және өңiрлiк экологиялық проблемаларды шешу үшiн халықаралық құқықтың нормалары мен принциптерiн қолдану;  
      8) қоршаған ортаны қорғау және орнықты даму саласындағы халықаралық бастамаларға қатысу басымдықтарына негiзделедi.  
      2. Қазақстан Республикасының қоршаған ортаны қорғау және табиғат пайдалану саласындағы халықаралық ынтымақтастықтың басым мiндеттерi жаhандық, трансшекаралық, өңiрлiк және екiжақты негiзде шешiледi.

**189-бап. Халықаралық ынтымақтастықтың принциптерi**

      Қазақстан Республикасының қоршаған ортаны қорғау және табиғат пайдалану саласындағы халықаралық ынтымақтастығы:  
      1) халықаралық мiндеттемелердi адал орындау;  
      2) мемлекеттердiң өз табиғи ресурстарын игеруге деген егемендi құқығын құрметтеу;  
      3) орнықты дамуға қол жеткiзу үшiн қоршаған ортаны қорғау мен экономикалық дамудың интеграциясы;  
      4) басқа мемлекеттердiң немесе Қазақстан Республикасының юрисдикциясынан тысқары жатқан аудандардың қоршаған ортасына келтiрiлетiн залалдың алдын алу жөнiндегi шараларды қамтамасыз ету үшiн мемлекеттiң жауапкершiлiгi;  
      5) алдын ала сақтанушылық және алдын ала ескеру шараларын қабылдау;  
      6) халықаралық дауларды бейбiт жолмен шешу;  
      7) қоршаған ортаға ықтимал елеулi трансшекаралық әсерi бар қызмет жөнiнде алдын ала хабарлау және өзара консультациялар алысу;  
      8) жаhандық, өңiрлiк, ұлттық және жергiлiктi деңгейлерде жұмсалатын күш-жiгердiң өзара бiрiн-бiрi толықтыруы;  
      9) қоршаған ортаны ластауға байланысты шығындар үшiн ластаушының жауапкершiлiгi принциптерiне негiзделедi.

**190-бап. Халықаралық ынтымақтастықтың экономикалық**  
**негiзi**

      Қазақстан Республикасының қоршаған ортаны қорғау және табиғат пайдалану саласындағы халықаралық ынтымақтастықтығының экономикалық негiзiн:  
      1) халықаралық ұйымдарға төленетiн мiндеттi және ерiктi жарналар;  
      2) халықаралық бағдарламаларды, форумдар мен өзге де халықаралық iс-шараларды қаржыландыруға қатысу;  
      3) трансшекаралық әсердiң салдарынан келтiрiлген залал үшiн жауапкершiлiк;  
      4) табиғи ресурстарды бiрлесiп пайдалануға арналған құрылыстарды пайдалануға беруге жұмсалған шығындарды пайдаланылатын табиғи ресурстарға үлестiк қатысу принципiне орай өтеу;  
      5) бiр мемлекеттiң басқа мемлекетке Қазақстан Республикасы ратификациялаған халықаралық шарттардың негiзiнде белгiленген өз табиғи ресурстарының үлесiн (үлесiнiң бiр бөлiгiн) өтемақылық негiзде беруi құрайды.

**191-бап. Экологиялық құқық бұзушылықтар үшiн**  
**халықаралық жауапкершiлiк**

      Экологиялық құқық бұзушылықтар, шектес мемлекеттердiң қоршаған ортасы мен табиғи ресурстарына келтiрiлген залал, халықаралық шарттардың мiндеттемелерiн сақтамағаны үшiн халықаралық жауапкершiлiк шаралары Қазақстан Республикасының халықаралық шарттарының ережелерiне сәйкес қолданылады. P970670

**192-бап. Қоршаған ортаны қорғау және табиғат пайдалану**  
**саласындағы мемлекетаралық ынтымақтастықтың**  
**тетiгi**

      1. Қоршаған ортаны қорғау және табиғат пайдалану саласындағы мемлекетаралық ынтымақтастықтың тетiгi Қазақстан Республикасының халықаралық шарттар жөнiндегi мiндеттемелерге сәйкес мынадай халықаралық және трансшекаралық рәсiмдерге:  
      1) экологиялық ақпараттың деректерiн алмасу;  
      2) келiсiлген талаптар мен стандарттар негiзiнде қоршаған ортаның бiрлескен мониторингiн жүргiзу;  
      3) халықаралық маңызы бар биологиялық түрлер мен табиғи объектiлердi анықтау және сақтау;  
      4) қоршаған ортаны қорғау саласындағы халықаралық реттеу нысанасы болып табылатын белгiлi бiр қызмет түрлерiн жүзеге асыруға алдын ала негiзделген келiсiм алу;  
      5) қоршаған орта мен адам денсаулығына ықтимал қатер төндiретiн белгiлi бiр қызмет түрлерiне қатысты арнаулы рұқсаттар беру;  
      6) қоршаған ортаға әсердi бiрлесiп нормалау және оларды қолданудың тиiмдiлiгiн бағалау;  
      7) қоршаған ортаға әсердi трансшекаралық бағалау;  
      8) трансшекаралық әсердiң ықтимал қаупi болған кезде төтенше жағдайлар туралы хабарлау;  
      9) трансшекаралық әсердiң қаупi болатын төтенше жағдайлар кезiнде басқа мемлекеттердiң сұрауы бойынша көмек көрсету, оған қоса тиiстi бiрлесiп назар аудару жоспарларын әзiрлеу;  
      10) халықаралық мiндеттемелердiң орындалғаны туралы ұлттық баяндамалар әзiрлеу және ұсыну;  
      11) арнайы уәкiлеттi халықаралық ұйымдар жүргiзетiн халықаралық шарттар жөнiндегi мiндеттемелердiң сақталуын бағалау;  
      12) басқа мемлекеттердiң немесе Қазақстан Республикасынан тысқары жатқан аудандардың қоршаған ортасына залал келтiргенi үшiн жауапкершiлiк шараларын қолдану рәсiмдерiне қатысуын көздейдi.  
      2. Халықаралық шарттарда белгiленген жағдайларда Қазақстан Республикасы екiжақты және көпжақты ынтымақтастық негiзiнде осы баптың 1-тармағында аталған қажеттi рәсiмдердi әзiрлейдi.  
      3. Халықаралық ынтымақтастық тетiгiнiң тиiмдi жұмыс iстеуiн және осы баптың 1-тармағында аталған рәсiмдердiң орындалуын қамтамасыз ету мақсатында Қазақстан Республикасының Үкiметi мен мемлекеттiк органдар өз құзыреттерiне сәйкес мемлекетаралық органдар құруға бастамашы болуға құқылы.

**193-бап. Халықаралық шарттар**

      1. Халықаралық шарттар қоршаған ортаны қорғау және табиғат пайдалану саласындағы мемлекетаралық ынтымақтастықтың құқықтық нысаны ретiнде болады.  
      2. Қоршаған ортаны қорғау және табиғат пайдалану саласындағы халықаралық шарттарды жасасу, орындау, өзгерту және тоқтату тәртiбi Қазақстан Республикасының халықаралық шарттар туралы заңнамасымен реттеледi.  
      3. Қоршаған ортаны қорғау және табиғат пайдалану саласындағы халықаралық шарттарды iске асыру:  
      1) олардың орындалуын қамтамасыз ету жөнiндегi қажеттi iс-әрекеттер жоспарын әзiрлеу мен бекiтудi;  
      2) қоршаған ортаны қорғау саласындағы халықаралық шарттың орындалуын қамтамасыз етуге жауапты мемлекеттiк органды айқындауды;  
      3) Қазақстан Республикасының қоршаған ортаны қорғау және табиғат пайдалану саласындағы халықаралық шарттарға қатысу тиiмдiлiгiне тұрақты талдау жүргiзудi қамтуы мүмкiн.

**ЕРЕКШЕ БӨЛIМ**

**8-БӨЛIМ. ШАРУАШЫЛЫҚ ЖӘНЕ ӨЗГЕ ДЕ ҚЫЗМЕТТI ЖҮЗЕГЕ АСЫРУ**  
**КЕЗIНДЕГI ЭКОЛОГИЯЛЫҚ ТАЛАПТАР**

**28-тарау. ЭКОЛОГИЯЛЫҚ ТАЛАПТАР ТУРАЛЫ ЖАЛПЫ ЕРЕЖЕЛЕР**

**194-бап. Шаруашылық және өзге де қызметке қойылатын**  
**экологиялық талаптар және олардың түрлерi**

      1. Экологиялық талаптар Қазақстан Республикасының аумағында жүзеге асырылатын шаруашылық және өзге де қызметке белгiленедi.  
      2. Экологиялық талаптар мынадай түрлерге бөлiнедi:  
      1) шаруашылық және өзге де қызметке қойылатын жалпы экологиялық талаптар;  
      2) табиғи ресурстарды пайдалану кезiнде қойылатын экологиялық талаптар;  
      3) ерекше қорғалатын табиғи аумақтардағы экологиялық талаптар;  
      4) Каспий теңiзiнiң солтүстiк бөлiгiндегi мемлекеттiк қорық аймағындағы шаруашылық және өзге де қызметке қойылатын экологиялық талаптар;  
      5) радиоактивтi материалдарды, атом энергиясын пайдалануға және радиациялық қауiпсiздiктi қамтамасыз етуге қойылатын экологиялық талаптар;  
      6) ықтимал қауiптi химиялық және биологиялық заттарды, генетикалық түрлендiрiлген өнiмдер мен ағзаларды өндiру және пайдалану кезiндегi экологиялық талаптар; P080346  
      7) өндiрiс және тұтыну қалдықтарымен жұмыс iстеу кезiндегi экологиялық талаптар;  
      8) әскери және қорғаныс объектiлерiне, әскери қызметке қойылатын экологиялық талаптар.  
      3. Қазақстан Республикасының экологиялық заңнамасында экологиялық талаптардың өзге де түрлерi белгiленуi мүмкiн.

**195-бап. Экологиялық талаптарды әзiрлеудiң және**  
**бекiтудiң тәртiбi**

      1. Экологиялық талаптар осы Кодексте, Қазақстан Республикасының өзге де нормативтiк-құқықтық актiлерiнде белгiленедi және жекелеген құжаттар немесе шаруашылық және өзге де қызметтiң тиiстi түрлерiн жүзеге асыру ережелерiнiң жекелеген бөлiмдерi түрiнде қабылдануы мүмкiн.  
      2. Қоршаған ортаны қорғау саласындағы уәкiлеттi орган экологиялық талаптарды әзiрлеу кезiнде мамандандырылған ғылыми-зерттеу, жобалау институттары мен басқа да ұйымдарды, сондай-ақ табиғат пайдаланушыларды тартуы мүмкiн.  
      3. Жер ресурстарын, жер қойнауы мен минералдық ресурстарды, жер асты және жер үстi суларын, орман және өсiмдiктер дүниесiнiң өзге де ресурстарын, жануарлар дүниесiнiң ресурстарын пайдалану кезiндегi экологиялық талаптар тиiсiнше жер ресурстарын басқару жөнiндегi орталық атқарушы органмен, жер қойнауын зерделеу және пайдалану жөнiндегi, су қорын пайдалану және қорғау саласындағы, орман шаруашылығы саласындағы, жануарлар дүниесiн қорғау, молайту және пайдалану саласындағы уәкiлеттi мемлекеттiк органдармен, сондай-ақ халықтың санитарлық-эпидемиологиялық салауаттылығы саласындағы мемлекеттiк органмен келiсiм бойынша белгiленедi.  
      4. Ерекше қорғалатын табиғи аумақтардағы экологиялық талаптар ерекше қорғалатын табиғи аумақтар саласындағы уәкiлеттi органмен келiсiм бойынша белгiленедi.  
      5. Кәсiпорындарды, құрылыстарды және өзге де объектiлердi салу мен реконструкциялау, пайдалануға беру және пайдалану, қалалар мен басқа да елдi мекендердi салу, радиоактивтi материалдарды пайдалану, ықтимал қауiптi химиялық және биологиялық заттарды, генетикалық түрлендiрiлген өнiмдер мен организмдердi өндiру және пайдалану, өндiрiс және тұтыну қалдықтарымен жұмыс iстеу кезiнде оларды жобалауға және, орналастыруға қойылатын, әскери және қорғаныс объектiлерiне, әскери қызметке қойылатын экологиялық талаптар осы Кодексте және Қазақстан Республикасының басқа да заңнамалық актiлерiнде белгiленедi. Z070305, Z070302, Z070301, Z050029, Z040567, Z947000, Z970093

**196-бап. Мемлекеттiк мүлiктi жекешелендiру кезiндегi**  
**экологиялық талаптар мен мiндеттемелердi**  
**есепке алу**

      1. Мемлекеттiк мүлiктi жекешелендiру кезiнде жекешелендiрудi жүзеге асыруға уәкiлеттiк берiлген мемлекеттiк орган экологиялық талаптардың сақталуын қамтамасыз етедi.  
      2. Кәсiпорындарды және өзге де объектiлердi жекешелендiру кәсiпорынды және өзге де объектiнi жекешелендiру жоспарында көзделуге тиiстi экологиялық жай-күйдi тексерудiң нәтижелерi ескерiле отырып жүзеге асырылады және қоршаған ортаны қорғау саласындағы уәкiлеттi органның қатысуымен жүзеге асырылады.

**197-бап. Экологиялық қауiптi шаруашылық және өзге де**  
**қызметтер түрлерiн жүзеге асыратын табиғат**  
**пайдаланушы заңды тұлға банкрот болған, қайта**  
**ұйымдастырылған және таратылған кездегi**  
**экологиялық талаптарды есепке алу**

      1. Экологиялық қауiптi шаруашылық және өзге де қызметтер түрлерiн жүзеге асыратын табиғат пайдаланушы заңды тұлғаның банкроттығы туралы iс қозғалған кезде мiндеттi экологиялық аудит жүргiзiледi.  
      Табиғат пайдаланушы заңды тұлғаның банкроттығы туралы iстi жүргiзу кезiнде мiндеттi экологиялық аудиттiң нәтижелерiн есепке алу қамтамасыз етiледi.  
      2. Экологиялық қауiптi шаруашылық және өзге де қызметтер түрлерiн жүзеге асыратын табиғат пайдаланушы заңды тұлғаны қайта ұйымдастыру мiндеттi экологиялық аудиттiң нәтижелерiн есепке ала отырып және оларды бөлу балансында (бөлiну немесе бөлiп шығару нысанындағы қайта ұйымдастыру кезiнде) және өткiзу балансында (бiрiгу нысанындағы қайта ұйымдастыру кезiнде) көрсете отырып жүргiзiледi.  
      3. Экологиялық ықтимал қауiптi шаруашылық және өзге де қызметтер түрлерiн жүзеге асыратын табиғат пайдаланушы заңды тұлғаны тарату кезiнде оның нәтижелерi тарату балансында мiндеттi түрде көрсетiлетiн жоспардан тыс инспекторлық экологиялық тексеру тағайындалады.

**29-тарау. ШАРУАШЫЛЫҚ ЖӘНЕ ӨЗГЕ ДЕ ҚЫЗМЕТКЕ ҚОЙЫЛАТЫН ЖАЛПЫ**  
**ЭКОЛОГИЯЛЫҚ ТАЛАПТАР**

**198-бап. Шаруашылық және өзге де объектiлердi жобалауға**  
**қойылатын экологиялық талаптар**

      1. Кәсiпорындарды, ғимараттар мен құрылыстарды, өнеркәсiп және ауыл шаруашылығы объектiлерiн, сумен жабдықтау жүйелерiн, кәрiздердi, гидротехникалық құрылыстарды, көлiк және байланыс объектiлерiн, технологиялық процестердi, бұйымдар мен жабдықтарды, басқа да объектiлердi жобалау кезiнде:  
      1) қоршаған орта сапа нормативтерiнiң сақталуы;  
      2) қауiптi қалдықтардың залалсыздандырылуы және кәдеге жаратылуы;  
      3) қалдығы аз және қалдықсыз технологиялардың пайдаланылуы;  
      4) қоршаған ортаны ластаудың алдын алудың тиiмдi шараларының қолданылуы;  
      5) табиғи ресурстарды молайту және ұтымды пайдалану көзделуi тиiс.  
      2. Мемлекеттiк экологиялық және санитарлық-эпидемиологиялық сараптаманың оң қорытындысы жоқ жобаларды қаржыландыруға және iске асыруға тыйым салынады.

**199-бап. Жалпы экологиялық талаптар және табиғат**  
**пайдаланушылардың шаруашылық және өзге де**  
**объектiлердi пайдалануға беру мен пайдалану**  
**кезiндегi жауапкершiлiгi**

      1. Кәсiпорындарды, құрылыстарды және өзге де объектiлердi пайдалануға беру жобада көзделген барлық экологиялық талаптар толық көлемде орындалған жағдайда қоршаған ортаны қорғау саласындағы уәкiлеттi органның қатысуымен құрылатын қабылдау комиссиясының актiсi бойынша жүргiзiледi.  
      2. Қауiптi қалдықтарды, шығарындыларды, төгiндiлердi залалсыздандыру және кәдеге жарату жөнiндегi қоршаған ортаны қорғау нормативтерiн қамтамасыз ететiн жабдықтарды орнатпай, сондай-ақ жердi рекультивациялау, табиғи ресурстарды молайту мен ұтымды пайдалану жөнiндегi жобада көзделген жұмыстарды аяқтамай кәсiпорындарды, құрылыстарды және өзге де объектiлердi пайдалануға тыйым салынады.  
      3. Шаруашылық және өзге де объектiлердi пайдалануды жүзеге асыратын табиғат пайдаланушы:  
      1) өзiне бөлiнген аумақта жұмысты экологиялық қауiпсiздiк талаптарын сақтай отырып жүргiзу;  
      2) қоршаған ортаны қорғау мәселелерi жөнiндегi белгiленген құжаттаманы жүргiзу және бүкiл қызметi бойынша мемлекеттiк органдарға белгiленген есептiлiктi беру;  
      3) мемлекеттiк бақылаушы органдар инспекцияларының жұмысына жәрдемдесу және заңды нұсқамаларды белгiленген мерзiмде орындау үшiн жауаптылықта болады.  
      4. Табиғат пайдаланушы әрбiр объектiде:  
      1) өндiрiстiк экологиялық бақылауды ұйымдастыруға, жүргiзуге және бақылаушы органдармен өзара iс-қимыл жасауға жауап беретiн арнайы бөлiмше құруға не қызметкердi тағайындауға;  
      2) қызметкерлердiң денсаулығы мен өмiрiн, қоршаған ортаны және мүлiктi қорғау мақсатында барлық операцияларды неғұрлым қауiпсiз тәсiлмен жүргiзуге және жабдықтарды қауiпсiз жай-күйде ұстауға;  
      3) барлық қызмет түрлерi бойынша қоршаған ортаны қорғау саласындағы уәкiлеттi органның аумақтық органдарымен келiсiлген, кемiнде бес жылда бiр рет қайта қаралатын қоршаған ортаны қорғау жөнiндегi нормативтiк-техникалық құжаттарды әзiрлеп, бекiтуге тиiс. Нормативтiк-техникалық құжаттар жаңа үлгiлiк ережелер мен нормаларды, жаңа технологиялық процестердi, қондырғыларды, машиналар мен аппаратураларды енгiзу кезiнде де қайта қаралуға тиiс;  
      4) жұмыс учаскелерiнде (объектiлерiнде) табиғат пайдаланушының жауапты лауазымды адамдары анықталған кемшiлiктердi жоюдың мерзiмдерiн көрсетiп, техникалық және экологиялық қауiпсiздiктiң жай-күйiн жазатын тексеру журналдарын жүргiзуге тиiс.  
      5. Экологиялық қауiптi объектiлердегi жұмыстарды ұйымдастыру мен жүргiзу тәртiбi табиғат пайдаланушы әзiрлеген арнайы ережеде белгiленуге тиiс.  
      6. Табиғат пайдаланушыда Қазақстан Республикасы экологиялық заңнамасының бұзылуының, дүлей зiлзалалар мен табиғи катаклизмдердiң нәтижесiнде туындаған авариялық жағдайларды жою немесе оқшаулау жөнiндегi iс-қимылдар жоспары болуға тиiс.  
      7. Экологиялық талаптардың, нормалардың, ережелер мен нұсқаулықтардың бұзылуын немесе адамдардың өмiрi мен денсаулығына қатер төндiретiн қауiптi, сондай-ақ қоршаған ортаның ластану мүмкiндiгiн анықтаған қызметкер туындаған жағдайды жою немесе оқшаулау жөнiндегi шамасы жететiн барлық шараларды дереу қабылдауға және ол жөнiнде диспетчерге немесе басшылыққа хабарлауға мiндеттi.  
      8. Қоршаған ортаны қорғау саласындағы уәкiлеттi орган, сондай-ақ шаруашылық және өзге де объектiлердi пайдалануды жүзеге асыратын табиғат пайдаланушы анықталған кемшiлiктердiң белгiленген мерзiмдерде жойылуын бақылауға тиiс.  
      9. Өндiрiстегi жазатайым оқиғаларға және экологиялық зардаптарға әкеп соқпаған авариялар жазатайым оқиғаларға және экологиялық зардаптарға әкеп соқпаған аварияларды техникалық тексеру және есепке алу жөнiндегi нұсқаулықтарға сәйкес тексерiледi. Ерекше жағдайларда iрi техникалық аварияларды және экологиялық зардаптарды, сондай-ақ топтық жазатайым оқиғаларды тексеру үшiн комиссия тағайындалады.  
      10. Табиғат пайдаланушы қоршаған ортаға ластаушы заттар шығарылған және төгiлген авариялар туралы ол анықталған кезден бастап екi сағат iшiнде қоршаған ортаны қорғау саласындағы уәкiлеттi органға хабарлауға мiндеттi.  
      *Ескерту. 199-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**199-1-бап. Технологияларға, техника мен жабдыққа қойылатын**  
                  **экологиялық талаптар**

      1. Қазақстан Республикасында технологиялардың, көлiк құралдарын қоспағанда, техниканың және жабдықтың қолданылуы осындай технологиялардың, техника мен жабдықтың қоршаған ортаға әсерiн бағалау материалдарымен қоса олардың қолданылуын негiздейтiн құжаттамаға мемлекеттiк экологиялық сараптаманың оң қорытындысы болған кезде жүзеге асырылады.  
      Мемлекеттiк экологиялық сараптамаға табыс етiлетiн, технологияларды, техника мен жабдықты, оның iшiнде Қазақстан Республикасына өткiзiлетiндерiн (әкелiнетiндерiн) қолдану жөнiндегi құжаттама құрамын қоршаған ортаны қорғау саласындағы уәкiлеттi орган айқындайды.  
      2. Қазақстан Республикасында пайдалануға ұсынылатын, мемлекеттiк экологиялық сараптаманың нәтижелерi бойынша экологиялық қауiптi деп танылған технологиялар, техника мен жабдық шаруашылық және өзге де қызметте қолдануға жатпайды.  
      Бұл ретте өткiзiлген (әкелiнген), экологиялық қауiптi деп танылған техника мен жабдық осы Кодексте, Қазақстан Республикасының халықтың санитарлық-эпидемиологиялық салауаттылығы, қауiптi өндiрiстiк объектiлердегi өнеркәсiптiк қауiпсiздiк салаларындағы және техникалық реттеу туралы заңнамасында белгiленген талаптар сақтала отырып жойылуға, кәдеге жаратылуға немесе қайта өңделуге немесе Қазақстан Республикасынан тысқары жерлерге әкетiлуге тиiс.  
      3. Мынадай:  
      1) қолданылуы осы Кодексте немесе халықаралық стандарттарда белгiленген экологиялық талаптарға сәйкес келмейтiн;  
      2) қолданылуы нәтижесiнде Қазақстан Республикасында оларды залалсыздандыру немесе кәдеге жарату жөнiндегi технологиялары жоқ не оларды кәдеге жарату экологиялық зор қатермен байланысты немесе экономикалық жағынан тиiмсiз болатын қалдықтар түзiлетiн технологиялар экологиялық қауiптi деп танылады.  
      4. Мынадай:  
      1) нормативтi пайдаланылу мерзiмi аяқталған;  
      2) қолданылуы осы Кодексте, Қазақстан Республикасының техникалық регламенттерiнде немесе халықаралық стандарттарда белгiленген экологиялық талаптарға сәйкес келмейтiн;  
      3) пайдаланылуы нәтижесiнде Қазақстан Республикасында оларды залалсыздандыру немесе кәдеге жарату жөнiндегi технологиялары жоқ не оларды кәдеге жарату экологиялық зор қатермен байланысты немесе экономикалық жағынан тиiмсiз болатын қалдықтар түзiлетiн техника мен жабдық экологиялық қауiптi деп танылады.  
      5. Мемлекеттiк экологиялық сараптама технологияларды, техника мен жабдықты экологиялық қауiптi деп таныған жағдайда олар экологиялық қауiптi технологиялардың, техника мен жабдықтың тiзiлiмiне енгiзiлуге жатады.  
      Экологиялық қауiптi технологиялардың, техника мен жабдықтың тiзiлiмiне енгiзiлген технологияларды, техника мен жабдықты Қазақстан Республикасының аумағында қолдануға тыйым салынады.  
      *Ескерту. 199-1-баппен толықтырылды - Қазақстан Республикасының 2009.06.23* N 164-IV *(қолданысқа енгiзiлу тәртiбiн* 2-баптан *қараңыз) Заңымен.*

**30-тарау. ШАРУАШЫЛЫҚ ЖӘНЕ ӨЗГЕ ДЕ ҚЫЗМЕТ ТҮРЛЕРI БОЙЫНША**  
**ЭКОЛОГИЯЛЫҚ ТАЛАПТАР**

**200-бап. Елдi мекендердi жобалауға және салуға**  
**қойылатын экологиялық талаптар**

      1. Қалаларды және басқа да елдi мекендердi жобалау, салу, реконструкциялау экологиялық, санитарлық-эпидемиологиялық талаптар мен экологиялық қауiпсiздiктi ескере отырып, халықтың өмiрiне, еңбек етуi мен демалуына мейлiнше қолайлы жағдайларды қамтамасыз етуге тиiс.  
      2. Қалалар және басқа да елдi мекендердi жоспарлау және салу кезiнде оларды санитарлық тазарту, өндiрiс пен тұтыну қалдықтарымен қауiпсiз жұмыс iстеу көзделуге және жүзеге асырылуға, шектеулi табиғат пайдалану режимi қолданылатын орманды-саябақты, жасыл және қорғау аймақтары құрылуға тиiс.  
      3. Ғимараттар, құрылыстар, үй-жайлар, автомобиль жолдары және өзге де өнеркәсiптiк объектiлер қолайлы қоршаған ортаны қамтамасыз ететiн техникалық регламенттердiң, санитарлық-эпидемиологиялық ережелердiң, нормалардың, қала құрылысының талаптары және өзге де талаптар ескерiле отырып орналастырылуға тиiс.

**201-бап. Кәсiпорындарды, құрылыстарды және өзге де**  
**объектiлердi орналастыруға қойылатын**  
**экологиялық талаптар**

      1. Кәсiпорындар, құрылыстар және өзге де объектiлер орналастырылатын жерлердi айқындау қоршаған ортаны қорғаудың шарттары мен ережелерi сақтала отырып, аталған объектiлер қызметiнiң экологиялық салдарлары ескерiлiп жүргiзiледi.  
      2. Кәсiпорындарды, құрылыстарды және өзге де объектiлердi орналастыру кезiнде күзет, санитарлық-қорғау және өзге де қорғау аймақтары белгiленедi.

**202-бап. Кәсiпорындарды, құрылыстарды және басқа да**  
**объектiлердi салуға және реконструкциялауға**  
**қойылатын экологиялық талаптар**

      1. Кәсiпорындарды, құрылыстарды және өзге де объектiлердi салу және реконструкциялау мемлекеттiк экологиялық және санитарлық-эпидемиологиялық сараптамалардың оң қорытындылары болғанда және қоршаған орта сапасының нормативтерiне сәйкес жүзеге асырылады. Бекiтiлген жобаны немесе жұмыс құнын қоршаған ортаны қорғауға залал келтiре отырып, өзгертуге жол берiлмейдi.  
      2. Құрылыс жұмыстарын орындау кезiнде жердi қалпына келтiру, табиғи ресурстарды молайту мен ұтымды пайдалану, аумақтарды абаттандыру және қоршаған ортаны сауықтыру жөнiндегi шаралар қолданылуға тиiс.  
      3. Жоба бекiтiлгенге дейiн және нақты жер учаскесi бөлiнгенге дейiн объектiлердi салуға, реконструкциялауға тыйым салынады.

**203-бап. Өнеркәсiп, энергетика, көлiк және байланыс**  
**объектiлерiн, ауыл шаруашылығы мақсатындағы**  
**және мелиорациялау объектiлерiн пайдалану**  
**кезiндегi экологиялық талаптар**

      1. Өнеркәсiп, энергетика, көлiк және байланыс объектiлерiн, ауыл шаруашылығы мақсатындағы және мелиорациялау объектiлерiн пайдалану белгiленген экологиялық талаптар ескерiлiп және экологиялық тұрғыдан негiзделген технологиялар, қоршаған ортаның ластануын болдырмайтын қажеттi тазарту құрылыстары мен санитарлық күзет аймақтары пайдаланыла отырып жүзеге асырылуға тиiс. Аталған объектiлердi пайдалану кезiнде экологиялық қауiпсiздiктi қамтамасыз ететiн аз қалдықты және қалдықсыз технологиялар енгiзiлуге тиiс.  
      2. Жеке және заңды тұлғалар топырақты, су тоғандарын, ормандарды және өзге де өсiмдiктердi, жануарлар дүниесiн ауыл шаруашылығы қызметiнiң зиянды әсерiнен қорғау жөнiндегi шаралар кешенiн орындауға мiндеттi.

**204-бап. Автомобиль және өзге де көлiк құралдарын жасау**  
**мен пайдалану кезiндегi экологиялық талаптар**

      Қоршаған ортаға терiс әсерiн тигiзетiн автомобиль және өзге де көлiк құралдарын пайдалануды жүзеге асыратын жеке және заңды тұлғалар жол берiлетiн шығарындылар нормативтерiн сақтауға, шуыл деңгейiн және қоршаған ортаға өзге де терiс әсердi азайту жөнiндегi шараларды қабылдауға мiндеттi.

**205-бап. Атом, жылу және су электр станцияларын**  
**орналастыруға қойылатын экологиялық талаптар**

      1. Атом электр станцияларын орналастыру және салу жоба мен мемлекеттiк экологиялық және санитарлық-эпидемиологиялық сараптамалардың оң қорытындысы болғанда жүзеге асырылады. Атом электр станцияларының жобалары оларды пайдалануды қауiпсiз түрде шығаруды қамтамасыз ететiн шешiмдердi, сондай-ақ қалдықтарды кәдеге жарату жөнiндегi шараларды қамтуға тиiс.  
      Атом электр станцияларын орналастыру, жобалау және салу кезiнде Қазақстан Республикасының заңнамасына сәйкес толық радиациялық қауiпсiздiктi қамтамасыз ету жөнiндегi шаралар қабылданады.  
      2. Жылу электр станцияларының iргелес аумақтың ауа бассейнiнiң жай-күйiне зиянды әсерiн шектеу мақсатында оларды орналастырудың алдында жобаның құрамында әрбiр энергетика ұйымы (және оның әрбiр ластаушы көзi) үшiн жылу электр станциясының экологиялық қауiпсiздiгiн қамтамасыз ететiн бақылау көрсеткiштерi (секундына грамм есебiмен) және жылдық нормативтер (жылына тонна есебiмен) белгiлеу арқылы қоршаған ортаға эмиссияларды нормалау жүргiзiледi.  
      Бақылау көрсеткiштерiн (секундына грамм есебiмен) есептеу және қоршаған ортаға эмиссияларды азайту жөнiндегi тиiстi iс-шараларды әзiрлеу жылу электр станциялары жабдықтарының жоспарланып отырған ең жоғары өнiмдiлiгiн негiзге ала отырып (жоспарлы жөндеудi, резервке шығаруды ескере отырып) жүргiзiледi.  
      3. Су электр станцияларын орналастыру, жобалау және салу кезiнде тиiстi өңiрлердiң электр энергиясына нақты қажеттiгi, аумақтың сейсмикалығы мен объектiнi орналастыруға арналған жердiң рельефi, жалпы алғанда қоршаған ортадағы елеулi түрдегi терiс өзгерiстердi болғызбауды қамтамасыз ететiн ормандар мен жерлердi сақтау, жануарлар мен өсiмдiктер дүниесi ресурстарын тиiмдi қорғау жөнiндегi шаралар толық ескерiлуге тиiс.  
      4. Жобалану және салыну үстiндегi электр станциялары үшiн қоршаған ортаға эмиссиялардың нормативтерiн сақтау оларды пайдалануға қабылдау кезiне қарай қамтамасыз етiлуге тиiс.

**206-бап. Әскери және қорғаныс объектiлерiне, әскери**  
**қызметке қойылатын экологиялық талаптар**

      Қазақстан Республикасының заңнамасында көзделген ерекше жағдайларды қоспағанда, осы Кодексте белгiленген экологиялық талаптар әскери және қорғаныс объектiлерi мен әскери қызметке қолданылады.

**207-бап. Табиғи ресурстарды пайдалану кезiндегi**  
**экологиялық талаптар**

      1. Жердi, жер қойнауын, суды, орманды және өзге де өсiмдiктердi, жануарлар дүниесiн пайдалану кезiндегi экологиялық талаптар осы Кодексте және Қазақстан Республикасының өзге де нормативтiк құқықтық актiлерiнде айқындалады.  
      2. Табиғи экологиялық жүйелердiң бұзылуына, тiрi организмдердiң генетикалық қорының жойылуына, халықтың өмiрi мен денсаулығына қауiптi қоршаған ортаның басқа да өзгерiстерiне әкеп соғатын шаруашылық және өзге де қызметке тыйым салынады.

**31-тарау. ЖЕРДI ПАЙДАЛАНУ КЕЗIНДЕГI ЭКОЛОГИЯЛЫҚ ТАЛАПТАР**

**208-бап. Жердiң нысаналы пайдаланылуы өзгерген және оны**  
**бiр санаттан екiншiсiне ауыстырған кездегi**  
**экологиялық талаптар**

      РҚАО-ның ескертпесi!  
      208-бапты алып тастау көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.

      Жердiң нысаналы мақсатын өзгерту және бiр санаттан екiншiсiне ауыстыру үшiн жерге орналастыру жобасы мен өзге де құжаттар мемлекеттiк экологиялық сараптамадан өткiзiлуге тиiс.

**209-бап. Ауыл шаруашылығы мақсатындағы жердi аймақтарға**  
**бөлу және пайдалану кезiндегi экологиялық**  
**талаптар**

      1. Ауыл шаруашылығы мақсатындағы жердi аймақтарға бөлу және пайдалану кезiнде экологиялық қауiпсiздiк пен ауыл шаруашылығы алқаптарының сапалы жай-күйi қамтамасыз етiлуге тиiс.  
      2. Ауыл шаруашылығы мақсатындағы жердi аймақтарға бөлу критерийi физикалық тозу мен химиялық ластану болып табылатын экологиялық қолайсыздық дәрежесiнiң көрсеткiштерiне негiзделедi.  
      3. Жердiң химиялық ластану деңгейiн айқындау қоршаған ортаны қорғау және халықтың санитарлық-эпидемиологиялық салауаттылығы саласындағы мемлекеттiк органдар бекiткен топырақтағы химиялық заттардың жол берiлетiн шектi шоғырлануы пайдаланыла отырып жүзеге асырылады.  
      4. Жердi неғұрлым бағалыдан төмендеу бағалы жерге ауыстыру, жердi консервациялау, сондай-ақ оларды экологиялық зiлзала аймағына немесе төтенше экологиялық жағдай аймағына жатқызу қажеттiгiн айқындау мақсатында жердi бағалаудың экологиялық критерийлерiн (бұдан әрi - жердi бағалаудың экологиялық критерийлерi) Қазақстан Республикасының Үкiметi бекiтедi.

**210-бап. Елдi мекендердiң жерiн аймақтарға бөлу мен**  
**пайдалану кезiндегi экологиялық талаптар**

      1. Елдi мекендердiң жерiн аймақтарға бөлу жердi бағалаудың экологиялық критерийлерi негiзiнде жүзеге асырылады.  
      2. Елдi мекендердiң жерiн басқа санаттағы жерлерге ауыстыру кезiнде ластаушы заттардың осы аумақтардағы ауа мен суға өту мүмкiндiгi және олардың халық денсаулығына тiкелей әсер етуi ескерiледi.  
      3. Төтенше экологиялық жағдайдағы аймақ үшiн экологиялық ахуалдың одан әрi нашарлауына әкеп соқпайтын ерекше пайдалану режимi белгiленедi.

**211-бап. Өнеркәсiп, көлiк, байланыс, қорғаныс және өзге**  
**де ауыл шаруашылығы мақсатындағы емес жердi**  
**аймақтарға бөлу және пайдалану кезiндегi**  
**экологиялық талаптар**

      1. Өнеркәсiп, көлiк, байланыс, қорғаныс және өзге де ауыл шаруашылығы мақсатындағы емес жердi аймақтарға бөлу кезiнде экологиялық қауiпсiздiк және жердi ұтымды пайдалану қамтамасыз етiледi.  
      2. Халықтың қауiпсiздiгiн қамтамасыз ету және өнеркәсiп, көлiк және өзге де объектiлердi пайдалану үшiн қажеттi жағдайлар жасау мақсатында қоршаған ортаның жай-күйiн жақсартуға ықпал ететiн, аталған жердi пайдаланудың ерекше жағдайлары ескерiле отырып, аймақтар белгiленедi  
      3. Өнеркәсiп, көлiк, байланыс, қорғаныс және өзге де ауыл шаруашылығы емес мақсаттағы жердi басқа санаттағы жерге ауыстыру кезiнде өз шегiнде аймақтарды белгiлеу мақсаттарына сай келмейтiн қызмет түрлерiне шек қойылатын немесе тыйым салынатын аймақтар ескерiледi.  
      4. Өнеркәсiп, көлiк, байланыс, қорғаныс және өзге де ауыл шаруашылығы мақсатындағы емес жердi басқа санаттағы жерге ауыстыру кезiнде олардың химиялық заттармен жерлердi бағалаудың экологиялық критерийлерiнде белгiленген деңгейлерден артық ластануы қосымша экологиялық критерий болып табылады. Ластанудың жоғары деңгейiне жатқызылған жер консервациялануға тиiс және босалқы жер құрамына ауыстырылады.

**212-бап. Ерекше қорғалатын табиғи аумақтардың жерiн**  
**және сауықтыру мақсатындағы жердi пайдалану**  
**кезiндегi экологиялық талаптар**

      1. Ерекше қорғалатын табиғи аумақтардың жерiн пайдалану режимi Қазақстан Республикасының Жер кодексiмен және "Ерекше қорғалатын табиғи аумақтар туралы" Қазақстан Республикасының Заңымен реттеледi.  
      2. Сауықтыру мақсатындағы жерде қолайлы экологиялық және санитарлық-эпидемиологиялық жағдайларды сақтау мақсатында оларды аймақтарға бөлу кезiнде санитарлық қорғаныш аймақтары белгiленедi.

**213-бап. Орман қорының жерiн пайдалану кезiндегi**  
**экологиялық талаптар**

      1. Орман қорының жерiн пайдалану режимi Қазақстан Республикасының Жер және Орман кодекстерiмен реттеледi.  
      2. Жердi орман қоры санатына жатқызу кезiнде аумақтың экологиялық жай-күйiнiң индикаторы ретiнде өсiмдiктердiң жай-күйiн экологиялық критерийлер деп есептеген жөн.  
      3. Орман шаруашылығының мұқтаждықтары үшiн пайдаланылмайтын орман қоры жерiндегi ауыл шаруашылығы алқаптары Қазақстан Республикасының орман заңнамасына сәйкес ауыл шаруашылығы мақсатындағы жердiң санатына ауыстырылуы мүмкiн.  
      4. Орман қорының жерiн басқа жер санатына ауыстыруға Қазақстан Республикасының орман заңнамасының талаптарына сәйкес орман орналастыру және жерге орналастыру материалдарының негiзiнде мемлекеттiк экологиялық сараптаманың оң қорытындысы болған кезде:  
      1) бұрын белгiленген нысаналы мақсатына сәйкес пайдалану мүмкiн болмаған;  
      2) қоныстар шегi өзгерген;  
      3) елдi мекендердiң шекаралары (шектерi) өзгерген;  
      4) ерекше қорғалатын табиғи аумақтардың жерiнiң санатына жатқызылған жағдайда жол берiледi.  
      5. Орман қорының жерiн басқа санаттарға ауыстыру кезiнде жердi бағалаудың экологиялық критерийлерiне сәйкес жердiң жай-күйiнiң шөптi және сүректi өсiмдiктерге әсер етуiн көрсететiн экологиялық көрсеткiштердi ескерген жөн.

**214-бап. Су қорының жерiн аймақтарға бөлу және**  
**пайдалану кезiндегi экологиялық талаптар**

      1. Су қорының жерiн аймақтарға бөлу кезiнде су объектiлерiн қорғау және суды ұтымды пайдалану қамтамасыз етiледi.  
      2. Су қоры жерiнiң құрамындағы жер учаскелерiн жергiлiктi атқарушы органдар су қорын пайдалану және қорғау саласындағы уәкiлеттi мемлекеттiк органдарының келiсiмi бойынша жеке және заңды тұлғаларға ауыл шаруашылығының, орман, балық, аңшылық шаруашылығының мұқтаждықтары үшiн және жер учаскесiнiң негiзгi нысаналы мақсатына қайшы келмейтiн, жердiң ластануы мен тозуына және тиiсiнше экологиялық ахуалдың нашарлауына әкеп соқтырмайтын басқа да мақсаттар үшiн уақытша жер пайдалануға беруi мүмкiн.  
      3. Су қорының жерiн басқа жер санатына ауыстыруға, мемлекеттiк экологиялық және санитарлық-эпидемиологиялық сараптамалардың оң қорытындылары Қазақстан Республикасының су заңнамасының талаптарына сәйкес болған кезде:  
      1) су объектiсiнiң жұмыс iстеуi тоқтатылған немесе оның экологиялық және гигиеналық көрсеткiштерi едәуiр өзгерген;  
      2) ерекше қорғалатын табиғи аумақтар жерiне жатқызылған;  
      3) елдi мекендердiң шекаралары (шектерi) экологиялық ахуалдың өзгеруiне әкеп соқтыратындай өзгерген жағдайда жол берiледi.  
      4. Су қорғау белдеулерiне бөлiп берiлген жер елдi мекендер мен өнеркәсiп жерiнiң санатына ауыстырылмайды, онда судың ластануын, қоқыстануын және сарқылуын болғызбау үшiн шаруашылық қызметтiң арнайы режимi белгiленедi.

**215-бап. Босалқы жердi аймақтарға бөлу және пайдалану**  
**кезiндегi экологиялық талаптар**

      1. Босалқы жердi аймақтарға бөлу кезiнде келеңсiз өзгерiстер байқалған алаңдарды және зерттелетiн аумақтағы тозу дәрежесi әртүрлi учаскелердi бөлудiң кеңiстiктi әркелкiлiгi ескерiледi.  
      2. Экологиялық жүйелердiң тозу жылдамдығы елу жылдық байқау қатары бойынша есептеледi. Экожүйелердiң тозуын бағалау жердi бағалаудың экологиялық критерийлерiне сәйкес жүргiзiледi.  
      3. Босалқы жер басқа жер санатына одан әрi пайдалану мақсаттарына қарай сол орында санатына ауыстырылатын жердiң шекаралары белгiленгеннен кейiн ғана ауыстырылуы мүмкiн. Босалқы жердi басқа жер санатына ауыстыру кезiнде жер учаскесiн осындай жер санатына қойылатын экологиялық талаптарға сәйкес таңдау алдын ала жүзеге асырылады.  
      4. Бұзылған жердi босалқы жер санатынан ауыстыру қалпына келтiру және жердiң сапасы мен экологиялық жағдайды жақсарту жөнiндегi iс-шараларды жүзеге асырғаннан кейiн мүмкiн болады.  
      5. Ядролық қаруды сынау жүргiзiлген жер учаскелерi босалқы жер құрамынан ядролық қаруды сынау зардаптарын жою және кешендi экологиялық тексеру жөнiндегi барлық iс-шаралар аяқталғаннан кейiн мемлекеттiк экологиялық және санитариялық-эпидемиологиялық сараптамалардың оң қорытындысы болған кезде ғана меншiкке немесе жер пайдалануға берiлуi мүмкiн.  
      *Ескерту. 215-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**216-бап. Оңтайлы жер пайдалану жөнiндегi экологиялық**  
**талаптар**

      1. Оңтайлы жер пайдаланудың негiзгi экологиялық талаптары:  
      1) ұсынылып отырған жердiң қайта түлетiлуi және жердi қайта бөлу салдарларын ғылыми негiздеу және болжау;  
      2) барлық санаттағы жердiң ұтымды пайдаланылуы мен қорғалуын жоспарлау мен ұйымдастыруда бiрыңғай мемлекеттiк саясатты негiздеу және iске асыру;  
      3) жердiң нысаналы пайдаланылуын қамтамасыз ету және ауыл шаруашылығы өндiрiсiндегi құнарлы жердi сақтау;  
      4) экологиялық негiзделген жинақы және алаңы жағынан оңтайлы жер учаскелерiн қалыптастыру және орналастыру;  
      5) ауыл шаруашылығы алқаптарын жақсарту, топырақтың құнарлылығын арттыру, тұрақты ландшафттарды күтiп ұстау және жердi қорғау жөнiндегi шаралар кешенiн әзiрлеу;  
      6) жердi ұтымды пайдалану және қорғау жөнiндегi iс-шараларды әзiрлеу;  
      7) жерге түгендеу жүргiзу және пайдаланылмайтын, ұтымды пайдаланылмайтын, нысаналы мақсаты бойынша пайдаланылмайтын жердi анықтау;  
      8) жердiң өнiмдiлiгiн арттыру мақсатында және адам денсаулығын сақтау мүддесiне орай ормандардың орта құрау, су қорғау, қорғау, санитарлық-эпидемиологиялық, сауықтыру және өзге де пайдалы табиғи қасиеттерiн сақтау және күшейту;  
      9) биологиялық әралуандықты сақтау болып табылады.  
      2. Кәсiпорындар, құрылыстар және өзге де объектiлердi орналастыру және пайдалану үшiн жер учаскелерiн беру аталған объектiлер қызметiнiң экологиялық, санитарлық-эпидемиологиялық салдарларын ескерiп, қоршаған ортаны қорғаудың, табиғи ресурстарды молайтудың және ұтымды пайдаланудың шарттары мен ережелерi сақтала отырып жүргiзiледi.  
      3. Ауыл шаруашылығы өндiрiсiмен байланысты емес объектiлердi салу мен тұрғызу үшiн ауыл шаруашылығы мақсаттары үшiн жарамсыз, топырағының бонитет балы ең төмен жер бөлiнуге тиiс.

**217-бап. Жердi пайдалану кезiндегi экологиялық талаптар**

      1. Табиғат пайдаланушылар жердi пайдалану кезiнде:  
      1) санитарлық-эпидемиологиялық және экологиялық талаптарға сәйкес келетiн өндiрiс технологияларын қолдануы, халықтың денсаулығы мен қоршаған ортаға зиян келтiруге жол бермеуi, қолжетiмдi озық технологияларды енгiзуi;  
      2) топырақтың ластануына, қоқыстануына, тозуына және құнарлылығының төмендеуiне, сондай-ақ құнарлы қабаттың мүлдем жоғалуын болғызбау үшiн оны алу қажет болған жағдайларды қоспағанда, басқа тұлғаларға сату немесе беру мақсатында топырақтың құнарлы қабатын алуға жол бермеуi;  
      3) қалдықтарды жинақтау мен жоюды олардың құзыретi шегiнде қоршаған ортаны қорғау саласындағы уәкiлеттi органмен, сондай-ақ арнайы уәкiлеттi мемлекеттiк органдармен келiсiм бойынша жергiлiктi атқарушы органдардың шешiмiмен айқындалатын жерде жүргiзу талаптарын сақтауы тиiс.  
      2. Табиғат пайдаланушылар пайдалы қазбаларды қазу, геологиялық-барлау, құрылыс және басқа да жұмыстарды жүргiзу кезiнде:  
      1) иеленiп отырған жер учаскелерiн оларды одан әрi мақсатына сай пайдалануға жарамды күйде ұстауға;  
      2) жердiң бүлiнуiмен байланысты жұмыстар жүргiзiлген кезде топырақтың құнарлы қабатын сылып алуға, сақтауға және пайдалануға;  
      3) бүлiнген жердi қалпына келтiрудi жүргiзуге мiндеттi.  
      3. Бүлiнген жердi қалпына келтiру бағытын таңдау кезiнде:  
      1) жер учаскесiнiң үстiңгi жағының бүлiну сипаты;  
      2) объект орналасқан ауданның табиғи және физикалық-географиялық жағдайлары;  
      3) ауданның даму перспективалары және қоршаған ортаны қорғау талаптарын ескере отырып, объектiнi орналастырудың әлеуметтiк-экономикалық ерекшелiктерi;  
      4) қара топырақты жердiң таралу және үдемелi ауыл шаруашылығы аймағында бүлiнген жердiң негiзгi көлемiн жыртылатын жер алқаптары ретiнде қалпына келтiру қажеттiгi;  
      5) кенi алынған бос жерде су тоғандарын және аршылған жыныстар мен байытылған қалдықтар үйiндiлерiнде сәндiк бақ-парк кешендерiн құруды қоса алғанда, елдi мекендерге тым жақын орналасқан бүлiнген жердi бақ, қосалқы шаруашылықтар және демалыс аймақтары етiп қалпына келтiру қажеттiлiгi;  
      6) өндiрiстiк объектiнiң аумағында жоспарлау жұмыстарын орындау, қажетсiз шұңқырлар мен үйiндiлердi жою, құрылыс қоқыстарын жинау және жер учаскесiн абаттандыру;  
      7) пайдаланылатын жер учаскесiндегi жыралар мен су шайған жерлердi топырақпен жабу немесе тегiстеу;  
      8) мiндеттi түрде аумақты көгалдандыру ескерiлуге тиiс.  
      4. Жер учаскелерi өнеркәсiптiк қалдықтарды орналастыру, көму, жинақтау үшiн пайдаланылған жағдайда олар мынадай талаптарға сай келуге:  
      1) кәдеге жаратылмаған өнеркәсiптiк қалдықтарды көмуге арналған полигондарды жобалаудың, салудың және пайдаланудың санитарлық-эпидемиологиялық ережелер мен нормаларға сәйкес келуге;  
      2) су тоғаны, ауыл шаруашылығы алқаптары, ормандар, өнеркәсiптiк кәсiпорындар жағына 1,5 процент еңiсi бар жерлерде сыйымдылықтың түбiнен алғанда екi метрден аспайтын ыза суы тұрғанда әлсiз сүзгiш топырағы болуға;  
      3) елдi мекенге қатысты желден ық жақта және жерасты суы ағысының бағыты бойынша төмен орналасуға;  
      4) тасқын су мен нөсер су басып қалмайтындай жерлерде орналасуға;  
      5) инженерлiк қарсы сүзгi қорғанышы, периметрi бойынша қоршауы мен көгалдандырылуы, қатты жамылғысы бар кiрме жолдары болуға;  
      6) жер учаскесiнен шығатын жер үстi және жер асты ағыны ашық су объектiлерiне қосылмауға тиiс.  
      5. Жаңа технологияларды енгiзуге, жердi мелиорациялау және топырақтың құнарлығын арттыру бағдарламаларын жүзеге асыруға олар Қазақстан Республикасының заңнамасында көзделген экологиялық, санитарлық-эпидемиологиялық нормалар мен ережелерге және өзге де талаптарға сәйкес келмеген жағдайда тыйым салынады.  
      6. Радиоактивтi және химиялық ластануға ұшыраған жердi пайдаланудың, күзет аймақтарын белгiлеудiң, осы жерде тұрғын үйлердi, өндiрiстiк, коммерциялық және әлеуметтiк-мәдени мақсаттағы объектiлердi сақтаудың, оларда мелиорациялық және техникалық жұмыстар жүргiзудiң тәртiбi радиациялық және химиялық әсер етудiң жол берiлетiн шектi деңгейлерiнiң нормативтерi ескерiле отырып айқындалады.  
      7. Жердi қорғау мақсатында жер учаскелерiнiң меншiк иелерi, жер пайдаланушылар:  
      1) жердi су және жел эрозиясынан, селдерден, су басудан, батпақтанудан, қайта тұзданудан, құрғап кетуден, тығыздалудан, радиоактивтi және химиялық заттармен ластанудан, өндiрiс және тұтыну қалдықтарымен қоқыстанудан, ластанудан, оның iшiнде биогендiк ластанудан, сондай-ақ басқа да терiс әсерлерден сақтау;  
      2) ауыл шаруашылығы алқаптарын және басқа да жердi бактериялық-паразиттiк және карантиндiк зиянкестермен және өсiмдiктер ауруларымен зақымданудан, арамшөптер, бұталар және шiлiктер басып кетуден, жердiң жай-күйiнiң өзге де нашарлану түрлерiнен қорғау;  
      3) ластанудың, оның iшiнде биогендiк ластанудың және жердiң қоқыстануының салдарларын жою;  
      4) мелиорацияның қол жеткiзiлген деңгейiн сақтау;  
      5) бүлiнген жердiң құнарлылығын қалпына келтiру, топырақ құнарлылығын қалпына келтiру, жердi айналымға уақтылы енгiзу;  
      6) топырақтың құнарлы қабатын кейiннен жердiң құнарлылығын қалпына келтiрудi жүргiзу кезiнде пайдалану үшiн алу мен сақтау жөнiндегi iс-шараларды жүргiзуге мiндеттi.  
      8. Елдi мекендер жерiнде көктайғаққа қарсы күресу үшiн ас тұзын пайдалануға тыйым салынады.

**32-тарау. ЖЕР ҚОЙНАУЫН ПАЙДАЛАНУ КЕЗIНДЕГI ЭКОЛОГИЯЛЫҚ**  
**ТАЛАПТАР**

**218-бап. Жер қойнауын пайдалану жөнiндегi операцияларды**  
**жүргiзу үшiн экологиялық негiздеме**

      1. Жер қойнауын пайдалануға арналған келiсiмшарттарға, жобалау құжаттамаларына мемлекеттiк экологиялық және санитарлық-эпидемиологиялық сараптамалардың оң қорытындылары және экологиялық рұқсат жер қойнауын пайдалану жөнiндегi операцияларды жүргiзу үшiн экологиялық негiздеме болып табылады.  
      2. Жер қойнауын пайдаланушы мемлекеттiк экологиялық және санитарлық-эпидемиологиялық сараптамаға жоспарланған қызметтiң қоршаған ортаға тигiзетiн әсерiне баға беру кiрген және "Қоршаған ортаны қорғау" бөлiмi бар барлық жобалау алдындағы және жобалау құжаттарын ұсынуға мiндеттi.

**219-бап. Жер қойнауын пайдалану кезiндегi жалпы**  
**экологиялық талаптар**

      1. Жер қойнауын пайдалану кезiндегi жалпы экологиялық талаптар:  
      1) жер қойнауын Қазақстан Республикасының экологиялық заңнамасының талаптарына сәйкес пайдалану;  
      2) кен орнын игерудiң арнаулы әдiстерiн қолдану есебiнен жердiң үстiңгi қабатын сақтау;  
      3) жердiң техногендiк шөлейттенуiн болғызбау;  
      4) барлау, өндiру кезiнде, сондай-ақ барлаумен және өндiрумен байланысты емес жер асты құрылыстарын салу мен пайдалануға беру кезiнде қауiптi техногендiк процестердiң пайда болуынан сақтандыру шараларын қолдану;  
      5) жер қойнауын су басудан, өрттен және кен орындарын пайдалану мен қазуды қиындататын басқа да дүлей факторлардан қорғау;  
      6) жер қойнауының, әсiресе мұнайды, газды немесе өзге де заттар мен материалдарды жер астында сақтау, зиянды заттар мен қалдықтарды көму кезiнде ластануын болғызбау;  
      7) жер қойнауын пайдалану жөнiндегi операцияларды, тоқтату, тоқтатып қою, кен орнын игеру объектiлерiн консервациялау мен жою жөнiндегi белгiленген тәртiптi сақтау;  
      8) қалдықтарды жинап қою мен орналастыру кезiнде экологиялық және санитарлық-эпидемиологиялық талаптарды қамтамасыз ету;  
      9) автомобиль жолдарын салу жұмыстары басталмас бұрын ұтымды схема бойынша, сондай-ақ ұңғымаларды бұрғылауда тармақты тәсiлдi қоса алғанда басқа да әдiстердi пайдалану, iшкi үйiндiлер жасау технологиясын қолдану, минералдық шикiзатты өндiру мен өңдеудiң қалдықтарын пайдалану арқылы бұзылатын және бүлiнетiн жердiң аумағын азайту;  
      10) топырақтың жел эрозиясына ұшырауын, аршу жыныстары және өндiрiс қалдықтарының құлауын, олардың тотықтануы мен өздiгiнен жануын болғызбау;  
      11) сiңiрме және тұщы су қабаттарының ластануын болғызбау үшiн оларды оқшаулау;  
      12) жер асты суларының сарқылуын және ластануын болғызбау, оның iшiнде жуғыш сұйықтарды дайындағанда уытсыз реагенттердi қолдану;  
      13) бұрғылау ерiтiндiлерiн тазалау және қайталап пайдалану;  
      14) бұрғылау және жанар-жағармай материалдарының қалдықтарын экологиялық қауiпсiз тәсiлмен жою;  
      15) мұнай кен орындарында қабатаралық қысымды сақтау жүйесiнде мұнай кәсiпшiлiгi сарқынды суларын тазалау және қайтадан пайдалану негiзгi экологиялық талаптар болып табылады.  
      2. Жерасты сулары минералға қаныққан жер астындағы сутұтқыш белдеулерге сарқынды суларды ағызуды қоспағанда, нормативтiк көрсеткiштерге жеткiзiлiп тазартылмаған шаруашылық-ауыз су үшiн, бальнеологиялық, техникалық қажеттiлiктер үшiн, ирригация және мал шаруашылығы мақсатында пайдаланылмайтын немесе пайдалануға болмайтын, сондай-ақ қосымша iлесiп шыққан карьердiң суын арнайы жинақтағыштарға ағызуды қоспағанда, ол үшiн заттардың нормативтерiн белгiлеу талап етiлмейтiн және су мөлшерi тек қана текше метрмен нормаланатын сарқынды суларды жер қойнауына ағызуға тыйым салынады.   
      Пайдалы қазбалармен iлесiп шыққан суды керi ағызу, сондай-ақ мемлекеттiк экологиялық сараптаманың және Қазақстан Республикасының заңнамасында көзделген басқа да сараптамалардың оң қорытындысын алған жобалар мен технологиялық регламенттерде көзделген пайдалы қазбалармен iлесiп шыққан суды жер қойнауына керi ағызу сарқынды суларды төгу болып табылмайды.  
      3. Жер қойнауын пайдаланушы:  
      1) жұмыстарды жүргiзудiң халықаралық практикада қабылданған стандарттарға негiзделген неғұрлым тиiмдi әдiстерi мен технологияларын таңдауға;  
      2) жер қойнауының ұтымды пайдаланылуын, қызметкерлердiң, халықтың және қоршаған ортаның қауiпсiздiгiн қамтамасыз ететiн жұмыстарды жүргiзуге арналған технологиялық схемалар мен жобаларды сақтауға мiндеттi.  
      *Ескерту. 219-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**220-бап. Жер қойнауын пайдалану жөнiндегi операцияларды**  
**жүргiзу кезiндегi экологиялық талаптар**

      РҚАО-ның ескертпесi!  
      220-бапқа өзгерту енгiзу көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.

      1. Жер қойнауын пайдалану жөнiндегi операциялар шаруашылық қызметiнiң экологиялық жағынан қауiптi түрлерi болып табылады және мынадай талаптар сақталған кезде орындалуға тиiс:  
      1) ұңғымалар мен тау-кен өндiру конструкциялары берiктiгi, технологиялылығы және экологиялық қауiпсiздiгi жағынан жер қойнауы мен қоршаған ортаны қорғау шарттарын қамтамасыз етуге тиiс;  
      2) дизельдi-генератор және дизельдi жетегi бар қондырғыларды қолдана отырып, бұрғылау және жер қойнауын пайдалану жөнiндегi басқа да операциялар кезiнде атмосфераға осындай қондырғылардан тазартылмаған газдардың шығарылуы олардың техникалық сипаттамасына және экологиялық талаптарға сәйкес келуге тиiс;  
      3) құнарлы жерде және ауыл шаруашылығы мақсатындағы жерде жер қойнауын пайдалану жөнiндегi құрылыстарды салу кезiнде жабдықтарды монтаждауға дайындық жұмыстарын жүргiзу процесiнде аумақтың құнарлылығын кейiннен қалпына келтiру үшiн құнарлы қабат алынады және жеке сақталады;  
      4) уытты заттардың табиғи объектiлерге көшуiн болғызбау үшiн технологиялық алаңдарды гидрологиялық оқшаулай отырып, жер қойнауын пайдаланудың қалдықтарын ұйымдасқан түрде жинау мен сақтаудың инженерлiк жүйесi көзделуге тиiс;  
      5) ұңғыма құрылысы ерекше қорғалатын табиғи аумақтарда салынған жағдайларда, тек қана ұрасыз технологияны қолдану қажет;  
      5-1) мұнай операцияларын жүргiзу кезiнде күкiрттiң көлемiн азайту және оның қоршаған ортаға зиянды әсерiн төмендету жөнiндегi шаралар көзделуге тиiс;  
      6) жер қойнауын пайдалану жөнiндегi операциялар кезiнде шламдарды кәдеге жарату және бұрғылау процесiнде қайтадан пайдалану, қоршаған ортаға қайтару үшiн, пайдаланылған бұрғылау ерiтiндiлерiн, бұрғылаудан, карьерлерден және шахтадан шыққан сарқынды суды бейтараптандыру жөнiндегi жұмыстар белгiленген талаптарға сәйкес жүргiзiлуге тиiс;  
      7) бұрғылау ерiтiндiлерiн көмiрсутегi (әк-битум, инверт-эмульсия және басқалары) негiзiнде қолданған кезде ауаның газдануының алдын алу жөнiндегi шаралар қолданылуға тиiс;  
      8) жану мүмкiндiгiн немесе адамдардың улану ықтималдығын болғызбау мақсатында пирофорлық шөгiндiлер, шлам мен керн жобаға сәйкес және қоршаған ортаны қорғау, өрт қауiпсiздiгi саласындағы уәкiлеттi органдардың, санитарлық-эпидемиологиялық қызметтiң мемлекеттiк органы мен жергiлiктi атқарушы органдардың келiсiмi бойынша көмiледi;  
      9) жер қойнауын пайдалану жөнiндегi құрылыстарды пайдалануға беру жобада көзделген барлық экологиялық талаптар толық көлемде орындалған жағдайда жүргiзiледi;  
      10) жер қойнауын пайдалану жөнiндегi операциялар мен жабдықтарды бөлшектеу аяқталғаннан кейiн жобалық шешiмдерге сәйкес жер учаскесiн қалпына келтiру (рекультивациялау) жөнiндегi жұмыстар жүргiзiледi;  
      11) жер қойнауын пайдаланушы бұрғылайтын, оның iшiнде өздiгiнен ағып шығатын ұңғымаларды, сондай-ақ пайдалануға жарамсыз немесе пайдаланылуы тоқтатылған ұңғымаларды реттегiш құрылғылармен жабдықтауға, консервациялауға немесе Қазақстан Республикасының заңнамасында белгiленген тәртiппен жоюға тиiс;  
      12) қызметi жер асты суы объектiлерiнiң жай-күйiне зиянды әсер ететiн немесе зиянды әсер етуi мүмкiн жеке және заңды тұлғалар су объектiлерiнiң ластануын және тартылуын болғызбайтын шаралар қабылдауға мiндеттi;  
      13) ауызсу және шаруашылық-тұрмыстық сумен жабдықтау мақсатында пайдаланылатын немесе пайдаланылуы мүмкiн жерасты суы объектiлерiнiң су жинау алаңдарында қалдықтарды көмуге, қорымдар, өлген малды көметiн орындар және жерасты суының жай-күйiне әсер ететiн басқа да объектiлер салуға жол берiлмейдi;  
      14) сiңiрме ұңғымаларды бұрғылауға қоршаған ортаны қорғау, су қорын пайдалану және қорғау саласындағы, жер қойнауын зерделеу және пайдалану жөнiндегi уәкiлеттi мемлекеттiк органдардың, санитарлық-эпидемиологиялық қызметтiң мемлекеттiк органының осы ұңғымалар бұрғыланатын ауданда арнайы тексерулер жүргiзiлгеннен кейiн беретiн оң қорытындылары болған кезде жол берiледi;  
      15) өнеркәсiптiк, емдiк минералды суларды пайдаланғаннан кейiн ағызып жiберу Қазақстан Республикасының Су кодексiне сәйкес жүргiзiлуге тиiс;  
      16) ұңғымаларды тоқтатып қою және жою келiсiмшарттық аумақтар шегiнде Қазақстан Республикасының жер қойнауы және жер қойнауын пайдалану туралы заңнамасына сәйкес жүзеге асырылады;  
      17) пайдаланудан шығарылған суды сiңiрме ұңғымаларға айдау жүргiзiлетiн ауданда жақын жердегi ұңғымалардағы, бұлақтардағы, құдықтардағы судың сапасына қоршаған ортаны қорғау, су қорын пайдалану және қорғау саласындағы уәкiлеттi мемлекеттiк органдармен және халықтың санитарлық-эпидемиологиялық салауаттылығы саласындағы мемлекеттiк органмен келiсiлген жоспар бойынша су пайдаланушылардың күшiмен жүйелi зертханалық байқаулар ұйымдастырылуға тиiс.  
      2. Жер қойнауын пайдаланушылар жер қойнауын пайдалану жөнiндегi операцияларды жүргiзу кезiнде:  
      1) қоршаған ортаны қорғау саласындағы, жер қойнауын зерделеу және пайдалану, өнеркәсiп қауiпсiздiгi жөнiндегi уәкiлеттi мемлекеттiк органдармен, халықтың санитарлық-эпидемиологиялық салауаттылығы саласындағы уәкiлеттi органмен келiсiм бойынша су қорын пайдалану және қорғау саласындағы уәкiлеттi мемлекеттiк орган белгiлеген жерасты су объектiлерiне шектi жол берiлетiн зиянды әсерлердiң нормативтерiн сақтауға;  
      2) "Техникалық реттеу туралы" Қазақстан Республикасының  Заңындабелгiленген тәртiппен аккредиттелген өзiнiң немесе өзге де лабораторияларға ағызылатын сулардың химиялық құрамын анықтауды қамтамасыз етуге;  
      3) қоршаған ортаны қорғау, су қорын пайдалану және қорғау саласындағы уәкiлеттi мемлекеттiк органдарға және санитарлық-эпидемиологиялық қызмет органдарына ластаушы заттардың авариялық ағызылғаны туралы, сондай-ақ жерасты суларын алудың белгiленген режимiнiң бұзылуы және оларға суларды ағызу (айдау) объектiсi туралы шұғыл ақпаратты беруге мiндеттi.  
      3. Мыналарға:  
      1) құрылыс салуға бөлiнген учаскенiң шегiнен тыс жерлерде өсiмдiктердi және топырақ жабынын зақымдауға;  
      2) жер қойнауын пайдалану қалдықтарын жерүстi су объектiлерiне және жер қойнауына төгуге;  
      3) егер жерасты сулары объектiлерiнiң жай-күйiне әсер етсе немесе әсер ететiн болса, жердi сарқынды сумен суландыруға;  
      4) шаруашылық-ауыз суларын қамтитын қабаттарға ерiтiндiлер мен материалдарды жiберуге;  
      5) өнеркәсiптiк, емдiк минералдық және жылу-энергетикалық сарқынды суларды ағызуға арналған сiңiрме ұңғымалар шаруашылық ауыз суымен жабдықтау немесе емдiк мақсаттарға жарамды немесе сол үшiн пайдаланылатын су тұтқыш жиектердi ластайтын көздер болуы мүмкiн жағдайларда оларды бұрғылауға;  
      6) сумен жабдықтау көздерiн санитарлық қорғау аймақтарында сiңiрме ұңғымалар мен құдықтар орнатуға;  
      7) құрамында радиоактивтi заттары бар, пайдаланудан шығарылған суды сiңiрме ұңғымалар мен құдықтарға ағызуға тыйым салынады.  
      4. Шаруашылық-ауыз сумен жабдықтау үшiн пайдаланылатын, сондай-ақ ресурстарының табиғи емдiк қасиеттерi бар жерасты су объектiлерiн қорғау мақсатында Қазақстан Республикасының Су кодексiне сәйкес санитарлық қорғау аймақтары белгiленедi.  
      *Ескерту. 220-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**221-бап. Жер асты суларын барлау және (немесе) шығару**  
                **кезiндегi экологиялық талаптар**

      1. Жер асты суларын өндiруге арналған келiсiмшарт, сондай-ақ суды арнайы пайдалануға оған қол қойылғанға дейiн рұқсат алу қоршаған ортаны қорғау және халықтың санитарлық-эпидемиологиялық салауаттылығы саласындағы уәкiлеттi мемлекеттiк органдармен келiсiледi.  
      2. Жер асты сулары кенiн игерудi жүзеге асыру негiзге алынатын жоба (технологиялық схема) мемлекеттiк экологиялық сараптамадан өткiзiлуге тиiс.  
      3. Табиғат пайдаланушылар барлау және (немесе) су шығару кезiнде өз есебiнен жерасты сулары кенiн игерудiң жаңа тәсiлдерi мен технологиялық схемаларын iздестiру және қолданыстағыларды жетiлдiру жөнiндегi ғылыми-зерттеу және жобалау-конструкторлық жұмыстарды жүргiзуге, технологиялық жабдықты, үздiксiз және мерзiмдi бақылау құралдарын жетiлдiруге, жер асты суларының ұтымды пайдаланылуын және оның тартылу мен ластанудан сақталуын, жер қойнауы мен қоршаған ортаны қорғауды қамтамасыз етуге мiндеттi.  
      4. Келiсiмшарт талаптарында және суды пайдалануға арнайы рұқсатта көзделмеген мақсатта немесе осы талаптарды бұза отырып жер асты суларының кенiн игеруге тыйым салынады.  
      5. Жер асты суларының кенiн барлау мен игеру келiсiмшарт және суды арнайы пайдалануға арналған рұқсат талаптарына сәйкес, сондай-ақ Қазақстан Республикасының экологиялық заңнамасында көзделген нормалар мен талаптар сақталып жүзеге асырылуға тиiс.  
      6. Жер асты суларына барлау және (немесе) оны шығару жұмыстарын жүргiзетiн табиғат пайдаланушылар:  
      1) жер асты суларының кенiн ұтымды барлау мен игеруге, сөйтiп судың толық кешендi зерделенуiне және ұңғымаларды пайдаланудағы кемшiлiктер есебiнен судың орны толмас шығын болмауына және олардың сапалық қасиетiнiң жойылмауына қол жеткiзiлуiн;  
      2) су тұтқыш жиектердiң ластану ықтималдығын болғызбауды;  
      3) егер бұл жобада көзделмеген болса, әртүрлi жиектегi судың араласып кету, бiр жиектен екiншi жиекке құйылу ықтималдығын болғызбауды;  
      4) жер асты суларының бақылаусыз, реттелмей шығарылуына жол берiлмеуiн, ал авариялық жағдайларда судың шығын болуын жою жөнiнде жедел шаралар қабылдануын;  
      5) пайдалы құрауыштары бар жер асты суларының кешендi пайдаланылуын;  
      6) атмосфералық ауаның, жердiң беткi қабатының, ормандардың, сулардың және басқа да табиғи объектiлердiң, сондай-ақ ғимараттар мен құрылыстардың жер қойнауын пайдаланумен байланысты жұмыстардың зиянды әсерiнен қорғалуын;  
      7) барлау және (немесе) өндiру процесiнде жарамсыз күйге келтiрiлген жер учаскелерiнде кешендi қалпына келтiру жұмыстарының жүргiзiлуiн қамтамасыз етуге тиiс.  
      7. Жер қойнауын пайдаланушы гидрогеологиялық, оның iшiнде өздiгiнен ағып шығатын және барлау ұңғымаларын, сондай-ақ пайдалануға жарамсыз немесе пайдаланылуы тоқтатылған ұңғымаларды реттегiш құрылғылармен жабдықтауға, консервациялауға немесе Қазақстан Республикасының заңнамасында белгiленген тәртiппен жоюға тиiс.  
      8. Егер жер қойнауы басқа пайдалы қазбаларды барлау және өндiру үшiн пайдаланылған кезде су тұтқыш жиектер ашылса, табиғат пайдаланушы Қазақстан Республикасының заңнамасында белгiленген тәртiппен жер асты сулары объектiлерiн қорғау жөнiнде шаралар қабылдауы қажет және бұл жөнiнде қоршаған ортаны қорғау, су қорын пайдалану және қорғау саласындағы, жер қойнауын зерделеу мен пайдалану жөнiндегi уәкiлеттi мемлекеттiк органдарға және санитарлық-эпидемиологиялық қызметтiң мемлекеттiк органына хабарлауға тиiс.  
      9. Жер астының ашылған су тұтқыш жиектерi олардың ластануын болғызбайтындай сенiмдi оқшаулаумен қамтамасыз етiлуге тиiс.  
      10. Шаруашылық-ауыз сумен жабдықтау көздерi ретiнде пайдаланылуы мүмкiн су тұтқыш жиектер ашылған кезiнде бұрғылау мен цемент ерiтiндiлерiн дайындау үшiн (өңдеу үшiн) қолданылатын химиялық реагенттердiң қоршаған ортаны қорғау саласындағы уәкiлеттi органмен және санитарлық-эпидемиологиялық қызметтiң мемлекеттiк органымен келiсiлген уыттылық сипаттамасы болуға тиiс.  
      11. Қазақстан Республикасының Су кодексiнде және Қазақстан Республикасының жер қойнауы және жер қойнауын пайдалану туралы заңнамасында көзделген жағдайларды қоспағанда, ауыз суға жарамды сапасы бар жер асты суларын шаруашылық-ауыз сумен жабдықтауға байланыссыз қажеттiлiктер үшiн пайдалануға жол берiлмейдi.  
      12. Жер асты суларының су тартқыштарын оларды суды реттейтiн құрылғылармен, су өлшегiш аспаптармен жабдықтамай, сондай-ақ санитарлық қорғау аймақтарын белгiлемей және жер асты сулары объектiлерiнiң жай-күйi көрсеткiштерiн қадағалайтын бекеттер құрмай пайдалануға беруге тыйым салынады.  
      РҚАО-ның ескертпесi!  
      13-тармаққа өзгерту енгiзу көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.  
      13. Табиғат пайдаланушылар қоршаған ортаны қорғау саласындағы, жер қойнауын зерделеу мен пайдалану жөнiндегi  уәкiлеттi органдармен, санитарлық-эпидемиологиялық қызметтiң мемлекеттiк органымен және өнеркәсiп қауiпсiздiгi саласындағы уәкiлеттi мемлекеттiк органмен келiсiм бойынша су қорын пайдалану және қорғау саласындағы уәкiлеттi орган белгiлеген жер асты сулары объектiлерiне зиянды әсер етудiң жол берiлетiн шектi нормативтерiн сақтауға мiндеттi.  
      14. Жер асты сулары объектiлерiн пайдалануға байланысты су тартқыштарды орналастыру, жобалау, салу, пайдалануға беру және пайдалану кезiнде олардың жоғарғы қабаттағы су объектiлерi мен қоршаған ортаға зиянды әсерiн (аумақты су басуын, шөлейттенуiн, жердiң батпақтануын, топырақтың көшуi мен шөгуiн) болғызбайтын шаралар көзделуге тиiс.  
      15. Табиғат пайдаланушылар жер асты суларының мемлекеттiк есебiн, оның пайдаланылуын бақылау және қоршаған ортаны қорғауды қамтамасыз ету мақсатында:  
      1) жер асты сулары объектiлерiнен алынатын және оларға ағызып жiберiлетiн судың бастапқы есебiн қоршаған ортаны қорғау, су қорын қорғау және пайдалану саласындағы уәкiлеттi мемлекеттiк органдардың келiсiмi бойынша жер қойнауын зерделеу мен пайдалану жөнiндегi уәкiлеттi мемлекеттiк орган белгiлеген тәртiппен және мерзiмде жүргiзедi;  
      2) су тарту және су құю құрылыстарын су шығындарын өлшейтiн құралдармен жабдықтайды, сондай-ақ өздiгiнен ағатын ұңғымаларға реттегiш құрылғылар орнатады;  
      3) жер асты сулары кен орындарының ағымдағы игерiлуiне бақылау, ұңғымалардың жұмысын жедел бақылау және кен орындарын игерудiң бекiтiлген жобасы немесе технологиялық схемаға сәйкес, технологиялық режимнiң орындалуына бақылау жасайды. Бақылаудың мерзiмдiлiгi игеру жобасында (технологиялық схемада) белгiленедi;  
      4) мемлекеттiк статистика саласындағы уәкiлеттi орган бекiтетiн статистикалық әдiснамаға сәйкес жер асты суларын пайдалану туралы алғашқы статистикалық деректердi табыс етедi.  
*Ескерту. 221-бапқа өзгерту енгiзiлдi - ҚР 2010.03.19* № 258-IV *Заңымен.*

**222-бап. Су асты кабельдерi мен құбырларын жобалау,**  
**төсеу және пайдалану кезiндегi экологиялық**  
**талаптар**

      1. Әрбiр нақты объектiнi салу мен пайдалануға арналған трассалар, конструкциялар, жабдықтар, технологиялар мен техникалық құралдар орналастырылатын жерлердi таңдау қоршаған ортаға тигiзетiн терiс әсердi азайту мақсатында баламалы негiзде жүргiзiлуге тиiс.  
      2. Құбыр трассасына немесе су асты кабельдерiне бес жүз метрден жақын арақашықтықта бұрғылау-жару жұмыстарына және пневматикалық және басқа да қуатты толқындар (сейсмикалық дабыл) тудыру көздерiмен сейсмикалық барлауға тыйым салынады.  
      3. Құбырлар мен су асты кабельдерi трассаларын кесiп өтетiн жолмен сейсмикалық косты сүйреуге және балық аулау кемелерiне тралмен балық аулауға тыйым салынады.  
      4. Салынуға тиiс құбырлар мен соған iлеспе инженерлiк құрылыстарды жобалау:  
      1) олардың берiктiгiнiң, қауiпсiздiгiнiң, олардың техникалық жай-күйiн қорғау мен бақылаудың жоғары деңгейi;  
      2) кездейсоқ ахуалдарға жедел ден қою мүмкiндiгi;  
      3) жөндеу-қалпына келтiру жұмыстарының жеделдiгi мен сапасы;  
      4) қоршаған ортаға терiс әсердiң неғұрлым аз болуы қамтамасыз етiлуге тиiс.  
      5. Жобада мiндеттi түрде құрылыс, санитарлық-эпидемиологиялық нормалар мен ережелердiң талаптарына, сондай-ақ қоршаған ортаны қорғау саласындағы уәкiлеттi органның нұсқамалық құжаттарына сәйкес келетiн дербес "Қоршаған ортаны қорғау" бөлiмi болуға тиiс.  
      6. Жобалау-сметалық құжаттамалардың толықтығы мен дұрыстығына тапсырыс берушi мен жобаны әзiрлеушi жауап бередi.  
      7. Бекiтiлген жобаны қоршаған ортаға тигiзетiн терiс әсердi арттыратындай өзгерту және одан ауытқу мемлекеттiк экологиялық сараптамадан қайта өтудi талап етедi.  
      8. Құбыр төсеу жобаларында құрылыстарды салған және кейiннен пайдаланған кезде оларды қорғау жөнiндегi шаралар көзделу қажет. Құрылыстың әрбiр кезеңiнде және көмiрсутегi шикiзаты мен оның өңделген өнiмдерi тасымалданатын құбырды пайдаланған кезде қоршаған ортаны, сондай-ақ тәуекелi жоғары объектiлерге жататын құбырларды қорғау жөнiнде шаралар қабылдануға тиiс.  
      9. Құбырлардың кеме жүзетiн өзендермен және каналдармен қиысу орындары жағалауларда навигациялық белгiлермен белгiленедi. Навигациялық белгiлер магистральдық құбыр салған кезде Қазақстан Республикасының iшкi су көлiгi саласындағы заңнамасына сәйкес орнатылады.  
      10. Құбырлардың зақымдану ықтималдығын болғызбау үшiн оларды төсеудiң кез келген түрiнде күзет аймағы:  
      1) су асты өтпе жолдарының бойымен - өтпе жолдардың шеткi сызықтарының осiнен әрбiр жағынан жүз метр қашықтықтағы, параллель жазықтар арасында орналасқан, су үстiнен түбiне дейiнгi су кеңiстiгiнiң учаскесi түрiнде;  
      2) өнiмдi тасымалдауға дайындаудың технологиялық қондырғыларының, басты және аралық, қайта айдайтын және құятын насос станцияларының, резервуарлық парктердiң, компрессорлық және газ бөлетiн станциялардың, өнiм өлшейтiн тораптардың құятын және ағызатын эстакадалардың, мұнай мен мұнай өнiмдерiн қыздыратын пункттердiң айналасында - аталған oбъектiлер аумағы шекараларының жан-жағынан жүз метр қашықтықта орналасқан тұйық сызықпен шектелген жер учаскесi түрiнде белгiленедi.  
      11. Күзет аймақтарын, оның құрамына кiретiн коммуникациялар мен объектiлердi қоса, құбырлардың нақты жағдайының материалдары оларды аудандық жер пайдалану карталарына енгiзу үшiн тиiстi жергiлiктi атқарушы органдарға берiлуге тиiс. Жергiлiктi атқарушы органдар мүдделi заңды тұлғаларға олардың сұраулары бойынша құбырлардың орналасқан жерi туралы мәлiметтер бередi.  
      12. Құбырлардың күзетiлетiн аймақтарында олардың қалыпты пайдаланылуының бұзылуына не бүлiнуiне әкеп соғуы мүмкiн iс-әрекет жасауға:  
      1) навигациялық айырым белгiлерiн, бақылау-өлшеу пункттерiнiң орнын ауыстыруға, оларды көмуге және сындыруға;  
      2) кабель байланысының қызмет көрсетiлмейтiн пункттерiнiң люктерiн, қақпалары мен есiктерiн, тораптық арматуралар тораптарының қоршауларын, катодтық және сорғыту қорғаныс қондырғыларын, желiлiк және қарап көруге арналған құдықтар мен басқа да желiлiк қондырғыларды ашуға, крандар мен жылжытқыштарды ашып, жабуға, байланыс, энергиямен жабдықтау және құбырлар телемеханикасы құралдарын қосуға немесе ажыратуға;  
      3) қоқыс үйiндiлерiне айналдыруға, қышқылдар, тұздар мен сiлтiлер ерiтiндiлерiн төгуге;  
      4) жағалауларды бекiтетiн құрылыстарды, су өткiзетiн қондырғыларды, құбырларды бұзылудан, ал iргелес аумақтар мен айналадағы жердi тасылатын өнiмдердiң авариялық жайылып төгiлуден сақтайтын топырақтан жасалған немесе өзге құрылыстарды (қондырғыларды) бұзуға;  
      5) зәкiр тастауға, түсiрiлген зәкiрлермен, шынжырлармен, лоттармен, ысырғыштармен және тралдармен өтуге, түбiн тереңдететiн және топырағын аршитын жұмыстар жүргiзуге;  
      6) от жағуға және ашық немесе жабық от көздерiн орналастыруға тыйым салынады.  
      13. Құбырлардың күзетiлетiн аймақтарында магистральдық құбыр желiсi меншiк иесiнiң жазбаша рұқсатынсыз кез келген жұмысты атқаруға, оның iшiнде ұңғымалар, шурфтар орнатумен және топырақ сынамасын алумен байланысты геологиялық-түсiру, геологиялық-барлау, iздеу, геодезиялық және басқа iздестiру жұмыстарына, сондай-ақ жару жұмыстарын жасауға тыйым салынады. Құбырлардың күзетiлетiн аймақтарында жару жұмыстарын жүргiзуге жазбаша рұқсат осы жұмыстарды жүргiзетiн ұйым Жару жұмыстары кезiндегi қауiпсiздiктiң бiрыңғай ережелерiнде көзделген тиiстi материалдарды табыс еткеннен кейiн ғана берiледi.  
      14. Құрамында күкiрттi сутегi бар мұнай және су авариялық жағдайда төгiлген кезде оларды дереу жинау және сол жерде залалсыздандыру немесе көмуге алып кету керек.  
      15. Газ-, мұнай-, конденсат құбырлары қиылысатын темiр және су жолдарына, автомобиль жолдарына, жыраларға және басқа да табиғи кедергiлерге, бұрылыс бұрыштарына, адамдар көп жиналуы мүмкiн пункттерге, газ-, мұнай-, конденсат құбырлары технологиялық тораптарына тиiстi қауiпсiздiк белгiлерi мен жазбалар қойылады. Аталған жерлер үшiн жобада шығарындылардың қауiптiлiгiн болғызбайтын немесе азайтатын қосымша iс-шаралар көзделуге тиiс.

**223-бап. Сақтық аймағы шегiнде жер қойнауын пайдалану**  
**жөнiндегi операцияларды жүргiзу кезiндегi**  
**экологиялық талаптар**

      1. Сақтық аймағы шегiнде жер қойнауын пайдалану жөнiндегi операцияларды жүзеге асыратын жер қойнауын пайдаланушы оларды су деңгейi көтерiлген жағдайда теңiздiң ластануын болғызбайтындай немесе барынша азайтатындай етiп жүргiзуге мiндеттi.  
      2. Сақтық аймағы шегiнде жер қойнауын пайдалану жөнiндегi операцияларды жүзеге асыратын жер қойнауын пайдаланушы, өзiнiң келiсiмшарт аумағында теңiз ластанған жағдайда, жер қойнауын пайдаланушының кiнәсi болмаса да, қоршаған ортаға, жеке немесе заңды тұлғаларға келтiрiлген залал мен шығындар үшiн жауаптылықта болады.

**33-тарау. СУДЫ ПАЙДАЛАНУ КЕЗIНДЕГI ЭКОЛОГИЯЛЫҚ ТАЛАПТАР**

**224-бап. Су объектiлерiн пайдалану кезiндегi**  
**экологиялық талаптар**

      1. Су объектiлерiнде суды ортақ пайдалану Қазақстан Республикасының су заңнамасында белгiленген тәртiппен жүзеге асырылады.  
      2. Жеке және заңды тұлғалар облыстардың (республикалық маңызы бар қаланың, астананың) жергiлiктi өкiлдi органдары белгiлеген суды ортақ пайдалану ережелерiн сақтауға мiндеттi.  
      3. Су объектiлерiнiң жай-күйiне әсер ететiн кәсiпорындар мен басқа да құрылыстарды орналастыру қоршаған ортаны қорғаудың, жер қойнауын қорғаудың, санитарлық-эпидемиологиялық, өнеркәсiптiк қауiпсiздiктi, су ресурстарын молайту мен ұтымды пайдаланудың талаптары мен ережелерiн сақтай отырып, сондай-ақ аталған объектiлер қызметiнiң экологиялық салдарлар ескерiле отырып жүргiзiледi.  
      РҚАО-ның ескертпесi!  
      4-тармаққа өзгерту енгiзу көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.  
      4. Су объектiлерiнiң жай-күйiне әсер ететiн кәсiпорындар мен басқа да құрылыстарды салу, реконструкциялау, пайдалану, консервациялау, жою, қоршаған ортаны қорғау, су қорын пайдалану және қорғау, өнеркәсiп қауiпсiздiгi саласындағы уәкiлеттi мемлекеттiк органдардың және санитарлық-эпидемиологиялық қызметтiң мемлекеттiк органының оң қорытындылары болған кезде жүзеге асырылады.

**225-бап. Сарқынды суды ағызып жiберу кезiндегi**  
**экологиялық талаптар**

       1. Табиғи су объектiлерiн сарқынды суды ағызып жiберу үшiн пайдалануға осы баптың 2-тармағында көзделген жағдайларды қоспағанда, тыйым салынады.  
      2. Қоршаған ортаға эмиссияға тиiстi экологиялық рұқсат бар болған кезде сарқынды суды жер үстi су объектiлерiне және жер қойнауына ағызып жiберуге жол берiледi.  
      Бұл ретте, сарқынды суды жер үстi су объектiлерiне ағызып жiберуге - су қорын пайдалану және қорғау саласындағы уәкiлеттi мемлекеттiк органның рұқсаты бойынша, сарқынды суды жер қойнауына ағызып жiберуге Қазақстан Республикасының жер қойнауы және жер қойнауын пайдалану туралы заңнамасына сәйкес жүргiзiлген сараптаманың оң қорытындысы болған кезде жол берiледi.  
      3. Сарқынды суды жинақтаушысы бар табиғат пайдаланушылар оның қоршаған ортаға әсерiн болғызбайтын қажеттi шаралар қабылдауға, сондай-ақ оларды пайдалану тоқтатылғаннан кейiн осы жинақтаушылар орналасқан жердiң қайта өңделуiн жүзеге асыруға мiндеттi.  
      3-1. Жинақталған сарқынды суды кәдеге жаратудың немесе қалдықсыз өндiрiске ауыстырудың басқа әдiстерiн қолданудың мүмкiн еместiгi негiзделген кезде жаңа жинақтауыш-буландырғыштар құруға (қолданыстағыларын кеңейтуге) облыстардың, республикалық маңызы бар қалалардың, астананың жергiлiктi атқарушы органдарының рұқсаты бойынша жол берiледi.  
      Жобаланған (пайдалануға жаңадан берiлетiн) өндiрiстiк сарқынды суларды жинақтауыш-буландырғыштарға:  
      1) сүзгiге қарсы экранның болуы;  
      2) мемлекеттiк экологиялық сараптаманың оң қорытындысы бар жобалық шешiмдерге сәйкес нормативтiк-тазартылған сарқынды суды орналастыру талаптары қойылады.  
      4. Табиғат пайдаланушы ластаушы заттардың сарқынды суда белгiленген шоғырлану нормативтерiн асыра немесе сарқынды судың құрамына экологиялық рұқсатта көзделмеген жаңа заттарды қоса алмайды. Аталған талаптар бұзылған кезде сарқынды суды ағызып жiберу тоқтатылуға тиiс. Беткi су айдынына ағызылатын су мөлдiр, бояусыз, иiссiз болуға, құрамында ауру тудыратын бактериялар және гигиеналық нормативтерден асатын шоғырлануларда адамның денсаулығы мен жануарлар үшiн зиянды заттар болмауға тиiс. Ағызылатын судың температурасы Цельсий бойынша 30 градустан аспауға тиiс.  
      5. Ағызылатын суда бетон мен металды бүлдiрiп-бұзатын заттар болмауға тиiс.  
      6. Сарқынды суды, олардың тазалану деңгейiне қарамастан, орталықтандырылған ауыз сумен жабдықтау көздерiнiң санитарлық қорғалу аймақтарындағы, курорттардағы, суға түсуге арналған жерлердегi су айдындарына ағызып жiберуге жол берiлмейдi.  
      7. Сарқынды суды су объектiлерiне, жер қойнауына, сарқынды су жинақтауыштарға, жергiлiктi жердiң рельефiне ағызуды жүзеге асыратын немесе су бөлудiң тұйықталған циклiнде жұмыс iстейтiн табиғат пайдаланушылар Қазақстан Республикасының су заңнамасына сәйкес су көлемiн есептеу аспаптарын пайдалануға және су тұтыну мен су бөлудi есепке алу журналын жүргiзуге тиiс.  
      8. Тау-кен металлургиясы кәсiпорындарының карьер суын, сондай-ақ сумен суыту үшiн пайдаланылатын суларды сумен жабдықтаудың тұйықталған (айналымды) жүйесiнде орналасқан су жинақтауыштарға төгудi қоспағанда, сарқынды суларды алдын ала тазартусыз су объектiлерiне, сарқынды су жинақтауыштарға, жергiлiктi жердiң рельефiне ағызуға тыйым салынады.  
      *Ескерту. 225-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**34-тарау. ОРМАНДАРДЫ ЖӘНЕ ӨЗГЕ ДЕ ӨСIМДIКТЕРДI ПАЙДАЛАНУ**  
**КЕЗIНДЕГI ЭКОЛОГИЯЛЫҚ ТАЛАПТАР**

**226-бап. Аралық пайдалану мақсатында ағаш кесудi жүзеге**  
**асырған кезiндегi экологиялық талаптар**

      Мемлекеттiк орман қоры санатындағы ормандарда бағалылығы төмен және қорғаныштық, су сақтау және басқа экологиялық функцияларын жоғалта бастаған екпелердi реконструкциялаумен байланысты ағаш кесу мемлекеттiк экологиялық сараптаманың оң қорытындысы болған кезде орман шаруашылығы саласындағы уәкiлеттi мемлекеттiк органның рұқсаты бойынша ғана жүргiзiледi.

**227-бап. Мемлекеттiк орман қоры учаскелерiнде орман**  
                **пайдалануды жүзеге асыру кезiндегi экологиялық**  
                **талаптар**

      Мемлекеттiк орман қоры учаскелерiнде орман пайдалануды жүзеге асырған кезде орман пайдаланушылар:  
      1) жұмысты топырақ эрозиясының пайда болуына жол бермейтiн, ормандардың жай-күйi мен молықтырылуына, сондай-ақ су және басқа да табиғи объектiлердiң жай-күйiне терiс әсердi болдырмайтын немесе оны шектейтiн және жануарлар дүниесi мен олардың тiршiлiк ету ортасының сақталуын қамтамасыз ететiн тәсiлдермен жүргiзуге;  
      2) ағаш сүрегiн дайындаған кезде мемлекеттiк экологиялық сараптамадан өткен жобаларда көзделген техника мен технологияны пайдалана отырып, ормандарды табиғи түрде молықтыру үшiн оңтайлы жағдайларды сақтау жөнiндегi талаптарды ұстануға;  
      3) ағашы кесiлетiн жерлерде оны дайындау мен тасып әкетудiң белгiленген мерзiмi аяқталған соң кесiлмеген және дайындалған ағаш сүректерiн қалдырмауға;  
      4) ағаш сүрегiн дайындаумен бiр мезгiлде кеспеағаш аймағын кесiлген ағаштардың қалдықтарынан тазартуды жүргiзуге;  
      5) мемлекеттiк орман қорының орман пайдалануға бөлiнген учаскелерiнде ағаштың заңсыз кесiлуiне және Қазақстан Республикасының экологиялық заңнамасын өзгедей бұзуға жол бермеуге;  
      6) мемлекеттiк орман қоры учаскелерiнде басты мақсатта пайдалану үшiн ағаш кескен кезде, орман орналастыру жобасына сәйкес, орманды қайта жаңартуды қоса алғанда, ағашы кесiлген алаңның екi еселенген мөлшерiнен астам алаңға ағаш отырғызуды жүзеге асыруға;  
      7) ағашы кесiлген жерлерде және өздерiнiң қызметi нәтижесiнде өскiндерi жойылған, ағаш пен бұта өсiмдiктерi құрып кеткен алаңдарда ормандарды молықтыруды өз есебiнен жүзеге асыруға;  
      8) ормандардың санитарлық жай-күйiн қамтамасыз ету мен жақсарту жөнiндегi ережелердi сақтауға;  
      9) ұзақ мерзiмдi орман пайдалану кезiнде мемлекеттiк орман қоры учаскелерiн орман зиянкестерi мен ауруларынан қорғау жөнiндегi iс-шараларды жүзеге асыруға;  
      10) мемлекеттiк орман иеленушiлердi мемлекеттiк орман қорының орман пайдалану үшiн оларға бөлiп берген учаскелерiнде орман зиянкестерi мен ауруларының пайда болғаны туралы хабардар етуге;  
      11) Қазақстан Республикасының заңнамасында белгiленген тәртiппен орман шаруашылығы саласындағы уәкiлеттi мемлекеттiк органға және оның аумақтық органдарына, облыстардың (республикалық маңызы бар қаланың, астананың) жергiлiктi атқарушы органдарына және мемлекеттiк статистика саласындағы уәкiлеттi органға орман қорының мемлекеттiк есебiн, мемлекеттiк орман кадастрын, мемлекеттiк орман мониторингiн жүргiзу, орман пайдалану төлемақысының мөлшерiн анықтау үшiн қажеттi ақпаратты берiп тұруға мiндеттi.  
*Ескерту. 227-бапқа өзгерту енгiзiлдi - ҚР 2010.03.19* № 258-IV *Заңымен.*

**228-бап. Мемлекеттiк орман қоры учаскелерiнде орман**  
**шаруашылығын ұйымдастыру кезiндегi экологиялық**  
**талаптар**

      1. Мемлекеттiк орман қоры учаскелерiнде орман шаруашылығын жүргiзу ормандардың ресурстық және экологиялық әлеуетiн арттыруды қамтамасыз етуге тиiс.  
      2. Мемлекеттiк орман қоры учаскелерiнде ормандардың ресурстық және экологиялық әлеуетiн арттыру ағаш кесудiң ғылыми негiзделген жүйесiн iске асыру, ормандарды молықтыру, олардың тұқымдық құрамын жақсарту, селекциялық-гендiк негiзде тұрақты ормандық тұқым базасын жасау және оны тиiмдi пайдалану, су-орман мелиорациясы, күтiп-баптау үшiн ағаш кесу мен санитарлық ағаш кесудi қоса алғанда, орманды күтiп-баптау, орман шаруашылығы мақсатында жол салу, басқа да орман шаруашылығы iс-шараларын өткiзу нәтижесiнде жүзеге асырылады.  
      3. Мемлекеттiк орман қоры учаскелерiнде ормандардың ресурстық және экологиялық әлеуетiн арттыру жөнiндегi iс-шараларды орман мекемелерi мен орман пайдаланушылар орман орналастыру жобаларына сәйкес жүргiзедi.

**229-бап. Ормандарды молықтыру мен орман өсiру кезiндегi**  
**экологиялық талаптар**

      1. Ормандарды молықтыру мақсаты мемлекеттiк орман қорының ағашы кесiлген, өртелген және бұрын орман өскен өзге де аумақтарында орманды уақытында қалпына келтiру, ормандардың тұқымдық құрамын жақсарту, олардың өнiмдiлiгiн арттыру, мемлекеттiк орман қоры жерлерiнiң ұтымды пайдаланылуын қамтамасыз ету болып табылады.  
      2. Орман өсiрудiң мақсаты бұрын орман өспеген аумақтарда екпелер отырғызу болып табылады.  
      3. Мемлекеттiк орман қоры учаскелерiнде ормандарды молықтыру жөнiндегi iс-шаралар орман өсiру жағдайлары мен экономикалық мақсатқа сәйкестiгi ескерiле отырып, экологиялық және санитарлық-эпидемиологиялық талаптар сақталып, неғұрлым қысқа мерзiмде өнiмдiлiгi жоғары және төзiмдi екпелер жасауды қамтамасыз ететiн тәсiлдермен жүргiзiлуге тиiс.  
      4. Мемлекеттiк орман қорында ормандарды молықтыру мен орман өсiру жөнiндегi жұмыстар көлемi мемлекеттiк экологиялық сараптамадан өткен жобалармен айқындалады.

**230-бап. Ормандарды молықтыру мен орман өсiру үшiн**  
**орман тұқымдары мен екпе материалдарды**  
**дайындау, өңдеу, сақтау, орнын ауыстыру, сату**  
**және пайдалану кезiндегi экологиялық талаптар**

      1. Сатуға және егу үшiн пайдалануға жататын орман тұқымдарының егу сапасын, олардың мемлекеттiк стандарттарға, техникалық шарттарға және орман тұқым шаруашылығы жөнiндегi басқа да нормативтiк құжаттарға сәйкестiгiн айқындауды орман шаруашылығы саласындағы уәкiлеттi мемлекеттiк органның мамандандырылған ұйымдары жүзеге асырады.  
      2. Осы баптың 1-тармағында белгiленген талаптарға сәйкестiгi тексеруден өтпеген орман тұқымдарын сату мен егуге тыйым салынады.  
      3. Селекциялық-тұқым шаруашылығы мақсатындағы объектiлердi қалыптастыру, оларды мемлекеттiк орман қоры учаскелерiнде пайдаланудың режимiн белгiлеу мемлекеттiк-экологиялық сараптамадан өткен жобалармен айқындалады.

**231-бап. Ерекше қорғалатын табиғи аумақтарда ормандарды**  
**молықтырған және орман өсiрген кезде**  
**мемлекеттiк орман қорының учаскелерiн**  
**пайдалану кезiндегi экологиялық талаптар**

      Ерекше қорғалатын табиғи аумақтарда ормандарды молықтырған және орман өсiрген кезде мемлекеттiк орман қорының учаскелерiн пайдалану Қазақстан Республикасының заңнамасына сәйкес жүзеге асырылады.

**232-бап. Қалалық ормандар мен орман саябақтарында**  
**орманды пайдалану кезiндегi экологиялық**  
**талаптар**

      Қалалардың шекарасы шегiнде орналасқан ормандар (қала ормандары мен орманды саябақтар) халықтың тынығуына, мәдени-сауықтыру және спорт шараларын өткiзуге, сондай-ақ қолайлы қоршаған ортаны сақтауға арналған. Қалалық ормандарда және орманды саябақтарда басты мақсатта пайдалану үшiн ағаш кесуге және осы ормандардың мақсатымен сыйыспайтын орман пайдаланудың өзге де түрлерiн жүзеге асыруға тыйым салынады.

**233-бап. Жер учаскелерiнiң меншiк иелерiне немесе жер**  
**пайдаланушыларға пайдалануға берiлген**  
**мемлекеттiк орман қоры учаскелерiнде ағаш және**  
**бұта өсiмдiктерiн күзету, қорғау, молықтыру**  
**және пайдалану кезiндегi экологиялық талаптар**

      1. Қазақстан Республикасының заңнамасында белгiленген тәртiппен жер учаскелерiнiң меншiк иелерiне немесе жер пайдаланушыларға ауыл және орман шаруашылықтарын кешендi жүргiзу үшiн берiлген мемлекеттiк орман қоры учаскелерiнде ағаш және бұта өсiмдiктерiн күзету, қорғау, молықтыру және пайдалану Қазақстан Республикасының Орман кодексiнiң талаптарына сәйкес жүргiзiледi.  
      2. Пайдалануына мемлекеттiк орман қоры учаскелерi берiлген жер учаскелерiнiң меншiк иелерi немесе жер пайдаланушылар Қазақстан Республикасының Орман кодексiнде белгiленген тәртiппен оларда орман орналастыру жұмыстарын жүргiзуге және орман қорының мемлекеттiк есебiн жүргiзуге қатысуға мiндеттi.  
      3. Осы баптың 1-тармағында көрсетiлген ағаш және бұта өсiмдiктерiнiң жай-күйiн, күзетiлуiн, қорғалуын, пайдаланылуы мен молықтырылуын бақылауды орман шаруашылығы саласындағы уәкiлеттi мемлекеттiк орган жүзеге асырады.

**234-бап. Басқа меншiк иелерiнiң немесе жер**  
**пайдаланушылардың жер учаскелерi арасында**  
**орналасқан мемлекеттiк орман қоры учаскелерiн**  
**күзету, қорғау, пайдалану, мемлекеттiк орман**  
**қоры учаскелерiнде ормандарды молықтыру**  
**кезiндегi экологиялық талаптар**

      1. Басқа меншiк иелерiнiң немесе жер пайдаланушылардың жер учаскелерi арасында орналасқан мемлекеттiк орман қоры учаскелерiн күзетудi, қорғауды, пайдалануды, мемлекеттiк орман қоры учаскелерiнде ормандарды молықтыруды жүзеге асыру үшiн мемлекеттiк орман иеленушiлердiң Қазақстан Республикасының Жер кодексiнде белгiленген тәртiппен бөтен жер учаскесiн шектеулi мақсатта пайдалану (сервитут) құқығы бар.  
      2. Табиғи өсiп шығатын ормандарды сыртқы қолайсыз әсерлерден қорғау үшiн басқа меншiк иелерiнiң немесе жер пайдаланушылардың жер учаскелерi арасында орналасқан мемлекеттiк орман қоры учаскелерiнiң шекарасын бойлай енi жиырма метр болатын күзет аймақтары белгiленедi.  
      3. Күзет аймағы шегiнде мемлекеттiк орман қоры учаскесiнiң жай-күйiне керi әсер ететiн кез келген қызметке тыйым салынады.

**235-бап. Темiр жолдарға, автомобиль жолдарына,**  
**каналдарға, магистральдық құбырларға және**  
**басқа да желiлiк құрылыстарға бөлiп берiлген**  
**белдеулердегi қорғаныштық екпелердi күзету,**  
**қорғау және пайдалану кезiндегi экологиялық**  
**талаптар**

      1. Темiр жолдарға, автомобиль жолдарына, каналдарға, магистральдық құбырларға және басқа да желiлiк құрылыстарға бөлiп берiлген белдеулерде орналасқан қорғаныштық екпелер осы объектiлердi қолайсыз табиғи құбылыстардан қорғауға, қоршаған ортаның ластануын болдырмауға, шудың әсерiн азайтуға арналған.  
      2. Темiр жолдарға, автомобиль жолдарына, каналдарға, магистральдық құбырларға және басқа да желiлiк құрылыстарға бөлiп берiлген белдеулердегi қорғаныштық екпелерде, қорғаныштық екпелер жасау жобаларына сәйкес орманды күтiп-баптау үшiн кесуге, санитарлық кесуге, бағалылығы төмен екпелердi, сондай-ақ қорғаныштық, су сақтау және басқа да функцияларын жоғалта бастаған екпелердi реконструкциялауға байланысты кесуге және өзге де мақсаттарда кесуге жол берiледi.  
      3. Осы баптың 1-тармағында көрсетiлген қорғаныштық екпелердi күзетудi, қорғауды және пайдалануды, Қазақстан Республикасының Орман кодексiне сәйкес жер пайдаланушылар өздерi орналасқан жерлерде жүзеге асырады.

**35-тарау. ЖАНУАРЛАР ДҮНИЕСIН ПАЙДАЛАНУ КЕЗIНДЕГI ЭКОЛОГИЯЛЫҚ**  
**ТАЛАПТАР**

**236-бап. Жануарлар дүниесiн жалпы пайдалану кезiндегi**  
**экологиялық талаптар**

      1. Жануарлар дүниесiн жалпы пайдалану Қазақстан Республикасының жануарлар дүниесiн қорғау, өсiмiн молайту және пайдалану туралы  заңнамасына  сәйкес жануарлар дүниесi объектiлерiн табиғи ортадан алып қойылмай жүзеге асырылады.  
      2. Жануарлар тiршiлiгiнiң пайдалы қасиеттерiн, сондай-ақ жануарлар дүниесi объектiлерiн ғылыми, мәдени-ағартушылық, тәрбиелiк, эстетикалық және Қазақстан Республикасының заңнамасында тыйым салынбаған басқа мақсаттарда пайдалану жануарлар дүниесiн жалпы пайдалану тәртiбiмен жүзеге асырылады.  
      3. Жануарлар дүниесiн жалпы пайдалануды жүзеге асыру кезiнде жануарларды алып қоюға, олардың паналау орындарын және басқа да құрылыстарды қиратуға, жануарларды көбею кезеңiнде мазалауға, жануарлардың тiршiлiк ету ортасын бұзуға және олардың көбею жағдайларын нашарлатуға тыйым салынады.

**237-бап. Елдi мекендердi, кәсiпорындарды, темiр**  
**жолдарды, автомобиль жолдарын, магистральдық**  
**құбырларды, электр беру және байланыс**  
**желiлерiн, каналдарды, бөгеттердi, өзге де**  
**құрылыстар мен объектiлердi орналастыру,**  
**жобалау мен салу кезiндегi экологиялық талаптар**

      1. Кәсiпорындар, құрылыстар мен басқа да объектiлер орналастырылатын орын, сондай-ақ жануарлар дүниесiнiң жай-күйiне әсер ететiн және әсер етуi мүмкiн жаңа техниканы, технологияны, материалдар мен заттарды енгiзу жануарлар дүниесiн қорғау, өсiмiн молайту және пайдалану және қоршаған ортаны қорғау саласындағы уәкiлеттi мемлекеттiк органдармен келiсiледi.  
      2. Жануарларды және олардың тiршiлiк ету ортасын қорғау құралдарымен қамтамасыз етпей объектiлердi пайдалануға беруге және технологияларды қолдануға тыйым салынады.  
      3. Елдi мекендердi, кәсiпорындарды, құрылыстар мен басқа да объектiлердi орналастыру, жобалау және салу, өндiрiстiк процестердi жүзеге асыру мен көлiк құралдарын пайдалану, қолданыстағы технологиялық процестердi жетiлдiру және олардың жаңаларын енгiзу, пайдаланылмайтын, жағалау маңындағы, батпақты, бұта басқан аумақтарды шаруашылық айналымына қосу, жерлердi мелиорациялау, орман ресурстарын және су объектiлерiн пайдалану, геологиялық-барлау жұмыстарын жүргiзу, пайдалы қазбаларды өндiру, ауыл шаруашылығы жануарлары жайылатын және оларды айдап өтетiн жерлердi айқындау, туристiк маршруттарды әзiрлеу мен халықтың жаппай тынығу орындарын ұйымдастыру кезiнде жануарлар дүниесi объектiлерiнiң тiршiлiк ету ортасын және көбею жағдайларын, жануарлардың өрiс аудару жолдары мен шоғырланған жерлерiн сақтау  жөнiндегi iс-шаралар көзделуге және жүзеге асырылуға, сондай-ақ жабайы жануарлардың тiршiлiк ету ортасы ретiнде ерекше құнды болып табылатын учаскелерге қол сұғылмауы қамтамасыз етiлуге тиiс.  
      4. Кәсiпорындар, құрылыстар мен басқа да объектiлер салу мен реконструкциялау жобаларын экологиялық сараптамадан өткiзу кезiнде олардың жануарлар дүниесiнiң жай-күйiне, тiршiлiк ету ортасына, жануарлардың өрiс аудару жолдарына және көбею жағдайларына әсерi мiндеттi түрде ескерiледi.  
      5. Жеке және заңды тұлғалар жануарлар дүниесiнiң жай-күйiне әсер ететiн немесе әсер етуi мүмкiн кез келген қызметтi жүзеге асырған кезде жануарлардың тiршiлiк ету ортасының, көбею жағдайлары мен өрiс аудару жолдарының қорғалуын қамтамасыз етуге, сондай-ақ өндiрiстiк процестердi жүзеге асырған уақытта, оның iшiнде жануарларға қауiптi препараттарды, химиялық заттар мен қоспаларды сақтау, тасымалдау, қолдану, қалдықтарды жинап қою, жою, ауыл шаруашылығы, орман шаруашылығы, ағаш дайындау және басқа жұмыстар жүргiзген кезде, сондай-ақ электр желiлерi мен көлiк құралдарын пайдалану кезiнде жануарлардың қырылуын болдырмауға арналған iс-шараларды жүзеге асыруға мiндеттi.  
      6. Темiр жолдарды, автомобиль жолдарын, магистральдық құбырларды, электр беру және байланыс желiлерiн, сондай-ақ каналдарды, бөгеттердi және өзге гидротехникалық құрылыстарды жобалау мен салу кезiнде жануарлардың өрiс аудару жолдарының сақталуын қамтамасыз ететiн iс-шаралар әзiрленуге және жүзеге асырылуға тиiс.  
      7. Жануарлардың көбею жерлерiнде жоғары шуыл көздерi болып табылатын жару және басқа да жұмыстар жүргiзуге Қазақстан Республикасының заңнамасымен шек қойылады.  
      8. Су объектiлерiнде гидротехникалық және басқа құрылыстарды пайдалану, су объектiлерiнiң гидрологиялық режимi мен олардан су тұтыну режимiн, сондай-ақ жабайы жануарлардың тiршiлiк ету ортасының жай-күйiне әсер ететiн және әсер етуi мүмкiн басқа да қызметтердi белгiлеу жануарлар дүниесiн қорғау талаптары, балық және аң шаруашылығы мүдделерi ескерiле отырып жүзеге асырады.  
      *Ескерту. 237-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**238-бап. Қамыстарды шабу мен құрғақ өсiмдiктердi өртеу**  
**кезiндегi экологиялық талаптар**

      Қамыстарды шабу мен құрғақ өсiмдiктердi немесе оның қалдықтарын өртеуге жабайы фаунаның сақталуы жөнiндегi iс-шаралар әзiрлене отырып, жануарлар дүниесiн қорғау, өсiмiн молайту және пайдалану саласындағы уәкiлеттi мемлекеттiк орган мен өртке қарсы күрес қызметi органдарының тиiстi рұқсаттарына сәйкес шаруашылыққа қажеттi жағдайда ғана жол берiледi.

**239-бап. Өсiмдiктердi қорғау құралдарын, минералдық**  
**тыңайтқыштар мен шаруашылық және өзге де**  
**қызметте пайдаланылатын басқа да препараттарды**  
**тасымалдау, сақтау мен қолдану, жаңа**  
**препараттар жасау кезiнде қойылатын**  
**экологиялық талаптар**

      1. Өсiмдiктердi қорғау құралдарын, минералдық тыңайтқыштар мен шаруашылық және өзге де қызметте пайдаланылатын басқа да препараттарды тасымалдау, сақтау мен қолдану, жаңа препараттар жасау кезiнде жеке және заңды тұлғалар аталған препараттарды тасымалдау, сақтау мен қолдану ережелерiн сақтауға және жануарлардың ауыруы мен қырылуын болдырмауды қамтамасыз ету жөнiндегi iс-шараларды жүзеге асыруға мiндеттi.  
      2. Жаңа препараттар жасаған кезде оларды қоршаған ортада қолданудың нормативтерi әзiрленуге тиiс.  
      3. Жануарлардың қырылуын және олардың тiршiлiк ету ортасының нашарлауын болдырмау мақсатында қоршаған ортаны қорғау саласындағы уәкiлеттi орган жануарлар дүниесiн қорғау, өсiмiн молайту және пайдалану саласындағы уәкiлеттi мемлекеттiк органның ұсынысы бойынша пестицидтердiң (улы химикаттардың) қолданылуы шектелетiн немесе оған тыйым салынатын жекелеген аумақтарды айқындай алады.  
      4. Қоршаған ортаны қорғау саласындағы уәкiлеттi органмен және халықтың санитарлық-эпидемиологиялық салауаттылығы саласындағы мемлекеттiк органмен келiсiм бойынша өсiмдiктердi қорғау және олардың карантинi саласындағы уәкiлеттi мемлекеттiк орган бекiткен пестицидтердiң (улы химикаттардың) тiзiмiне енгiзiлген пестицидтердi (улы химикаттарды) қолдануға рұқсат етiледi.  
      4-1. Қазақстан Республикасының халықаралық шарттарында көзделген, құрамында жойылуы қиын органикалық ластауыштары бар пестицидтердi (улы химикаттарды) өндiруге және пайдалануға тыйым салынады. Осы заттардың экспорты мен импортына оларды жою мақсатында ғана рұқсат етiледi.  
      5. Пестицидтердi (улы химикаттарды) осы баптың 4-тармағында аталған тiзiмге енгiзуге уыттылық зерттеулер, олармен жұмыс iстеуге гигиеналық регламенттеу жүргiзiлгеннен, гигиеналық және экологиялық нормативтер белгiленгеннен және осы пестицидтердi (улы химикаттарды) мемлекеттiк тiркеу жүзеге асырылғаннан кейiн жол берiледi.  
      6. Пестицидтердi (улы химикаттарды) мемлекеттiк тiркеу қоршаған ортаны қорғау саласындағы уәкiлеттi органмен және халықтың санитарлық-эпидемиологиялық салауаттылығы саласындағы мемлекеттiк органмен келiсiм бойынша өсiмдiктердi қорғау және олардың карантинi саласындағы уәкiлеттi мемлекеттiк орган белгiлеген тәртiппен жүргiзiледi.  
      7. Минералдық тыңайтқыштар мен басқа да препараттарда ықтимал қауiптi химиялық және биологиялық заттар болған кезде, өсiмдiктердi қорғау және олардың карантинi саласындағы уәкiлеттi мемлекеттiк орган жануарлар дүниесiн қорғау, өсiмiн молайту және пайдалану саласындағы уәкiлеттi мемлекеттiк органның немесе қоршаған ортаны қорғау саласындағы уәкiлеттi органның ұсынысы бойынша уыттылық зерттеулерiн жүргiзiп, соның негiзiнде осы минералдық тыңайтқыштар мен басқа да препараттар бойынша экологиялық нормативтер белгiленедi.  
      8. Мыналарға:  
      1) дала кемiргiштерiн құрту кезiнде, сондай-ақ жануарлардың жаппай құтыру iндетi және басқа аурулары болған жағдайларда жануарлар дүниесiн қорғау, өсiмiн молайту және пайдалану саласындағы уәкiлеттi мемлекеттiк органмен келiсiм бойынша улы химикаттар қолдануды қоспағанда, жануарлар дүниесi объектiлерiн улы химикаттар қолдана отырып аулауға;  
      2) пестицидтердi (улы химикаттарды), минералдық тыңайтқыштар мен басқа да препараттарды:  
      ерекше қорғалатын табиғи аумақтардағы қорық режимi аймақтарында;  
      өрiс аудару және көбею кезеңiнде жануарлар жаппай топтасатын жерлердегi белгi қойылған тыныштық аймақтарында, сондай-ақ жабайы жануарлардың тiршiлiк ету ортасы ретiнде ерекше құнды болып табылатын учаскелерде;  
      жануарлардың сирек кездесетiн және құрып кету қаупi төнген түрлерiнiң белгi қойылған тiршiлiк ету және қолдан өсiру орындарында қолдануға;  
      3) ауыл шаруашылығы және басқа да алқаптарда топыраққа сiңiрiлмеген және жабайы жануарлардың қоректенуi мүмкiн уланған тұқымдарды жер бетiнде қалдыруға тыйым салынады.  
      9. Балық ресурстарын және басқа да су жануарларының тiршiлiк ету орталарын пестицидтермен (улы химикаттармен) ластанудан қорғау мақсатында су шаруашылығы су айдындарының қазiргi бар жағалауларынан екi километр шегiнде:  
      1) өсiмдiк зиянкестерiмен, ауруларымен және арам шөптермен күресте авиация арқылы тозаңдату тәсiлiн қолдануға;  
      2) пестицидтер (улы химикаттар), минералдық тыңайтқыштар мен мұнай өнiмдерiн сақтауға арналған қоймаларды салуға, авиахимиялық жұмыстар жүргiзу үшiн ұшу-қону жолақтарын, сондай-ақ жер бетiндегi аппаратураларды пестицидтермен (улы химикаттармен) толтыру алаңдарын және қой тоғытуға арналған әуiттер орнатуға тыйым салынады.  
*Ескерту. 239-бапқа өзгерiс енгiзiлдi - ҚР 2010.01.21* № 242-IV *(қолданысқа енгiзiлу трәтiбiн* 2-б*. қараңыз), 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңдарымен.*

**240-бап. Жануарларды жаңа тiршiлiк ету орындарына**  
**көшiру, Қазақстан фаунасы үшiн жаңа жануарлар**  
**түрлерiн жерсiндiру, жануарларды қайта**  
**жерсiндiру мен будандастыру, оларды Қазақстан**  
**Республикасына әкелу және одан тысқары**  
**жерлерге әкету кезiндегi экологиялық талаптар**

      1. Жануарлар дүниесi объектiлерiн жаңа тiршiлiк ету орындарына көшiруге, Қазақстан фаунасы үшiн жаңа жабайы жануарлар түрлерiн жерсiндiруге, сондай-ақ жабайы жануарларды будандастыру жөнiндегi iс-шараларға ғылыми-зерттеу және шаруашылық мақсаттарында мемлекеттiк экологиялық сараптаманың оң қорытындысы алынғаннан кейiн жануарлар дүниесiн қорғау, өсiмiн молайту және пайдалану саласындағы уәкiлеттi мемлекеттiк органның рұқсатымен жол берiледi.  
      2. Жеке және заңды тұлғалардың жабайы жануарларды өз бетiнше көшiруiне, жерсiндiруiне және будандастыруына тыйым салынады.  
      3. Жабайы жануарларды, сондай-ақ жабайы жануарлармен будандасуы немесе оларға зиян келтiруi мүмкiн үй жануарларын жартылай ерiктi немесе ерiксiз жағдайларда ұстайтын немесе өсiретiн жеке және заңды тұлғалар осы жануарлардың табиғи ортаға шығуын болдырмау жөнiндегi iс-шараларды жүргiзуге мiндеттi.  
      4. Жануарлардың тiршiлiгiне қатер төндiретiн дүлей зiлзала және төтенше экологиялық жағдайлар туындаған жағдайда, жануарлар дүниесi объектiлерiн пайдаланушылар жабайы жануарларға көмек көрсетуге және бұл туралы жануарлар дүниесiн қорғау, өсiмiн молайту және пайдалану саласындағы және қоршаған ортаны қорғау саласындағы уәкiлеттi мемлекеттiк органдарға дереу хабарлауға мiндеттi.  
      5. Жануарлар дүниесi объектiлерiн Қазақстан Республикасына әкелу және одан тысқары жерлерге әкету жануарлар дүниесiн қорғау, өсiмiн молайту және пайдалану саласындағы уәкiлеттi мемлекеттiк орган белгiлеген ережелер бойынша жүзеге асырылады.

**241-бап. Аң аулау, аңшылық алқаптарын бекiтiп беру,**  
**аңшылықты ұйымдастыру кезiндегi экологиялық**  
**талаптар**

      Аң аулау, аңшылық алқаптарын бекiтiп беру, сондай-ақ аңшылықты ұйымдастыруды жүргiзу кезiнде қойылатын экологиялық талаптар Қазақстан Республикасының жануарлар дүниесiн қорғау, өсiмiн молайту және пайдалану саласындағы заңнамасында белгiленген тәртiппен айқындалады.

**242-бап. Балық аулау кезiндегi экологиялық талаптар**

*Ескерту. Тақырыпқа өзгерту енгiзiлдi - ҚР 2010.01.21* № 242-IV *(қолданысқа енгiзiлу трәтiбiн* 2-б*. қараңыз) Заңымен.*

      1. Балық аулау ережесi, балық аулау объектiлерi, балық шаруашылығы мен балық аулауды жүргiзу үшiн балық шаруашылығы су айдындарын және (немесе) учаскелерiн бекiтiп беру тәртiбi, балық ресурстары мен басқа су жануарларын беру тәртiбi Қазақстан Республикасының жануарлар дүниесiн қорғау, өсiмiн молайту және пайдалану саласындағы заңнамасында белгiленедi.  
      2. Қазақстан Республикасының заңнамасында көзделген жағдайларда жеке тұлғаларға жануарлар дүниесi объектiлерiн жалпы пайдалану тәртiбiмен балық шаруашылығы су айдындарының және (немесе) учаскелерiнiң резервтiк қорында бiр рет балық аулауға шыққанда бес килограмға дейiн тегiн әуесқойлық (спорттық) балық аулауға мүмкiндiк берiледi. Бұл ретте жануарлар дүниесiн қорғау, өсiмiн молайту және пайдалану саласындағы белгiленген ережелер, нормативтер, шектеулер мен тыйымдар сақталуға тиiс.  
      3. Сулы-батпақты алқаптарда және балық ресурстарының және басқа да су жануарларының тiршiлiк ету және таралу орындарында гидромелиорациялық жұмыстар мұндай қызметтiң жобалары мемлекеттiк экологиялық сараптамадан өткеннен кейiн жануарлар дүниесiн қорғау, өсiмiн молайту және пайдалану саласындағы уәкiлеттi мемлекеттiк органның рұқсаты бойынша жүзеге асырылады.  
      4. Балық аулау Қазақстан Республикасының жануарлар дүниесiн қорғау, өсiмiн молайту және пайдалану саласындағы заңнамасында белгiленген тәртiппен жүзеге асырылады.  
*Ескерту. 242-бапқа өзгерту енгiзiлдi - ҚР 2010.01.21* № 242-IV *(қолданысқа енгiзiлу трәтiбiн* 2-б*. қараңыз) Заңымен.*

**243-бап. Жануарлар тiршiлiгiнiң пайдалы қасиеттерi мен**  
**өнiмдерiн пайдалану кезiндегi экологиялық**  
**талаптар**

      1. Жануарлар тiршiлiгiнiң пайдалы қасиеттерi мен өнiмдерiн пайдалануға, жануарларды алып қоймағанда және жоймағанда, олардың тiршiлiк ету ортасын нашарлатпағанда және жануарларға зиян келтiрмегенде, жол берiледi.  
      2. Жабайы жануарларды олардың тiршiлiгiнiң өнiмдерiн алу мақсатында пайдалануға жануарларды алып қоймағанда және жоймағанда және олардың тiршiлiк ету ортасын нашарлатпағанда жол берiледi.  
      3. Жабайы жануарларды олардың тiршiлiгiнiң өнiмдерiн алу мақсатында пайдалану жануарлар дүниесiн қорғау, өсiмiн молайту және пайдалану саласындағы уәкiлеттi мемлекеттiк орган белгiлеген ережелер бойынша жүзеге асырылады.

**244-бап. Зоологиялық коллекцияларға қойылатын**  
**экологиялық талаптар**

      1. Жеке және заңды тұлғалар жануарларды табиғи ортадан алу жолымен зоологиялық коллекцияларды (жануарлар дүниесi объектiлерiнiң тұлыптарын, жұмыртқаларын, препараттары мен бөлiктерiн, жануарлар дүниесi объектiлерiн, оның iшiнде жабайы жануарлар зоопарктерiн, зообақтарын, цирктердi, зоологиялық питомниктердi, аквариумдердi, океанарумдарды) жасауды және толықтыруды жануарлар дүниесiн қорғау, өсiмiн молайту және пайдалану саласындағы уәкiлеттi мемлекеттiк орган беретiн рұқсаттар негiзiнде жүзеге асырады.  
      2. Ғылыми, мәдени-ағартушылық, оқу-тәрбиелiк немесе эстетикалық құндылық болып табылатын және жалпымемлекеттiк маңызы бар зоологиялық коллекциялар мемлекеттiң есебiне алынуға тиiс.  
      3. Зоологиялық коллекцияларды жасау, толықтыру, сақтау, пайдалану, иелiктен алу мен мемлекеттiк есепке алу, олармен сауда жасау, сондай-ақ оларды Қазақстан Республикасына әкелу, одан тысқары жерлерге жөнелту мен әкету жануарлар дүниесiн қорғау, өсiмiн молайту және пайдалану саласындағы уәкiлеттi мемлекеттiк орган белгiлейтiн ережелер бойынша жүзеге асырылады.

**245-бап. Жануарлардың санын реттеу кезiндегi**  
**экологиялық талаптар**

      1. Халықтың денсаулығы мен қауiпсiздiгi, ауылшаруашылық және басқа үй жануарлары ауруларын болдырмау, қоршаған ортаға, шаруашылық және басқа қызметке зиян келтiрудi болдырмау мүддесiнде жабайы жануарлардың жекелеген түрлерiнiң санын реттеуге бағытталған iс-шаралар жүзеге асырылады. Бұл шаралар жабайы жануарлардың тiршiлiк ету ортасының сақталуын қамтамасыз ететiн және оларға зиян келтiруге жол бермейтiн тәсiлдермен жүзеге асырылуға тиiс.  
      2. Жануарлар санын реттеу тәртiбiн Қазақстан Республикасының Үкiметi бекiтедi.  
      *Ескерту. 245-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**246-бап. Аңшылық және балық шаруашылығын жүргiзу**  
**кезiндегi экологиялық талаптар**

      Аңшылық және балық шаруашылығын жүргiзу кезiнде мынадай экологиялық талаптар қойылады:  
      1) жануарлар дүниесi объектiлерiн ұтымды пайдалану, өз қызметiнiң нәтижесiнде жануарлардың тiршiлiк ету ортасының экологиялық жай-күйiнiң нашарлауына жол бермеу, өндiрiстiк процестердi жүзеге асырған уақытта табиғат қорғау технологияларын қолдану;  
      2) жабайы жануарлардың саны мен пайдаланылуының бастапқы есебiн жүргiзу, олардың жай-күйiн және аңшылық алқаптарының сипатын зерделеу, ол ақпаратты жануарлар дүниесiн қорғау, өсiмiн молайту және пайдалану саласындағы уәкiлеттi мемлекеттiк органға беру;  
      3) жануарларды аулаудың белгiленген ережелерiн, нормаларын, лимиттерi мен мерзiмдерiн сақтау;  
      4) бекiтiп берiлген аумақтағы жануарлар дүниесiнiң объектiлерiн, соның iшiнде құрып кету қаупi төнген жануарлар түрлерiн қорғауды жүзеге асыру;  
      5) жабайы жануарларды өсiруге, оның iшiнде қолдан өсiруге, олардың тiршiлiк ету ортасын сақтауға және жақсартуға бағытталған кешендi iс-шараларды жүргiзу;  
      6) жануарлар дүниесiн қорғау, өсiмiн молайту және пайдалану мәселелерi бойынша жалпымемлекеттiк, өңiрлiк, республикалық және басқа да аумақтық экологиялық бағдарламаларды орындау жөнiндегi iс-шараларды жүзеге асыру;  
      7) аурулардың алдын алу мен оларға қарсы күрестiң кешендi iс-шараларын жүзеге асыру, жануарлар ауруларының анықталуы, олардың тiршiлiк ету ортасы жай-күйiнiң нашарлауы, жануарлардың құрып кету қаупiнiң туындауы және қырылу жағдайлары туралы жануарлар дүниесiн қорғау, өсiмiн молайту және пайдалану, ветеринария саласындағы уәкiлеттi мемлекеттiк органдарға, санитарлық-эпидемиологиялық қызметтiң мемлекеттiк органдарына дереу хабарлау;  
      8) жануарлар дүниесi объектiлерiнiң жай-күйi мен олардың тiршiлiк ету жағдайлары нашарлаған, жануарлардың көбею қабiлетi төмендеген және олардың құрып кету қаупi туған жағдайда оларды пайдалануды өз бетiмен тоқтату, жануарларға және олардың тiршiлiк ету ортасына терiс әсердi жою шараларын шұғыл қолдану.

**247-бап. Жануарлар дүниесiн пайдалануға лимиттер мен**  
**квоталар белгiлеу кезiндегi экологиялық**  
**талаптар**

      Жануарларды сақтау және өсiмiн молайту мақсатында Қазақстан Республикасының жануарлар дүниесiн қорғау, өсiмiн молайту және пайдалану саласындағы заңнамасында белгiленген тәртiппен жануарлар дүниесiн пайдалануға лимиттер мен квоталар белгiленедi.

**248-бап. Жануарлар дүниесiн биотехнология өнiмдерiнiң**  
**зиянды әсерiнен қорғау**

      Микроорганизмдердiң жаңа штаммдарын, биологиялық белсендi заттарды жасау, генетикалық түрлендiрiлген организмдердi жасап шығару, басқа да биотехнология өнiмдерiн өндiру мемлекеттiк экологиялық және санитарлық-эпидемиологиялық сараптамалардың оң қорытындылары болған кезде жүзеге асырылады. Мұндай қорытындылар болмаған кезде көрсетiлген организмдер мен заттарды пайдалануға тыйым салынады.

**36-тарау. ЖАНУАРЛАРДЫҢ СИРЕК КЕЗДЕСЕТIН ЖӘНЕ ҚҰРЫП КЕТУ**  
**ҚАУПI ТӨНГЕН ТҮРЛЕРIН ҚОРҒАУ, ӨСIМIН МОЛАЙТУ, ЕРIКСIЗ ЖӘНЕ**  
**ЖАРТЫЛАЙ ЕРIКТI ЖАҒДАЙДА ӨСIРIП-ӨНДIРУ, ШЕКТЕУЛI**  
**ШАРУАШЫЛЫҚ ТҰРҒЫДА ПАЙДАЛАНУ ЖӨНIНДЕГI ЭКОЛОГИЯЛЫҚ ТАЛАПТАР**

**249-бап. Жануарлардың сирек кездесетiн және құрып кету**  
**қаупi төнген түрлерiнiң тiзбесi**

      1. Жануарлардың сирек кездесетiн және құрып кету қаупi төнген түрлерiнiң тiзбесiн Қазақстан Республикасының Үкiметi бекiтедi және ол Қазақстан Республикасының аумағында, сондай-ақ Қазақстан Республикасының құрлықтық қайраңы мен айрықша экономикалық аймағында табиғи еркiн жағдайда құрғақ жерде, суда, атмосферада және топырақта тұрақты немесе уақытша мекендейтiн жануарлардың (омыртқалы және омыртқасыз) сирек кездесетiн және құрып кету қаупi төнген түрлерiн (шағын түрлерiн, популяцияларын) қамтиды.  
      2. Жануарлардың сирек кездесетiн және құрып кету қаупi төнген түрлерiне жатқызылған жануарлар мемлекеттiк меншiк болып табылады, ал ерiксiз немесе жартылай ерiктi жағдайларда өсiрiлетiн және ұсталатын жануарлар мемлекеттiк меншiкте де, жеке меншiкте де болуы мүмкiн.  
      3. Жеке және заңды тұлғалар сирек кездесетiн және құрып кету қаупi төнген түрлерге жатқызылған жануарларды Қазақстан Республикасының заңнамасында белгiленген шекте және тәртiппен пайдалануға құқылы.

**250-бап. Табиғи еркiн жағдайда тiршiлiк ететiн**  
**жануарлардың сирек кездесетiн және құрып кету**  
**қаупi төнген түрлерiн қорғау және өсiмiн**  
**молайту**

      1. Жануарлардың сирек кездесетiн және құрып кету қаупi төнген түрлерiнiң қырылуына, санының азаюына немесе тiршiлiк ету ортасының бұзылуына әкеп соқтыруы мүмкiн iс-әрекеттерге жол берiлмейдi.  
      2. Жеке және заңды тұлғалар бекiтiп берiлген аумақтар шегiнде жануарларды қорғауды қамтамасыз етуге, сирек кездесетiн және құрып кету қаупi төнген түрлерге жатқызылған жануарлардың қырылуының өздерiне белгiлi болған немесе анықталған жағдайлары туралы жануарлар дүниесiн қорғау, өсiмiн молайту және пайдалану саласындағы уәкiлеттi мемлекеттiк органға хабарлауға мiндеттi. Мұндай жағдайларды тексеру тәртiбiн жануарлар дүниесiн қорғау, өсiмiн молайту және пайдалану саласындағы уәкiлеттi мемлекеттiк орган айқындайды.  
      3. Дүлей зiлзалалар кезiнде және басқа да себептер салдарынан жануарлардың жаппай ауруы, оларға қырылу қаупi төнген жағдайларда, жануарлардың сирек кездесетiн және құрып кету қаупi төнген түрлерiне Қазақстан Республикасының жануарлар дүниесiн қорғау, өсiмiн молайту және пайдалану саласындағы заңнамасына сәйкес көмек көрсетiледi.  
      4. Жануарлардың сирек кездесетiн және құрып кету қаупi төнген түрлерiне жатқызылған жануарлардың қырылуын болдырмау мақсатында, Қазақстан Республикасы Үкiметiнiң шешiмi бойынша ерекше жағдайларды қоспағанда, оларды алып қоюға тыйым салынады.  
      5. Табиғи еркiн жағдайда мекендейтiн жануарлардың сирек кездесетiн және құрып кету қаупi төнген түрлерiнiң өсiмiн молайту мақсатында:  
      1) табиғи өсiмiн молайту жағдайларын жақсарту;  
      2) қонысын ауыстыру, жерсiндiру, қайта жерсiндiру;  
      3) қолдан өсiрiлген жануарларды тiршiлiк ету ортасына жiберу жүргiзiлуi мүмкiн.  
      6. Осы баптың 5-тармағында аталған iс-шаралар мемлекеттiк экологиялық сараптаманың оң қорытындысын алған биологиялық негiздемелер негiзiнде жануарлар дүниесiн қорғау, өсiмiн молайту және пайдалану саласындағы уәкiлеттi мемлекеттiк органның рұқсаты бойынша жүзеге асырылады.  
      7. Табиғи еркiн жағдайда мекендейтiн жануарлардың сирек кездесетiн және құрып кету қаупi төнген түрлерiн қорғау және өсiмiн молайту үшiн ерекше қорғалатын табиғи аумақтар құрылады, сондай-ақ олардың айналасында осы аймақтардың шегiнде жануарлар дүниесiнiң жағдайына терiс әсер ететiн кез келген қызметке тыйым сала отырып, күзет аймақтары белгiленуi мүмкiн.  
      8. Шаруашылық және өзге де қызметтi жоспарлау мен жүзеге асыру кезiнде жануарлардың сирек кездесетiн және құрып кету қаупi төнген түрлерiнiң тiршiлiк ету ортасы мен көбею жағдайларын, өрiс аудару жолдары мен шоғырлану орындарын сақтау жөнiндегi iс-шаралар әзiрленуге тиiс, сондай-ақ осы жануарлардың тiршiлiк ету ортасы ретiнде ерекше құнды болып табылатын, бөлiнiп берiлетiн учаскелерге қол сұғылмауы қамтамасыз етiлуге тиiс.

**251-бап. Табиғи еркiн жағдайда тiршiлiк ететiн**  
**жануарлардың сирек кездесетiн және құрып кету**  
**қаупi төнген түрлерiн пайдалану**

      1. Егер табиғи еркiн жағдайда мекендейтiн жануарлардың сирек кездесетiн және құрып кету қаупi төнген түрлерiн ғылыми, мәдени-ағартушылық, тәрбиелiк және эстетикалық мақсаттарда пайдалану жануарларды тiршiлiк ету ортасынан алып қоймай жүзеге асырылса, жануарлар дүниесiн қорғау, өсiмiн молайту және пайдалану саласындағы уәкiлеттi мемлекеттiк орган белгiлi бiр орынға баруға және белгiлi бiр мерзiмге шектеу енгiзуге құқылы. Көрсетiлген шектеулер туралы мәлiметтер аудандық және облыстық бұқаралық ақпарат құралдарында жарияланады, ал тиiстi жерлерде ескерту қалқалары қойылады.  
      2. Мүдделi жеке және заңды тұлғалар тiршiлiк ету ортасынан алынған сирек кездесетiн және құрып кету қаупi төнген жануарлардың орнына белгiленген мерзiмде қолдан өсiру жолымен алынған толыққанды жануарларды тiршiлiк ету ортасына жiберуге мiндеттi. Жануарларды жiберу акт бойынша аулап алынған бiреуiнiң орнына екi жеке-дарасын жiберу қатынасында жануарлар дүниесiн қорғау, өсiмiн молайту мен пайдалану саласындағы мемлекеттiк бақылау және қоршаған ортаны қорғау органдарының лауазымды адамдарының қатысуымен жүзеге асырылады.

**252-бап. Жануарлардың сирек кездесетiн және құрып кету**  
**қаупi төнген түрлерiн ерiксiз және жартылай**  
**ерiктi жағдайларда ұстау және өсiру**

      1. Жануарлардың сирек кездесетiн және құрып кету қаупi төнген түрлерi ерiксiз (шағын торларда және вольерлерде ұстау) және жартылай ерiктi (табиғи тiршiлiк ету ортасына жақын жағдайлары бар саябақтарда және басқа учаскелерде ұстау) жағдайларда қолдан өсiрiлуi мүмкiн.  
      2. Мамандандырылған питомниктерге және азаматтарға, олар:  
      1) жануарларды ұстау үшiн жағдайлардың, оған қоса белгiленген тәртiппен бөлiп берiлген, вольерлермен, шағын торлармен және басқа да құрылыстармен жабдықталған учаскелерi мен үй-жайлары бар болу;  
      2) зоотехникалық, ветеринариялық және санитарлық-эпидемиологиялық iс-шаралардың қажеттi көлемде орындалуы;  
      3) зоологиялық, зоотехникалық, ветеринарлық бейiндегi мамандар, ал азаматтарда жануарларды ерiксiз және жартылай ерiктi жағдайларда ұстау дағдысы болу;  
      4) жануарлар дүниесiн қорғау, өсiмiн молайту және пайдалану саласындағы уәкiлеттi мемлекеттiк органның рұқсаты бар болу талаптарын сақтаған кезде, жануарлардың сирек кездесетiн және құрып кету қаупi төнген түрлерiн ерiксiз және жартылай ерiктi жағдайларда ұстауға және өсiруге жеке тәртiппен рұқсат етiледi.  
      3. Жануарлардың сирек кездесетiн және құрып кету қаупi төнген түрлерiн ерiксiз және жартылай ерiктi жағдайларда ұстауға және өсiруге берiлген рұқсатта орындалуы мiндеттi талаптар, сондай-ақ жануарлар түрлерi бойынша жеке-дараларының барынша көп саны көрсетiледi. Егер жеке және заңды тұлғалар рұқсат талаптарын орындамаса, алты ай iшiнде үш ескертуден кейiн рұқсат керi қайтарылып алынуы немесе оның күшi жойылуы мүмкiн.  
      4. Жануарлардың сирек кездесетiн және құрып кету қаупi төнген түрлерiн мамандандырылған экологиялық питомниктерде ерiксiз және жартылай ерiктi жағдайларда ұстау мен өсiру осы питомниктер туралы ережелерге сәйкес жүзеге асырылады.  
      5. Сирек кездесетiн және құрып кету қаупi төнген түрлерге жатқызылған және ерiксiз және жартылай ерiктi жағдайларда ұсталатын жануарлардың иелерi осы жануарларға алынбайтын сақина тағуға немесе оларды таңбалау жүргiзуге және оларға паспорты болуға мiндеттi.  
      6. Сирек кездесетiн және құрып кету қаупi төнгенге жатқызылған жануарларды ерiксiз немесе жартылай ерiктi жағдайларда ұстайтын жеке және заңды тұлғалар жануарлар дүниесiн қорғау, өсiмiн молайту және пайдалану саласындағы уәкiлеттi мемлекеттiк органының рұқсаты бойынша ғана осы жануарларды Қазақстан Республикасының шегiнде сатып алуға, сатуға және алмастыруға құқылы.  
      7. Меншiгiнде сирек кездесетiн және құрып кету қаупi төнгенге жатқызылған, ерiксiз және жартылай ерiктi жағдайларда ұсталатын жануарлары бар жеке және заңды тұлғалар оларды Қазақстан Республикасының заңнамасында белгiленген тәртiппен халықаралық сауда мақсатында пайдалануы мүмкiн.  
      8. Егер жануарлардың сирек кездесетiн және құрып кету қаупi төнген, ерiксiз және жартылай ерiктi жағдайларда өсiрiлетiн түрлерiмен халықаралық сауда мемлекетке экологиялық және (немесе) экономикалық залал келтiретiндей болса, Қазақстан Республикасының Үкiметi бұл саудаға шектеу енгiзуге құқылы.

**37-тарау. ЕРЕКШЕ ҚОРҒАЛАТЫН ТАБИҒИ АУМАҚТАРДАҒЫ ЭКОЛОГИЯЛЫҚ**  
**ТАЛАПТАР**

**253-бап. Ерекше қорғалатын табиғи аумақтарды пайдалану**  
**кезiндегi экологиялық талаптар**

      Жануарлардың сирек кездесетiн және құрып кету қаупi төнген түрлерiнiң тiршiлiк ету ортасы ретiнде ерекше құнды болып табылатын, ерекше қорғалатын табиғи аумақтардың экологиялық жай-күйiн сақтау мен жақсарту мақсатында қоршаған ортаны қорғау саласындағы уәкiлеттi орган ерекше қорғалатын табиғи аумақтар саласындағы уәкiлеттi мемлекеттiк органмен келiсiм бойынша осы аумақтарға арналған Қазақстан Республикасының бүкiл аумағы үшiн белгiленгенге қарағанда неғұрлым қатаң экологиялық нормативтер әзiрлеуi және енгiзуi мүмкiн.

**254-бап. Ерекше қорғалатын табиғи аумақтарда елдi**  
**мекендер, өнеркәсiп, ауыл шаруашылығы мен**  
**мелиорация, энергетика, көлiк пен байланыс**  
**объектiлерiн, әскери және қорғаныс**  
**объектiлерiн және ерекше қорғалатын табиғи**  
**аумақтардың мақсаттарына және жұмыс iстеуiне**  
**байланысты емес құрылыстар орналастыру**  
**кезiндегi экологиялық талаптар**

      Экологиялық жай-күйдi жақсарту, сондай-ақ ерекше қорғалатын табиғи аумақтарға залалды болдырмау мақсатында елдi мекендер, өнеркәсiп, ауыл шаруашылығы мен мелиорация, энергетика, көлiк пен байланыс объектiлерiн, әскери және қорғаныс объектiлерiн және ерекше қорғалатын табиғи аумақтардың мақсатына және жұмыс iстеуiне байланысты емес құрылыстар орналастыру Қазақстан Республикасының заңнамасына, оның iшiнде осы аумақтарға арналған экологиялық талаптарға сәйкес жүргiзiледi.

**255-бап. Мемлекеттiк қорық аймақтарында пайдалы**  
**қазбаларды геологиялық зерттеуге, барлауға**  
**және өндiруге қойылатын арнайы экологиялық**  
**талаптар**

      1. Пайдалы қазбаларды геологиялық зерттеудiң, барлау мен өндiрудiң қоршаған ортаға және мемлекеттiк табиғи-қорық қоры объектiлерiне ықтимал терiс әсерiн болдырмау үшiн табиғат пайдаланушы:  
      1) ерекше қорғалатын табиғи аумақтар, жануарлар дүниесiн қорғау, өсiмiн молайту және пайдалану саласындағы уәкiлеттi мемлекеттiк органдармен:  
      технологиялық жолдарды және электр беру желiлерiн жөндеу кезiнде қажеттi алаңдардың саны мен орналасуын, сондай-ақ табиғат пайдаланушының қызметi кезiнде автокөлiктiң жолдан шығу қажеттiлiгiн;  
      келiсiмшарттық аумақ бойынша көмекшi технологиялық жолдардың схемасын;  
      өндiрiс және тұтыну қалдықтарын жинақтауға, сондай-ақ жанар-жағар май материалдарын және басқа да ластаушы заттарды төгуге арналған алаңдарды орналастыру мен жабдықтауды;  
      жобада көзделген технологиялық алаңдарды әзiрлеу үшiн келiсiмшарттық аумақта ағаштар мен бұталарды кесу мен түбiрiмен қопаруды келiсуi;  
      2) келiсiмшарттық аумақтың шекарасын анық белгiлеу мақсатында аншлагтар қою жолымен шекараларды нақтылап айқындауы;  
      3) химиялық және радиоактивтi материалдарды тасымалдауды олардың қоршаған ортаға түсуiне жол бермейтiн арнайы ыдыстармен ғана жүзеге асыруы;  
      4) технологиялық жолдардың жабындысын жол бетiнiң бұзылуын, оның өте қатты шаң басуын, тасымалдау кезiнде химиялық және радиоактивтi заттардың төгiлу қаупiнiң артуын болғызбайтын жағдайда ұстауы;  
      5) үйiндiлердi рекультивациялауды, технологиялық жолдарды және электр беру желiлерiн жөндеу кезiнде пайдаланылған құрылыс материалдарының қалдықтарын тасып әкетудi немесе бөлiнген орындарға көмудi жүргiзуi қажет.  
      2. Мемлекеттiк қорық аймақтары аумағында:  
      1) елдi мекендер, өнеркәсiптiң, ауыл шаруашылығы мен мелиорацияның, энергетиканың, көлiк және байланыстың тұрақты объектiлерiн, әскери және қорғаныс объектiлерiн, санаторийлер, демалыс үйлерiн, тамақтану пункттерiн, қонақүйлер, мемлекеттiк қорық аймағының мақсаттары мен жұмыс iстеуiне байланысты емес өзге де объектiлер мен ғимараттар орналастыруға және салуға;  
      2) табиғи ландшафтың өзiне тән бейнесiн өзгертуге, экологиялық жүйенiң бұзылуына әкеп соғуы мүмкiн жұмыстар жүргiзуге;  
      3) өндiрiс және тұтыну қалдықтарын, сондай-ақ радиоактивтi материалдарды көмуге;  
      4) жергiлiктi жер рельефiнiң ойыстарын өнеркәсiптiк және өзге де ластанған суларды төгу үшiн пайдалануға;  
      5) ықтимал қауiптi химиялық және биологиялық заттарды қолдануға, қоршаған ортаға зиянды физикалық ықпал етулердi жүзеге асыруға;  
      6) тұрақтар ұйымдастыру, шатырлар құру, алау жағу үшiн көзделген орындардың шегiнен тысқары жерде осындай әрекет етуге;  
      7) жалпыға ортақ пайдаланылатын жолдардан тысқары және сол үшiн арнайы көзделген орындардан тысқары жерде механикалық көлiк құралдарының жүруiне және тұруына, үй жануарларын айдауға;  
      8) жергiлiктi флора мен фаунаға жат өсiмдiктердi интродукциялауға және жануарларды жерсiндiруге;  
      9) медицинада және басқа мақсаттарда пайдаланылатын өсiмдiктердi өнеркәсiптiк дайындауға;  
      10) жануарлар дүниесiн қорғау, өсiмiн молайту және пайдалану саласындағы уәкiлеттi мемлекеттiк органның арнаулы рұқсатынсыз жануарлар дүниесi объектiлерiн алып қоюға, ағаштар мен бұталарды кесуге, қосалқы орман материалдарын дайындауға және шөп шабуға;  
      11) жануарлар дүниесiн қорғау, өсiмiн молайту және пайдалану саласындағы уәкiлеттi мемлекеттiк органмен келiсiм бойынша, арнайы бөлiнген алаңдарды қоспағанда, көлiк құралдарының технологиялық жолдардан шығып кетуiне, сондай-ақ жол желiсiнен тыс келiсiмшарттық аумақпен жүруiне;  
      12) кеңiнен таралған пайдалы қазбаларды өндiруге;  
      13) қалдықтардың келiсiмшарттық аумаққа және мемлекеттiк қорық аймағына көшуiн (желмен, жауын-шашынмен) болдырмайтын, осы үшiн арнайы бөлiнген орындардан тыс жерге өндiрiс және тұтыну қалдықтарын жинақтауға;  
      14) жануарлар дүниесiн қорғау, өсiмiн молайту және пайдалану  
саласындағы уәкiлеттi мемлекеттiк органмен келiсiм бойынша  
келiсiмшарттық аумақта, арнайы бөлiнген алаңдарды қоспағанда, жанар-жағар май материалдары мен басқа да ластаушы заттарды төгуге тыйым салынады.  
      3. Қоршаған ортаның жай-күйiн бақылау мақсатында қоршаған орта жай-күйiнiң өндiрiстiк мониторингiнiң бағдарламасын жыл сайын жасауды және оны ерекше қорғалатын табиғи аумақтар, қоршаған ортаны қорғау және жануарлар дүниесiн қорғау, өсiмiн молайту және пайдалану саласындағы уәкiлеттi мемлекеттiк органдармен келiсудi қамтамасыз ету қажет, онда:  
      1) келiсiмшарттық аумақтан жиырма километрге дейiнгi шеңберде артезиан ұңғымалары мен құдықтардағы судың химиялық құрамын тоқсан сайын бақылау;  
      2) келiсiмшарттық аумақта және оның шегiнен тыс он километрге дейiнгi шеңберде топырақтағы радиация деңгейi мен радиоактивтi заттардың болуын тоқсан сайын бақылау;  
      3) қоршаған ортада қызмет барысында пайда болатын ластаушы заттардың шоғырлануын тоқсан сайын бақылау;  
      4) iс-шаралардың нақты мерзiмi және оны орындаушылар, аяқтау және есептiлiк нысаны көзделуге тиiс.

**38-тарау. КАСПИЙ ТЕҢIЗIНIҢ СОЛТҮСТIК БӨЛIГIНДЕГI МЕМЛЕКЕТТIК**  
**ҚОРЫҚ АЙМАҒЫНДА ШАРУАШЫЛЫҚ ЖӘНЕ ӨЗГЕ ДЕ ҚЫЗМЕТТI ЖҮЗЕГЕ АСЫРУ**  
**КЕЗIНДЕГI ЭКОЛОГИЯЛЫҚ ТАЛАПТАР**

**256-бап. Каспий теңiзiнiң солтүстiк бөлiгiндегi**  
**мемлекеттiк қорық аймағының шекаралары**

      Каспий теңiзiнiң солтүстiк бөлiгiндегi мемлекеттiк қорық аймағының шекараларын Қазақстан Республикасының Үкiметi белгiлейдi.

**257-бап. Пайдалану режимiн шектеу**

      1. Каспий теңiзiнiң солтүстiк бөлiгiндегi мемлекеттiк қорық аймағы шегiнде функционалдық аймақтарға бөлу негiзiнде "Ерекше қорғалатын табиғи аумақтар туралы" Қазақстан Республикасының Заңына сәйкес шаруашылық және өзге де қызметке толық тыйым салынған және жекелеген жұмыс түрлерiн жүргiзуге қосымша уақытша шектеулер енгiзiлген қорық учаскелерi белгiленедi.  
      2. Қорық аймағында мынадай пайдалану режимi белгiленедi:  
      1) теңiзде балықтардың қалыпты уылдырық шашуын және олардың жас өркендерiнiң ширауын қамтамасыз ету үшiн 1 сәуiрден 15 шiлдеге дейiнгi кезеңде Жайық пен Едiл өзендерi сағасындағы аудандарда Едiл өзенiнiң жер бетi атырауы қазақстандық бөлiгiнiң теңiзге қарай сұғына енген нүктесiнен және Жайық өзенiнiң жер бетi атырауы қазақстандық бөлiгiнiң теңiзге қарай сұғына енген нүктесiнен 50 километр шеңберде, сондай-ақ 1994 жылы 1 қаңтардағы жағалау сызығынан енi 15 километр белдеуде жоғарыда аталған атыраулар бойындағы кеңiстiкте және одан әрi шығысқа қарай Жем өзенiне дейiн құрылыс және геофизикалық жұмыстар жүргiзуге, ұңғымаларды сынауға және кеменiң жүзуiне тыйым салынады. Бұл ретте жануарлар дүниесiн қорғау, өсiмiн молайту және пайдалану саласындағы уәкiлеттi мемлекеттiк органмен келiсiм бойынша балық аулауды және оны тасымалдауды, навигациялық жағдайды бақылау құралдарын қоюды, ауыстыруды, алуды және тексерудi жүзеге асыратын кемелердiң жүзуiне, ғылыми-зерттеу жұмыстарына және бақылау-инспекциялық қызметке жол берiледi;  
      2) осы тармақтың 1) тармақшасында көрсетiлген кезеңде мұнай өндiру процесi жабдықтармен, химиялық реагенттермен, жанар-жағар және басқа материалдармен, азық-түлiкпен дербес қамтамасыз етуге көшiрiлуге тиiс. Мұнай өндiру процесiндегi қалдықтарды кейiннен тыйым салу кезеңi аяқталғаннан кейiн шығарып тастау үшiн оларды жинақтау мен сақтауды қамтамасыз ететiн барлық шаралар қабылдануға тиiс;  
      3) құстарды ұя салатын жерлерiнде (қамыс нуларында, құмдауытты жағалау қойнаулары мен аралдарда) сақтау мақсатында осы тармақтың 1) тармақшасында көрсетiлген кезеңде құрылыс жұмыстарын жүргiзуге, сондай-ақ ұңғымаларды сынауға тыйым салынады;  
      4) осы тармақтың 1) тармақшасында көрсетiлгеннен басқа мерзiмдерде құрлық - теңiз шекарасындағы қамысты нулардың (табиғи биологиялық сүзгiлердiң) шегiнде жұмыстар жүргiзу жыл маусымы ескерiле отырып, қоршаған ортаны қорғау және ерекше қорғалатын табиғи аумақтар саласындағы уәкiлеттi мемлекеттiк органдардың шешiмдерiмен реттеледi;  
      5) Каспий итбалығының популяциясын сақтау үшiн қазан айынан бастап мамыр айын қоса алғанда мұнай операцияларын жүргiзу олардың шоғырланған жерлерiнен 1852 метр (1 теңiз милi) алыс қашықтықта жүзеге асырылуға тиiс. Итбалықтардың шоғырланған жерлерiн анықтау үшiн жатақ ауыстыру ескерiле отырып, барлық ықтимал шаралар қабылдануға тиiс;  
      6) құстар мен каспий итбалығына терiс әсер етудi болдырмау үшiн, қоршаған ортаны қорғау және ерекше қорғалатын табиғи аумақтар саласындағы уәкiлеттi мемлекеттiк органдарды алдын ала хабардар ете отырып ғылыми-зерттеу және авариялық-құтқару жұмыстарын жүргiзуден басқа жағдайларда, олардың белгiленген мекендеу және көбею жерлерiнiң үстiмен әуе көлiгiнiң 1 километрден төмен биiктiкте ұшуына тыйым салынады.  
      *Ескерту. 257-бапқа өзгерту енгiзiлдi - ҚР 2010.12.28* N 369-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**258-бап. Су қорғау аймағында шаруашылық және өзге де**  
**қызметтi жүзеге асыру кезiндегi экологиялық**  
**талаптар**

      1. Каспий теңiзiнiң жағалауы бойынша су қорғау аймағының енi теңiздiң соңғы он жыл iшiндегi орташа-көпжылдық деңгейi белгiсiнен 2000 метрге тең, минус 27,0 метрге тең қашықтықта қабылданады.  
      Елдi мекендер шегiндегi су қорғау аймақтарының шекаралары жағалау аймақтарын су объектiлерiнiң қоқыстануы мен ластануын болғызбайтын мiндеттi инженерлiк немесе орманмелиорациялық абаттандыру (жақтаулар, құламалар, орман бұталары белдеулерi) жүргiзiле отырып, оларды жобалау мен салудың нақты жағдайларына негiзделiп белгiленедi.  
      2. Су қорғау аймағы шегiнде:  
      1) су объектiлерiнiң және олардың су қорғау аймақтары мен белдеулерiнiң ластануы мен қоқыстануын болғызбайтын құрылыстармен және құрылғылармен қамтамасыз етiлмеген жаңа және реконструкцияланатын объектiлердi жобалауға, салуға және пайдалануға беруге;  
      2) мұнай өнiмдерiн сақтауға арналған қоймаларды, арнаулы техникаларға техникалық қызмет көрсету пункттерiн, механикалық шеберханаларды, жуу орындарын, қалдықтарды орналастыру орындарын елдi мекендер шегiнен тысқары жерге орналастыруға және салуға, сондай-ақ судың сапасына терiс әсер ететiн басқа да объектiлердi орналастыруға;  
      3) осы жұмыстар қоршаған ортаны қорғау және су қорын пайдалану мен қорғау саласындағы уәкiлеттi мемлекеттiк органдармен келiсiлген жағдайларды қоспағанда, құрылыс, түбiн тереңдететiн және жару жұмыстарын жүргiзуге, пайдалы қазбалар өндiруге, кабельдер, құбырлар мен басқа да коммуникациялар тартуға, бұрғылау, ауылшаруашылық және өзге де жұмыстарға тыйым салынады.

**259-бап. Сақтық аймағында шаруашылық және өзге де**  
**қызметтi жүзеге асыру кезiндегi экологиялық**  
**талаптар**

      1. Сақтық аймағында мұнай операцияларын жүргiзу "Жер қойнауы мен жер қойнауын пайдалану туралы" Қазақстан Республикасының Заңына сәйкес жүзеге асырылады.  
      2. Сақтық аймағы шегiнде қалдықтарды көму полигондарын салуға тыйым салынады.  
      *Ескерту. 259-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**260-бап. Каспий теңiзiнiң солтүстiк бөлiгiндегi**  
**халықтың су пайдаланатын жерлерiнде жағалау**  
**бойы суларын қорғау**

      1. Каспий теңiзiнiң солтүстiк бөлiгiндегi халықтың су пайдаланатын жерлерiнде жағалау бойы суларын қорғау аудандарын, нақты және перспективалық су пайдалануды ескере отырып, өз құзыретi шегiнде жергiлiктi атқарушы органдар белгiлейдi. Осы ауданның теңiзге қарайғы енi теңiздiң соңғы он жылдағы орташа көпжылдық деңгейiнен 3,9 километрден (2 мильден) кем болмауға тиiс.  
      2. Каспий теңiзiнiң солтүстiк бөлiгiндегi халықтың су пайдаланатын жерлерiнде жағалау бойы суларын қорғау аудандарының құрамында бөлiнетiн жағалау бойындағы құрлық белдеуi шекараны айқындау бөлiгiнде де, қорғау режимi бөлiгiнде де Каспий теңiзiнiң су қорғау аймағына сәйкес келедi.

**261-бап. Теңiз деңгейiнiң көтерiлiп-қайтып ауытқуының**  
**әсер ету аймағы шегiнде шаруашылық және өзге**  
**де қызметтi жүзеге асыру кезiндегi экологиялық**  
**талаптар**

      1. Теңiз деңгейiнiң көтерiлiп-қайтып ауытқуының әсер ету аймағының нақты тiркелген шекарасы болмайды және ол шамамен акваторий шегiнде минус 29 метр абсолюттi белгiден құрылықтағы минус 26 метрге дейiн жетедi.  
      2. Теңiз деңгейiнiң көтерiлiп-қайтып ауытқуының әсер ету аймағы шегiнде:  
      1) су объектiлерiнiң және олардың су қорғау аймақтары мен белдеулерiнiң ластануы мен қоқыстануын болдырмайтын құрылыстармен және құрылғылармен қамтамасыз етiлмеген жаңа және реконструкцияланатын объектiлердi жобалауға, салуға және пайдалануға беруге;  
      2) мұнай өнiмдерiн сақтауға арналған қоймаларды, техникаларға техникалық қызмет көрсету пункттерiн, механикалық шеберханаларды, жуу орындарын елдi мекендер шегiнен тысқары жерде орналастыруға және салуға, қалдықтарды орналастыру орындарын ұйымдастыру мен жайластыруға, сондай-ақ судың сапасына терiс әсер ететiн басқа да объектiлердi орналастыруға;  
      3) мемлекеттiк экологиялық сараптамадан өткен жобалары болмаса, құрылыс, түбiн тереңдететiн және жару жұмыстарын жүргiзуге, пайдалы қазбалар өндiруге, кабельдер, құбырлар мен басқа да коммуникациялар тартуға және бұрғылау, ауылшаруашылық және өзге де жұмыстарға тыйым салынады.

**262-бап. Каспий теңiзiнiң солтүстiк бөлiгiндегi**  
**мемлекеттiк қорық аймағында шаруашылық және**  
**өзге де қызметтi жүзеге асыру кезiндегi жалпы**  
**экологиялық талаптар**

      1. Топырақты қазып алумен және басқа жерге апарумен байланысты жұмыстарға жер қойнауын зерттеу және пайдалану жөнiндегi уәкiлеттi мемлекеттiк орган беретiн арнаулы рұқсат болған кезде жол берiледi.  
      2. Құрылыстарды салу, монтаждау және оларды қайта бөлшектеу ластаушы заттардың барлық түрлерiн жинауды қамтамасыз ететiн технологиялар пайдаланылған кезде ғана жүзеге асырылуы мүмкiн.  
      3. Келiсiмшарттық аумақ шегiнде бұрын бұрғыланған ұңғымалар табылған кезде жер қойнауын пайдаланушы оларды өз балансына қабылдауға және олар бойынша мониторинг жүргiзуге мiндеттi.  
      4. Мұнай операцияларының барлық сатысында қоршаған ортаға эмиссия олар үшiн белгiленген ластаушы заттардың шығарындылары мен төгiндiлерiне жол берiлетiн шектi нормативтерiнен аспауға тиiс.  
      5. Ұңғымаларды пайдалану кезiнде, авариялық ахуалдың қауiп төндiру жағдайларын қоспағанда, флюидтердi алау етiп жағуға тыйым салынады.  
      6. Ұңғымаларды сынау кезiнде көмiрсутегiн алау етiп жағу барынша азайтылуға тиiс. Осы тармақта көрсетiлген әдiс, экологиялық сараптама қорытындысында қоршаған ортаға неғұрлым қауiпсiз деп танылған жағдайда, оны түтiндi шлейфтiң сейiлуiне ықпал ететiн табиғи қолайлы жағдайларда ғана қолдану қажет, бұл ретте, алау қондырғыларының конструкциясы көмiрсутегiлердiң толық жануын қамтамасыз етуге тиiс. Ұңғымалар құстардың өрiс аудару жолдарына орналастырылған жағдайда, орнитофаунаға залалды болғызбау үшiн ұйымдастыру-техникалық шаралар қабылдануға тиiс.  
      7. Мұнай операцияларын жүргiзген кезде атмосфераға шығарындылар Қазақстан Республикасы заңнамасының талаптарына, қоршаған ортаны қорғау саласындағы халықаралық практикада қабылданған, байқаудан өткiзiлген принциптер мен әдiстерге сәйкес бақылануға тиiс. .P101245  
      8. Каспий теңiзiнiң солтүстiк бөлiгiндегi мемлекеттiк қорық аймағы шегiнде, ластанбаған немесе тазартылған сарқынды сулардың шектеулi тiзбесiн, оның iшiнде салқындату және өрт сөндiру жүйесiндегi сулар мен қоршаған ортаны қорғау, су қорын пайдалану мен қорғау саласындағы уәкiлеттi мемлекеттiк органдардың, сондай-ақ халықтың санитарлық-эпидемиологиялық салауаттылығы саласындағы мемлекеттiк органның рұқсаты бойынша ағызылатын балластық суларды қоспағанда, сарқынды суларды ағызуға және қалдықтарды тастауға тыйым салынады. Судың бақылау жақтауы шегiнен тыс ағызылуы нәтижесiндегi температурасы соңғы он жыл iшiндегi ағызу кезеңiндегi орташа айлық су температурасымен салыстырғанда бес градустан жоғары аспауға тиiс.  
      9. Бұрғылау қалдықтарын оларды залалсыздандыру жөнiндегi алдын ала операцияларсыз жер қойнауына айдауға тыйым салынады және ол мемлекеттiк экологиялық сараптамадан өткен жобаға сәйкес жүзеге асырылады.  
      9-1. Бекiтiлген жобалық құжаттарда көзделген, қыртыс қысымын сақтау арқылы мұнай берудi ұлғайтуды қамтамасыз ететiн Каспий теңiзiнiң солтүстiк бөлiгiндегi iлеспе мұнай газын нормадан тыс жер қойнауына айдауға, сондай-ақ iлеспе газды жобалық көрсеткiштен артық айдауға тыйым салынады.  
      10. Айналымға тартылмайтын және жер қойнауына айдалмайтын бұрғылау қалдықтарын (шламдар мен қоспаларды) залалсыздандыру мен сақтау жөнiндегi барлық операциялар Каспий теңiзiнiң солтүстiк бөлiгiндегi мемлекеттiк қорық аймағынан тысқары жерде, арнайы полигонда жүзеге асырылуға тиiс. Аталған операциялар полигон құрылысының бұрғылау жұмыстары басталар кезге қарай аяқталуын қамтамасыз етуге және қоршаған ортаны қорғау саласындағы уәкiлеттi органның келiсiмi бойынша жүзеге асырылуға тиiс.  
      11. Бұрғылау платформасы (баржа) және оған қызмет ететiн кемелер сарқынды суларды тазарту мен залалсыздандыруға немесе сарқынды суларды жинауға, сақтауға және кейiн арнаулы кемелерге немесе жағалаудағы қабылдау құрылғыларына беруге арналған қондырғылармен жабдықталуға тиiс. Қоқысты жинау немесе өңдеу (ұнтақтау немесе сығымдау) үшiн тиiстi құрылғылар көзделуге тиiс. Бұрғылау платформаларында (баржаларда) қоқысты жағуға тыйым салынады.  
      РҚАО-ның ескертпесi!  
      12-тармаққа өзгерту енгiзу көзделген - ҚР 2011.07.15 N 461-IV (2012.01.30 бастап қолданысқа енгiзiледi) Заңымен.  
      12. Кез келген құрылыс және өзге де жұмыс түрлерiн жүргiзген кезде судың терең қабаты мен теңiз түбiнде жару жұмыстарын пайдалануға тыйым салынады. Теңiз түбiндегi жару жұмыстары қоршаған ортаны қорғау, су қорын пайдалану мен қорғау, табиғи және техногендiк сипаттағы төтенше жағдайлар саласындағы және жер қойнауын зерттеу және пайдалану жөнiндегi уәкiлеттi мемлекеттiк органдардың рұқсаты бойынша жүзеге асырылады.  
      13. Суда жүзетiн және су маңдарындағы құстардың ұя салатын орындарын бұзуға, сондай-ақ бекiре балықтарының уылдырық шашу орындарына баруына кедергi орнатуға тыйым салынады.  
      14. Су тарту құрылыстары балық қорғау құрылғыларымен жарақтандырылған жағдайда ғана теңiзден су тартуға жол берiледi. Су тарту құрылыстарында балық қорғау құрылғылары жұмысының тиiмдiлiгiн үздiксiз бақылауға арналған техникалық құрылғылар орнатылуға тиiс.  
      15. Мұнай өндiру жөнiндегi жұмыстарды бастар алдында жер қойнауын пайдаланушының қаржылай қаражаты есебiнен Каспий теңiзi солтүстiк бөлiгiнiң мемлекеттiк қорық аймағында уылдырық шашылуын қорғау және бағалы кәсiпшiлiк балықтарын молайту жөнiндегi iс-шараларды қоса алғанда, қоршаған ортаны, сондай-ақ итбалықтардың тiршiлiк ету ортасын қорғау жөнiнде кешендi бағдарламалар көзделуге тиiс.  
      16. Көлiктiң бағыттары олардың теңiз сүт қоректiлерiне, балықтар мен құстарға әсерiн болдырмайтындай немесе оны азайтатындай етiп таңдалуға тиiс.  
      17. Арнаулы талаптар қолданылатын аймақта жобада көзделмеген темiр жолдарды, автомобиль жолдарын төсеуге және магистральдық құбырларды тартуға тыйым салынады.  
      18. Таяз суларда жұмыс жүргiзу үшiн жоғары өнiмдi түптiк топтасу мен уылдырық шашудың сақталуын қамтамасыз ететiн көлiк құралдары пайдаланылуға тиiс. Қажет болған жағдайда, қоршаған ортаның жай-күйiне мониторинг жүргiзу кезiнде топырақ-өсiмдiк жамылғысының тұтастығын және сол жердегi биоценоздарды барынша аз бұзатын жалпақ шынжыртабанды, қысымы төмен шиналармен, ауа жастықшаларымен жүретiн арнаулы көлiк құралдарын пайдалануға жол берiледi.  
      19. Бұрғылық және тампонаждық сұйықтар құрамында техникалық жобада келiсiлмеген заттар қолданылмауға тиiс. Өзге заттарды пайдаланған жағдайда жер қойнауын пайдаланушы оларды қолдануды қоршаған ортаны қорғау саласындағы және жер қойнауын зерттеу мен пайдалану жөнiндегi уәкiлеттi мемлекеттiк органдармен келiседi.  
      20. Бұрғылау қондырғылары Халықаралық теңiз ұйымының тұншықтыратын газ шығарындыларының шектi мәндерi жөнiндегi талаптарына сай келетiн iштен жану двигательдерiмен жарақтандырылуы қажет.  
      21. Энергия қондырғылары iштен жану двигательдерiмен немесе қосарлы отын (дизельдi отын-газ) турбиналарымен жарақтандырылуға тиiс.  
      22. Теңiзде барлау жүргiзудiң алдында, қоршаған ортаға әсердi толық көлемiнде бағалауды қоса алғанда, жұмыс жобасы әлемдiк тәжiрибе ескерiле отырып әзiрленуге тиiс. Көзделiп отырған шаруашылық қызмет жүргiзiлетiн, бұрын зерделенген ауданның қазiргi жай-күйiн талдау қоршаған ортаға әсердi бағалау табыс етiлгенге дейiн кемiнде төрт жыл бұрын жүргiзiлген далалық зерттеу нәтижелерiне негiзделуге тиiс.  
      23. Қоршаған ортаға әсердi бағалау кезiнде, теңiз акваторий мен жағалау аймақтарының айрықша осал учаскелерiнде барлау жүргiзуден бас тартуды қоса алғанда, балама нұсқаларды талдау мiндеттi элемент болып табылады.  
      24. Су қорғау аймағында және теңiздiң жағалау бойындағы тереңдiгi 5-10 метрге дейiнгi таяз сулы учаскелерiнде ұңғымаларды бұрғылау сыртқы желiлерден электр жетектi бұрғылау қондырғыларының көмегiмен жүзеге асырылады. Егер бұрғылау дизельдi отыны және дизельдi жетегi бар генератордан бұрғылау қондырғысымен жүргiзiлсе, онда мұндай қондырғылардан тазартылмаған шығарынды газдардың атмосфераға шығуы барынша төмендетiлуге тиiс.  
      25. Теңiзде мұнай операцияларын жүргiзу кезiнде, мұнай мен құрамында мұнай бар жүктердi тасымалдайтын әрбiр теңiз құрылысында және әрбiр кемеде төгiлудiң зардаптарын шектеу және жинау үшiн материалдар мен абсорбенттер орналастырылуға тиiс.  
      *Ескерту. 262-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**263-бап. Геофизикалық жұмыстар жүргiзу кезiндегi**  
**экологиялық талаптар**

      1. Геофизикалық операциялар жүргiзу кезiнде:  
      1) сейсмикалық толқындардың жару көздерiн және ихтиофауна мен олардың тiршiлiк ету ортасына зиянды әсер ететiн параметрлерi бар пневматикалық көздердi пайдалануға;  
      2) қауiпсiздiгi құжаттармен немесе тәжiрибелiк геофизикалық жұмыстар негiзiнде расталмаған аппаратуралар мен әдiстердi қолдануға;  
      3) теңiзде сейсмикалық шығанақтардың бөлiнiп қалуы мен су ағызып кетуiн болдырмау үшiн оларды қараусыз қалдыруға, сондай-ақ оларды су түбiмен сүйретуге тыйым салынады.  
      2. Каспий итбалығының популяциясын сақтау мақсатында қазан айынан мамыр айына дейiнгi кезеңде сейсмикалық жұмыстар мен өзге де шаруашылық қызметтi жүргiзу аралдағы және мұздақтардағы жатақтарда итбалықтардың шоғырланған жерiнен кемiнде бiр теңiз милi қашықтығында сейсмикалық бөлiктер бөлiп беру арқылы үйлестiрiледi. Итбалықтардың көп шоғырланған жерлерiн анықтау үшiн, жатақтардың жиi орын ауыстырылатыны ескерiле отырып, алдын ала авиациямен шолып ұшу көзделуге тиiс.  
      3. Сейсмикалық барлау процесiнде балықтарды жұмыс аймақтарынан үркiтiп кетiру құралдарын пайдалану көзделуi мүмкiн.

**264-бап. Теңiзде барлау мен өндiру кезiндегi**  
**экологиялық талаптар**

      1. Мұнай операцияларын жүргiзген кезде ұңғымаларды бұрғылау қоршаған ортаны қорғау саласындағы халықаралық практикада қабылданған, байқаудан өткiзiлген озық принциптер мен әдiстер негiзiнде жүзеге асырылуға тиiс.  
      2. Келiсiмшарттық аумақ шегiнде теңiз бұрғылау платформаларын орналастыруға арналған орындар балық аулау кәсiпшiлiгi, балықтардың бағалы түрлерiн және су кәсiпшiлiгiнiң басқа да объектiлерiн сақтау және өсiмiн молайту үшiн перспективалық маңызы бар теңiз аудандарын барынша сақтау мүмкiндiгi ескерiле отырып таңдалуға тиiс.  
      3. Кеме қатынауға болатын акваторийде мұз қабаты болған жағдайда бұрғылау баржасынан немесе платформасынан бұрғылау жұмыстарын жүргiзу, көмiрсутегiнiң ықтимал төгiлуiн тұмшалау үшiн қажеттi жабдықтары бар мұзжарғыш түрiндегi кеменiң ұдайы бiрге болуымен жүзеге асырылуға тиiс. Осы тармақта көрсетiлген талап жасанды аралдарда жүргiзiлiп жатқан бұрғылау жұмысына қолданылмайды.  
      4. Теңiзде мұз қатқан қиын жағдайларда болжанған төтенше қысыммен және күкiртсутегiнiң өте жоғары мөлшерiмен қалың тұз астындағы өнiм беретiн қабатты ашуға және ұңғымаларды сынауға тыйым салынады.  
      5. Каспий теңiзiнiң солтүстiк бөлiгiндегi мемлекеттiк қорық аймағы экожүйесiнiң тұрақты тiршiлiгiн қамтамасыз ету үшiн теңiзде барлау мен өндiрудi жобалау кезiнде бұрғылық негiздер салу, ұңғымаларды сынау мен кемеде жүзу барынша шектеледi.  
      6. Жер қойнауын пайдаланушы мұнай операцияларын жүргiзу кезiнде авариялық төгiлулердiң алдын алу, шектеу және оларды жою жөнiндегi iс-шараларды қамтамасыз етуге тиiс.  
      7. Теңiзде өндiретiн мұнай операцияларын жүргiзу кезiнде жер қойнауын пайдаланушы Қазақстан Республикасының Үкiметi айқындаған тәртiппен ұңғымалар сағаларында қадағалау және өлшеу арқылы өндiрiстiк процестерге мониторинг жүргiзуге мiндеттi.  
      *Ескерту. 264-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**265-бап. Мұнай-газ құбырларын жобалау мен салу**  
**кезiндегi экологиялық талаптар**

      1. Мұнай-газ құбырларын және оларды сүйемелдеу объектiлерiн теңiз деңгейiнiң көтерiлiп-қайтып ауытқуының әсер ету аймағында жобалау мен салу олардың ең жоғары ауытқу шегi ескерiле отырып жүргiзiлуге тиiс.  
      2. Мұнай-газ құбырларындағы автоматты бекiту ысырмаларын жобалау мұнай-газ құбыры тұтастығының бұзылу ықтималдығына байланысты тәуекелдердiң бағалануы ескерiле отырып жүргiзiлуi қажет.  
      3. Мұнай-газ құбырларын салу кезiнде теңiз түбi бұзылу көлемiнiң барынша аз болуын қамтамасыз ететiн техникалық құралдар мен жабдықтар қолданылуға және қалқыма заттардың су қабатында таралуын тұмшалайтын технологиялар мен әдiстер пайдаланылуға тиiс.  
      4. Каспий теңiзiнiң солтүстiк бөлiгiндегi мемлекеттiк қорық аймағында мұнай-газ құбырларын жылжымалы мұздардан, кемелер зәкiрiнен және техногендiк сипаттағы басқа да сыртқы әсерден зақымданудан қорғауды қамтамасыз ететiн тереңдiкте тарту мiндеттi болып табылады.  
      5. Мұнай-газ құбырларының бойымен құбырдың шеткi сызықтарының осiнен әрбiр жағынан бес жүз метр қашықтықтағы, параллель жазықтықтар арасында орналасқан, су үстiнен түбiне дейiнгi су кеңiстiгiнiң учаскесi түрiнде күзет аймағы белгiленуге тиiс.  
      6. Мұнай-газ құбырларын гидрологиялық сынау кезiнде суды ағызу Каспий теңiзiнiң солтүстiк бөлiгiндегi мемлекеттiк қорық аймағы шекарасынан тысқары жерде жүргiзiлуге тиiс.

**266-бап. Жағалаудағы жарақтандыру базалары мен жағалау**  
**инфрақұрылымы объектiлерiне арналған**  
**экологиялық талаптар**

      1. Порттар мен айлақтарды қоспағанда, жағалаудағы базаларды, оның iшiнде жанар-жағар май материалдары қоймаларын, көлiк құралдарына техникалық қызмет көрсету станцияларын салу, қолда бар инфрақұрылымдар пайдаланыла отырып,  Каспий теңiзi жағалауының  су қорғау аймағынан тысқары жүзеге асырылуға тиiс. Қазақстан Республикасының заңнамасында көзделген су қорғау аймағында объектiлер салуға және жұмыстар орындауға жол берiледi.  
      2. Жарақтандыру айлақтары мен базаларының аудандары, жарақтандыру, техникалық қызмет ету мен май құю жөнiндегi операциялар қоршаған ортаның қауiпсiздiгi мен халық денсаулығын қамтамасыз ететiн барлық талаптар сақтала отырып жүзеге асырылатындай етiп жоспарлануға тиiс.  
      3. Жағалау инфрақұрылымы объектiлерi жұмыс iстеуiн аяқтап, олар қайта бөлшектелгеннен кейiн қоршаған ортаны қорғау саласындағы уәкiлеттi органмен келiсiлген жобалау құжаттамасына сәйкес жердi рекультивациялау жүргiзiлуге тиiс.

**267-бап. Кеме жүзуiне қойылатын экологиялық талаптар**

      1. Каспий теңiзiне жануарлар және өсiмдiктер дүниесi объектiлерiнiң кездейсоқ кiруiн болғызбау үшiн бұрын өзге су бассейндерiнде жұмыс iстеген жабдық пен аппаратураны, сондай-ақ кемелердi экологиялық тексеруден және мемлекеттiк санитариялық-эпидемиологиялық сараптамадан өткiзбей пайдалануға тыйым салынады.  
      2. Су көлiгiмен орын ауыстырудың барлық түрлерi жобалау алдындағы және жобалау құжаттамасы құрамында табыс етiлуге тиiс. Егжей-тегжейлi жобалау сатысында және жұмысты ұйымдастыру кезiнде кемелердiң жүзу бағыттарының маусымдар бойынша кестесi белгiленуге және ол картографиялық материалдарда көрсетiлуге тиiс. Орын ауыстыру бағыттары таңдалған кезде, мұз қату жағдайларын қоса алғанда, гидрометеорологиялық жағдайлар, сондай-ақ балықтардың бағалы түрлерiнiң уылдырық шашу және өрiс аудару кезеңдерi мен орындары, итбалықтардың жатақтары, құстардың ұя салуы ескерiлуге тиiс.  
      3. Барлық кемелер отынды жабық алып жүру жүйелерiмен, ластанған сулар мен тұрмыстық қоқыстарды жинайтын ыдыстармен жабдықталған, ашық су айдынына төгiндiлер мен шығарындыларға мүмкiндiк бермейтiн құрылғыларда жарақталған болуға тиiс.  
      4. Қазақстан Республикасының сауда мақсатында теңiзде жүзу заңнамасының талаптарына сәйкес сусымалы материалдарды, химиялық реагенттер мен қауiптi жүктердi тасымалдау олардың қоршаған ортаға жайылуын болдырмайтын жабық контейнерлерде және арнаулы ыдыстарда жүзеге асырылуға тиiс.  
      5. Кемелердiң, басқа да жүзушi құралдардың, теңiз бұрғылау қондырғылары мен платформаларының корпустары қазiргi заманғы сертификатталған коррозияға қарсы материалдармен жабылуға тиiс.  
      6. Теңiзде кемелерге май құю отынның және жанар-жағар май материалдарының төгiлуi мен ағып кетуiн болдырмайтын жүйелердiң көмегiмен жүргiзiлуге тиiс.  
      7. Кемелерден шығатын шу мен дiрiл санитарлық-эпидемиологиялық ережелер мен нормаларда, гигиеналық нормативтерде белгiленген шудың жол берiлетiн шектi деңгейiнен аспауға тиiс.  
      8. Арнаулы мақсаттағы кемелердiң құрылыс жабдықтары шу мен дiрiл деңгейiн азайтуға арналған құралдармен жабдықталуға тиiс.  
      9. Көмiрсутегiлердi және өзге де қауiптi заттарды танкермен тасымалдау үшiн Каспий теңiзi акваторийiнде тек қана қосарлы корпусты танкерлердi пайдалануға көшудi қамтамасыз етуге тиiс.  
      10. Кемелер кеме палубаларының мұнай өнiмдерiмен ластануына, су айдындарына ластанған сарқынды сулардың ағуына жол бермейтiн жабдықпен жарақталуға тиiс.  
      11. Кеменiң жүзу режимi жануарлар дүниесiн қорғау, өсiмiн молайту және пайдалану және су қорын пайдалану мен қорғау саласындағы уәкiлеттi мемлекеттiк органдардың келiсiмi бойынша белгiленедi.  
      *Ескерту. 267-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**268-бап. Мұнай операциялары объектiлерiн консервациялау**  
**мен жоюға қойылатын экологиялық талаптар**

      1. Теңiздегi мұнай операциялары, барлау, оның iшiнде қатты пайдалы қазбаларды, минералдық және (немесе) ауыз суды барлау объектiлерiн консервациялау немесе жою Қазақстан Республикасының жер қойнауы және жер қойнауын пайдалану туралы заңнамасына сәйкес жүзеге асырылады. .P101245  
      2. Сынау аяқталғаннан кейiн ұңғымалар консервацияланатын жағдайда жер қойнауын пайдаланушы оны консервациялау жөнiндегi жұмысты жүргiзуге, жұмыс қайта басталатын кезге дейiн бұрғылау негiздерiнiң сақталуын және ұңғымалардың берiк бекiтiлуiн қамтамасыз етуге мiндеттi.  
      3. Үйiндi негiзден (су асты бермадан немесе аралдан) бұрғыланған ұңғымаларды жою кезiнде жер қойнауын пайдаланушы олардың берiк бекiтiлуiн және көмiрсутегiлермен және өзге де химиялық заттармен ықтимал ластанудан тазартуды алдын ала жүргiзе отырып, жасанды негiздiң жай-күйiн бақылауды қамтамасыз етуге мiндеттi. Аралды (берманы) су шайып кеткен жағдайда жер қойнауын пайдаланушы негiздi түбегейлi тегiстегенге дейiн оны қадамен немесе қалқымамен белгiлеуге және кеме қатынасының қауiпсiздiгiн қамтамасыз ету мақсатында теңiз карталарына түсiру үшiн оның координаттарын жер қойнауын зерттеу мен пайдалану жөнiндегi, iшкi су көлiгi саласындағы уәкiлеттi мемлекеттiк органдарға беруге мiндеттi.  
      4. Кез келген үлгiдегi платформадан бұрғыланған ұңғымаларды жою кезiнде олардың конструкциялары толық қайта бөлшектенуге және жойылуға, ал берiк бекiтiлген ұңғымалардың шығып тұрған шеттерi балық аулауға және кемеде жүзуге кедергi келтiрмеуi үшiн түбiнен кесiп тасталуға тиiс.  
      5. Пайдаланудан шығарылған қазба үйiндiлерi аралдарын жою туралы шешiм, жою жөнiндегi жұмыстардың қоршаған ортаға әсерiне жүргiзiлген бағалаудың негiзiнде қабылдануға тиiс.  
      6. Су басып қалған және батып кеткен ескi ұңғымаларды консервациялау мен жою қоршаған ортаға әсердi бағалау қамтылған, Қазақстан Республикасының заңнамасына сәйкес мемлекеттiк экологиялық сараптамадан, табиғи және техногендiк сипаттағы төтенше жағдайлар саласындағы сараптамадан және Қазақстан Республикасының жер қойнауын зерттеу мен пайдалану туралы заңнамасына сәйкес жүргiзiлетiн сараптамадан өткен жобалар бойынша орындалуға тиiс. Бұл ретте, мiндеттi түрде мұнайдың төгiлуiне авариялық ден қою жоспары әзiрленiп, бекiтiлуге тиiс. Жұмыстарды қажеттi жабдықтармен, мамандармен, көлiктермен және мұнайдың төгiлуiне авариялық ден қою жоспарына сәйкес авариялық ахуалды болдырмау мен оларға ден қою жөнiндегi өзге де құралдармен қамтамасыз етпей жүргiзуге жол берiлмейдi.  
      *Ескерту. 268-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**269-бап. Каспий теңiзiнiң солтүстiк бөлiгiндегi**  
**мемлекеттiк қорық аймағындағы қоршаған ортаның**  
**мониторингi**

      1. Қоршаған ортаны қорғау саласындағы уәкiлеттi орган Каспий теңiзiнiң солтүстiк бөлiгiндегi мемлекеттiк қорық аймағында мiндеттi түрде мемлекеттiк экологиялық мониторингтi жүзеге асырады.  
      2. Каспий теңiзiнiң солтүстiк бөлiгiндегi мемлекеттiк қорық аймағында шаруашылық қызметiн жүзеге асыратын жер қойнауын пайдаланушы өндiрiстiк қызметтi жоспарлау және одан әрi жүзеге асыру кезеңiнен бастап жыл сайын (төрт климаттық маусым бойынша) барлық келiсiмшарт аумағы бойынша қоршаған ортаға өндiрiстiк мониторинг жүргiзуге мiндеттi.  
      3. Мұнай операцияларының әрбiр кезеңiнiң (геофизикалық зерттеулер, инженерлiк–геологиялық iздестiрулер, бұрғылау, құрылыс, жайластыру, пайдалану, жою және өзгелерi) қоршаған ортаға әсерiн бағалау материалдарында өндiрiстiк мониторинг жүргiзу көзделуге тиiс, онда:  
      1) мұнай операцияларының әрбiр кезеңiнде өндiрiстiк объектiлердегi қоршаған ортаның жай-күйiне тiкелей зерттеулер;  
      2) ластану көздерiнiң мониторингi;  
      3) қоршаған орта жай-күйiнiң мониторингi;  
      4) қоршаған ортаны авариялық ластау салдарының мониторингi қамтылады.  
      4. Қоршаған ортаның мемлекеттiк экологиялық және өндiрiстiк мониторингi мына параметрлердi:  
      1) Каспий теңiзiнiң мәртебесi (режимi) бойынша әртүрлi учаскелерiнде судың, сондай-ақ су түбiндегi шөгiндiлердiң физикалық, химиялық және гидробиологиялық көрсеткiштер бойынша ластану деңгейiн;  
      2) Каспий теңiзiнiң белгiлi бiр учаскелерiнде (ашық теңiзде, шығанақтарда, сағалық учаскелерде, теңiзге құятын өзендерде, мұнай операцияларын жүргiзетiн аудандарда сынамаларды iрiктеп алудың бақылау нүктелерiнде) атмосфера - су бөлiну шекарасында ластаушы заттардың балансы мен түрленуiн және олардың су түбi шөгiндiлерiнде (тұнбаларда) жинақталуын;  
      3) табиғи циркуляциялық процестердi, гидрометеорологиялық көрсеткiштердi (судың температурасын, ағысын, желдiң жылдамдығы мен бағытын, атмосфералық жауын-шашынды, атмосфералық қысымды, ауаның ылғалдығын) байқауды қамтуға тиiс.  
      5. Жер қойнауын пайдаланушы қажет болған жағдайда және қоршаған ортаны қорғау саласындағы уәкiлеттi органның талап етуiмен қоршаған ортаның жай-күйiне қосымша зерттеулер жүргiзуге тиiс.  
      6. Жер қойнауын пайдаланушы қоршаған ортаның жай-күйiн қадағалаудың түрлерi мен әдiстерiн қоршаған ортаны қорғау саласындағы уәкiлеттi мемлекеттiк орган белгiлеген тәртiппен айқындайды.  
      7. Өндiрiстiк мониторинг өткiзу кезiнде жер қойнауын пайдаланушы өткен жылдардағы қадағалаулардың нәтижелерiн ескеруi және қадағалауды ұзақ мерзiм қатарынан жалғастыру мақсатында жұмыс алаңында (келiсiмшарттық аумақ шегiнде және оның айналасында) орналасқан, жұмыс iстеп тұрған станциялардың көрсеткiштерiн пайдалануға тиiс.  
      8. Авариялық жағдайлар туындаған жағдайда қоршаған ортаның авариялық ластану салдарының мониторингi кiдiрiссiз ұйымдастырылуға тиiс.  
      9. Жер қойнауын пайдаланушы өндiрiстiк мониторинг нәтижелерiн қоршаған ортаны қорғау саласындағы уәкiлеттi мемлекеттiк органға беруге мiндеттi.  
      *Ескерту. 269-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**39-тарау. РАДИАЦИЯЛЫҚ МАТЕРИАЛДАРДЫ, АТОМ ЭНЕРГИЯСЫН**  
**ПАЙДАЛАНУҒА ЖӘНЕ РАДИАЦИЯЛЫҚ ҚАУIПСIЗДIКТI ҚАМТАМАСЫЗ ЕТУГЕ**  
**ҚОЙЫЛАТЫН ЭКОЛОГИЯЛЫҚ ТАЛАПТАР**

**270-бап. Радиоактивтi қалдықтар мен материалдарды**  
**трансшекаралық ауыстыру**

      1. Өңдеу үшiн басқа мемлекеттерге әкетiлген Қазақстан Республикасының өз радиоактивтi қалдықтарын қоспағанда, радиоактивтi қалдықтарды сақтау немесе көму мақсатында басқа мемлекеттерден Қазақстан Республикасына әкелуге тыйым салынады. Радиоактивтi заттардың қоршаған ортаға таралуына жол бермеу жөнiндегi iс-шараларды жүргiзбей радиоактивтi қалдықтар мен материалдарды жер бетiне және жер қойнауына көмуге (орналастыруға) тыйым салынады.  
      2. Қазақстан Республикасына радиоактивтi материалдарды, радиациялық қауiпсiздiк нормаларында белгiленген алып қою деңгейiнен жоғары радиоактивтiк заттарды қамтитын жартылай фабрикаттарды, шикiзаттарды, жинақтаушы бұйымдарды әкелу мемлекеттiк экологиялық сараптаманың оң қорытындысына сәйкес Қазақстан Республикасы Үкiметi қаулысының негiзiнде жүзеге асырылады.  
      3. Радиоактивтi материалдарды трансшекаралық ауыстыру кезiнде табиғат пайдаланушы халықаралық құқық нормаларын сақтай отырып ауыстыруды қамтамасыз ету үшiн шаралар қабылдауға мiндеттi. Бұл ретте:  
      1) табиғат пайдаланушы межелi мемлекеттiң рұқсаты және алдын ала хабардар етiлуi, сондай-ақ келiсiмi бойынша ауыстыруды қамтамасыз ету үшiн шаралар қабылдауға мiндеттi;  
      2) транзит мемлекеттерi арқылы трансшекаралық ауыстыру нақты пайдаланылатын көлiк түрлерiне сәйкес келетiн халықаралық мiндеттемелердi орындау шартымен жүзеге асырылуға тиiс;  
      3) пайдаланылған отынды немесе радиоактивтi қалдықтарды сақтау немесе көму үшiн оңтүстiк ендiктен оңтүстiкке қарай 60 градус межелi орынға жөнелтуге тыйым салынады.  
      *Ескерту. 270-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**271-бап. Радиоактивтi материалдарды пайдалану кезiндегi**  
**экологиялық талаптар**

      1. Жеке және заңды тұлғалар радиоактивтi материалдарды өндiрудiң, сақтаудың, тасымалдаудың, пайдаланудың, кәдеге жаратудың және жоюдың белгiленген ережелерiн сақтауға, радиациялық әсердiң жол берiлетiн шектi деңгейi нормативтерiнiң бұзылуына жол бермеуге, қоршаған ортаның радиациялық ластануының алдын алу және оны жою жөнiнде шаралар қабылдауға мiндеттi.  
      2. Қоршаған ортаның радиациялық ластануы байқалған жағдайда жеке және заңды тұлғалар бұл туралы атом энергиясы және қоршаған ортаны қорғау саласындағы уәкiлеттi мемлекеттiк органдарға, сондай-ақ санитарлық-эпидемиологиялық қызметтiң мемлекеттiк органына кiдiрiссiз түрде хабарлауға тиiс.  
      3. Радиоактивтi материалдарды пайдалану кезiнде табиғат пайдаланушылар:  
      1) радиоактивтi материалдарды пайдалану мерзiмi iшiнде оларға әсер етуi мүмкiн барлық факторларды бағалауды;  
      2) радиоактивтi материалдардың халық денсаулығына және қоршаған ортаға әсерiн бағалауды;  
      3) азаматтарға және қоғамдық бiрлестiктерге, мемлекеттiк немесе Қазақстан Республикасының заңдарымен қорғалатын өзге де құпияларды құрайтын ақпаратты қоспағанда, радиоактивтi материалдардың сипаттамасы мен оларды пайдалану кезiндегi қауiпсiздiк шаралары туралы ақпараттың берiлуiн;  
      4) Қазақстан Республикасының халықтың радиациялық қауiпсiздiгi саласындағы заңнамасына сәйкес радиациялық қауiпсiздiктiң негiзгi нормалары мен ережелерiн ескере отырып, халық денсаулығына және қоршаған ортаға радиациялық, оның iшiнде авария салдарынан болатын радиациялық әсердi шектеу шараларын;  
      5) радиоактивтi қалдықтар түзiлуiнiң ең төменгi деңгейiн қамтамасыз етуге тиiс.

**272-бап. Радиоактивтi материалдар мен қалдықтарды**  
**сақтау мен көму кезiндегi экологиялық талаптар**

      1. Қазақстан Республикасының аумағында түзiлетiн радиоактивтi қалдықтар олардың ықтимал қауiптiлiгi болуы мүмкiн уақыт кезеңi iшiнде халық пен қоршаған ортаның радиациядан қорғалуын қамтамасыз ететiндей түрде көмiлуге тиiс.  
      2. Радиоактивтi қалдықтарды орналастыру радиоактивтi қалдықтардың түзiлуiне алып келетiн қызметтiң кез келген түрiнiң мiндеттi кезеңi ретiнде жобалау және техникалық құжаттамада көзделуге тиiс. Радиоактивтi қалдықтарды жинау, сақтау, тасымалдау мен көму тәртiбi және оларды ұйымдастыру осы Кодексте көзделген экологиялық талаптар ескерiле отырып, Қазақстан Республикасының атом энергиясын пайдалану туралы заңнамасына сәйкес жүзеге асырылады.  
      3. Радиоактивтi материалдар мен қалдықтарды сақтау мен көму кезiнде табиғат пайдаланушылар:  
      1) өздiгiнен жүретiн тiзбектi ядролық реакцияларды болғызбауды және жылудың көп бөлiнуiнен қорғауды;  
      2) радиациялық қауiпсiздiк ережелерi мен нормаларына сәйкес тиiстi қорғау әдiстерiн қолдану арқылы халықтың және қоршаған ортаның тиiмдi қорғалуын;  
      3) радиоактивтi материалдар мен қалдықтарды сақтаумен байланысты болуы мүмкiн биологиялық, химиялық және басқа да тәуекелдердiң есебiн;  
      4) көму объектiсiнiң орналасқан жерiне, конструкциясы мен құрамына қатысты есеп құжаттарының сақталуын;  
      5) радиоактивтi материалдарға санкциясыз қол жеткiзудi бақылау мен шектеу, сондай-ақ радиоактивтi заттардың қоршаған ортаға жоспарланбаған шығарылуын болдырмауды қамтамасыз етуге тиiс.

**273-бап. Радиоактивтi материалдар мен қалдықтарды**  
**тасымалдау кезiндегi экологиялық талаптар**

      1. Радиоактивтi материалдар мен қалдықтарды тасымалдау Қазақстан Республикасының заңнамасында белгiленген ережелерге және Қазақстан Республикасы ратификациялаған халықаралық шарттарға сәйкес жүзеге асырылады.  
      2. Радиоактивтi материалдар мен қалдықтарды тасымалдау ережелерi жүк жөнелтушiнiң, тасымалдаушының және жүк алушының құқықтарын, мiндеттерi мен жауапкершiлiгiн, қауiпсiздiк, физикалық жағынан қорғалу шараларын, оқиғалар мен аварияларға жол бермеу жөнiндегi келiсiлген шаралар жүйесiн, буып-түюге, таңбалауға және көлiк құралдарына қойылатын талаптарды, ықтимал авариялардың салдарын тұмшалау жөнiндегi iс-шараларды көздеуге тиiс.

**274-бап. Ядролық қондырғыларды және радиоактивтi**  
**қалдықтармен жұмыс iстеуге арналған**  
**объектiлердi орналастыру мен пайдалануға**  
**қойылатын экологиялық талаптар**

      1. Қазақстан Республикасының Үкiметiне ядролық қондырғыларды және радиоактивтi қалдықтармен жұмыс iстеуге арналған объектiлердi орналастыруға қатысты ұсыныстар енгiзуге жергiлiктi мемлекеттiк органдардың, жеке және заңды тұлғалардың құқығы бар.  
      Ядролық қондырғыларды немесе радиоактивтi қалдықтармен жұмыс iстеуге арналған объектiлердi орналастыру туралы мәселенiң қаралуы үшiн өтiнiш берушi Қазақстан Республикасының заңнамасында белгiленген тәртiппен әзiрленген, осындай қондырғыны немесе объектiнi салу қажеттiгiнiң негiздемесi, сондай-ақ оларды орналастыруға арналған алаңдардың балама нұсқалары қамтылуға тиiс материалдарды табыс етедi.  
      Материалдар:  
      1) ядролық қондырғы немесе радиоактивтi қалдықтармен жұмыс iстеуге арналған объектi орналастырылуы мүмкiн аудандағы қоршаған ортаның сипаттамасын;  
      2) объектiлердi салу, пайдалануға беру, пайдалану, пайдаланудан шығару және жабу жөнiндегi жоспарланған жұмыстардың адам денсаулығына және қоршаған табиғи ортаға әсерiн бағалауды;  
      3) қоршаған ортаға терiс әсердi төмендететiн iс-шараларды;  
      4) қоғамдық тыңдаулардың қорытындылары мiндеттi түрде ескерiлген мемлекеттiк экологиялық, санитарлық-эпидемиологиялық және техникалық сараптамалардың оң қорытындысын қамтуға тиiс.  
      2. Ядролық қондырғыларды және объектiлердi салу туралы шешiмдi аумағында ядролық қондырғы және (немесе) объектi салу жоспарланатын жергiлiктi өкiлдi органдар келiскен кезде Қазақстан Республикасының Үкiметi қабылдайды.  
      3. Ядролық қондырғыларды және радиоактивтi қалдықтармен жұмыс iстеуге арналған объектiлердi орналастыру үшiн жер учаскелерiн және жер қойнауын беру Қазақстан Республикасының Жер кодексiнде, Қазақстан Республикасының жер қойнауы және жер қойнауын пайдалану туралы заңнамасында және осы Кодексте белгiленген тәртiппен жүзеге асырылады.  
      4. Ядролық қондырғыларды және радиоактивтi қалдықтармен жұмыс iстеуге арналған объектiлердi орналастыруға қатысты шешiмдер қабылдау кезiнде өңiрдi әлеуметтiк-экономикалық дамытуға бағытталған қосымша iс-шаралар көзделуге тиiс. Бұл iс-шараларды жүзеге асырудың көлемi мен тәртiбiн әрбiр нақты жағдайда ғылыми-экономикалық негiздемелер негiзiнде жергiлiктi мемлекеттiк басқару органдарымен келiсiм бойынша Қазақстан Республикасының Үкiметi белгiлейдi.  
      5. Ядролық қондырғыны немесе радиоактивтi қалдықтармен жұмыс iстеуге арналған объектiнi пайдалануға қабылдауды мемлекеттiк қабылдау комиссиясы жүзеге асырады.  
      6. Ядролық қондырғыны немесе радиоактивтi қалдықтармен жұмыс iстеуге арналған объектiнi пайдалануға қабылдау жобада көзделген өндiрiстiк және тұрмыстық мақсаттағы объектiлермен бiр кешенде жүзеге асырылуға тиiс.  
      7. Ядролық қондырғыны немесе радиоактивтi қалдықтармен жұмыс iстеуге арналған объектiнi пайдаланудан шығару және радиоактивтi қалдықтарды көмуге арналған қойманы жабу тәртiбi атом энергиясын пайдалану саласындағы нормаларға, ережелер мен стандарттарға сәйкес жобада көзделуге тиiс. Шығыстарды қаржыландыруды ядролық қондырғының немесе радиоактивтi қалдықтармен жұмыс iстеуге арналған объектiнiң иесi жүзеге асырады.  
      8. Ядролық қондырғыны немесе радиоактивтi қалдықтармен жұмыс iстеуге арналған объектiнi пайдаланудан мерзiмiнен бұрын шығару және радиоактивтi қалдықтарды көмуге арналған қойманы жабу туралы шешiмдi Қазақстан Республикасының Үкiметi бекiтедi және аталған iс-қимылдар басталғанға дейiн екi жылдан кешiктiрмей пайдаланушы ұйым мен мамандандырылған кәсiпорынның назарына жеткiзiледi.  
      9. Ядролық қондырғы немесе радиоактивтi қалдықтармен жұмыс iстеуге арналған объектi орналасқан жерлерде санитарлық-қорғаныш аймағы және бақылау аймағы белгiленедi.  
      Аймақтардың көлемдерi мен шекаралары жобада ядролық энергияны пайдалану саласындағы нормаларға, ережелер мен стандарттарға сәйкес белгiленедi. Санитарлық-қорғаныш аймағында және бақылау аймағында радиациялық жағдайды бақылау жүзеге асырылады.  
      10. Параметрлерi мен кiмге тиесiлi екенiне қарамастан, санитарлық-қорғаныш аймағында, бағбандық және бақшалық жер учаскелерiн орналастыруды, сондай-ақ ауыл шаруашылығы өнiмдерiн өндiрудi қоса алғанда, тұрғын үй ғимараттарын, бiлiм беру ұйымдарын, денсаулық сақтау және демалыс мекемелерiн, спорттық-сауықтыру құрылыстарын орналастыруға (салуға) тыйым салынады.  
      11. Санитарлық-қорғаныш аймағында орналасқан жерлер мен су айдындарын өнiмдерге радиологиялық бақылауды мiндеттi түрде жүргiзу шартымен шаруашылық мақсатында пайдалануға болады.

**275-бап. Құрылыс материалдарының, минералдық**  
**тыңайтқыштардың, мелиоранттар мен көмiрдiң жол**  
**берiлетiн радиоактивтiлiк деңгейi**

      1. Құрылыс материалдарының, минералдық тыңайтқыштардың, мелиоранттар мен көмiрдiң жол берiлетiн радиоактивтiлiк деңгейi радиациялық қауiпсiздiк нормаларымен белгiленедi.  
      2. Көмiр радиациялық қауiпсiздiк нормаларында белгiленген мөлшер шегiнен аспаған кезде кез келген мақсатта пайдаланылуы мүмкiн. Радиоактивтiлiгi радиациялық қауiпсiздiктiң қолданыстағы нормаларында және санитарлық ережеде көзделген деңгейден жоғары көмiр, радиациялық қауiпсiздiк нормалары сақталу шартымен карьердiң iшкi үйiндiсiне жинақталып, көмiлуге тиiс.

**276-бап. Елдi мекендер аумақтарындағы, тұрғын үйлердiң**  
**және қоғамдық ғимараттардың үй-жайларындағы**  
**радиациялық жағдайға, құрылыс материалдарының,**  
**минералдық тыңайтқыштардың, отын-энергетикалық**  
**шикiзаттың радиациялық қауiпсiздiгiне және**  
**мұнай операциялары кезiндегi радиациялық**  
**қауiпсiздiкке бақылау ұйымдастыру**

      1. Радиациялық бақылауды ұйымдастыру радиациялық қауiпсiздiктiң белгiленген нормативтiк шамаларынан асуына жол бермеуiн, сондай-ақ халыққа дозалық жүктеменi төмендету жөнiндегi iс-шараларды әзiрлеу мен енгiзудi өзiне мiндет етiп қояды.  
      2. Елдi мекен пункттерiнiң, тұрғын үй-тұрмыстық объектiлерiнiң, өнеркәсiп кәсiпорындарының, демалыс және рекреация аймақтарының, бағбандық серiктестiктерiнiң құрылысына жер учаскелерi бөлiнiп берiлген кезде, мiндеттi iздестiру жұмыстары көлемiне бөлiнiп берiлген учаске аумағындағы сыртқы гамма-сәуленiң экспозициялық дозасының қуатын өлшеу енгiзiлуге тиiс. Нәтижелерi құрылысқа учаске таңдау жөнiндегi комиссияның хаттамасымен ресiмделедi.  
      3. Тұрғын үй объектiлерi пайдалануға берiлген кезде сыртқы гамма-сәуленiң экспозициялық мөлшерiнiң қуаты - әрбiр пәтерде, ал радонның шоғыры әрбiр кiреберiстiң бiрiншi қабатындағы пәтерлердiң бiрiнде өлшенедi. Радонның жол берiлетiн шоғырлануы асып кеткенi анықталған жағдайда зерттеу үйдiң барлық пәтерлерiнде жүргiзiледi.  
      4. Сыртқы гамма-сәуленiң дозалық қуатын өлшеу жер бетiнен немесе үй-жай еденiнен 1 метр биiктiкте жүргiзiледi.  
      5. Радонның баламалық тепе-тең көлемдi белсендiлiгiнiң болуын бақылау халықтың санитарлық-эпидемиологиялық салауаттылығы саласындағы мемлекеттiк органның әдiстемелiк нұсқауларына және Қазақстан Республикасының заңнамасында белгiленген тәртiппен аттестатталған басқа да әдiстемелерге сәйкес жүзеге асырылады.  
      6. Пайдалануға берiлетiн құрылыс объектiлерiндегi өлшеулердiң нәтижелерi радиациялық тексеру актiсi түрiнде ресiмделiп, оның бiр данасы объектiнi пайдалануға енгiзу жөнiндегi мемлекеттiк қабылдау комиссиясының актiсiне тiркеледi. Өлшеулердi өткiзу үшiн жауапкершiлiк объект құрылысын жүзеге асыратын және оны пайдалануға ұсынатын ұйымға жүктеледi.  
      7. Үй-жайлардағы гамма-фонды және радонның мөлшерiн азайту жөнiндегi iс-шараларды жүргiзу мүмкiндiгiн, қажеттiлiгiн, көлемi мен мерзiмдерiн халықтың санитарлық-эпидемиологиялық салауаттылығы саласындағы мемлекеттiк органның және қоршаған ортаны қорғау саласындағы уәкiлеттi органның аумақтық органының өкiлдерiн мiндеттi түрде қатыстыра отырып, жергiлiктi мемлекеттiк басқару органдарының комиссиясы айқындайды.  
      8. Табиғат пайдаланушы құрылыс материалдары, минералдық тыңайтқыштар, мелиоранттар мен отын-энергетика шикiзаты кен орнын игерудi бастағанға дейiн олардың радиациялық қауiптiлiк деңгейi мен пайдаланылу шарттары туралы санитарлық-эпидемиологиялық қорытынды алуға тиiс. Қорытындыны геологиялық-барлау жұмыстарының нәтижелерi бойынша пайдалы қазбаларды радиациялық-гигиеналық бағалау бөлiмi қамтылатын, кен орындарын игеру жобасының негiзiнде халықтың санитарлық-эпидемиологиялық салауаттылығы саласындағы мемлекеттiк орган бередi.  
      9. Табиғат пайдаланушының радиациялық бақылау қызметi кен орындарын игеру жөнiндегi жоба талаптарының орындалуын қамтамасыз етедi, радиациялық бақылау нәтижелерi құжатпен ресiмделедi.  
      10. Өнiмнiң радиациялық сапасы аккредиттелген зертханалар орындаған зертханалық зерттеулер негiзiнде мемлекеттiк бақылау органдарының қорытындысымен расталады. Өнiмнiң сапасын растаудың тәртiбi мен кезеңдiлiгi кен орындарын игеру жобаларының сараптамасы кезiнде белгiленедi.

**277-бап. Металл сынықтарына радиациялық бақылауды**  
**қамтамасыз етуге қойылатын талаптар**

      1. Металл сынықтарын өндiрiстiк радиациялық бақылау:  
      1) дайындау ұйымына түсетiн барлық металл сынықтарын оның радиоактивтi ластануын не онда оқшау гамма-сәуле көздерiнiң болуын анықтау мақсатындағы радиациялық бақылауды;  
      2) металл сынықтарының тобына немесе бөлiктерiне жақын жерде радиациялық фонның артуы анықталған кезде гамма-сәуле дозасының қуатын өлшеудi;  
      3) металл сынығының альфа- және бета-активтi радионуклидтермен беткi ластануының бар-жоғын iрiктеп тексерудi;  
      4) металл сынығы топтарын тасуға арналған бос көлiк құралына радиациялық тексеру жүргiзудi, сондай-ақ жүк тиелген көлiк құралының үстiндегi гамма-сәуле дозасының қуатын өлшеудi қамтиды.  
      2. Мемлекеттiк өндiрiстiк радиациялық бақылау жүргiзудiң әдiстемесi мен тәртiбi санитарлық-эпидемиологиялық ережелермен және нормалармен айқындалады.

**278-бап. Радиациялық авариялар кезiнде iс-шараларды**  
**жүзеге асыру тәртiбi**

      1. Радиоактивтi материалдарды тасымалдағанда төтенше жағдайлар туындаған кезде азаматтардың денсаулығын, олардың мүлкiн және қоршаған ортаны қорғауды қамтамасыз ету мақсатында Қазақстан Республикасының атом энергиясын пайдалану, халықтың радиациялық қауiпсiздiгi саласындағы заңнамасының талаптары және техникалық регламенттер сақталуға тиiс.  
      2. Авариялық рәсiмдер авария болған жағдайда жүк құрамының қоршаған ортамен өзара iс-әрекетi салдарынан басқа қауiптi заттардың пайда болу ықтималдығын ескеруге тиiс.

**279-бап. Радиациялық қауiпсiздiктi қамтамасыз ету**  
**саласындағы қадағалау мен бақылау**

      Радиациялық қауiпсiздiктi қамтамасыз ету саласындағы қадағалау мен бақылау Қазақстан Республикасының атом энергиясын пайдалану туралы заңнамасына сәйкес жүзеге асырылады.

**40-тарау. ЫҚТИМАЛ ҚАУIПТI ХИМИЯЛЫҚ ЖӘНЕ БИОЛОГИЯЛЫҚ ЗАТТАРДЫ,**  
**ГЕНЕТИКАЛЫҚ ТҮРЛЕНДIРIЛГЕН ӨНIМДЕР МЕН ОРГАНИЗМДЕРДI**  
**ӨНДIРУ ЖӘНЕ ОЛАРДЫ ПАЙДАЛАНУ КЕЗIНДЕГI ЭКОЛОГИЯЛЫҚ ТАЛАПТАР**

**280-бап. Ықтимал қауiптi химиялық заттарды өндiру және**  
**пайдалану кезiндегi экологиялық талаптар**

      1. Ықтимал қауiптi химиялық заттарды өндiру мен пайдалану жөнiндегi операциялар барысында:  
      1) өндiру, сақтау, тасымалдау және пайдалану процесiнде қоршаған ортаға әсер етудiң шектi жол берiлетiн белгiленген нормативтерiнiң орындалуы;  
      2) оларды қолданудың халықтың денсаулығы мен қоршаған ортаға зиянды салдарларының алдын алу жөнiндегi шаралардың орындалуы қамтамасыз етiлуге тиiс.  
      2. Жойылуы қиын органикалық ластауыштарды қамтитын немесе оны пайдалану нәтижесiнде Қазақстан Республикасының халықаралық шарттарында көзделген жойылуы қиын органикалық ластауыштар түзiлетiн өнiмдi өндiруге және импорттауға тыйым салынады.  
      Қазақстан Республикасының халықаралық шарттарында айқындалған химиялық заттарды өндiруге және пайдалануға шектеу қойылады.  
      *Ескерту. 280-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**281-бап. Қоршаған ортаны зиянды және бақыланбайтын**  
**биологиялық әсерден қорғау**

      Ықтимал қауiптi биологиялық заттарды, оның iшiнде генетикалық түрлендiрiлген организмдер мен өнiмдердi өндiру мен пайдалану жөнiндегi операциялар барысында:  
      1) өндiру, сақтау, тасымалдау және пайдалану процесiнде қоршаған ортаға әсер етудiң шектi жол берiлетiн белгiленген нормативтерiнiң орындалуы;  
      2) оларды қолданудың адам денсаулығы мен қоршаған ортаға зиянды салдарларының алдын алу жөнiндегi шаралардың орындалуы;  
      3) генетикалық түрлендiрiлген өнiмдердiң қоршаған ортаны қорғау саласындағы уәкiлеттi орган және халықтың санитарлық-эпидемиологиялық салауаттылығы саласындағы мемлекеттiк орган пайдалануға рұқсат берген тiзбе шеңберiнде ғана пайдаланылуы қамтамасыз етiлуге тиiс.

**282-бап. Гендiк-инженерлiк қызметтi жүзеге асыру тәртiбi**

      1. Генетикалық түрлендiрiлген өнiмдер мен организмдердi өндiру мен пайдалану жөнiндегi операциялар барысында мынадай талаптар сақталуға тиiс:

      1) табиғат пайдаланушылар генетикалық түрлендiрiлген өнiмдердiң қайдан шығатынын және қайда түсетiнiн айқындайтын жүйелер мен рәсiмдердi меңгеруге тиiс;

      2) қоршаған ортаға әдейi шығаруға арналған генетикалық түрлендiрiлген организмдер үшiн табиғат пайдаланушылар қоршаған ортаны қорғау саласындағы уәкiлеттi органға және санитарлық-эпидемиологиялық қызметтiң мемлекеттiк органына олардың ерекшелiктерi туралы егжей-тегжейлi ақпарат беруге тиiс;

      3) тағамға, жемге немесе өңдеуге арналған генетикалық түрлендiрiлген организмдер үшiн табиғат пайдаланушылар қоршаған ортаны қорғау саласындағы уәкiлеттi органға өнiмде болуы мүмкiн генетикалық түрлендiрiлген организмдердiң ерекшелiктерiн сипаттап, өнiмнiң тек тағам, жем ретiнде немесе өңдеу үшiн пайдаланылуға тиiстiлiгi туралы декларация ұсынуға тиiс; P080346

      4) генетикалық түрлендiрiлген организмдерден алынатын тағам және жем өнiмдерiне қатысты табиғат пайдаланушылар сатып алушыларды өнiмнiң генетикалық түрлендiрiлген организмдерден алынғаны туралы хабардар етуге тиiс;

      5) табиғат пайдаланушылар генетикалық түрлендiрiлген өнiмдер мен организмдердi өндiру мен пайдалану туралы ақпаратты бес жыл бойы сақтауға және оны қоршаған ортаны қорғау саласындағы уәкiлеттi органға және халықтың санитарлық-эпидемиологиялық салауаттылығы саласындағы мемлекеттiк органға олардың талап етуi бойынша табыс етуге тиiс.

      2. Ауыл шаруашылығының табиғат пайдаланушылары өз өнiмiн сатып алушыға оның генетикалық түрлендiрiлген өнiм сатып алатынын таңбалау арқылы хабардар етуге және өз өнiмiн ұсынатын сатып алушылардың тiзiлiмiн жүргiзуге тиiс.

      3. Мемлекеттiк органдар барлық генетикалық түрлендiрiлген тағам өнiмдерi мен жемге арналған таңбалау туралы қолда бар ережелердi таратады. Генетикалық түрлендiрiлген организмдердi қамтитын немесе олардан құралған немесе алынған барлық тағам өнiмдерi мен жемдер таңбалануға тиiс. Таңбалаудың мақсаты тұтынушыларды өнiмнiң немесе жемнiң нақты қасиеттерi туралы хабардар ету болып табылады.

      4. Генетикалық түрлендiрiлген организмдердi таңбалау жүйесi түпкi тамақ өнiмiнде генетикалық түрлендiрiлген дезоксирибонуклеидтердi немесе белоктарды табу мүмкiндiгiне негiзделедi.

**41-тарау. ӨНДIРIС ЖӘНЕ ТҰТЫНУ ҚАЛДЫҚТАРЫНА МЕНШIК ҚҰҚЫҒЫН**  
**АНЫҚТАУ КЕЗIНДЕГI ЭКОЛОГИЯЛЫҚ ТАЛАПТАР**

**283-бап. Өндiрiс және тұтыну қалдықтарына меншiк құқығы**

      1. Қызметi нәтижесiнде өндiрiс және тұтыну қалдықтары құралатын жеке және заңды тұлғалар олардың меншiк иелерi болып табылады және, егер Қазақстан Республикасының заңнамасында немесе қалдықтармен жұмыс iстеу талаптарын айқындайтын шарттар өзгеше көзделмесе, қалдықтар құралған кезден бастап олармен қауiпсiз жұмыс iстеу үшiн жауапты болады.  
      2. Қалдықтарға меншiк құқығын басқа тұлға сатып алу-сату, айырбастау, сыйға беру шартының немесе қалдықтарды иелiктен шығару туралы өзге де мәмiле негiзiнде алуы мүмкiн.  
      3. Мемлекет мемлекеттiк меншiк объектiлерiнде немесе сот шешiмi бойынша мемлекеттiк меншiкке түстi деп танылған объектiлерде құралатын, сондай-ақ Қазақстан Республикасының заңнамалық актiлерiнде көзделген басқа да жағдайларда қалдықтардың меншiк иесi болып табылады.  
      4. Қалдықтардың меншiк иесi қалдықтарды жинаудың орталықтандырылған жүйесiн немесе қалдықтарды жинау, кәдеге жарату, қайта өңдеу, сақтау, орналастыру немесе жою жөнiндегi операцияларды атқаратын субъектiлердiң қызмет көрсетулерiн пайдалануға тиiс не қалдықтарды орналастыру мен жою жөнiндегi операцияларды дербес жүзеге асыруға мiндеттi.  
      5. Меншiк иесiнiң қалдықтарды жинау, кәдеге жарату, қайта өңдеу, сақтау, орналастыру немесе жою жөнiндегi операцияларды орындайтын субъектiлерге қалдықтарды беруi, егер тараптар келiсiмдi өзгеше жағдайда жасамаған болса, қалдықтарға меншiк құқығының бiр мезгiлде осындай субъектiлерге ауысуын бiлдiредi.  
      *Ескерту. 283-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**284-бап. Иесiз қалдықтар**

      1. Меншiк иесi жоқ немесе меншiк иесi белгiсiз қалдықтар иесiз қалдықтар болып табылады.  
      2. Жер учаскелерiнiң меншiк иелерi немесе жер пайдаланушылар өз жер учаскелерiнде иесiз қалдықтарды анықтаған кезде оларды пайдалануға кiрiсiп не қалдықтарды өз меншiгiне айналдыруды куәландыратын өзге де әрекеттер жасай отырып, осы қалдықтарды өз меншiгiне айналдыруға құқылы.  
      Басқа иесiз қалдықтар, егер сот қалдықтарды иеленуге кiрiскен тұлғаның өтiнiшi бойынша оларды иесiз қалдық деп таныса, осы тұлғаның меншiгiне түседi.  
      3. Өзге жағдайларда, иесiз қалдықтарды тапқан тұлғалар бұл жөнiнде тиiстi жергiлiктi атқарушы органға хабарлауға мiндеттi. Аумағында иесiз қалдықтар анықталған облыстың (республикалық маңызы бар қаланың, астананың) жергiлiктi атқарушы органы иесiз қалдықтардың бар екендiгi жөнiнде хабарлама алған кезден бастап бiр жыл iшiнде бұл қалдықтарды республикалық немесе коммуналдық меншiкке түскен деп тану туралы талаппен сотқа жүгiнуге мiндеттi.  
      Иесiз қалдықтар табылған жағдайда, қоршаған ортаны қорғау саласындағы уәкiлеттi орган осы қалдықтарды республикалық немесе коммуналдық меншiкке түскен деп тану туралы талаппен де сотқа жүгiне алады.  
      4. Жергiлiктi атқарушы органдар иесiз қалдықтармен жұмыс iстеу және олардың қоршаған ортаға және халықтың денсаулығына терiс әсерiн болдырмау жөнiндегi iс-шаралар өткiзудi ұйымдастырады.  
      5. Иесiз қауiптi қалдықтар сот шешiмiмен республикалық меншiкке түседi. Иесiз қауiптi қалдықтарды басқару тәртiбiн Қазақстан Республикасының Үкiметi бекiтедi. Мұндай қалдықтарды басқаруды қоршаған ортаны қорғау саласындағы уәкiлеттi органның ведомстволық бағынысындағы ұйым жүзеге асырады.  
      6. Сот шешiмi бойынша республикалық немесе коммуналдық меншiкке түстi деп танылмаған иесiз қалдықтар оларды қалдырған меншiк иесiнiң иелiгiне, пайдалануына және билiк етуiне қайта қабылдануы не Қазақстан Республикасының азаматтық заңнамасына сәйкес иелену мерзiмi өткендiктен меншiкке сатып алынуы мүмкiн.  
      7. Заңды тұлғалар өңдеу үшiн алған иесiз қалдықтар қалдық ретiнде қарастырылмайды.  
      *Ескерту. 284-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**285-бап. Қалдыққа меншiк құқығының ауысуы**

      1. Қалдықтар орналастырылған жер учаскелерiнде жер учаскесiнiң меншiк иесi немесе жер пайдаланушы өзгерген кезде қалдыққа меншiк құқығы туралы мәселе Қазақстан Республикасының заңнамалық актiлерiне сәйкес шешiледi.  
      2. Мемлекеттiк меншiк объектiлерi жекешелендiрiлген кезде, егер "Мемлекеттiк мүлiк туралы" Қазақстан Республикасының Заңына сәйкес осы кәсiпорындарды жекешелендiру шарттарында өзгеше көзделмесе, қалдықтарға меншiк құқығы, сондай-ақ қалдықтармен қауiпсiз жұмыс iстеу және оларды жою, жерлердi рекультивациялау мен қалпына келтiру жөнiндегi мiндеттемелер жаңа меншiк иесiне ауысады.  
      *Ескерту. 285-бапқа өзгерту енгiзiлдi - ҚР 2011.03.01* N 414-IV *(алғашқы ресми жарияланған күнiнен бастап қолданысқа енгiзiледi) Заңымен.*

**42-тарау. ӨНДIРIС ЖӘНЕ ТҰТЫНУ ҚАЛДЫҚТАРЫМЕН ЖҰМЫС IСТЕУ**  
**КЕЗIНДЕГI ЭКОЛОГИЯЛЫҚ ТАЛАПТАР**

**286-бап. Өндiрiс пен тұтыну қалдықтары және олардың**  
                **түрлерi**

      1. Өндiрiс пен тұтыну қалдықтары қауiптiлiк дәрежесi бойынша қауiптi және қауiпсiз болып бөлiнедi.  
      2. Осы тараудың күшi, пайдалы қазбаларды барлау, өндiру және өңдеу кезiнде түзiлген, олардан пайдалы қазбаларды өндiруге келiсiмшарт жасалған, олармен жұмыс iстеу Қазақстан Республикасының жер қойнауы және жер қойнауын пайдалану туралы заңнамасымен реттелетiн техногендiк минералдық түзiлiмдерге, сондай-ақ беткi қабаты эффузивтi және интрузивтi әртүрлi жастағы шөгiндi жыныстарға (аршынды жыныстарға), радиоактивтi қалдықтарға қолданылмайды.  
      *Ескерту. 286-бап жаңа редакцияда - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**287-бап. Қауiптi қалдықтарды сыныптау**

      1. Мына заттардың:  
      1) жарылғыш заттардың  
      2) жеңiл тұтанатын сұйықтардың  
      3) жеңiл тұтанатын қатты заттардың  
      4) өздiгiнен жанатын заттар мен қалдықтардың  
      5) қышқылданатын заттардың  
      6) органикалық пероксидтердiң  
      7) улы заттардың  
      8) созылмалы және тұрақты ауру туғызатын уытты заттардың  
      9) жұқтырушы заттардың  
      10) коррозиялаушы заттардың  
      11) экоуытты заттардың  
      12) сумен әрекеттесу кезiнде тұтану қаупi бар газдар бөле алатын заттардың немесе қалдықтардың  
      13) ауамен немесе сумен әрекеттесу кезiнде уытты газдар бөле алатын заттардың немесе қалдықтардың  
      14) жоғарыда аталған қасиеттердiң бiрiн иеленетiн басқа материалдарды құрауға қабiлеттi заттар мен материалдардың бiреуiн немесе бiрнешеуiн қамтитын қалдықтар қауiптi қалдықтарға жатқызылады.  
      2. Қауiптi қалдықтарды трансшекаралық тасымалдауды және оларды аулаққа шығаруды бақылау туралы Базель конвенциясына сәйкес қалдықтарды тасымалдау, кәдеге жарату, сақтау және көму мақсатында олардың қауiптiлiгiнiң 3 деңгейi белгiленедi:  
      1) Жасыл - G индексi;  
      2) Янтарь түстi - А индексi;  
      3) Қызыл - R индексi.  
      3. Қалдықтарға код белгiлегенде қалдықтар пайда болатын сала, жинау (көму) тәсiлi, кәдеге жарату немесе регенерация тәсiлi, ықтимал қауiптi құрамдас элементтерi, қауiптiлiк түрi, объектiлерiнде қалдықтар пайда болатын экономика салалары ескерiледi.  
      4. Қалдықтардың қауiптiлiк деңгейiн айқындау және қалдықтарға код белгiлеу қоршаған ортаны қорғау саласындағы уәкiлеттi орган бекiткен қалдықтар жiктегiшiнiң негiзiнде жүргiзiледi. Жiктегiште қалдықтардың осы түрi болмаған жағдайда қауiптiлiк деңгейi мен код белгiлеу әрбiр нақты жағдайға негiзделедi және қоршаған ортаны қорғау саласындағы уәкiлеттi органмен келiсiледi.  
      5. Технологиялар өзгерген кезде немесе өзге шикiзат ресурстарына көшкен кезде, сондай-ақ қалдықтардың қауiптi қасиеттерi өзгеруi мүмкiн басқа да жағдайларда қалдықтардың қауiптiлiк деңгейiн айқындау мен код белгiлеу жүргiзiледi.  
      6. Табиғат пайдаланушы қалдықтарды белгiлi бiр код белгiлеуге жатқызуды дербес жүргiзедi немесе қоршаған ортаны қорғау саласында жұмыстар орындауға және қызметтер көрсетуге лицензиясы бар жеке және (немесе) заңды тұлғаларды тарта отырып жүргiзедi.

**288-бап. Өнеркәсiп және тұтыну қалдықтарымен жұмыс**  
**iстеу кезiндегi жалпы экологиялық талаптар**

      1. Шаруашылық қызметi процесiнде қалдықтар құралатын жеке және заңды тұлғалар олармен қауiпсiз жұмыс iстеу шараларын көздеуге, экологиялық және санитарлық-эпидемиологиялық талаптарды сақтауға және оларды кәдеге жарату, залалсыздандыру және қауiпсiз жою жөнiндегi iс-шараларды орындауға мiндеттi.  
      2. Қалдықтарды орналастыру мен жою қоршаған ортаны қорғау саласындағы уәкiлеттi органмен және санитарлық-эпидемиологиялық қызметтiң мемлекеттiк органымен және өзге де арнайы уәкiлеттi мемлекеттiк органдармен келiсiм бойынша жергiлiктi атқарушы органдардың шешiмдерiмен айқындалатын орындарда жүргiзiледi.  
      3. Қалдықтарды уақытша сақтау орындары қалдықтарды қалпына келтiргенге немесе өңдегенге дейiн үш жылдан аспайтын немесе оларды көмгенге дейiн бiр жылдан аспайтын мерзiмге қауiпсiз сақтау үшiн арналады.  
      4. Қалдықтарды өңдеу, көму немесе сақтау үшiн Қазақстан Республикасына әкелу олармен жұмыс iстеуге техникалық (технологиялық) мүмкiндiктер болған кезде Қазақстан Республикасы Үкiметiнiң шешiмiмен ғана жүзеге асырылады.  
      5. Осы Кодексте көзделген жағдайларда, қалдықтардың меншiк иесi қалдықтардың көлемiн бiрте-бiрте азайту мақсатында оларды басқару бағдарламасын әзiрлеуге мiндеттi.  
      6. Қалдықтарды залалсыздандыру немесе орналастыру тәсiлдерiн және орнын таңдау кезiнде, сондай-ақ қалдықтарды өңдеудi, жоюды немесе орналастыруды жүзеге асыратын жеке және заңды тұлғаларды айқындау кезiнде қалдықтардың меншiк иелерi қалдықтардың құралу көздерiнен олардың барынша аз көшiрiлуiн қамтамасыз етуге тиiс.  
      7. Бiржолғы өнiмдердi әкелу, егер ол кәдеге жаратылуы жоғары экологиялық тәуекелмен байланысты немесе экономикалық жағынан мақсатқа лайық емес қалдықтардың құралуына әкеп соқтырса, шектелуi немесе оған толық тыйым салынуы мүмкiн.  
      8. Пайдалану нәтижесiнде Қазақстан Республикасында оларды залалсыздандыру немесе жою жөнiндегi технологиясы жоқ қауiптi қалдықтар құралатын өнiмдер импортына тыйым салынады.  
      9. Қазақстан Республикасының жойылуы қиын органикалық ластауыштар туралы халықаралық шарттарында көзделген пайдалану нәтижесiнде жойылуы қиын органикалық ластауыштарды қамтитын қалдықтар түзiлетiн өнiмдi өндiруге және импорттауға тыйым салынады.  
      *Ескерту. 288-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**288-1-бап. Қалдықтарды басқару бағдарламасы**

      1. Қалдықтарды басқару бағдарламасын Қазақстан Республикасының Үкiметi бекiткен тәртiппен, I және II санаттағы объектiлерi бар жеке және заңды тұлғалар әзiрлейдi.  
      РҚАО-ның ескертпесi!  
      2-тармақ 2013.01.01 бастап қолданысқа енгiзiледi - ҚР 2011.12.03 N 505-IV Заңымен.  
      2. Қалдықтарды кәдеге жаратуды және қайта өңдеудi немесе олардың көлемiн және қауiптi қасиеттерiн өзге де тәсiлдермен азайтуды жүзеге асыратын, сондай-ақ өндiрiс және тұтыну қалдықтарын орналастырумен байланысты қызметтi жүзеге асыратын тұлғалар үшiн қалдықтарды басқару бағдарламасын әзiрлеу мiндеттi.  
      3. Қалдықтарды басқару бағдарламасында түзiлген және орналастырылған қалдықтардың көлемi мен құрамы туралы, оларды сақтау, кәдеге жарату, көму, рекультивациялау немесе жою әдiстерi туралы мәлiметтер қамтылуға тиiс.  
      4. Қалдықтарды басқару бағдарламасында:  
      1) өндiрiстiк процестердi, оның iшiнде аз қалдықты технологияларды енгiзу есебiнен жетiлдiру;  
      2) қалдықтарды қайтадан пайдалану не оларды пайдалануға мүдделi жеке және заңды тұлғаларға беру;  
      3) қолжетiмдi озық технологияларды пайдалана отырып қалдықтарды қайта өңдеу арқылы қалдықтардың көлемiн бiрте-бiрте азайтуды қамтамасыз ету бойынша көлемдерi мен оларды орындау мерзiмдерi көрсетiлген шаралар көзделедi.  
      5. Қалдықтарды қайта өңдеу бойынша қолжетiмдi озық технологиялардың тiзiлiмiн қоршаған ортаны қорғау саласындағы уәкiлеттi орган мүдделi орталық атқарушы органдардың, басқа да заңды тұлғалардың қатысуымен әзiрлейдi және оны Қазақстан Республикасының Үкiметi бекiтедi.  
      6. Қалдықтарды қайта өңдеу бойынша қолжетiмдi озық технологиялар болмаған кезде қалдықтарды басқару бағдарламасында қалдықтар орналастырылған жердi рекультивациялау жөнiндегi iс-шаралар көзделуге тиiс.  
      7. Қалдықтар орналастырылған жердi рекультивациялаудың технологиялық мүмкiндiгi болмаған кезде қалдықтарды басқару бағдарламасында олардың қоршаған ортаға зиянды әсерiн азайту жөнiндегi iс-шаралар көзделуге тиiс.  
      8. Қалдықтарды басқару бағдарламасы он жылдан аспайтын мерзiмге әзiрленедi және ол қоршаған ортаны қорғау саласындағы уәкiлеттi органмен келiсiледi.  
      *Ескерту. 42-тарау 288-1-баппен толықтырылды - ҚР 2011.12.03* N 505-IV *(қолданысқа енгiзiлу тәртiбiн* 2-б. *қараңыз) Заңымен.*

**289-бап. Қауiптi қалдықтардың паспорты**

      1. Шаруашылық қызметi процесiнде қалдықтар құралатын жеке және  
заңды тұлғалар қауiптi қалдықтардың паспортын жасайды және бекiтедi.  
      2. Қауiптi қалдықтардың паспорты:  
      1) осы Кодекстiң 287-бабының 1-тармағында көрсетiлген қалдықтарға;  
      2) Янтарь және Қызыл тiзiмдердегi қалдықтарға жасалады.  
      3. Қауiптi қалдықтардың паспортында мынадай мiндеттi бөлiмдер:  
      1) қалдықтардың атаулары;  
      2) қалдық шығарушы - жеке тұлғаның тегi, аты, әкесiнiң аты, тұрғылықты жерi, өндiрiстiк үй-жайы болған кезде оның орналасқан жерi, кәсiпорынның атауы мен деректемелерi;  
      3) қалдықтардың шығу көздерi;  
      4) қалдықтардың қауiптi қасиеттерiнiң тiзбесi;  
      5) қалдықтардың химиялық құрамы және олардың құрауыштарының қауiптi қасиеттерiнiң сипаттамасы;  
      6) қалдықтарды өңдеудiң ұсынылатын тәсiлдерi;  
      7) қалдықтармен жұмыс iстеу кезiндегi қажеттi сақтану шаралары;  
      8) қалдықтарды тасымалдауға және тиеу-түсiру жұмыстарын жүргiзуге қойылатын талаптар;  
      9) табиғи және техногендiк сипаттағы төтенше жағдайлар зардаптарының алдын алу және оларды жою жөнiндегi шаралар;  
      10) қосымша ақпарат қамтылуға тиiс.  
      4. Қауiптi қалдықтар паспортының нысанын қоршаған ортаны қорғау саласындағы уәкiлеттi орган бекiтедi және ол қалдықтардың әрбiр түрiне жеке толтырылады.  
      5. Қауiптi қалдықтар паспорты, қауiптi қалдықтар құралған кезден бастап үш ай iшiнде қоршаған ортаны қорғау саласындағы уәкiлеттi органда тiркелуге тиiс.  
      6. Мiндеттi бөлiмдерге енгiзiлген, деректердiң толықтығы мен дұрыстығын көтеретiн қосымша ақпараттардың түсуiне қарай қауiптi қалдықтар паспорты жаңартылуға және қайта тiркелуге жатады.  
      7. Тiркелген қауiптi қалдықтар паспорттарының көшiрмелерi қалдықтардың осы тобын немесе оның бiр бөлiгiн тасымалдайтын жеке тұлғаға немесе кәсiпорынға, сондай-ақ қалдықтардың осы тобының (топ бөлiктерiнiң) әрбiр жүк алушысына мiндеттi түрде табыс етiледi.  
      8. Жүк алушы алынған қалдықтар тобын өңдеу кезiнде, басқа материалдармен араластыруды қоса алғанда, өз кәсiпорнынан тысқары жерге тасымалдаған жағдайда осы топқа (топ бөлiгiне) қауiптi қалдықтардың жаңа паспортын ресiмдеуге және оны тiркеуге тиiс.  
      9. Қалдықтар құралған процестiң технологиялық регламентiнiң өзгеруiне байланысты осы қалдықтардың қауiптi қасиеттерi өзгерген жағдайда қауiптi қалдықтар паспорты өзiнiң қолданылуын тоқтатады.  
      10. Қалдықтың химиялық және құрауыштық құрамы аккредиттелген зертхана орындаған талдаулардың нәтижелерi негiзiнде көрсетiледi. Өзiнiң тұтынушылық қасиеттерiн жоғалтқан тауарлар (өнiмдер) түрiнде берiлген қалдықтар үшiн техникалық жағдайларға сәйкес бастапқы тауардың (өнiмнiң) құрауыштық құрамы туралы мәлiметтер көрсетiледi.  
      11. Қауiптi қалдықтар паспортында бастапқы тауардың (өнiмнiң) атауы берiле отырып, нәтижесiнде қалдықтар құралған технологиялық процестiң немесе нәтижесiнде тауар (өнiм) өзiнiң тұтынушылық қасиеттерiн жоғалтқан процестiң атауы көрсетiледi.  
      12. Қауiптi қалдықтар паспортында қауiптi қалдықтарға байланысты, оның iшiнде тасымалдау және тиеу-түсiру жұмыстарын жүргiзу уақытындағы төтенше жағдайлар зардаптарын болдырмау және оларды жою жөнiндегi қажеттi шаралар көрсетiледi.  
      13. "Қосымша ақпарат" бөлiмiнде қалдықтардың меншiк иесi хабарлағысы келетiн өзге де ақпарат көрсетiледi.

**290-бап. Қалдықтармен жұмыс iстеуге байланысты қызметтi**  
**жобалау кезiндегi экологиялық талаптар**

      1. Пайдалану процесiнде қалдықтар құралатын объектiлердi жобалау кезiнде:  
      1) жобалау құжаттамасының құрамдас бөлiгi ретiнде қалдықтарды басқару бағдарламасын әзiрлеу;  
      2) Қазақстан Республикасының экологиялық заңнамасында және Қазақстан Республикасының халықтың санитарлық-эпидемиологиялық салауаттылығы саласындағы заңнамасында белгiленген экологиялық, санитарлық-эпидемиологиялық және өзге де талаптарды ескеру;  
      3) қалдықтармен жұмыс iстеу жөнiндегi техникалық және технологиялық құжаттама әзiрлеу қажет.  
      2. Тұрғын үй ғимараттарын, сондай-ақ пайдалану процесiнде қалдықтар құралатын өндiрiстiк кәсiпорындарды, ғимараттарды, құрылыстар мен өзге де объектiлердi жобалау кезiнде қоршаған ортаны қорғау саласындағы уәкiлеттi орган және халықтың санитарлық-эпидемиологиялық салауаттылығы қызметi саласындағы мемлекеттiк орган белгiлейтiн қалдықтармен жұмыс iстеу саласындағы ережелерге, нормативтер мен талаптарға сәйкес осындай қалдықтарды жинауға арналған орындар (алаңдар) көзделуi қажет.

**291-бап. Қалдықтармен жұмыс iстеуге байланысты**  
**кәсiпорындарды, ғимараттарды, құрылыстарды,**  
**құрылыс-жайлар мен өзге де объектiлердi салу**  
**және пайдалану кезiндегi экологиялық талаптар**

      1. Қалдықтармен жұмыс iстеуге байланысты кәсiпорындарды, ғимараттарды, құрылыстарды, құрылыс-жайлар мен өзге де объектiлердi пайдалану кезiнде жеке және заңды тұлғалар:  
      1) оларды қайта өңдеу, кәдеге жарату, залалсыздандыру және қауiпсiз жою не осы iс-шараларды жүзеге асыратын жеке және заңды тұлғаларға беру арқылы оларды азайту жөнiндегi шараларды көздейтiн қалдықтарды орналастыру нормативтерiнiң жобасын әзiрлеуге;  
      2) ең жаңа ғылыми-техникалық жетiстiктер негiзiнде қалдықты аз шығаратын технологиялар мен қалдықтардың құралуын төмендету жөнiндегi ұйымдастыру шараларын енгiзуге;  
      3) қалдықтар мен оларды орналастыратын объектiлерге түгендеу жүргiзуге;  
      4) қалдықтар орналастырылған объектiлердiң аумақтарында қоршаған ортаның жай-күйiне мониторинг жүргiзуге;  
      5) қалдықтармен жұмыс iстеуге байланысты ақпаратты Қазақстан Республикасының заңнамасында белгiленген тәртiппен табыс етуге;  
      6) қалдықтармен жұмыс iстеуге байланысты авариялардың алдын алу жөнiндегi талаптарды сақтауға және оларды жою жөнiнде шұғыл шаралар қолдануға;  
      7) қалдықтармен жұмыс iстеуге байланысты қоршаған ортаға, жеке тұлғалардың денсаулығына немесе мүлкiне не заңды тұлғалардың мүлкiне залал келтiретiн немесе залал келтiруi мүмкiн авариялар туындаған немесе олардың қатерi төнген жағдайда, бұл туралы қоршаған ортаны қорғау саласындағы уәкiлеттi органға және халықтың санитарлық-эпидемиологиялық салауаттылығы саласындағы мемлекеттiк органға және жергiлiктi атқарушы органдарға дереу хабарлауға мiндеттi.  
      2. Қалдықтарды орналастыру объектiсi салынатын жердi анықтау мемлекеттiк экологиялық, санитарлық-эпидемиологиялық сараптамалардың және Қазақстан Республикасының жер қойнауы және жер қойнауын пайдалану туралы заңнамасына сәйкес жүргiзiлетiн сараптаманың оң қорытындылары болған кезде арнайы (инженерлiк-геологиялық, гидрогеологиялық және өзге) зерттеулер негiзiнде жүзеге асырылады.  
      3. Қалдықтарды орналастыру объектiлерiнiң меншiк иелерi, сондай-ақ иеленуiнде және пайдалануында қалдықтарды орналастыру объектiлерi бар адамдар осы объектiлердi пайдалану аяқталғаннан кейiн олардың жай-күйi мен қоршаған ортаға әсерiн бақылауды және бүлiнген жерлерде рекультивациялау жөнiнде жұмыстар жүргiзуге мiндеттi.  
      4. Қалалық және басқа да қоныстардың, орман саябақтарының, курорттық, емдеу-сауықтыру аумақтарында, рекреациялық аймақтарда, сондай-ақ су қорғау аймақтарында, ауыз су және шаруашылық-тұрмыстық сумен жабдықтау мақсаттарында пайдаланылатын жерасты су объектiлерiнiң су жинау алаңдарында қалдықтарды көмуге тыйым салынады.  
      5. Егер пайдалы қазбалар жатқан жерлерге ластану қатерi және тау-кен жұмыстарын жүргiзу қауiпсiздiгiне қатер төндiрген жағдайларда, пайдалы қазбалар жатқан және тау-кен жұмыстары жүргiзiлетiн жерлерге қалдықтарды көмуге тыйым салынады.  
      *Ескерту. 291-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**292-бап. Коммуналдық қалдықтармен жұмыс iстеу кезiндегi**  
**экологиялық талаптар**

      1. Жергiлiктi атқарушы органдар коммуналдық қалдықтардың бағалы құрауыштарын бөлек жинауды, уақытша сақтауды, ұдайы тасып әкетудi және залалсыздандыруды, сондай-ақ елдi мекеннiң аумақтарын тазартуды көздейтiн, коммуналдық қалдықтарды жинаудың ұтымды және экологиялық қауiпсiз жүйесiн ұйымдастыруға жауап бередi.  
      2. Коммуналдық қалдықтармен жұмыс iстеу кезiнде қойылатын экологиялық талаптардың сақталуын бақылауды жергiлiктi атқарушы органдар, қоршаған ортаны қорғау саласындағы уәкiлеттi орган және санитарлық-эпидемиологиялық қызметтiң мемлекеттiк органы қамтамасыз етедi.  
      3. Жергiлiктi атқарушы органдар шағын және орта кәсiпкерлiк субъектiлерi үшiн коммуналдық қалдықтарды жинау, тасымалдау, сұрыптау, қайта пайдалану, полигондарда орналастыру жөнiндегi қажеттi инфрақұрылым құруды және оның жұмыс iстеуiн көздеуге тиiс.  
      4. Коммуналдық қалдықтарды белгiленген сақтау және өңдеу орнына тасымалдауды қалдықтардың меншiк иелерiнiң есебiнен мамандандырылған кәсiпорындар жүзеге асырады.  
      5. Жергiлiктi атқарушы органдар:  
      1) қайта пайдаланылатын қалдықтар фракцияларын бөлек жинауды және кәдеге жаратуды жүзеге асыруды ұйымдастыру;  
      2) қалдықтарды уақытша сақтау және өңдеу орындарына тұрақты тасымалдауды және оларды полигондарға орналастыруды ұйымдастыру;  
      3) органикалық қалдықтарды бөлек жинауға және оларды пайдалануға ынталандыру;  
      4) құрылыс қалдықтарының тiкелей құрылыс алаңдарында немесе арнаулы орында қалдықтардың басқа түрлерiнен мiндеттi түрде бөлiп алуды, сондай-ақ қоқыстарда және полигондарда құрылыс қоқыстарын басқа қалдықтармен араластыруға жол бермеудi ұйымдастыру;  
      5) қалдықтардың бiр түрiн екiншi бiр түрiмен немесе арнаулы қоспалармен араластыруға тыйым салуды белгiлеу;  
      6) коммуналдық қалдықтарды санкциясыз жағуға жол бермеу;  
      7) қалдықтардың меншiк иелерiнiң қалдықтарды кәдеге жарату жөнiндегi өз мiндеттемелерiн осы қалдықтарды қайта өңдейтiн объектiлердiң иелерiне беруi үшiн жағдайлар жасау;  
      8) коммуналдық қалдықтармен жұмыс iстеу туралы дәйектi ақпаратты қоршаған ортаны қорғау саласындағы уәкiлеттi органға уақтылы беру жүйесiн ұйымдастыру арқылы коммуналдық қалдықтармен жұмыс iстеу кезiндегi экологиялық талаптардың сақталуын қамтамасыз етедi.  
      6. Жергiлiктi атқарушы органдар коммуналдық қалдықтарды көму үшiн қалдықтар полигондарын құруға және пайдалануға жауапты кәсiпорындар құрады.

**293-бап. Қауiптi қалдықтармен жұмыс iстеу кезiндегi**  
**экологиялық талаптар**

      1. Қызмет процесiнде қауiптi қалдықтар құралатын жеке және заңды тұлғалар олардың құралуының тоқтатылуына немесе қысқартылуына және (немесе) олардың қауiптiлiк деңгейiн төмендетуге бағытталған iс-шараларды жүзеге асыруға тиiс.  
      2. Процесiнде қауiптi қалдықтар құралатын жеке және заңды тұлғалардың қызметi, қауiптi қалдықтармен жұмыс iстеудiң қоршаған ортаға және адам денсаулығына қауiпсiздiгiн қамтамасыз ету мүмкiндiгi болмаған кезде, шектеледi немесе оған тыйым салынады.  
      3. Қауiптi қалдықтардың меншiк иесi қауiптiлiк қасиеттерiн көрсете отырып, қауiптi қалдықтардың бумасын таңбалауды қамтамасыз етуге тиiс. Мұндай қалдықтарды басқа тұлғаларға белгiлi бiр мерзiмге берген кезде қалдықтардың меншiк иесi оларды осы қалдықтардың қауiптi қасиеттерi туралы және олармен жұмыс iстеу кезiнде сақтық шаралары туралы жазбаша нысанда хабардар етуге мiндеттi.  
      4. Қалдықтарды көму кезiнде топырақ сеуiп, тығыздап жабу үшiн қауiпсiз қалдықтарды қолдану жағдайларын қоспағанда, қауiптi қалдықтарды қауiпсiз қалдықтармен, сондай-ақ әртүрлi қауiптi қалдықтарды өндiру, тасымалдау және сақтау процесiнде оларды өзара араластыруға тыйым салынады.  
      5. Қауiптi қалдықтарды арнайы жабдықталған жерлерге орналастыруға рұқсат етiледi және ол экологиялық рұқсаттарда көзделген шарттарға сәйкес жүзеге асырылады. Қауiптi қалдықтарды орналастыру үшiн бөлiнген аумақтарда қауiптi қалдықтармен жұмыс iстеуге байланысты емес басқа да қызмет түрлерiн жүзеге асыруға тыйым салынады.  
      Қауiптi қалдықтар орналастырылған жер қалдықтың түрi, оның қауiптiлiк деңгейi және көмiлген күнi көрсетiле отырып, жақсы көрiнетiн жерде айырым белгiлерiмен белгiленуге жатады.  
      6. Қауiптi қалдықтарды жинауды, кәдеге жаратуды, тасымалдауды және орналастыруды жүзеге асыратын кәсiпорындар төтенше және авариялық жағдайлар кезiнде iс-қимылдар жоспарларын әзiрлейдi.  
      7. Қауiптi қалдықтардың меншiк иелерi болып табылатын немесе  
осындай қалдықтармен жұмыс iстеудi жүзеге асыратын жеке және (немесе) заңды тұлғалардың азаматтық-құқықтық жауапкершiлiгi "Мiндеттi экологиялық сақтандыру туралы" Қазақстан Республикасының Заңына сәйкес мiндеттi экологиялық сақтандырылуға жатады.  
      *Ескерту. 293-бапқа өзгерiс енгiзiлдi - ҚР 2011.01.10* N 383-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi), 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңдарымен.*

**293-1 бап. Жойылуы қиын органикалық ластауыштары бар**  
                  **қалдықтарды сақтау кезiндегi экологиялық**  
                  **талаптар**

      1. Жойылуы қиын органикалық ластауыштары бар қалдықтарды сақтау пункттерi жойылуы қиын органикалық ластауыштардың қоршаған ортаға және халықтың денсаулығына әсерiн болғызбауды қамтамасыз ететiн қорғаныс құралдарымен жабдықталуға тиiс.  
      2. Жойылуы қиын органикалық ластауыштары бар қалдықтарды есепке алу қатаң есептiлiк журналында жүргiзiлуге тиiс.  
      3. Қоршаған ортаны қорғау саласындағы уәкiлеттi органның рұқсатынсыз жойылуы қиын органикалық ластауыштары бар қалдықтың меншiк иелерiн ауыстыруға тыйым салынады.  
      4. Жойылуы қиын органикалық ластауыштары бар қалдықтар кадастрын жүргiзу Қалдықтардың мемлекеттiк кадастры шеңберiнде жеке бөлiм болып жүргiзiледi.  
      *Ескерту. 42-тарау 293-1-баппен толықтырылды - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**294-бап. Қауiптi қалдықтарды тасымалдау кезiндегi**  
**экологиялық талаптар**

      1. Қауiптi қалдықтардың құралуы мен олардың тасымалдануы барынша азайтылуға тиiс.  
      2. Қауiптi қалдықтарды мынадай жағдайларда:  
      1) қауiптi қалдықтар тасымалдау мақсатында тиiстi түрде орап-буылған және таңбаланған болса;  
      2) арнайы жабдықталған және арнаулы белгiлермен жарақтандырылған көлiк құралдары бар болса;  
      3) қауiптi қалдықтардың паспорты және тасымалданатын қауiптi қалдықтардың саны, оларды тасымалдау мақсаты мен межелi орны көрсетiлген, қауiптi қалдықтарды тасымалдау мен беруге арналған құжаттама бар болса;  
      4) қауiптi қалдықтарды тасымалдау кезiнде қойылатын, сондай-ақ тиеу-түсiру жұмыстарына қойылатын қауiпсiздiк талаптары сақталса, тасымалдауға жол берiледi.  
      3. Қауiптi қалдықтарды тасымалдау мақсатында буып-түю және таңбалау тәртiбi Қазақстан Республикасының көлiк туралы заңнамасында белгiленедi.  
      4. Қалдықтарды көлiк құралдарымен тасымалдау тәртiбi, тиеу-түсiру жұмыстарын орындауға қойылатын талаптар және экологиялық және санитарлық-эпидемиологиялық қауiпсiздiктi қамтамасыз ету жөнiндегi басқа да талаптар көлiк және коммуникация саласындағы уәкiлеттi мемлекеттiк орган бекiтетiн және қоршаған ортаны қорғау саласындағы уәкiлеттi органмен және халықтың санитарлық-эпидемиологиялық қызметi саласындағы мемлекеттiк органмен келiсiлген нормалар мен ережелерде айқындалады.  
      5. Қалдықтар көлiк құралына тиелген және қалдықтарды тасымалдауды жүзеге асыратын жеке немесе заңды тұлға оларды қабылдап алған кезден бастап олар белгiленген жерде көлiк құралынан түсiрiлгенге дейiн осы көлiк құралы тиесiлi көлiк ұйымы немесе адам олармен қауiпсiз жұмыс iстеу үшiн жауапты болады.

**295-бап. Қалдықтарды трансшекаралық тасымалдау**

      1. Қалдықтарды трансшекаралық тасымалдау мақсаты үшiн Қауiптi қалдықтарды трансшекаралық тасымалдауды және оларды аулаққа шығаруды бақылау туралы Базель конвенциясының 1-қосымшасына сәйкес келетiн қалдық топтары қауiптi болып табылады.  
      2. Қауiптi қалдықтарды пайдалану (кәдеге жарату, өңдеу, рециклинг) және көму мақсатында Қазақстан Республикасының аумағына әкелу мемлекеттiк экологиялық және санитарлық-эпидемиологиялық сараптамалардың оң қорытындылары болған кезде Қазақстан Республикасы Үкiметiнiң шешiмi бойынша жүзеге асырылады.  
      3. Қауiптi қалдықтарды трансшекаралық тасымалдауды және оларды аулаққа шығаруды бақылау туралы Базель конвенциясының тараптары - мемлекеттерге және өздерiнiң заңнамасы шеңберiнде қауiптi қалдықтар импортына тыйым салған дамушы елдерге не осы қалдықтарды пайдалану экологиялық негiзделген түрде жүзеге асырылмайды деп ойлауға негiз болса, сондай-ақ оңтүстiк ендiктiң 60 градусынан оңтүстiкке қарай орналасқан аудандарға қауiптi қалдықтарды экспорттауға тыйым салынады.  
      4. Қауiптi қалдықтарды трансшекаралық тасымалдау кезiнде табиғат пайдаланушылар мүдделi мемлекеттерге ұсынылатын қалдықтарды трансшекаралық тасымалдауға қатысты ұсынылатын тасымалдың адам денсаулығы мен қоршаған орта үшiн салдарын көрсететiн ақпаратты табыс етуге мiндеттi.  
      5. Қауiптi қалдықтарды трансшекаралық тасымалдау кезiнде олар орап-буу, таңбалау және тасымалдау саласындағы жалпы қабылданған халықаралық ережелер мен нормаларға сәйкес оралып-буылуға, таңбалануға және тасымалдануға тиiс.

**296-бап. Қалдықтармен жұмыс iстеу саласындағы есеп**

      1. Қалдықтардың меншiк иесi қалдықтардың есебiн (түрi, саны және шығарылған жерi) жүргiзуге, сондай-ақ олардың қоршаған ортаға және (немесе) адам денсаулығына қауiптi қасиеттерi туралы ақпарат жинауға және сақтауға мiндеттi.  
      2. Қалдықтармен жұмыс iстеудi жүзеге асыратын тұлғалар және қауiптi қалдықтарды өндiрушiлер өздерiнiң қызметi процесiнде құралған, жиналған, тасымалданған, кәдеге жаратылған немесе орналастырылған қалдықтардың тұрақты есебiн (түрi, саны, қасиеттерi) жүргiзуге мiндеттi.  
      3. Қалдықтардың меншiк иелерi қалдықтардың есебi жөнiндегi құжаттамаларды бес жыл бойы сақтауға тиiс.  
      4. Қалдықтардың меншiк иелерi өзiнiң қалдықтармен жұмыс iстеу саласындағы қызметi туралы жыл сайынғы есебiн Қалдықтардың мемлекеттiк кадастрына енгiзу үшiн қоршаған ортаны қорғау саласындағы уәкiлеттi органға бередi.  
      5. Қоршаған ортаны қорғау саласындағы уәкiлеттi орган жеке және заңды тұлғалардан өздерi дайындайтын бұйымдар және содан құралатын қалдықтар туралы мәлiметтер талап етуге құқылы.  
      6. Қалдықтар саласындағы алғашқы статистикалық деректер мемлекеттiк статистика саласындағы Қазақстан Республикасының заңнамасына сәйкес табыс етiледi.  
*Ескерту. 296-бапқа өзгерту енгiзiлдi - ҚР 2010.03.19* № 258-IV *Заңымен.*

**297-бап. Қалдықтарды кәдеге жарату мен олардың құралу**  
**көлемiн азайту жөнiндегi iс-шараларды**  
**ынталандыру**

      1. Қалдықтардың құралу көлемiн азайтуға бағытталған технологияларды енгiзетiн, өнiм өндiру (жұмыстарды орындау, қызметтер көрсету) процесiнде қалдықтарды кәдеге жарататын, оларды жинау мен дайындауды, кәсiпорындар мен цехтар салуды жүзеге асыратын, сондай-ақ қалдықтарды кәдеге жарату үшiн жабдықтар жасап шығаруды ұйымдастыратын, қалдықтарды кәдеге жарату мен олардың құралу көлемiн азайту жөнiндегi iс-шараларды қаржыландыруға пайлық үлеспен қатысатын шаруашылық қызмет субъектiлерiнiң қалдықтарды кәдеге жарату мен олардың құралу көлемiн азайту және қауiптiлiк деңгейiн төмендету жөнiндегi iс-шараларын ынталандыру жүзеге асырылады.  
      2. Жергiлiктi атқарушы органдар қалдықтарды кәдеге жаратуға және олардың құралу көлемiн азайтуға ынталандыру жөнiндегi iс-шараларды айқындайды.  
      *Ескерту. 297-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**43-тарау. ҚАЛДЫҚТАРДЫ КӨМУ ПОЛИГОНДАРЫНА ЖӘНЕ ҰЗАҚ МЕРЗIМДI**  
**САҚТАУ ҚОЙМАЛАРЫНА ҚОЙЫЛАТЫН ЭКОЛОГИЯЛЫҚ ТАЛАПТАР**

**298-бап. Қалдықтарды сақтау және көму орындары**

      1. Қалдықтарды сақтау кейiннен кәдеге жарату, өңдеу немесе түпкiлiктi көму мақсатында әрбiр қалдық түрлерi үшiн белгiленген кезеңге арнайы жабдықталған жерлерде (алаңдарда, көмбелерде, қоймаларда) жүргiзiледi.  
      2. Қалдықтарды алып қою ниетiнсiз оларды тұрақты орналастыратын орын қалдықтарды көму орны болып табылады. Қалдықтарды көму арнайы жабдықталған полигондарда жүргiзiледi.  
      3. Қалдықтарды кейiннен орнын ауыстыру ықтималдығына және (немесе) олардың қоршаған ортаға әсерiне тұрақты мониторинг жүргiзу қажеттiгiне байланысты тұрақты орналастыратын орын олардың ұзақ мерзiмдi сақтау орны болып табылады. Полигондарға белгiленген экологиялық талаптар қалдықтарды ұзақ мерзiмдi сақтау қоймаларына қойылады, бұл ретте оларды алып қоюдың, тасымалдаудың, кейiннен кәдеге жаратудың немесе түпкiлiктi көмудiң техникалық мүмкiндiгi қамтамасыз етiлуге тиiс.  
      4. Қалдықтар полигондарын орналастыру мен салу жобалары осы Кодексте және Қазақстан Республикасының өзге де нормативтiк құқықтық актiлерiнде белгiленген тәртiппен мемлекеттiк экологиялық және санитарлық-эпидемиологиялық сараптамалардан өтуге жатады.  
      5. Қауiптi қалдықтарды сақтау мен көму шаруашылық қызметтiң экологиялық қауiптi түрiне жатады. Қауiптi қалдықтарды сақтау мен көму орындары экологиялық қауiптi объектiлер болып табылады.  
      6. Қазақстан Республикасының жойылуы қиын органикалық ластауыштар туралы халықаралық шарттарында көзделген жойылуы қиын органикалық ластауыштары бар қалдықтарды көмуге тыйым салынады. Мұндай қалдықтардың экспортына және импортына оларды жою мақсатында ғана рұқсат етiледi.  
      *Ескерту. 298-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**299-бап. Қалдықтарды орналастыру полигондарының**  
**сыныптары**

      1. Қалдықтар орналастырылатын әрбiр полигон мынадай сыныптардың бiрiне жатқызылуға тиiс:  
      1) 1-сынып - қауiптi қалдықтарды орналастыруға арналған полигон;  
      2) 2-сынып - қауiптi емес қалдықтарды орналастыруға арналған полигон;  
      3) 3-сынып - тұрмыстық қатты қалдықтарды орналастыруға арналған полигон.  
      2. Әртүрлi сыныптағы полигондарға орналастыруға арналған қалдықтардың тiзбесiн қоршаған ортаны қорғау саласындағы уәкiлеттi орган айқындайды.  
      *Ескерту. 299-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**300-бап. Қалдықтарды орналастыру полигондарына**  
**қойылатын экологиялық талаптар**

      1. Қауiпсiз қалдықтарға ғана алдын ала өңдеусiз көму қолданылуы мүмкiн.  
      2. Қауiптi қалдықтарға залалсыздандыру, қалыпты жағдайға келтiру және қалдықтардың қауiптi қасиеттерiн төмендететiн басқа да әсер ету тәсiлдерi қолданылуға тиiс.  
      3. Қауiптi қалдықтарды қауiпсiз қалдықтардың полигондарына орналастыруға тыйым салынады.  
      4. Белгiлi бiр сыныптағы полигонда қалдықтарды қабылдау критерийлерi былайша айқындалады:  
      1) қоршаған ортаны (әсiресе жер асты және жер үстi суларын) және халықтың денсаулығын қорғау;  
      2) полигон шегiнде қалдықтарды қалыпты жағдайға келтiру процестерiн қамтамасыз ету;  
      3) қабылданатын қалдықтардың сапалық құрамы;  
      4) қабылданатын қалдықтардың органикалық құрауыштарының саны және олардың биологиялық бұзылуға бейiмдiлiгi бойынша талаптар мен шектеулер;  
      5) қорғаныш критерийлерiне сәйкес ықтимал қауiптi құрауыштардың санына қойылатын шектеулер;  
      6) қалдықтар мен құралатын сүзiндi сулардың экоуытты қасиеттерi.  
      5. Белгiленбеген орындарға қалдықтарды жинап қоюға және кездейсоқ қоқыстарды түзуге тыйым салынады.  
      6. Әрбiр полигон олардың қоршаған ортаға терiс әсерiнiң алдын алу үшiн атмосфералық шығарындылардың (қоқыс газы), сақтауға қойылған қалдықтарда құралатын сүзiндi судың және сарқынды сулардың мониторингi жүйесiмен жабдықталуға тиiс.  
      7. Полигонда көмуге арналған қалдықтардың саны мен қауiптi қасиеттерi азайтылуға тиiс.  
      8. Полигонның иесi биологиялық iритiн қалдықтарды көму көлемiн азайту және қоқыс газды бақылау мен кәдеге жарату жүйелерiн енгiзу арқылы полигонда метанның құралуын азайту жөнiнде шаралар қабылдауға тиiс.  
      9. Қоршаған ортаның ластануын болдырмау үшiн полигонның иесi қалдықтарды сыныптау негiзiнде қабылдаудың бiрдейлендiрiлген рәсiмiн енгiзуге тиiс.  
      10. Қалдықтарды көму полигонының қызметi қоршаған ортаны қорғау саласындағы уәкiлеттi органмен келiсiлген мерзiмде учаскенi экологиялық талаптарға сәйкес келтiру жөнiндегi жоспар негiзiнде жүзеге асырылады.  
      11. Полигонның меншiк иесi полигон жабылғаннан кейiн жерлердi рекультивациялау жөнiндегi iс-шараларды және қоршаған ортаға әсердiң мониторингiн жүргiзу үшiн тарату қорын құрады.  
      Жою қоры жоқ полигонды пайдалануға тыйым салынады.  
      12. Көму үшiн қабылданатын қалдықтарды қабылдау мен сыныптау рәсiмiн полигон иесi белгiлейдi және қоршаған ортаны қорғау саласындағы уәкiлеттi органмен келiседi.  
      13. Полигондарда қалдықтарды орналастыруға және полигондарды күтiп-ұстауға қойылатын талаптардың сақталуын бақылауды қоршаған ортаны қорғау саласындағы уәкiлеттi орган жүзеге асырады.  
      *Ескерту. 300-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**301-бап. Полигондардың қабылдауына келмейтiн қалдықтар**

      1. Полигондарда мынадай қалдықтарды көму үшiн қабылдауға тыйым салынады:  
      1) сұйық қалдықтар;  
      2) полигон жағдайында жарылатын, коррозиялы, қышқылданатын, өрт қаупi жоғары немесе өрт қаупi бар қауiптi қалдықтар;  
      3) сумен реакцияға түсетiн қалдықтар;  
      4) медициналық немесе ветеринариялық мекемелердiң жұқпалы болып табылатын қалдықтары;  
      5) рекультивациялау кезiнде тұрақтандырушы материал ретiнде қолданылуын қоспағанда, пайдаланылған тұтастай шиналар және олардың бөлiктерi;  
      6) жойылмайтын органикалық ластаушыларды қамтитын қалдықтар;  
      7) пестицидтер;  
      8) қабылдау критерийлерiн қанағаттандырмайтын қалдықтар.  
      2. Қабылдау критерийлерiн орындау мақсатында қалдықтарды араластыруға тыйым салынады.  
      3. Жергiлiктi атқарушы органдар биологиялық iритiн қалдықтардың рециклингiн, компостерлеу, өнiм немесе энергия өндiру мақсатында биогаз өндiру және (немесе) пайдалану жөнiндегi шараларды қоса алғанда, оларды көмудi қысқарту жөнiнде бағдарламалар әзiрлеудi ұйымдастырады.  
      *Ескерту. 301-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**302-бап. Коммуналдық қалдықтарды орналастыруға арналған**  
                **полигондарда орналастыруға тыйым салынатын**  
                **өнеркәсiптiк қатты және шлам тәрiздi қалдықтар**

*Ескерту. Тақырыпқа өзгерiс енгiзiлдi - ҚР 2011.07.22* № 479-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

      Коммуналдық қалдықтар полигондарында мынадай өнеркәсiптiк қатты және шлам тектес қалдықтарды орналастыруға тыйым салынады:  
      1) хлор өндiру жөнiндегi химия өнеркәсiбiнiң қалдықтары:  
      синтетикалық каучук, хлор, каустика өндiрiсiнiң құрамында сынап пен оның қосындылары бар графиттi шламы;  
      метанол, оргшыны өндiрiсiнiң құрамында метанол бар қалдықтары;  
      монохлорсiрке қышқылының құрамында гексахлоран, метанол, трихлорбензол бар тұздар өндiрiсiнiң шламдары;  
      ДДТ, уротропин, цинеб, мыстың үш хлорфеноляты, тиурам-Д тасымалы үшiн пайдаланылған қағаз қапшықтар;  
      мыстың үш хлорфеноляты өндiрiсiнiң құрамында үш хлорфенол бар шламдары;  
      пластополимерлер өндiрiсiнiң құрамында бензол мен дихлорэтан бар пайдаланылған катализаторлары;  
      құрамында хлоропрен бар коагулюм және омега полимерлерi;  
      үшхлорбензол қалдықтары, тыңайтқыштар өндiрiсiнiң құрамында гексахлоран, үшхлорбензол бар қалдықтары;  
      2) хром қосындыларын өндiру жөнiндегi химия өнеркәсiбiнiң қалдықтары:  
      натрий монохроматы және хлорлы натрий өндiрiсiнiң шламы, калий биохроматы өндiрiсiнiң құрамында алты валенттi хром бар қалдықтары;  
      3) сода өндiру жөнiндегi өнеркәсiптiң құрамында мырышы бар мырыш күйiгi қалдықтары;  
      4) жасанды талшық өндiрiсiнiң қалдықтары:  
      құрамында диметилтерефталат, терефтал қышқылы, мырыш, мыс бар шламдар;  
      капролактамды сүзуден қалған, құрамында капролактам бар қалдықтар;  
      метанолиз қондырғысының құрамында метанол бар қалдықтары;  
      5) сырбояу өнеркәсiбiнiң қалдықтары:  
      сыр мен эмаль қабықтары, құрал-жабдықтарды тазалау кезiндегi құрамында мырыш, хром, ерiтiндiлер, тотықтырғыш майлар бар қалдықтар; құрамында мырыш пен магний бар шламдар;  
      6) химиялық-фотография өнеркәсiбiнiң қалдықтары:  
      гипосульфит пен сусыз сульфит өндiрiсiнiң құрамында фенол бар қалдықтары;  
      магниттiк сырдың, коллодийдiң, бояулардың құрамында бутиллацетат, толуол, дихлорэтан, метанол бар қалдықтары;  
      7) пластмасса өндiрiсiнiң құрамында фенол бар қалдықтары;  
      8) азот өнеркәсiбiнiң қалдықтары:  
      коксты газды тазалау қондырғысынан алынған шлам (шайырлар) және синтез бен компрессия цехының құрамында канцерогендi заттар бар пайдаланылған майлары;  
      моноэтаноламиндi айдаудан қалған, құрамында моноэтаноламин бар текшелi қалдық  
      9) мұнай өңдеу және мұнай химиясы өнеркәсiбiнiң қалдықтары:  
      майларды, парафиндi тазалаудан қалған, құрамында хром мен кобальт бар алюмосиликатты адсорбент;  
      құрамында отыз проценттен астам күкiрттi қышқыл бар қышқыл гудрондар;  
      кокс алудың және жартылай коксты газдандырудың құрамында фенол бар фустары мен фусты-шайырлы қалдықтары;  
      құрамында хром бар пайдаланылған катализаторлар;  
      құрамында майлар бар пайдаланылған саз;  
      алкилфенолды құю қондырғыларынан алынған сүзу процесiнiң құрамында мырыш бар қалдықтары;  
      10) машина жасау қалдықтары:  
      құрамында хром бар төгiндiлердiң хромды шөгiндiсi;  
      құрамында циан бар төгiндiлердiң цианды шөгiндiсi;  
      органикалық байластырғыштағы құрамында хром бар стерженьдi қоспалар;  
      вакуумды сүзгiлерден, гальвандық цехтарды ыдырату станцияларынан кейiнгi құрамында мырыш, хром, никель, кадмий, қорғасын, мыс, хлорофос, тиокол бар шөгiндi;  
      11) медицина өнеркәсiбiнiң қалдықтары:  
      синтомицин өндiрiсiнiң құрамында бром, дихлорэтан, метанол бар қалдықтары;  
      байыту қалдықтары мен құрамында ауыр металдардың тұздары бар шламдар.  
*Ескерту 302-бапқа өзгерiс енгiзiлдi - ҚР 2011.07.22* № 479-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**303-бап. Қауiптi қалдықтар полигондарына арналған жалпы**  
**талаптар**

      1. Қауiптi қалдықтарды көму полигондары орналасатын жерлерде:  
      1) полигон шекарасынан тұрғын үй және рекреациялық аймақтарға, су объектiлерiне, ауыл шаруашылық мақсатындағы жерлерге және елдi мекендерге дейiнгi қашықтыққа;  
      2) жер асты, жер үстi суларының немесе ерекше қорғалатын табиғи аумақтардың болуына;  
      3) геологиялық және гидрогеологиялық жағдайларға;  
      4) учаскедегi су басу, ойысу, шөгу немесе сел жүру қатерiне;  
      5) мемлекеттiк табиғи-қорық қоры объектiлерiн қорғауға қатысты талаптар ескерiлуге тиiс.  
      2. Полигонның сипаттарына және метеорологиялық жағдайларға қарай:  
      1) полигон бойына судың кенеттен келуiн бақылау;  
      2) қалдықтарды көму орнына жер бетi және (немесе) жер асты суларының келуiн болдырмау;  
      3) ласталған суды және сүзiндi суды сарқынды сулар үшiн белгiленген нормативтерге дейiн жинау және өңдеу көзделуге тиiс.  
      3. Қоқыс газды жинау, өңдеу мен пайдалану қоршаған ортаға залалды немесе оның нашарлауын және халықтың денсаулығы үшiн тәуекелдi барынша азайтатын тәсiлмен жүргiзiлуге тиiс.  
      4. Қалдықтарды көму полигондарының жұмыс iстеу салдарларын:  
      1) иiстер мен шаңдардың эмиссиясын;  
      2) жел айдап тарататын материалдарды, қосындылар мен аэрозольдарды;  
      3) шу мен қозғалысты;  
      4) құстарды, паразиттер мен жәндiктердi;  
      5) өрттердi барынша азайту үшiн шаралар қабылдануға тиiс.  
      5. Қалдықтарды орналастыру полигоны ластың учаскеден қоғамдық жолдарға және жақын маңдағы аумаққа шығарылмайтындай етiп жабдықталуға тиiс.  
      6. Полигон учаскеге басқа тұлғалардың еркiн кiруiнен қорғалуға тиiс. Әрбiр техникалық құралға бақылау жасау және оған қол жеткiзу жүйесi құралдардың заңсыз пайдаланылуын анықтайтын және оған кедергi келтiретiн шаралардың бағдарламасын қамтуға тиiс.  
      7. Қалдықтарды орналастыру полигондарын басқаруды полигонды пайдалануға техникалық құралдары бар және полигон қызметкерлерiн кәсiби және техникалық бiлiммен және тренингпен қамтамасыз ететiн жеке және заңды тұлғалар жүзеге асырады.  
      8. Жол берiлетiн әсер ету деңгейi қалдықтарды көму полигоны жобасының негiзiнде полигон орналасқан жердегi өзiндiк гидрогеологиялық жағдайларды назарға ала отырып, экологиялық рұқсатта айқындалуға тиiс.  
      9. Полигонға Қазақстан Республикасының Қалдықтардың мемлекеттiк кадастрына енгiзiлген жеке тiркеу нөмiрi берiледi. Полигон иесi полигонға қабылданатын қалдықтардың есебiн жүргiзуге арналған құжат айналымы жүйесiн әзiрлеуге тиiс.  
      10. Қалдықтарды орналастыру полигонының жобасында ол жабылғаннан кейiн, жабу, рекультивациялау және ластануға мониторинг пен бақылау жүргiзу үшiн тарату қорын құру көзделедi. Тарату қорларын қалыптастыру тәртiбiн Қазақстан Республикасының Үкiметi айқындайды.  
      11. Полигонның иесi жыл сайын қоршаған ортаны қорғау саласындағы уәкiлеттi органға орналастырылатын қалдықтардың түрлерi мен саны туралы және жоспарлы бақылаудың нәтижелерi туралы хабарлауға мiндеттi.

**304-бап. Қалдықтарды қабылдау рәсiмдерi**

      1. Қалдықтарды полигонға тапсыратын қалдықтардың меншiк иесi полигонның иесiне қалдықтарды белгiлi бiр түрге жатқызуды растайтын және қауiптi қалдықтар паспортының көшiрмесiмен қауiптi қалдықтарға iлесiп жүретiн, олардың сандық және сапалық сипаттамалары туралы дұрыс ақпаратты табыс етуге мiндеттi.  
      2. Полигондардың иелерi қалдықтардың осы полигонға орналастыруға рұқсат етiлген және оларды орналастыру құқығы экологиялық рұқсатпен расталған түрлерiн ғана полигонға қабылдауға құқылы.  
      3. Полигонның иесi қалдықтар қабылдаудың мынадай рәсiмдерiн сақтайды:  
      1) қауiптi қалдықтардың паспортын қоса алғанда, қалдықтар құжаттамаларын тексеру;  
      2) қалдықтарды кiреберiсте және орналастырылатын жерде көзбен шолып қарап тексеру;  
      3) қалдықтар құрамын қалдықтардың меншiк иесi табыс еткен құжаттамадағы жазбамен салыстыру;  
      4) шығарылған жерiн, әкелiну күнiн, шығарушысын немесе жинаушысын бiрдейлендiрудi, ал қауiптi қалдықтар бар болғанда - олардың полигондағы нақты орналасу орнын көрсете отырып, орналастырылған қалдықтардың саны мен сипаттамасының есебiн жүргiзу;  
      5) полигонға радиоактивтi заттардың түсуiн болғызбау үшiн қалдықтардың әрбiр тобына дозиметрлiк бақылау жүргiзу қажет.  
      4. Полигонның иесi учаскеде қабылданған қалдық тобының алынғанын жазбаша растауды тұрақты түрде қамтамасыз етуге және осы құжаттаманы бес жыл бойы сақтауды қамтамасыз етуге мiндеттi.  
      5. Қалдықтардың түсетiн массасын анықтау үшiн қабылдау пункттерiнде өлшеуiш аспаптары орналастырылады.

**305-бап. Полигонды пайдалану сатысындағы бақылау мен**  
**мониторинг**

      1. Полигонның иесi жыл сайын қоршаған ортаны қорғау саласындағы уәкiлеттi органға қоршаған ортаға әсердiң мониторингiн жүргiзiлгенi туралы есеп бередi.  
      2. Полигонның иесi бақылау және мониторинг нәтижесiнде анықталған, қоршаған ортаға қолайсыз әсер туралы қоршаған ортаны қорғау саласындағы уәкiлеттi органды хабардар етуге, сондай-ақ қабылданылатын түзету шараларының сипаты мен мерзiмдерiн қоршаған ортаны қорғау саласындағы уәкiлеттi органмен келiсуге тиiс.  
      3. Бақылауды, мониторингтi және (немесе) талдауды аккредиттелген зертханалар орындауға тиiс.  
      4. Сүзiндi су мен жер бетiндегi судың сынамасы репрезентативтi пункттерде iрiктелуге тиiс. Сүзiндi суды iрiктеу мен оның көлемiн және құрамын өлшеудi жүзеге асыру учаскенiң сүзiндi су құралатын әрбiр пунктiнде жеке орындалуға тиiс.  
      5. Қоршаған ортаны қорғау саласындағы уәкiлеттi орган бекiткен әдiстемеге сәйкес тұрмыстық қатты қалдықтар полигонының әрбiр секциясы үшiн газ мониторингi жүргiзiледi.  
      6. Iрiктеу мен талдауды жүзеге асырудың жиiлiгi қоршаған ортаға эмиссия рұқсатына қоса берiлетiн мониторинг бағдарламасында негiзделедi.  
      7. Өлшенетiн параметрлер мен талданатын заттар орналастырылатын қалдықтардың құрамына қарай түзетiледi.  
      8. Жер асты суларынан алынған сынамаларда талданатын параметрлер осы жердегi сүзiндi судың күтiлiп отырған құрамына және жер асты суларының сапасына негiзделуге тиiс. Талдама есебi үшiн параметрлердi таңдау процесiнде жер асты суларының жылдамдығы мен ағыс бағыты айқындалуға тиiс. Параметрлер су сапасындағы бұрын анықталған өзгерiске кепiлдiк беру үшiн индикативтiк көрсеткiштердi қамтуы мүмкiн.  
      *Ескерту. 305-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**306-бап. Полигонды (полигонның бөлiгiн) жабу,**  
**рекультивациялау және мониторинг рәсiмдерi**

      1. Қалдықтарды көму жөнiндегi полигонды (полигонның бөлiгiн) жабуға экологиялық рұқсат алынғаннан кейiн ғана жол берiледi.  
      2. Қоршаған ортаны қорғау саласындағы уәкiлеттi органның және санитарлық-эпидемиологиялық қызмет саласындағы мемлекеттiк органның лауазымды адамдары жергiлiктi жерде қорытынды қарап тексерудi жүргiзгеннен, полигонның (полигонның бөлiгiнiң) иесi берген барлық ақпаратты бағалағаннан және оны полигонды жабудың мақұлданғаны туралы хабардар еткеннен кейiн ғана қалдықтарды көму жөнiндегi полигон (полигонның бөлiгi) жабылған деп қаралуы мүмкiн. Бұл ретте полигонның иесi экологиялық рұқсаттың талаптарын орындаудан босатылмайды.  
      3. Полигон (полигонның бөлiгi) жабылғаннан кейiн полигонның иесi аумақты рекультивациялауды жүзеге асырады және 1-сыныптағы полигондар үшiн - отыз жыл бойы, 2-сынып полигондары үшiн жиырма жыл бойы қоқыс газдың және сүзiндi судың шығарындыларына мониторинг жүргiзедi. Бүлiнген жерлерге рекультивациялау және кейiннен мониторинг жүргiзуге арналған қаражат полигонды тарату қорынан түседi.  
      4. Полигонның иесi жобаның талаптарына сәйкес полигонды (полигонның бөлiгiн) рекультивациялауды орындағаннан кейiн және орындалған жұмыстар қоршаған ортаны қорғау саласындағы уәкiлеттi  органның және санитарлық-эпидемиологиялық қызмет саласындағы мемлекеттiк органның қатысуымен қабылдау комиссиясының актiсiмен қабылданғаннан кейiн иелiк етушi қоршаған ортаға мониторинг жүргiзудi тоқтатады.

**44-тарау. РАДИОАКТИВТI ҚАЛДЫҚТАРДЫ САҚТАУ ЖӘНЕ КӨМУ**  
**ПУНКТТЕРIНЕ ҚОЙЫЛАТЫН ЭКОЛОГИЯЛЫҚ ТАЛАПТАР**

**307-бап. Радиоактивтi қалдықтар және оларды жiктеу**

      1. Радиоактивтi қалдықтарға одан әрi пайдалануға келмейтiн, кез келген агрегаттық күйдегi мынадай заттар:  
      1) құрамындағы радионуклид Қазақстан Республикасының заңнамасымен белгiленген деңгейден асып кеткен материалдар, бұйымдар, жабдық, биологиялық туынды объектiлер;  
      2) пайдаланылған, өңдеуге келмейтiн ядролық отын;  
      3) өзiнiң ресурсын тауысқан немесе зақымданған радионуклидтi көздер;  
      4) құрамындағы радионуклид Қазақстан Республикасының заңнамасында белгiленген деңгейден асып кеткен, жер қойнауынан алынған және үйiндiлерге және жер қыртыстарына қоймаланған тау жыныстары, кендер, кендердi байыту мен сiлтiсiздендiрудiң қалдықтары жатады.  
      2. Радиоактивтi қалдықтардың агрегаттық жай-күйi, шығарылған жерi, радиоактивтiлiк деңгейi, радионуклидтiң жартылай ыдырау кезеңi оларды жiктеудiң негiзi болып табылады.  
      3. Радиоактивтi қалдықтар агрегаттық жай-күйi бойынша сұйық және қатты болып бөлiнедi.  
      Сұйық радиоактивтi қалдықтарға органикалық емес заттардың ерiтiндiлерi, сүзгi материалдарының пульттерi, органикалық сұйықтар жатады.  
      Қатты қалдықтарға бұйымдар, машиналардың және тетiктердiң бөлшектерi, материалдар, биологиялық объектiлер, радиоактивтi сәулелердiң таусылған көздерi жатады.  
      4. Егер қалдықтар құрамындағы радионуклидтердiң үлестiк активтiлiгi бақылауға жататын радиоактивтi материалдарға арналған радиациялық қауiпсiздiк нормаларымен регламенттелген мәндерден артық болса, ал белгiсiз радионуклидтi құрамдағы үлестiк активтiлiк:  
      1) бета-сәулелену радионуклидтерi үшiн - килограмына жүз килобеккерелден;  
      2) альфа-сәулелену радионуклидтерi (трансурандыларды қоспағанда) үшiн - килограмына он килобеккерелден;  
      3) трансуранды радионуклидтер үшiн - килограмына бiр килобеккерелден артық болған кезде қалдықтар радиоактивтiге жатады.  
      5. Радиоактивтi қалдықтар құралу көздерi бойынша былайша жiктеледi:  
      1) тау-кен өнеркәсiбiнiң қалдықтары;  
      2) зерттеушiлiк және энергетикалық ядролық қондырғылардың қалдықтары;  
      3) ядролық жарылыстардың қалдықтары;  
      4) пайдаланылмайтын радиоактивтi сәулелену көздерi және қызмет мерзiмi аяқталған көздер.  
      6. Қатты радиоактивтi қалдықтар радиоактивтiлiк деңгейi бойынша былайша жiктеледi:  
      1) активтiлiгi төмен қалдықтар - өзiндегi үлестiк активтiлiк (килограмына килобеккерелден): бета-сәулелену радионуклидтерi үшiн - мыңнан кем; альфа-сәулелену радионуклидтерi (трансурандықтарды қоспағанда) үшiн - жүзден кем; трансурандық радионуклидтер үшiн - оннан кем қалдықтар;  
      2) активтiлiгi орташа қалдықтар - өзiндегi үлестiк активтiлiк (килограмына килобеккерелден): бета-сәулелену радионуклидтерi үшiн - мыңнан он миллионға дейiнгi; альфа-сәулелену радионуклидтерi (трансурандықтарды қоспағанда) үшiн - жүзден бiр миллионға дейiнгi; трансурандық радионуклидтер үшiн - оннан жүз мыңға дейiнгi қалдықтар;  
      3) активтiлiгi жоғары қалдықтар - өзiндегi үлестiк активтiлiк (килограмына килобеккерелден): бета-сәулелену радионуклидтерi үшiн - он миллионнан астам; альфа-сәулелену радионуклидтерi үшiн (трансурандықтарды қоспағанда) - бiр миллионнан астам; трансурандық радионуклидтер үшiн - жүз мыңнан астам қалдықтар.

**308-бап. Радиоактивтi қалдықтарды сақтау және (немесе)**  
**көму пункттерiн жiктеу**

      1. Радиоактивтi қалдықтарды сақтау және (немесе) көму үшiн пайдаланылатын табиғи (табиғаттық) немесе жасанды алаңдар, ыдыстар немесе үй-жайлар радиоактивтi қалдықтарды сақтау және (немесе) көму пункттерiне жатады.  
      2. Қалдықтар кейiннен алып кету ниетiнсiз орналастырылатын пункттер радиоактивтi қалдықтарды көму пункттерiне жатады.  
      3. Радиоактивтi қалдықтарды сақтау пункттерi:  
      1) табиғи радионуклидтерi басым геологиялық барлау, тау-кен өндiру және тау-кен қайта өңдеу қызметтерiнен;  
      2) табиғи радионуклидтерi басым ядролық энергетикадан, ядролық жарылыстар мен радиоизотопты өнiмдерден радиоактивтi қалдықтарды қабылдауы бойынша бөлiнедi.  
      4. Радиоактивтi қалдықтарды сақтау және (немесе) көму пункттерi радиоактивтi қалдықтарды жинау алаңының ауқымы бойынша оқшау және өңiрлiк болып бөлiнедi. Бiр объектiнiң немесе бiр ауданның қалдықтарын орналастыруға арналған пункттер - оқшау пункттерге, ал екi және одан көп объектiлердiң және (немесе) аудандардың қалдықтарын орналастыруға арналған пункттер өңiрлiк пункттерге жатады.

**309-бап. Радиоактивтi қалдықтарды сақтау және (немесе)**  
**көму пункттерiне қойылатын экологиялық талаптар**

      1. Радиоактивтi қалдықтарды сақтау және (немесе) көму пункттерiнiң барлық жобалары мемлекеттiк экологиялық, санитарлық-эпидемиологиялық сараптамаға және Қазақстан Республикасының жер қойнауы және жер қойнауын пайдалану туралы заңнамасына сәйкес жүргiзiлетiн сараптамадан өткiзiлуге тиiс. Жобалау Қазақстан Республикасының заңнамасына сәйкес бекiтiлген құрылыс нормалары мен ережелерiне сәйкес жүзеге асырылуға тиiс.  
      2. Жобада:  
      1) радиоактивтi қалдықтардың құралу көздерi, радиоактивтi қалдықтарды сақтау және (немесе) көму пункттерiнiң болжамдалатын әрекетi радиусындағы қоршаған ортаға радиоактивтi әсер етудiң басқа да көздерi, олардың сандық және сапалық сипаттамалары;  
      2) ұйымдық құрылымы, өндiрiстiк радиациялық бақылау жүргiзудiң көлемi мен тәртiбi;  
      3) халыққа дозалық жүктеменiң есептерi, радиоактивтi қалдықтардың болжамдалатын әрекетi радиусындағы барлық радиация көздерiнiң қоршаған ортаға әсерiнiң жол берiлетiн және бақыланатын деңгейлерi және бағалауы көрсетiлуге тиiс.  
      3. Жобада сақтау және (немесе) көму пунктi салынатын орынды халықтың тәуекел тобына дозалық жүктеме бағалауы қамтылатын, қоршаған ортаға әсер ескерiлген арнайы iздестiрулер мен экономикалық бағалаулар негiзiнде баламалық нұсқалар қатарынан таңдау негiзделуге тиiс.  
      4. Геодезиялық, геологиялық, гидрогеологиялық және гидрометеорологиялық iздестiрулердi қоса алғанда, инженерлiк iздестiрулер:  
      1) пункт құрылысы орналасатын орынды таңдау және оны табиғи және техногендiк факторларының қолайсыз әсерiнен инженерлiк қорғау;  
      2) қоршаған ортаны қорғау жөнiндегi iс-шаралар негiздемелерiн қамтамасыз етуге тиiс.  
      5. Радиоактивтi қалдықтарды сақтау және (немесе) көму пункттерiнiң жобаларында дезактивациялаудан немесе басқа да қызметтен кейiн бүлiнген жерлердi рекультивациялау көзделу қажет.  
      6. Радиоактивтi қалдықтарды көму пункттерiнiң айналасында шекаралары Қазақстан Республикасының халықтың санитарлық- эпидемиологиялық салауаттылығы туралы заңнамасына сәйкес белгiленетiн санитарлық қорғаныш аймағы белгiленедi.  
      7. Радиоактивтi қалдықтарды көму пункттерiн:  
      1) тұрғын үй құрылысы аумақтарында;  
      2) жер қойнауын зерттеу және пайдалану жөнiндегi уәкiлеттi мемлекеттiк органның келiсiмiнсiз пайдалы қазбалар жатқан алаңдарда;  
      3) активтi карст аймақтарында;  
      4) шөгулер, сел тасқындары мен қар көшкiндерi және басқа да қауiптi геологиялық процестер аймақтарында;  
      5) батпақты жерлерде;  
      6) ауыз судың жер асты көздерiнен су алынатын аймақтарда;  
      7) курорттардың санитарлық күзет аймақтарында;  
      8) қалалардың жасыл аймақ аумақтарында;  
      9) ерекше қорғалатын табиғи аумақтарда;  
      10) шаруашылық-ауыз сумен жабдықтаудың жер асты және жер бетi көздерi санитарлық күзет аймақтарының I, II, III белдеулерi, су құбырларын тазалау құрылыстарының, магистральдық су тасу аумағында;  
      11) су бөлу аумағында;  
      12) ормандар, орман саябақтары және басқа жасыл екпелер өсiрiлген немесе өсiруге арналған, қорғаныш және санитарлық-гигиеналық функцияларды орындайтын және халықтың демалу орындары болып табылатын жерлерде орналастыруға жол берiлмейдi.  
      8. Құрылысқа жер учаскесiн таңдау кезiнде мынадай шарттарды сақтау қажет:  
      1) минералдануы бойынша ауыз сумен және техникалық сумен жабдықтауға жарамсыз ызасулардың болуы;  
      2) араласушы тау жыныстарының жоғары сорбцион-сыйымдылығы;  
      3) жер асты сулары айтарлықтай тереңдiкте жатуы (алпыс және одан көп метр);  
      4) ызасудың радиоактивтi қалдықтарды сақтау және (немесе) көму пункттерi түбiнен төрт метр алыс деңгейi;  
      5) сулы жиектер болып табылмайтын және төмен жатқан сулы жиектермен гидравликалық байланысы жоқ геологиялық қабаттардың болуы;  
      6) опырылмалы тектониканың және қарқынды жарықшақтықтың болмауы, сейсмикалық қауiптi опырылуға дейiнгi арақашықтықтың қырық километрден астам болуы;  
      7) төгiндiлер құрауға, шөгуге, құлауға өте төмен сезiмталдықтың болуы;  
      8) эрозияның болмауы;  
      9) геоморфологиялық тұрақтылық  
      10) iргетастың қатты және өте тығыз топырақты және тау жынысты болуы;  
      11) iргетастың мықтылығы он метрден асатын, су өтпейтiн тау жынысты болуы;  
      12) жергiлiктi жердiң бес проценттен аспайтын еңiстi шағын қыратты болуы;  
      13) жақын жердегi жер асты және жер үстi суларының су жинау тоғанына дейiнгi немесе жер үстiндегi су көздерiне дейiнгi арақашықтықтың төрт шақырымнан алыс болуы;  
      14) жердi iс жүзiнде пайдаланудың айтарлықтай экономикалық тиiмдiлiк бермеуi, сонымен қатар жердi әлеуеттi пайдаланудың танылған бағасының жоқтығы;  
      15) төрт шақырым арақашықтықта мәдени және ұлттық мәнi бар құндылықтардың жоқтығы;  
      16) бұл жердiң туристiк құндылығының жоқтығы және оған жақын маңдағы елдi мекендер тұрғындары сирек келуi.  
      9. Осы баптың 8-тармағында көрсетiлген шарттардың бiрi сақталмаған кезде:  
      1) суды аз өткiзетiн және сорбцион-сыйымдылық материалдарынан (полиэтиленнен, бетоннан, керамикадан, саздан, цеолиттен) жасалған инженерлiк кедергiлер жасау;  
      2) жер үстi суларының, ызасулардың және жер асты суларының пункттердi айналып өтуiн қамтамасыз ететiн сорғының жүйелерiн жасау жолымен қоршаған ортаны радиоактивтi қалдықтарды сақтау және (немесе) көму пунктiнiң зиянды әсерiнен қорғау жөнiнде немесе оны табиғи және техногендiк факторлардан қорғау жөнiндегi iс-шаралар әзiрленуге тиiс.  
      10. Уранды және уранды емес тау-кен және өңдеушi кәсiпорындардың активтiлiгi төмен қалдықтары үшiн радиоактивтi қалдықтарды аэрация аймағынан төмен және сорбцион-сыйымдылық қасиеттерi неғұрлым жоғары (радионуклидтердiң пункттен тыс таралу ықтималдығын болдырмайтын) басқа тау жыныстары арасында орналастыра отырып, бұрын қазып өтiлген тау-кен қазбалары пайдаланылуы мүмкiн.  
      11. Уранды және уранды емес тау-кен және өңдеушi кәсiпорындардың активтiлiгi орташа қалдықтары үшiн де саздан, цеолиттен және радионуклидтi сорбциондайтын басқа материалдардан жасалған техникалық кедергiлердi қосымша орната отырып, бұрын қазып өтiлген тау-кен қазбалары пайдаланылуы мүмкiн.  
      12. Су өткiзбейтiн жыныстардан немесе басқа материалдардан жасалған табиғи немесе жасанды төсенiш болған кезде рельефтегi табиғи ойпауыттар активтiлiгi төмен қатты және сұйық радиоактивтi қалдықтарды ұзақ мерзiмге орналастыру үшiн пайдаланылуы мүмкiн.  
      13. Сұйық қалдықтарды көмуге тыйым салынады. Сұйық қалдықтар қоршаған ортадағы болбыр тау жыныстардың ылғалдылығына дейiн сорғытылуға немесе қатайтылуға тиiс.  
      14. Активтiлiгi орташа радиоактивтi қалдықтарды сақтау және (немесе) көму пункттерi үшiн мiндеттi түрде күзету iс-шаралары мен белгi беру құралы, белсендiлiгi төмен радиоактивтi қалдықтарды сақтау және (немесе) көму пункттерi үшiн белгi беру құралынсыз күзету iс-шаралары көзделедi.  
      15. Дозалық жүктеменiң есебi және халықтың радиациялық қорғалуы жөнiндегi тиiмдi шараларды әзiрлеу халықтың тәуекелдi топтары бойынша дозаның есебi негiзiнде жүзеге асырылады. Халықтың тәуекелдi тобы халықтың осы тобына радиоактивтi заттар жететiн тәуекелдi жолды талдау және анықтау негiзiнде айқындалады.  
      16. Жер үстi суларының, ызасулардың және жер асты суларының радиоактивтi ластану есебi ерiтiндiлердiң сүзiлуiнiң және ластанудың жылдамдығын, олардың таралу қабiлеттерiн және су сиятын тау жыныстарының сорбциондық мүмкiндiктерiн айқындау үшiн орындалатын арнайы гидрологиялық және гидрогеологиялық зерттеулер жүргiзу негiзiнде орындалады.  
      17. Қоршаған ортаға авариялық радиоактивтi ластану әсерiнен келтiрiлген залал рекультивациялау жұмыстарын жүргiзу жөнiндегi қорғаныш шараларын орындауға арналған iс-шаралардың құны бойынша бағаланады.

**45-тарау. Парниктiк газдар шығарындылары мен озонды бұзатын заттар саласындағы қызметтi мемлекеттiк реттеу**

*Ескерту. 45-тараудың тақырыбы жаңа редакцияда - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**310-бап. Климатты және Жердiң озон қабатын қорғаудың**  
**негiзгi принциптерi**

      Климатты және Жердiң озон қабатын қорғау мынадай принциптерге негiзделедi:  
      1) климаттың өзгеруiнiң (жаһандық өзгерудi қоса алғанда) және Жердiң озон қабатының тозуының орны толмас салдарларын болдырмау, бәсеңсiту;  
      2) атмосфераға парниктiк газдарды және озонды бұзатын заттарды шығаруды мемлекеттiк реттеудiң мiндеттiлiгi;  
      3) климаттың өзгеруi және Жердiң озон қабатының тозуы туралы ақпараттың жариялылығы, толықтығы және дұрыстығы;  
      4) климатты және Жердiң озон қабатын қорғау әдiсiнiң ғылыми негiздiлiгi, жүйелiлiгi және кешендiлiгi.

**311-бап. Климатты және Жердiң озон қабатын қорғау**  
**саласындағы мемлекеттiк басқару**

      Климатты және Жердiң озон қабатын қорғау саласындағы мемлекеттiк басқаруды қоршаған ортаны қорғау саласындағы уәкiлеттi орган жүзеге асырады.

**312-бап. Климатты және Жердiң озон қабатын қорғау**  
**бағдарламалары және оларды жүзеге асыру**  
**жөнiндегi iс-шаралар**

      1. Қоршаған ортаны қорғау саласындағы уәкiлеттi орган және өзге де мемлекеттiк органдар парниктiк газдардың атмосфераға шығарылуын және озонды бұзатын заттардың тұтынылуын азайту жөнiндегi iс-шараларды, парниктiк газдар шығарындыларының мониторингi деректерiн, парниктiк газдар шығарындыларын және озонды бұзатын заттардың тұтынылуын бақылау нәтижелерiн ескере отырып, климатты және Жердiң озон қабатын қорғау жөнiндегi тиiстi мемлекеттiк, салалық және жергiлiктi атқарушы органдармен келiсiлген өңiрлiк нысаналы бағдарламалар мен iс-шаралар әзiрлейдi.  
      2. Климатты және Жердiң озон қабатын қорғау бағдарламаларының жобалары климаттың өзгеруiнiң (жаһандық өзгерудi қоса алғанда) және Жердiң озон қабатының тозуының салдарларын болдырмау және бәсеңсiту жөнiндегi iс-шараларды жоспарлау мен жүзеге асыру кезiнде азаматтар мен қоғамдық бiрлестiктердiң ұсыныстарын ескеру мақсатында олардың талқылауына ұсынылуы мүмкiн.

**313-бап. Озонды бұзатын заттарды тұтынуды регламенттеу**

      1. Озонды бұзатын заттарды тұтынуды мемлекеттiк реттеу мақсатында озонды бұзатын заттарды шығарудың және тұтынудың жол берiлетiн лимиттерi (квоталары) белгiленедi.  
      Озонды бұзатын заттарды тұтыну лимиттерiн (квоталарын) Қазақстан Республикасының озон қабатын бұзатын заттар жөнiндегi халықаралық шарттарына сәйкес қоршаған ортаны қорғау саласындағы уәкiлеттi орган белгiлейдi.  
      2. Озонды бұзатын заттарды экспорттау және импорттау қоршаған ортаны қорғау саласындағы уәкiлеттi орган беретiн рұқсаттар негiзiнде жүзеге асырылады.  
      *Ескерту. 313-бап жаңа редакцияда - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**314-бап. Парниктiк газдардың және озонды бұзатын**  
**заттардың шығарындыларына жол берiлетiн**  
**шаруашылық және өзге де қызметке қойылатын**  
**жалпы талаптар**

      1. Озонды бұзатын және құрамында олардың өнiмдерi бар заттардың импорты, экспорты, озонды бұзатын заттар пайдалана отырып жүргiзiлетiн жұмыстар, құрамында озонды бұзатын заттар бар жабдықтарды жөндеу, монтаждау, оларға қызмет көрсету шаруашылық қызметтiң экологиялық қауiптi түрлерi болып табылады және Қазақстан Республикасының Үкiметi айқындайтын тәртiппен қоршаған ортаны қорғау саласындағы уәкiлеттi орган беретiн рұқсаттар негiзiнде жүзеге асырылады.  
      2. Қалалық және өзге де қоныстарды салу кезiнде шаруашылық және өзге де қызмет объектiлерiн жобалау, орналастыру, салу, реконструкциялау және пайдалану парниктiк газдар шығарындыларының азайтылуы және оларды сiңiргiштердiң абсорбциялау деңгейiнiң сақталуы ескерiле отырып жүзеге асырылуға тиiс.  
      3. Озонды бұзатын заттарды және (немесе) озонды бұзатын заттары бар өнiмдi өндiретiн, импорттайтын және (немесе) экспорттайтын заңды тұлғалар және дара кәсiпкерлер:  
      1) өнiмге «озон қабатын бұзады» деген жазба жазуға және озонды бұзатын заттар немесе озонды бұзатын заттары бар өнiмдер сақталатын не тасымалданатын ораманы осындай жазбамен анық көрiнетiндей етiп таңбалауға;  
      2) олардың қауiпсiз сақталуын және тасымалдануын қамтамасыз етуге;  
      3) тауарға iлеспе құжаттамада, өнiмде бар заттарды қоса алғанда, озонды бұзатын заттардың атауы мен санын көрсетуге;  
      4) озонды бұзатын заттарды кәдеге жарату және (немесе) залалсыздандыру мақсатында жинау және оларды герметикалық ыдыста сақтау жөнiндегi iс-шараларды әзiрлеуге және орындауға мiндеттi.  
      4. Озонды бұзатын заттарды кәдеге жаратуға және (немесе) залалсыздандыруға арналған объектiлердi қоспағанда, Қазақстан Республикасында тұтыну үшiн шектеу қойылған немесе тыйым салынған озонды бұзатын заттар тiзбесiне енгiзiлген, озонды бұзатын заттармен жұмыс iстеу көзделетiн технологияларды, жабдықтарды, заттар мен материалдарды пайдалана отырып, объектiлердi жобалауға, реконструкциялауға, техникалық қайта жарақтандыруға, кеңейтуге, жаңадан салуға тыйым салынады.  
      *Ескерту. 314-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**314-1-бап. Қондырғыға қойылатын талаптар**

      1. Қондырғы операторы аккредиттелген тәуелсiз ұйым растаған парниктiк газдарды түгендеу туралы жыл сайынғы есептi ұсынуға мiндеттi, оның негiзiнде қоршаған ортаны қорғау саласындағы уәкiлеттi орган бекiткен нысанда қондырғы паспорты әзiрленедi.  
      2. Қоршаған ортаны қорғау саласындағы уәкiлеттi орган қондырғы паспортын бекiтедi.  
      3. Қондырғы паспортының деректерi парниктiк газдар шығарындылары көздерiнiң және сiңiрулерiнiң мемлекеттiк кадастрының ажырамас бөлiгi болып табылады.  
      *Ескерту. 45-тарау 314-1-баппен толықтырылды - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**315-бап. Озонды бұзатын заттарды тұтынудың мемлекеттiк**  
                **есебi**

*Ескерту. Тақырыпқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

      Озонды бұзатын заттарды тұтынуды жүзеге асыратын заңды тұлғалар Қазақстан Республикасының Үкiметi белгiлеген тәртiппен мемлекеттiк есепке алынуға жатады.  
*Ескерту. 315-бап жаңа редакцияда - ҚР 2010.03.19* № 258-IV *Заңымен, өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**316-бап. Озонды бұзатын заттарды тұтынудың мемлекеттiк**  
**есебi мен мемлекеттiк кадастры**

      1. Қоршаған ортаны қорғау саласындағы уәкiлеттi орган Қазақстан Республикасының халықаралық шарттарына сәйкес реттелетiн озонды бұзатын заттарды тұтынудың мемлекеттiк кадастрын әзiрлеудi ұйымдастырады.  
      2. Озонды бұзатын заттарды әкелудi және тұтынуды жүзеге асыратын жеке және заңды тұлғалар озонды бұзатын заттарды тұтынудың мемлекеттiк кадастрын әзiрлеу үшiн жыл сайын, есептi жылдан кейiнгi жылдың екiншi тоқсанынан кешiктiрмей, қоршаған ортаны қорғау саласындағы уәкiлеттi органға озонды бұзатын заттардың жылдық тұтынылуы туралы деректердi табыс етедi.  
      3. Озонды бұзатын заттарды тұтынудың мемлекеттiк кадастрының деректерi ашық болып табылады және жариялануға жатады.

**317-бап. Парниктiк газдарды мемлекеттiк түгендеу және**  
**парниктiк газдардың мемлекеттiк кадастры**

*Ескерту. 317-бап алып тасталды - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**318-бап. Озонды бұзатын заттарды өндiрiстiк бақылау**

*Ескерту. Тақырыпқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

      1. Атмосфераға озонды бұзатын заттар шығарындыларының көздерi бар заңды тұлғалар қоршаған ортаны қорғау саласындағы уәкiлеттi орган белгiлеген тәртiппен озонды бұзатын заттардың шығарындыларына жыл сайынғы түгендеу жүргiзу жолымен өндiрiстiк бақылауды жүзеге асырады.  
      2. Экологиялық қызметтердi ұйымдастыру туралы және озонды бұзатын заттарға өндiрiстiк бақылау жүргiзуге жауапты тұлғалар туралы мәлiметтер, сондай-ақ озон бұзатын заттарды түгендеу нәтижелерi қоршаған ортаны қорғау саласындағы уәкiлеттi органға табыс етiледi.  
      *Ескерту. 318-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**9-БӨЛIМ. ЭКОЛОГИЯЛЫҚ ҚҰҚЫҚ БҰЗУШЫЛЫҚТАР ҮШIН ЖАУАПКЕРШIЛIК**  
**ЖӘНЕ ЭКОЛОГИЯЛЫҚ ДАУЛАРДЫ ШЕШУ**

**46-тарау. ЭКОЛОГИЯЛЫҚ ҚҰҚЫҚ БҰЗУШЫЛЫҚТАР ҮШIН ЖАУАПКЕРШIЛIК**  
**ЖӘНЕ ЭКОЛОГИЯЛЫҚ ДАУЛАРДЫ ШЕШУ**

**319-бап. Экологиялық құқық бұзушылықтың түрлерi**

      Экологиялық құқық бұзушылықтың түрлерiне:  
      1) Қазақстан Республикасының экологиялық заңнамасын мүлiктiк жауапкершiлiкке әкеп соғатын бұзушылық  
      2) қоршаған ортаны қорғау, табиғи ресурстарды пайдалану саласындағы әкiмшiлiк құқық бұзушылықтар;  
      3) экологиялық қылмыстар жатады.

**320-бап. Қазақстан Республикасының экологиялық**  
**заңнамасын бұзғаны үшiн жауапкершiлiк**

      Қазақстан Республикасының экологиялық заңнамасын бұзу Қазақстан Республикасының заңдарына сәйкес жауаптылыққа әкеп соғады.

**321-бап. Қазақстан Республикасының экологиялық**  
**заңнамасын бұзудан келтiрiлген залалды өтеудiң**  
**мiндеттiлiгi**

      1. Экологиялық құқық бұзушылықтар жасаған тұлғалар өздерi келтiрген залалды осы Кодекске және Қазақстан Республикасының өзге де заңнамалық актiлерiне сәйкес өтеуге мiндеттi.  
      2. Мыналардың:  
      1) табиғи ресурстарды жою мен бүлдiрудiң  
      2) табиғи ресурстарды өз бетiмен және ұтымсыз пайдаланудың  
      3) қоршаған ортаны өз бетiмен ластаудың, оның iшiнде авариялық, келiсiлмеген жаппай шығарындылар мен төгiндiлердiң, өндiрiс және тұтыну қалдықтарын орналастырудың  
      4) қоршаған ортаны нормативтен тыс ластаудың салдарынан қоршаған ортаға, азаматтардың денсаулығына, жеке және заңды тұлғалардың, мемлекеттiң мүлкiне келтiрiлген залал өтелуге тиiс.  
      3. Экологиялық құқық бұзушылық жасаған тұлғалардың жеке тұлғалардың денсаулығына келтiрiлген зиянды, жеке және заңды тұлғалардың, мемлекеттiң мүлкiне келтiрiлген залалды өтеуi ерiктi түрде немесе Қазақстан Республикасының заңнамасына сәйкес сот шешiмi бойынша жүргiзiледi. Зиян жәбiрленушiнiң еңбекке қабiлеттiлiгiнен айырылу дәрежесi, оның емделуiне және денсаулығын қалпына келтiруге жұмсалған шығындар, аурудың күтiмiне байланысты шығындар, өзге де шығыстар мен жоғалтулар ескерiле отырып, толық көлемде өтелуге тиiс.  
      4. Қазақстан Республикасының экологиялық заңнамасын бұзу салдарынан қоршаған ортаға келтiрiлген залалды өтеу ерiктi түрде немесе жүргiзiлу тәртiбi осы Кодекске сәйкес айқындалатын залалды экономикалық бағалау негiзiнде сот шешiмi бойынша жүргiзiледi.  
      5. Қызметi қоршаған ортаға жоғары қауiптiлiкпен байланысты жеке және заңды тұлғалар, егер зиянның еңсерiлмейтiн күш немесе жәбiрленушiнiң терiс пиғылы салдарынан туындағанын дәлелдей алмаса, жоғары қауiп көзi келтiрген зиянды өтеуге мiндеттi.  
      6. Қазақстан Республикасының экологиялық заңнамасын бұзу нәтижесiнде келтiрiлген моральдық зиян Қазақстан Республикасының азаматтық заңнамасында белгiленген тәртiппен өтелуге тиiс.  
      7. Жер бетiнiң, жер қойнауының және жерасты суларының ластануын болғызбайтын, қалдықтарды орналастыру және сарқынды суды ағызу үшiн жабдықталған және соған арналған объектiлерге қалдықтарды нормативтен тыс орналастыру жағдайлары және ластаушы заттарды нормативтен тыс ағызу жағдайлары қоршаған ортаға залал ретiнде қарастырылмайды.  
      8. Химиялық заттардың жер бетiне, жер қойнауына және жерасты суларына түсуiн болғызбайтын қорғаныш құрылыстарымен шектелген өндiрiстiк алаңдарға түсу немесе оларға сарқынды судың төгiлу жағдайлары қоршаған ортаға залал ретiнде қарастырылмайды.  
      *Ескерту. 321-бапқа өзгерiс енгiзiлдi - ҚР 2011.12.03* N 505-IV *(алғашқы ресми жарияланғанынан кейiн күнтiзбелiк он күн өткен соң қолданысқа енгiзiледi) Заңымен.*

**322-бап. Қазақстан Республикасының экологиялық**  
**заңнамасын бұзудан келтiрiлген зиянды өтеу**  
**тәртiбi**

      1. Қоршаған ортаға зиян келтiрген тұлға келтiрiлген залалды ерiктi түрде жоюға не өзгеше тәсiлмен оның орнын толтыруға құқылы. Тұлғаның залалды жою не оның орнын толтыру туралы мiндеттемесi кепiлхатта жазылуға тиiс.  
      2. Зиянды өтеу қоршаған ортаға зиян келтiрген тұлғаның өз қаражаты немесе сақтандыру төлемдерi есебiнен құндық нысанда жүзеге асырылуы мүмкiн.  
      3. Зиянды өтеудiң құндық нысандарына қоршаған ортаның зиян  
келтiрiлгенге дейiнгi жай-күйiн қалпына келтiруге, табиғи ресурстарды молықтыру жөнiндегi iс-шараларды орындауға, талапкерге, алынбай қалған пайданы қоса алғанда, өзге шығындарды өтеуге арналған ақшалай қаражат жатады.  
      4. Тараптардың келiсiмiмен сот шешiмi бойынша зиян жауапкерге қоршаған ортаны қалпына келтiру жөнiндегi мiндеттердi жүктеу жолымен заттай нысанда өтелуi мүмкiн.  
      5. Зиянды өтеудiң заттай нысандарына қоршаған ортаның зиян келтiрiлгенге дейiнгi жай-күйiн қалпына келтiру, жойылған не бүлiнген табиғи ресурстың орнына оған құны тең ресурс беру жөнiндегi шаралар жатады. Зиянды заттай нысанда өтеу келтiрiлген зиянды өтеудiң тәртiбiн, талаптарын, мерзiмдерi мен көлемiн регламенттейтiн шарт және (немесе) келiсiм жасасу жолымен жүргiзiледi.  
      6. Зиянды өтеудiң өндiрiлiп алынатын сомасы мемлекеттiк бюджетке, ал Қазақстан Республикасының заңнамасында белгiленген жағдайларда жәбiрленушi тұлғаға аударылады.  
      7. Зиянды өтеу қоршаған ортаға зиян келтiрген тұлғаны әкiмшiлiк және қылмыстық жауапкершiлiктен босатпайды.

**323-бап. Экологиялық дауларды шешу тәртiбi**

      1. Экологиялық дауларды соттар Қазақстан Республикасының заңнамалық актiлерiнде белгiленген тәртiппен шешедi.  
      2. Экологиялық құқықтық қатынастар субъектiлерi арасындағы экологиялық даулар келiссөздер арқылы, оның iшiнде сарапшыларды тарта отырып не тараптардың бұрын келiсiлген дауларды шешу рәсiмiне сәйкес шешiлуi мүмкiн.

**47-тарау. ҚОРЫТЫНДЫ ЖӘНЕ ӨТПЕЛI ЕРЕЖЕЛЕР**

**324-бап. Өтпелi ережелер**

      1. Табиғат пайдаланушылардың осы Кодекс қолданысқа енгiзiлгенге дейiн алған табиғат пайдалануға арналған рұқсаттары қанша мерзiмге берiлсе, сонша мерзiм iшiнде қолданылады.  
      2. Қазақстан Республикасының жеке және заңды тұлғалары табиғат пайдалануға арналған рұқсаттарының қолданылу мерзiмi аяқталғаннан кейiн экологиялық рұқсаттар алуға мiндеттi.  
      3. Қалдықтарды көму полигондарының және қалдықтарды ұзақ мерзiмдi сақтау қоймаларының иелерi 2007 жылғы 31 желтоқсанға дейiнгi мерзiмде полигонды осы Кодекстiң 43-тарауында көзделген экологиялық талаптарға сәйкес келтiру жоспарларын әзiрлеуге және оларды қоршаған ортаны қорғау саласындағы уәкiлеттi органмен келiсуге тиiс.  
      4. Табиғат қорғауды жобалауға, экологиялық сараптама саласындағы нормалауға және жұмыстарға, экологиялық аудиторлық қызметке лицензиялары бар жеке және заңды тұлғалар осы Кодекс қолданысқа енгiзiлген күннен бастап бiр жыл iшiнде оларды Қазақстан Республикасының заңнамасында белгiленген тәртiппен қоршаған ортаны қорғау саласындағы уәкiлеттi органда қайта рәсiмдеуге мiндеттi. Көрсетiлген мерзiм аяқталғаннан кейiн бұл лицензиялар жарамсыз деп есептеледi.  
      5. Осы Кодекске сәйкес лицензиялауға жатпайтын, Қазақстан Республикасының Үкiметi бекiтетiн тiзбе бойынша шаруашылық қызметтiң экологиялық қауiптi түрлерiне арналған лицензиялардың қолданысы осы Кодекс қолданысқа енгiзiлген күннен бастап тоқтатылады.  
      Осы Кодекс қолданысқа енгiзiлген күннен бастап алты ай iшiнде Қазақстан Республикасының Үкiметi бекiтетiн тiзбе бойынша шаруашылық қызметтiң экологиялық қауiптi түрлерiне арналған лицензиялары бар жеке және заңды тұлғалар оларды қоршаған ортаны қорғау саласындағы уәкiлеттi органға қайтаруға мiндеттi.  
      6. Қоршаған ортаны қорғау саласындағы уәкiлеттi органның аумақтық органына табиғат пайдаланушылар 2009 жылдың 1 қаңтарына дейiн табыс еткен материалдар бойынша қоршаған ортаға эмиссияларға рұқсатты II, III және IV санат объектiлерi үшiн табыс етiлген материалдар толық болған және олар осы Кодекстiң талаптарына сәйкес болған жағдайда қоршаған ортаны қорғау саласындағы уәкiлеттi органның аумақтық органы қарайды және бередi және олар берiлген мерзiм iшiнде қолданыста болады.  
      7. Парниктiк газдар шығарындыларына квоталар бөлудiң бiрiншi ұлттық жоспары 2013 жылға бекiтiледi.  
      РҚАО-ның ескертпесi!  
      8-тармақ 2013.01.01 бастап қолданысқа енгiзiледi - ҚР 2011.12.03 N 505-IV Заңымен.  
      8. Жойылуы қиын органикалық ластауыштарды қамтитын қалдықтардың иелерi және меншiк иелерi қаржыландыру көздерiн айқындай отырып, оларды 2025 жылға дейiн жою жөнiндегi бағдарлама әзiрлеуге және оны қоршаған ортаны қорғау саласындағы уәкiлеттi органға осы тармақ қолданысқа енгiзiлген немесе осы қалдықтарды меншiкке немесе иелiкке сатып алған күннен бастап үш ай мерзiм iшiнде ұсынуға тиiс.  
      *Ескерту. 324-бапқа өзгерiс енгiзiлдi - ҚР 2008.12.04* N 97-IV *(қолданысқа енгiзiлу тәртiбiн* 2-баптан*қараңыз), 2011.12.03* N 505-IV *(қолданысқа енгiзiлу тәртiбiн* 2-б. *қараңыз) Заңдарымен.*

**325-бап. Осы Кодекстi қолдану тәртiбi**

      Осы Кодекс ол қолданысқа енгiзiлгеннен кейiн туындаған құқықтық қатынастарға қолданылады.  
      Осы Кодекс қолданысқа енгiзiлгенге дейiн қабылданған, қоршаған ортаны қорғау, табиғи ресурстарды молықтыру мен пайдалану саласындағы қатынастарды реттейтiн нормативтiк құқықтық актiлер осы Кодекске қайшы келмейтiн бөлiгiнде қолданылады.

**326-бап. Осы Кодекстi қолданысқа енгiзу тәртiбi**

      1. Осы Кодекс ресми жарияланған күнiнен бастап күнтiзбелiк он күн өткеннен кейiн қолданысқа енгiзiледi.

      2. Қазақстан Республикасының мына заңдарының күшi жойылды деп танылсын:

      1) "Экологиялық сараптама туралы" 1997 жылғы 18 наурыздағы Қазақстан Республикасының Заңы (Қазақстан Республикасы Парламентiнiң Жаршысы, 1997 ж., N 6, 67-құжат; 1998 ж., N 24, 443-құжат; 1999 ж., N 11, 357-құжат; 2003 ж., N 14, 112-құжат; 2004 ж., N 23, 142-құжат);

      2) "Қоршаған ортаны қорғау туралы" 1997 жылғы 15 шiлдедегi Қазақстан Республикасының Заңы (Қазақстан Республикасы Парламентiнiң Жаршысы, 1997 ж., N 17-18, 213-құжат; 1998 ж., N 24, 443-құжат; 1999 ж., N 11, 357-құжат; N 23, 931-құжат; 2001 ж., N 13-14, 171-құжат; N 24, 338-құжат; 2002 ж., N 17, 155-құжат; 2004 ж., N 10, 57-құжат; N 23, 137, 142-құжаттар; 2005 ж., N 7-8, 23-құжат; N 14, 57-құжат; 2006 ж., N 1, 5-құжат; N 3, 22-құжат);

      3) "Атмосфералық ауаны қорғау туралы" 2002 жылғы 11 наурыздағы Қазақстан Республикасының Заңы (Қазақстан Республикасы Парламентiнiң Жаршысы, 2002 ж., N 5, 54-құжат; 2004 ж. N 23, 142-құжат; 2006 ж., N 1, 5-құжат; N 3, 22-құжат).

*Қазақстан Республикасының*  
*Президентi*